
Sala de audiencias y sala de Prenca — Plaza de San Pedro — Šv. Petro aikštė 
Audiencijų salė ir spaudos salė Palacio del Santo Oficio — Sant Uffizio rūmai 
Rezidenza Madri pie — Madri Pie rezidencija Hotel Atalante — „Atlanto“ viešbutis 

Puerta de Santa Ana - Šv. Onos vartai 


et tibi dabo claves regni caelorum“ 
Evangelija pagal Matą (16,19) 


Prologas 


ŠV. MATO INSTITUTAS 
(SEKSUALINIU IŠNAUDOJIMU APKALTINTŲ KATALIKŲ 
KUNIGŲ REABILITACIJOS CENTRAS) 


Silver Springas, Merilando valstija 


1999 m. liepa 


Tėvas Selčnikas pabudo vidurnaktį, pajutęs prie gerklės peilį 
žuvims darinėti. Kaip Karoskis įsigudrino gauti šaltąjį ginklą, iki 
šiol lieka paslaptis. Ilgomis naktimis jis išgalando jį į šiek tiek 
atsikišusios plytelės kraštą, aptiktą vienutėje. 

Tai buvo priešpaskutinis kartas, kai jam pavyko ištrūkti iš to 
tinuko šerdele išsilaisvinus iš jį prie sienos kausčiusios grandinės. 

Selčnikas jį įžeidė. Privalėjo už tai atsiimti. 

- Nesistenk kalbėti, Piteri. 

Stipri, bet kartu švelni Karoskio ranka tvirtai spaudė jam bur- 
ną, O kita tuo metu peiliu glostė dygią savo brolio kunigo barzde- 
lę. Aukštyn žemyn, tarsi kokia makabriška skutimosi parodija. 
Selčnikas žiūrėjo į jį sukaustytas siaubo, plačiai atmerktomis aki- 
mis, mėšlungio surakintais pirštais gniauždamas paklodės kraš- 
tą ir jusdamas slegiantį svorį. 

- Juk žinai, ko atėjau, tiesa, Piteri? Mirktelėk vieną kartą, jei 
norėsi pasakyti „taip“, ir du kartus - jei „ne“. 

Selčnikas beveik nereagavo, kol pajuto, kad peilis žuvims dari- 
nėti staiga nutraukė savo šokį jam ant gerklės. Skubiai sumirksė- 
jo du kartus. 

- Tavo nemokšiškumas yra vienintelis dalykas, kuris mane siu- 
tina labiau nei tavo nemandagumnas, Piteri. Atėjau išklausyti tavo 
išpažinties. 

Staiga Selčniko akys su palengvėjimu nušvito. 

- Ar gailiesi išnaudojęs nekaltus vaikus? 

Mirktelėjimas. 

— Ar apgailestauji užtraukęs nešlovę savo luomui? 

Mirktelėjimas. 

- Ar gailiesi papiktinęs tiek sielų ir nuvylęs mūsų Šventąją Mo- 
tiną Bažnyčią? 

Mirktelėjimas. 

- Ir paskutinis, bet ne mažiau svarbus dalykas: ar gailiesi, kad 
prieš tris savaites nutraukei mano grupinės terapijos seansus ir 
taip suvėlinai mano grįžimą į visuomenę bei į tarnystę Dievui? 

Stiprus, intensyvus mirktelėjimas. 

- Džiaugiuosi, kad gailiesi. Už tris pirmąsias nuodėmes skiriu 
tau atgailą sukalbėti šešis „Tėve mūsų“ ir šešis „Sveika, Marija“ 
O dėl paskutinės... 

Karoskio šaltų pilkų akių išraiška nė kiek nepasikeitė, kai jis 
kilstelėjo peilį ir įgrūdo jį tarp siaubo apimtos aukos lūpų. 

- Ak, Piteri, tu net neįsivaizduoji, kaip aš dabar pasismaginsiu. .. 

Selčnikas dar beveik keturiasdešimt penkias minutes buvo gyvas 
ir visą tą laiką praleido priverstinėje tyloje, nesukeldamas ant kojų 
nas grįžo į vienutę ir uždarė duris. Kitą rytą išsigandęs instituto direk- 
torius rado jį ten sėdintį, kraujas, kuriuo jis apsitaškė, jau buvo ap- 
džiūvęs. Tačiau ne tas vaizdas labiausiai pribloškė senąjį kunigą. 

Jį didžiai sukrėtė šaltumas ir visiška ramybė, su kuria Karos- 
kis paprašė rankšluosčio ir dubens nusiprausti, nes „Šiek tiek 
susitepė“. 


Dramatis personae 


Kunigai 


ANTONIS FAULERIS, buvęs karinių oro pajėgų žvalgybos karinin- 
kas. Amerikietis. 

VikTORAS KARosKIS, kunigas, žudikas maniakas. Amerikietis. 

KeNis KoNRoOJUS, buvęs Šv. Mato instituto direktorius. Miręs. 
Amerikietis. 


Aukšti Vatikano pareigūnai 


CHOAKINAS BALSELSAS, Vatikano atstovas spaudai. Ispanas. 
DŽANLUIDŽIS VARONĖ, vienintelis Vatikano teisėjas. Italas. 


Kardinolai 


EDUARDAS GONSALESAS SAMALAS, kamerlingas. Ispanas. 
FRANSIS Šo, amerikietis. 

EmiLijus ROBAIRA, argentinietis. 

ENRIkĖ PORTINIS, italas. 

ŽERALDAS KARDOSAS, brazilas. 

Kiri 110 kardinolų. 


Vienuoliai 


Brolis FRANČEsKAS Toma, karmelitas. Santa Maria in Trasponti- 
na bažnyčios klebonas. 
Sesuo HELENA TosiNA, lenkė. Domus Sanctae Marthae direktorė. 

Corpo di Vigilanza dello Stato della Citta del Vaticano 


KamMILAS SiRINAS, vyriausiasis inspektorius. 
FaBlJjus DANTĖ, superintendentas. 


Italų policija 
(Smurtinių nusikaltimų tyrimo skyrius, SNTS) 


PaoLA DikANTI, inspektorė, psichiatrijos mokslų daktarė. Elge- 
sio tyrimo laboratorijos (ETL) vadovė. 

KakRLas Bojus, SNTS generalinis direktorius, Paolos viršininkas. 

MAuRICIJUS PONTIJERAS, jaunesnysis inspektorius. 

ANDŽELAS BrzIS, kompiuterių specialistas, skaitmeninių atvaizdų 
ekspertas. 


Civiliai 
ANDRĖJA OTERO, dienraščio E! Globo specialioji koresponden- 


tė. Ispanė. 
DžuzEPĖ BAsTINA, agentūros Zėvere Express kurjeris. Italas. 


AUTORIAUS PASTABA: beveik visi knygos veikėjai sukurti remiantis realiais asmenimis. Ši 
istorija pramanyta, bet labai artima tikrovei tiek dėl Vatikano vidaus reikalų, tiek dėl 
Šv. Mato instituto, tikrai egzistuojančios įstaigos (nors kitu pavadinimu), veiklos. Šio 
instituto egzistavimas žadina baimę, nors Ispanijoje niekas apie jį nėra girdėjęs. Ko gera, 
didžiausią nerimą šiame romane kelia ne pasakojami įvykiai, o mintis, kad jie galėtų būti 


tiesa. 


APAŠTALIŠKIEJI RŪMAI 


2005 m. balandžio 2 d., šeštadienis, 21:37 


Lovoje gulintis žmogus nustojo kvėpavęs. Jo asmeninis sekreto- 
rius, monsinjoras Stanislavas Dvisičius, ištisas trisdešimt šešias 
valandas nepaleidęs mirštančiojo dešinės rankos, pratrūko raudo- 
ti. Budintiems gydytojams teko jėga jį atplėšti nuo lovos. Paskui 
daugiau kaip valandą jie mėgino atgaivinti senolį. Padarė viską, 
ką galėjo. Kaskart pradėdami reanimacijos procesą, visi jie pui- 
kiai suvokė privalą griebtis visko, kas įmanoma, ir net daugiau, 
kad nuramintų savo pačių sąžinę. 

Asmeniniai pontifiko apartamentai būtų nustebinę ne vieną 
nieko nežinantį lankytoją. Vadovas, kuriam pagarbiai lenkėsi tau- 
tų lyderiai, gyveno visiškame skurde. Jo kambarys buvo neapsa- 
komai niūrus, plikomis sienomis, ant jų kabojo tiktai nukryžiuo- 
tasis; iš baldų tebuvo lakuotas medinis stalas, kėdė ir kuklus 
gultas. Pastarasis paskutiniais mėnesiais buvo pakeistas ligoni- 
nės lova. Šalia jos medikai nėrėsi iš kailio, norėdami jį atgaivinti, 
ir stambūs prakaito lašai krito ant balčiausių paklodžių. Ketu- 
rios vienuolės lenkės jas keisdavo tris kartus per dieną. 

Galiausiai daktaras Silvijus Renatas, asmeninis popiežiaus gy- 
dytojas, nutraukė nereikalingas pastangas. Mostu liepė medi- 
kams uždengti senąjį veidą balta drobule. Paprašė visų išeiti ir 
pasiliko tik Dvisičių. Čia pat išrašė mirties liudijimą. Mirties 
priežastis buvo aiški — širdies veiklos sutrikimas, kurį dar labiau 
komplikavo gerklų uždegimas. Šiek tiek suabejojo prieš įrašy- 
damas senuko vardą ir pagaliau, norėdamas išvengti nesusipra- 
timų, pasirinko jo pasaulietiškąjį vardą. 

Surašęs ir pasirašęs dokumentą, gydytojas ištiesė jį ką tik įė- 
jusiam į kambarį kardinolui Samalui. Šis turėjo atlikti liūdną dar- 
bą - oficialiai patvirtinti mirtį. 

— Ačiū, daktare. Jums leidus, pradėsiu. 

— Dabar jis jūsų rankose, Eminencija. 

— Ne, daktare. Dabar jis Dievo rankose. 

Samalas iš lėto prisiartino prie mirties guolio. Per savo nugy- 
ventus septyniasdešimt aštuonerius metus daugybę kartų buvo 
prašęs Viešpatį neleisti jam išvysti šio momento. Jis buvo ramus 
ir santūrus žmogus, puikiai suvokiantis, kokia sunki atsakomy- 
bės ir rūpesčių našta dabar užgulė jo pečius. 

Pažvelgė į mirusįjį. Tas žmogus sulaukė aštuoniasdešimt ket- 
verių metų, ištvėręs šūvį į krūtinę, nugalėjęs gaubtinės žarnos 
auglį ir apendicito komplikacijas. Tačiau diena po dienos jis vis 
silpo nuo Parkinsono ligos, kol galų gale nebeatlaikė širdis. 

Pro rūmų trečio aukšto langus kardinolas galėjo matyti be- 
veik dviejų šimtų tūkstančių žmonių minią, apgulusią Šv. Petro. 
aikštę. Gretimų namų stogai buvo užgriozdinti televizijos ante- 
nomis ir kameromis. „Greitai jų bus dar daugiau, - pagalvojo 
Samalas. Viskas tik prasideda. Žmonės jį dievino, žavėjosi jo 
pasiaukojimu ir geležine valia. Tai bus stiprus smūgis, nors visi 
jau nuo sausio to laukė... bet atsiras nemaža ir tų, kurie to troš- 
ko. Tačiau tai jau kita medalio pusė“ 

Prie durų pasigirdo bruzdesys. Aplenkdamas tris kardinolus, 
turėjusius paliudyti mirties faktą, įėjo Vatikano saugumo viršinin- 

kas Kamilas Sirinas. Jų veiduose matėsi susirūpinimas ir miego 
stoka. Kardinolai prisiartino prie lovos. Nė vienas nenusuko 
žvilgsnio. 

— Pradėsime, — tarė Samalas. 

Dvisičius padavė jam pravirą lagaminėlį. Kamerlingas pakėlė 
mirusiojo veidą dengiančią baltą drobulę ir atkimšo ampulę su 
šventaisiais aliejais. Tuomet lotyniškai pradėjo senąjį ritualą: 

- Si vives, ego te absolvo a peccatis tuis, in nomine Patris, et 
Filii, et Spiritus Sancti, amen“ 

Samalas nubrėžė kryžiaus ženklą mirusiajam ant kaktos ir pri- 
dūrė: 

- Per istam sanctam Unctionem, indulgeat tibi Dominus a guid- 
guid... Amen** 

Iškilmingai iškėlęs ranką sukalbėjo apaštališkąjį palaiminimą: 

- Šventojo Sosto man duota teise visiškai atleidžiu tau visas 
nuodėmes ir suteikiu išrišimą... ir laiminu tave. Vardan Dievo 
Tėvo, ir Sūnaus, ir Šventosios Dvasios. Amen. 

Paėmė sidabrinį plaktuką iš lagaminėlio, kurį jam tiesė vysku- 
pas. Juo švelniai tris kartus stuktelėjo velioniui į kaktą, kiekvie- 
ną prisilietimą palydėdamas klausimu: 

— Karoli Voityla, ar esi miręs? 

Atsakymo nebuvo. Kamerlingas pažvelgė į visus tris prie 10- 
vos stovinčius kardinolus, ir šie linktelėjo. 

- Iš tiesų, popiežius mirė. 

Dešine ranka Samalas numovė nuo mirusiojo rankos žvejo 
žiedą - jo galybės pasaulyje simbolį. Ta pačia ranka vėl užklojo 
Jono Pauliaus II veidą drobule. Giliai atsiduso ir pažvelgė į tris 
savo kolegas. 

— Mūsų laukia didžiulis darbas. 


* Jei gyveni, atleidžiu tau nuodėmes, vardan Dievo Tėvo, ir Sūnaus, ir Šventosios 
Dvasios. Amen (Iot.). 

** Per šį Paskutinį patepimą Dievas atleidžia tau nuodėmes, kurias galėjai padaryti. 
Amen (/ot.). 


KELETAS DUOMENŲ APIE 
VATIKANO MIESTĄ 


(iš CŽV World Factbook) 


Plotas: 0,44 kvadratinio kilometro (mažiausia pasaulio valstybė). 
Sienų ilgis: 3,2 km (su Italija). 

Žemiausias taškas: Šv. Petro aikštė, 19 m aukščiau jūros lygio. 
Aukščiausias taškas: Vatikano sodai, 75 m aukščiau jūros lygio. 


Klimatas: nešaltos ir lietingos žiemos maždaug nuo rugsėjo iki 
gegužės vidurio, karštos ir sausos vasaros nuo gegužės iki 
rugsėjo. 


Ploto panaudojimas: 10076 urbanizuotas. Dirbamos žemės 076. 
Naudingosios iškasenos: nėra. 


Gyventojai: 911 piliečių, turinčių pasus. Dieną dar 3000 dar- 
buotojų. 


Valdymo sistema: bažnytinė, absoliuti monarchija. 
Gimstamumas: per visą istoriją nė vieno gimimo. 


Ekonomika: pagrindas - aukos, prekyba pašto ženklais, atviru- 
kais, graviūromis ir bankų bei finansų administravimas. 


Ryšiai, žiniasklaida: 2200 telefono linijų, 7 radijo stotys, 1 tele- 
vizijos kanalas. 

Metinės įplaukos: 242 milijonai dolerių. 
Metinės išlaidos: 272 milijonai dolerių. 


Teisinė sistema: pagrįsta Kanonų teisės kodeksu. Nors oficia- 
liai netaikoma nuo 1868 m., mirties bausmė tebegalioja. 


Ypatingos pastabos: Šventasis Tėvas turi didžiulę įtaką daugiau 
nei 1 086 000 000 tikinčiųjų. 


SANTA MARIA IN TRASPONTINA BAŽNYČIA 
Via della Conciliazione 14 


2005 m. balandžio 5 d., antradienis, 10:41 


Įeidama inspektorė Dikanti prisimerkė, stengdamasi priprasti 
prie tamsos. Vykdama į nusikaltimo vietą, sugaišo beveik valan- 
dą. Roma visuomet pasižymėjo chaotišku eismu, bet po Švento- 
jo Tėvo mirties ji virto tikru pragaru. Kasdien tūkstančiai žmo- 
nių atvykdavo į krikščionybės sostinę atsisveikinti su velioniu, 
pašarvotu Šv. Petro bazilikoje. Popiežius mirė garbinamas kaip 
šventasis, ir gatvėmis jau zujo savanoriai, renkantys parašus, kad 
būtų pradėta paskelbimo palaimintuoju byla. Kas valandą pro jo 
karstą praeidavo 18 000 žmonių. „Tikras teismo medicinos lai- 
mėjimas“, — ironiškai pagalvojo Paola. 

Jai nespėjus išeiti, motina, su kuria gyveno bute Via della Cro- 
ce, perspėjo: 

- Tik nevažiuok per Cavour, labai ilgai užtruksi. Pakilk iki Re- 
gina Margherita ir nusileisk Rienzo gatve, - tarė maišydama košę, 
kurią dukrai virė kiekvieną rytą jau trisdešimt trejus metus. 

Žinoma, ji važiavo būtent per Cavour ir sugaišo marias laiko. 

Burnoje tebejautė košės skonį — visų savo rytų skonį. Metus, 

praleistus studijuojant FTB filiale Kvantike, Virdžinijos valstijo- 
je, beveik liguistai ilgėjosi šio pojūčio. Galiausiai paprašė motiną 
atsiųsti jai skardinę ir pasišildė košę mikrobangų krosnelėje Elge- 
sio studijų fakulteto poilsio kambaryje. Skonis, žinoma, buvo ki- 
toks, tačiau tai jai padėjo būnant taip toli nuo namų visus tuos 
sunkius, bet labai naudingus metus. Paolos vaikystė prabėgo per 
porą žingsnių nuo Via Condotti, vienos prašmatniausių pasaulio 
gatvių, nepaisant to, jos šeima nebuvo pasiturinti. Ji nežinojo, ką 
reiškia šis žodis iki pat kelionės į Jungtines Valstijas — šalį, kurioje 
viskam egzistuoja savi apibrėžimai. Nepaprastai apsidžiaugė, kai 
galėjo grįžti į miestą, kurio vaikystėje taip nemėgo. 

1995 metais Italijoje buvo įsteigtas Smurtinių nusikaltimų ty- 
rimo skyrius (SNTS), kurio specializacija buvo žudikai mania- 
kai. Atrodo labai keista, kad penktojoje pagal psichopatų skai- 
čių pasaulio šalyje taip ilgai nebuvo panašaus skyriaus. Vienas iš 
SNTS padalinių vadinosi Elgesio tyrimo laboratorija (ETL), jį 
įkūrė Džovanis Balta, Dikanti mokytojas ir vadovas. Nelaimė, 
Balta žuvo automobilio avarijoje 2004 metų pradžioje ir dotto- 
ressa Dikanti tapo ispettore Dikanti, ETL Romos padalinio va- 
dove. Garantija buvo jos studijos FTB ir puikios Baltos reko- 
mendacijos. Po vadovo mirties ETL personalo gretos labai išre- 
tėjo - tebuvo ji pati. Tačiau kaip SNTS padalinys visuomet galė- 
jo tikėtis techninės pagalbos iš vienos pažangiausių Europoje 
teismo medicinos organizacijų. 

Nepaisant to, iki šios dienos nebuvo pavykę nuveikti nieko 
apčiuopiama. Italijoje laisvėje vaikštinėjo 30 nenustatytų žudi- 
kų maniakų. Iš jų devyni buvo priskiriami prie „karštų“ atvejų 
dėl neseniai įvykusių žmogžudysčių. Nuo jos darbo ETL pradžios 
nebuvo rasta naujų lavonų ir tai, kad nebuvo jokių įkalčių, didi- 
no spaudimą Dikanti, nes kartais žudiko psichologinis portretas 
vienintelis galėjo atvesti prie įtariamojo. „Oro pilys“ - taip įvar- 
dijo tai daktaras Bojus, matematikas ir branduolinės fizikos 

specialistas, kuris daugiau laiko praleisdavo plepėdamas telefo- 
nu nei laboratorijoje. Deja, Bojus buvo SNTS generalinis di- 
rektorius ir tiesioginis Paolos viršininkas. Kaskart susidūręs 
koridoriuje jis apdovanodavo ją ironišku žvilgsniu. „Mano 
gražioji fantazuotoja“ — tokia pravarde kreipdavosi į ją, kai jo 
kabinete būdavo vienudu. Tai buvo pašaipi užuomina apie išra- 
dingą Dikanti vaizduotę, kurią ši pasitelkdavo sudarinėdama žu- 
dikų psichologinius portretus. Dikanti troško, kad jos metodas 
duotų vaisių ir galų gale ji galėtų tam šunsnukiui parodyti, ką 
sugeba. Ji padarė didžiulę klaidą, kai vieną naktį pasidavė silp- 
numo akimirkai su juo. Tada dirbo iki vėlumos, jautėsi nusivylu- 
si, širdyje buvo neapsakomai tuščia... 0 iš ryto, žinoma, gailėjo- 
si. Labiausiai dėl to, kad Bojus buvo vedęs ir beveik dvigubai už 
ją vyresnis. Jis pasirodė esąs džentelmenas, niekuomet negrįžo 
prie tos temos (ir rūpestingai laikėsi distancijos), bet kartu ne- 
leido jai pamiršti to nuotykio, mestelėdamas kokią pusiau ma- 
čistinę, pusiau meilią frazę. Dio, kaip ji jo nekentė. 

Ir pagaliau, pirmąkart po paaukštinimo, ji gavo realų atvejį, 
kurį nuo pradžios tirs pati, o ne remdamasi atmestinai sukurp- 
tomis bukų policininkų ataskaitomis. Jai paskambino įpusėjus 
pusryčius ir ji iškart puolė į savo kambarį persirengti. Ilgus juo- 
dus plaukus susuko į standų kuodą, o sijoną-kelnes ir megztinį, 
su kuriais ketino eiti į biurą, pakeitė elegantišku juodu kostiu- 
mėliu. Buvo suintriguota: iš skambinančiojo nesužinojo jokių 
konkrečių duomenų, išskyrus tai, kad įvykdytas nusikaltimas, 
atitinkantis jos kompetenciją, ir kad ji „kuo skubiausiai“ laukia- 
ma Santa Maria in Traspontina bažnyčioje. 

"Tad dabar Paola buvo čia, prie bažnyčios durų. Jai už nuga- 
ros netvarkingoje beveik penkių kilometrų eilėje, nusidrieku- 
sioje iki Viktoro Emanuelio II tilto, grūdosi žmonių knibždė- 
lynas. Ji susirūpinusi apsidairė. Žmonės praleido čia visą nak- 
tų, tačiau tie, kurie galėjo ką nors matyti, dabar, ko gera, buvo 

labai toli. Kai kurie piligrimai praeidami žvilgčiojo į du manda- 
gius carabinieri, neleidžiančius patekti į šventovės vidų grupe- 
lei tikinčiųjų. Jie labai diplomatiškai bandė įtikinti, kad pasta- 
tas restauruojamas. 

Paola giliai įkvėpė ir peržengė šešėlyje skendintį slenkstį. 
Bažnyčia buvo vienanavė, iš abiejų pusių po penkias koplyčias. 
Ore tvyrojo įsisenėjęs, rūgštelėjęs smilkalų kvapas. Šviesos ne- 
degė, tikriausiai taip buvo, kai aptiko kūną. Viena iš Bojaus tai- 
syklių buvo „matyti viską taip, kaip matė jis“ 

Primerkusi akis apsidairė. Bažnyčios gilumoje, atsukę nuga- 
ras, pusbalsiu šnekučiavosi du žmonės. Šalia indo su švęstu van- 
deniu nervingai rožinį kalbantis vienuolis karmelitas pastebėjo 
ją su susidomėjimu besižvalgančią aplinkui. 

- Ji nuostabi, ar ne, panele? Pastatyta 1566 metais. Ją supro- 
jektavo Perucis, o koplyčios... 

Dikanti jį nutraukė su ryžtinga šypsena lūpose. 

— Deja, broli, šiuo metu manęs visiškai nedomina menas. Esu 
inspektorė Paola Dikanti. Jūs klebonas? 

- Taip, ispettore. Tai aš suradau kūną. Žinoma, tai jus labiau 
domina. Tebūnie palaimintas Aukščiausiasis, tokiu metu... Mus 
paliko tikras šventasis, aplinkui teliko vieni demonai! 

Vyras atrodė senyvai, nosį buvo pasibalnojęs storiausių stiklų 
akiniais, apsivilkęs rudu karmelito abitu. Jo liemuo sujuostas 
didžiuliu škaplieriumi, veidą slėpė vešli žilstelėjusi barzda. Vie- 
nuolis sukinėjosi palei indą su švęstu vandeniu šiek tiek susi- 
kūprinęs, šlubčiodamas. Pasakojant jo rankos skraidė ore, jis 
negalėjo suvaldyti nuolat pasikartojančio virpulio. 

— Nusiraminkite, broli. Kuo jūs vardu? 

- Frančeskas Toma, ispettore. 

— Gerai, broli, dabar pabandykite savais žodžiais papasakoti, 
kaip viskas įvyko. Suprantu, kad jau pasakojote šešis ar septynis 
kartus, bet, patikėkite, tai būtina. 

Vienuolis atsiduso. 

— Kad nėra ko pasakoti. Be to, kad atlieku klebono pareigas, 
ristijos. Atsikėliau kaip ir kasdien, šeštą ryto. Nusiprausiau, 
apsivilkau abitą. Perėjau zakristiją, pro slaptas duris didžiojo 
altoriaus gilumoje įėjau į bažnyčią ir žengiau link Karmelio kal- 
no Karalienės koplyčios, kur kas rytą meldžiuosi. Staiga mano 
dėmesį patraukė priešais Švento Tomo koplyčią degančios žva- 
kės. Puikiai prisiminiau, kad kai ėjau miegoti, nedegė nė viena, 
ir tada pamačiau jį. Vos gyvas iš baimės nubėgau į zakristiją - 
juk žudikas galėjo vis dar būti bažnyčioje - ir paskambinau 113. 

— Nusikaltimo vietoje nieko nelietėte? 

— Ne, ispettorė. Ničnieko. Buvau labau išsigandęs, teatleidžia 
man Dievas. 

- Ir nemėginote padėti aukai? 

- Ispettore... Buvo visiškai aišku, kad jokia žemiškoji pagalba 
jam nebereikalinga. 

Centriniu bažnyčios taku link jų artėjo kažkoks siluetas. Tai 
buvo SNTS jaunesnysis inspektorius Mauricijus Pontjeras. 

— Dikanti, paskubėk, tuoj uždegs šviesas. 

- Minutėlę. Prašom paimti, broli. Tai mano vizitinė kortelė. 
Apačioje rasite mano mobiliojo telefono numerį. Galite skam- 
binti bet kuriuo metu, jei ką prisiminsite. 

— Būtinai, ispettore. O čia dovana jums. 

Karmelitas tiesė jai ryškių spalvų paveikslėlį. 

- Karmelio kalno Švenčiausioji Mergelė Marija. Visuomet ne- 
šiokitės su savimi. Ji parodys jums kelią šiais tamsiais laikais. 

— Ačiū, broli, - padėkojo Dikanti ir išsiblaškiusi įsikišo pa- 
veikslėlį į kišenę. 

Inspektorė nusekė paskui Pontjerą iki trečiosios koplyčios kai- 
rėje, apjuostos įprasta raudona SNTS apsaugine juosta. 

— Vėluoji, - papriekaištavo jaunesnysis inspektorius. 

— Eismas tiesiog nepakenčiamas. Ten, lauke, tikras cirkas. 

— Reikėjo važiuoti per Rienzo. 

Nors pagal Italijos policijos rangus Paola buvo viršesnė, Pont- 
jeras atsakė už SNTS atliekamus tyrimus, todėl visi ekspertai iš 
laboratorijos buvo pavaldūs jam, net Paola, kuri buvo padalinio 
vadovė. Pontjeras buvo penkiasdešimt vienų metų, lieso kūno 
sudėjimo ir nuolat surūgęs. Suvytusią vynuogę primenantį jo veidą 
visuomet puošė suraukti antakiai. Paola žinojo, kad jaunesnysis 
inspektorius ją dievina, nors tas ir labai stengėsi to neparodyti. 

Dikanti buvo bežengianti per liniją, bet Pontjeras sugriebė ją 
už rankos. 

— Truputėlį luktelėk, Paola. Niekas, ką iki šiol teko matyti, nė 
iš tolo neprilygsta tam, ką tavo akys išvys dabar. Tai bepročio 
darbas, patikėk. — Jo balsas virpėjo. 

— Manau, įstengsiu susitvardyti, Pontjerai. Vis tiek - ačiū. 

Įžengė į koplyčią. Viduje fotografavo SNTS techninis darbuo- 
tojas. Gilumoje prie sienos kabojo mažytis altorius su paveiks- 
lu, kuriame buvo pavaizduotas momentas, kai šventasis Tomas 
pirštais liečia Jėzaus žaizdas. 

Po juo buvo kūnas. 

- Santa Madonna. 

- Įspėjau tave, Dikanti. 

Scena verta Dantės plunksnos. Lavonas atremtas į altorių. Jo 
akys buvo išplėštos, vietoj jų žiojėjo siaubingos juodos žaizdos. 
Iš kraupiai ir groteskiškai grimasai pražiotos burnos kyšojo 
kažkoks tamsus daiktas. Kaip žaibui žybtelėjus fotoaparato blyks- 
tei, Dikanti pamatė baisiausia. Ant baltos drobulės prie kūno 
viena šalia kitos ilsėjosi nukirstos rankos, švariai nuplautos, be 
lašelio kraujo. Ant vieno piršto puikavosi didžiulis žiedas. 

Auka vilkėjo kulnis siekiantį juodą drabužį raudonais apva- 
dais, kokius dėvi kardinolai. 

Paola išplėtė akis. 


24 JUAN GOMEZ-JURADO m DIEVO ŠNIPAS 


— Pontijerai, pasakyk man, kad tai ne kardinolas. 

— Dar nežinome, Dikanti. Kaip tik bandome nustatyti, nors iš 
veido nedaug beliko. Laukėme tavęs, kad pamatytum nusikalti- 
mo vietą tokią, kokią ją matė žudikas. 

— O kur kiti Nusikaltimo vietos tyrimo skyriaus darbuotojai? 

Nusikaltimo vietos tyrimo skyrius buvo pagrindinės SNTS pa- 
jėgos. Visi darbuotojai buvo puikūs profesionalai, specializavosi 
tyrinėdami netiesioginius įkalčius, pirštų atspaudus, plaukus — 
nė viena su nusikaltimu susijusi smulkmena nelikdavo nepaste- 
bėta. Jie rėmėsi nuostata, kad kiekvienas nusikaltimas pasižymi 
tam tikra pusiausvyra: žudikas kai ką pasiima, kai ką palieka. 

- Pakeliui. Jų automobilis įstrigo kamštyje Cavour gatvėje. 

— Reikėjo važiuoti per Rienzo, - įkišo trigrašį fotografas. 

— Niekas neklausė jūsų nuomonės, - atrėžė Dikanti. 

Fotografas išėjo iš koplyčios, murmėdamas po nosimi ne pa- 
čius maloniausius žodžius inspektorės adresu. 

— Tau ne pro šalį būtų tramdyti šią savybę, Paola. 

— Dieve mano, Pontjerai, kodėl anksčiau man nepaskambi- 
nai? - prabilo Dikanti, apsimesdama, kad negirdėjo jaunesniojo 
inspektoriaus pastabos. — Tai labai rimtas atvejis. Tam, kas tai 
padarė, blogai su galva. 

— Tai jūsų, kaip profesionalės, išvada, dottoressa ? 

Į koplyčią įžengė Karlas Bojus ir apdovanojo ją vienu iš savo 
šelmiškų žvilgsnių. Jis mėgo pasirodyti netikėtai. Staiga Paola 
suvokė, kad būtent jis buvo vienas iš dviejų vyrų, kuriuos vos 
įėjusi į bažnyčią išvydo gilumoje besikalbančius nugara į ją, ir 
papriekaištavo sau, kad leidosi šitaip jo užklumpama. Kitas vy- 
ras stovėjo atokiau, bet nepratarė nė žodžio nei teikėsi įeiti į 
koplyčią. 

— Ne, direktoriau Bojau. Mano išvada gulės ant jūsų stalo, kai 
tik ją parengsiu. Tačiau jau dabar galiu pasakyti, kad šį nusikal- 
timą padaręs asmuo yra visiškas ligonis. 

Bojus buvo beatkertantis, bet tuo metu bažnyčioje užsižiebė 
šviesos. Ir visi pamatė tai, ko anksčiau nepastebėjo — ant grindų 
šalia lavono didžiulėmis raidėmis buvo užrašyta: 


EGO TE ABSOLVO 


- Atrodo, parašyta krauju, - tarė Pontjeras, įvardydamas tai, 
ką visi pagalvojo. 

Hendelio „Aleliuja“ akordais suskambo kažkieno mobilusis 
telefonas. Visi trys sužiuro į Bojaus palydovą, kuris rimta veido 
išraiška išsitraukė iš apsiausto kišenės telefoną ir atsiliepė. Ne- 
pasakė beveik nieko, išskyrus tuziną „aha“ ir „mmm“ 

Baigęs kalbėti, pažvelgė į Bojų ir linktelėjo. 

- Taigi, nutiko būtent tai, ko ir bijojome, - prabilo SNTS direk- 
torius. — Ispettore Dikanti, vice ispettore Pontjerai, turiu jums pa- 
sakyti, kad šis atvejis labai delikatus. Nužudytasis yra argentinie- 
tis kardinolas Emilijus Robaira. Ir taip kardinolo nužudymas Ro- 
moje būtų neapsakoma tragedija, o šiomis dienomis tuo labiau. 
Auka buvo vienas iš šimto penkiolikos asmenų, kurie po kelių 
dienų turės konklavoje išrinkti naująjį popiežių. Taigi padėtis be 
galo delikati. Žinia apie šį nusikaltimą jokiu būdu neturi pasiekti 
žurnalistų ausų. Įsivaizduokite antraštes: „Žudikas maniakas šiur- 
pina popiežiaus rinkimus“. Nenoriu apie tai nė galvoti... 

— Minutėlę, direktoriau. Jūs pasakėte — žudikas maniakas? 
Ar mes ko nors nežinome? 

Bojus krenkštelėjo ir pažvelgė į atėjusį su juo paslaptingąjį 
vyrą. 

— Paola Dikanti, Mauricijau Pontjerai, leiskite jums pristatyti 
Kamilą Siriną, Vatikano Miesto Valstybės apsaugos būrio vy- 
riausiąjį inspektorių. 

Šis linktelėjo ir žengė žingsnį į priekį. Kai prakalbo, atrodė, 
kad jam reikia įdėti pastangų, tarsi būtų bjauru pratarti bent žodį. 

— Manome, kad tai antroji auka. 


ŠV. MATO INSTITUTAS 
Silver Springas, Merilandas 


1994 m. rugpjūtis 


- Jeikite, tėve Karoski. Būkite malonus, nusirenkite už širmos. 

Kunigas pradėjo vilktis clergyman" Specialisto balsas pasiekė 
jo ausis iš už baltos pertvaros. 

- Nėra ko jaudintis dėl tyrimo, tėve. Juk tai natūralus daly- 
kas, teisingai? Pats natūraliausias, che che che. Galbūt girdėjo- 
te apie tai kalbant kitus pacientus, bet, kaip sakydavo mano 
senelė, liūtas nėra toks baisus, kaip vaizduoja. Kiek laiko esate 
pas mus? 

— Dvi savaites. 

- Pakankamai, kad susipažintumėt su vieta, tai jau tikrai... 
Buvote žaisti teniso? 

- Man nepatinka tenisas. Jau galiu išeiti iš už širmos? 

— Ne, tėve, prieš tai apsivilkite žalius marškinius, juk nenorite 
peršalti, che che che. 


* Clergyman - Ispanijoje šiuo žodžiu įvardijamas juodas kostiumas, kunigo dėvimas 

Karoskis pasirodė apsirengęs žalius marškinius. 

- Eikite prie kušetės ir atsigulkite. Štai taip. Palaukite, pataisy- 
siu atramą. Ar aiškiai matote vaizdą televizoriuje? Ar gerai? 

— Labai gerai. 

- Puiku. Luktelkit, turiu sutvarkyti kai kuriuos instrumentus ir 
galėsime pradėti. Beje, šis televizorius labai neblogas, teisingai? 
Trisdešimt dviejų colių įstrižainė, jei tokį turėčiau namie, tai jau 
tikrai uošvė mane labiau gerbtų, ar taip nemanote? Che che che. 

- Nesu įsitikinęs. 

— Na jau, aišku, kad ne, tėve, aišku, kad ne. Ta harpija negerb- 
tų nė paties Jėzaus Kristaus, jei tas išlįstų iš Golden Grahams 
dėžutės ir įspirtų jai į riebią subinę, che che che. 

- Neturėtum minėti Dievo vardo be reikalo, sūnau mano. 

- Jūs teisus, tėve. Na štai, baigta. Jums niekuomet nebuvo al- 
likta varpos pletizmografija, teisingai? 

— Ne, nebuvo. 

- Aišku, kad ne, koks aš kvailys, che che che. Ar jums paaiški- 
no, kaip atliekamas tyrimas? 

- Bendrais bruožais. 

- Gerai, dabar pakišiu rankas po jūsų marškiniais ir pritvir- 
tinsiu šiuos elektrodus jums prie varpos, teisingai? Tai padės mums 
pamatuoti seksualinio susijaudinimo lygį stebint tam tikrus vaiz- 
dus. Puiku, pradedu tvirtinti. Na štai. 

- Jūsų rankos šaltos. 

— Taip, čia vėsoka, che che che. Jums patogu? 

- Viskas gerai. 

- Tuomet pradėsime. 

Vaizdai ekrane ėmė keisti vienas kitą. Eifelio bokštas. Saulėte- 
kis. Rūkas kalnuose. Šokoladiniai ledai. Heteroseksualinė suei- 
tis. Miškas. Medžiai. Heteroseksualinė felacija. Tulpės Olandijo- 
je. Homoseksualinė sueitis. Velaskeso „Meninos“ Saulėlydis Kili- 
mandžare. Homoseksualinė felacija. Sniegas ant stogų Šveicarijos 

kaimelyje. Pedofilinė felacija. Vaikas žiūri tiesiai į fotoobjektyvą 
čiulpdamas suaugusiojo varpą. Jo akyse tvyro liūdesys. 

Karoskis stojasi. Jo akyse - įniršis. 

- Tėve, negalite keltis, mes dar nebaigėme! 

Kunigas griebia psichologui už kaklo, trenkia jo galvą į in- 
strumentų skydą dar ir dar kartą, kraujas aptaško mygtukus, 
baltą specialisto chalatą, Karoskio žalius marškinius ir viską 
aplinkui. 

- Niekuomet nebedarysi tokių nešvarių dalykų, teisingai? Tei- 
singai, atgrasus šūdo gabale, teisingai? 


SANTA MARIA IN TRASPONTINA BAŽNYČIA 
Via della Conciliazione 14 


2005 m. balandžio 5 d., antradienis, 11:59 


Po Sirino žodžių stojusi tyla tapo dar ryškesnė, nes kaip tik ne- 
toliese esančioje Šv. Petro aikštėje varpai pradėjo skambinti 
„Viešpaties angelą“ 

- Antroji auka? Nudaigotas dar vienas kardinolas, o mes apie 
tai sužinome tik dabar? - Pontjero veidas aiškiai bylojo, ką jis 
mano apie šią situaciją. 

Sirinas juos nužvelgė šaltakraujiškai, įdėmiai. Be abejo, jis bu- 
vo ypatingas žmogus. Vidutinio ūgio, rudų akių, sunkiai nusako- 
mo amžiaus, apsivilkęs kukliu kostiumu ir pilku apsiaustu. Nė 
vienas jo bruožas neprieštaravo kitam — tai ir buvo ypatinga, 
lyg koks normalumo etalonas. Mažakalbis, tarsi tokiu būdu no- 
rėtų likti mažiau pastebimas. Tačiau tai neapgavo ten esančių- 
jų: visi girdėjo kalbant Kamilą Siriną — vieną galingiausių Vati- 
kano žmonių. Jis vadovavo mažiausioms pasaulyje policijos pa- 
jėgoms - Vigilanza Vaticana. Jas sudarė 48 policininkai (ofi- 
cialiais duomenimis), mažiau nei pusė šveicarų gvardijos, bet 
pajėgos turėjo nepalyginti didesnę galią. Niekas toje mažytėje 

šalyje nepajudindavo piršto be Sirino žinios. 1997 metais vienas 
vyras pamėgino stoti jam skersai kelio — ką tik išrinktas šveicarų 
gvardijos vadas Aloyzas Siltermanas. Praėjus dviem dienoms po 
paskyrimo vadu, Siltermanas, jo žmona ir vienas nepriekaištin- 
gos reputacijos karininkas buvo rasti negyvi. Visi mirė nuo šau- 
tinių žaizdų* Kaltė buvo suversta karininkui — atseit jis išsi- 
kraustė iš proto, nušovęs sutuoktinius, įsikišo „tarnybinio gin- 
klo“ vamzdį sau į burną ir nuspaudė gaiduką. Tas paaiškinimas 
gal ir galėtų atrodyti įtikinamas, jei ne kelios smulkmenos: švei- 
carų gvardijos karininkai nesinešioja ginklų, be to, minėto kari- 
ninko visi priekiniai dantys buvo išmušti. Visa tai vertė manyti, 
kad pistoletą jam įgrūdo į burną per prievartą. 

Dikanti šią istoriją girdėjo iš kolegos, tarnaujančio Inspekci- 
joje**. Kai sužinojo apie įvykį, jis su bendradarbiais pasiūlė visą 
įmanomą pagalbą Vigilanza nariams, tačiau nespėjus pasirodyti 
nusikaltimo vietoje jiems buvo duotas nuoširdus pasiūlymas grįžti 
į Inspekciją ir nekišti nosies kur nereikia; jie nesulaukė net pa- 
dėkos. Visuose Romos policijos komisariatuose tamsioji legen- 
da apie Siriną ėjo iš lūpų į lūpas, SNTS nebuvo išimtis. 

Dabar visi trys stovėjo prie koplyčios, priblokšti Sirino pa- 
reiškimo. 

— Su derama pagarba, ispettore generale, leiskite pasakyti: jei 
jau žinojote, kad žudikas, galintis įvykdyti tokio pobūdžio nusi- 
kaltimą, laisvas vaikštinėja po Romą, jūsų pareiga buvo pranešti 
apie tai SNTS, - tarė Dikanti. 

- Žinoma, mano gerbiamasis kolega taip ir padarė, - prabilo 
Bojus. - Jis pranešė man asmeniškai. Ir abu nusprendėme, kad 


* Tai realus įvykis (iš pagarbos aukoms tikrieji vardai pakeisti) ir jo šaknys siekia masonų 
bei Opus Dei kovą dėl įtakos Vatikane. 

** Mažytis italų policijos būrys Vatikano viduje. Jį sudaro trys asmenys, tiriant bylas jie 
išimtinai dalyvauja kaip liudininkai ir paprastai tik padeda tyrėjams. Realiai neturi 
jokios juridinės galios Vatikane, nes priklauso kitai šaliai. 

visų labui šis įvykis turi likti griežčiausioje paslaptyje. Dėl dar 
vieno dalyko abu esame tos pačios nuomonės. Vatikane nėra 
žmogaus, galinčio tirti tokį... tokį ypatingą nusikaltimą kaip šis. 

Visų nuostabai, įsiterpė Sirinas. 

- Būsiu atviras, signorina. Mūsų darbas yra bylinėjimasis, ap- 
sauga ir šnipų gaudymas. Šiose srityse esame profesionalai, ga- 
liu jus užtikrinti. Bet kaip ten jūs sakėte? Asmuo, kuriam blogai 
su galva, tikrai nepriklauso mūsų kompetencijai. Jau norėjome 
kreiptis į jus pagalbos, bet staiga mus pasiekė pranešimas apie šį - 
antrą nusikaltimą. 

— Pamanėme, kad tiriant šį atvejį reikia kur kas kūrybiškesnio 
požiūrio, ispettore Dikanti. Todėl prašome nesijausti suvaržytai 
kaip iki šiol ir neapsiriboti vien žudiko psichologiniu portretu. 
Norime, kad nusikaltimo tyrimui vadovautumėt jūs, - užbaigė 
direktorius Bojus. 

Paola neteko žado. Tai buvo policininko, o ne kriminalinės 
psichologijos specialisto darbas. Žinoma, ji galėjo tai atlikti ne 
blogiau nei bet kuris policininkas, nes Kvantike gavo reikalingą 
pasirengimą, tačiau tai, kad to jos paprašė Bojus ir būtent šiuo 
momentu, ją pribloškė. 

Sirinas atsisuko į ką tik prie jų prisiartinusį žmogų odine 
striuke. 

— Ak, štai ir jis. Leiskite jums pristatyti superintendentą Dan- 
tę iš Vigilanza. Jis bus tarpininkas tarp Vatikano ir jūsų, Dikan- 
ti. Suteiks jums informacijos apie ankstesnįjį nusikaltimą ir abu 
kartu dirbsite su šiuo, tarsi tai būtų vienas atvejis. Kreipkitės į jį 
bet kuriuo klausimu - tai bus tas pat, lyg kreiptumėtės į mane. 
Ir atvirkščiai - jei jis ką nors uždraus, priimkite tarsi mano drau- 
dimą. Vatikane turime savas taisykles, tikiuosi, tai suvokiate. Taip 
pat viliuosi, kad pagausite tą pabaisą. Dviejų Šventosios Moti- 
nos Bažnyčios kardinolų nužudymas negali likti nenubaustas. 

Ir netaręs daugiau nė žodžio pasišalino. 


32 JUAN GOMEZ-JURADO I DIEVO ŠNIPAS 


Bojus priėjo taip arti, kad Paola pasijuto nepatogiai. Jos at- 
mintyje tebebuvo gyvas nelemtas jų meilės nuotykis. 

- Girdėjote, Dikanti. Ką tik kalbėjotės su vienu galingiausių 
Vatikano žmonių, ir jis paprašė jus kai ko labai konkretaus. Ne- 
suprantu, kodėl pasirinko jus, bet pabrėžtinai minėjo jūsų var- 
dą. Imkitės visko, kas reikalinga. Kasdien raportuokite man trum- 
pai, paprastai ir aiškiai. Ir pirmiausia surinkite visus įmanomus 
įkalčius. Tikiuosi, jūsų „oro pilys“ šį kartą duos naudos. Pateiki- 
te man ką nors ir kuo greičiau. 

Apsisuko ir nužingsniavo link išėjimo, įkandin Sirino. 

— Kalės vaikai, - galų gale pratrūko Dikanti, kai įsitikino, kad 
anie jos nebegirdi. 

- Nieko sau žodynas, - nusijuokė neseniai atvykęs Dantė. 

Paola išraudo ir ištiesė jam ranką. 

— Paola Dikanti. 

— Fabijus Dantė. 

— Mauricijus Pontjeras. 

Dikanti pasinaudojo proga, kai Pontjeras ir Dantė spaudė vie- 
nas kitam ranką, ir įdėmiai nužvelgė pastarąjį. Buvo maždaug 
keturiasdešimt vienų. Žemo ūgio, juodbruvas ir kresnas, galva 
pritvirtinta prie pečių kokių penkių centimetrų ilgio tvirtu kak- 
lu. Nors buvo metro septyniasdešimties, superintendentas darė 
patrauklaus vyro įspūdį, kad ir nepasižymėjo grakštumu. Jo akys 
buvo žalių alyvuogių spalvos, būdingos Italijos pusiasalio pieti- 
nės dalies gyventojams. 

— Ar teisingai supratau, kad „kalės vaikas“ buvo pasakyta apie 
mano viršininką, ispettore? 

- Iš tiesų taip. Manau, nesu verta suteiktos garbės. 

— Abu žinome, kad tai jokia garbė, veikiau baisiai supainiotas 
reikalas, Dikanti. Ir nemanau, kad nesate verta, charakteristikoje 
kalbama apie tiesiog stebuklingą jūsų išsilavinimą. Gaila, kad iki 
šiol nepasiekėte jokių rezultatų, bet tai juk laikina, ar ne? 

— Jūs skaitėte mano charakteristiką? Santa Madonna, negi 
nebeliko nieko konfidencialaus? 

— Tik ne Jam. 

- Paklausykite, pasipūtėli... - įsiplieskė Pontjeras. 

— Nereikia, Mauricijau. Nebūtina. Esame nusikaltimo vietoje 
ir aš atsakingas asmuo. Imkimės darbo, pasikalbėsime vėliau. 
Dabar užleiskime vietą jiems. 

— Gerai, Paola, vadovauji tu. Taip sakė viršininkas. 

Du vyrai ir moteris tamsiai mėlynais kombinezonais kantriai 
laukė, mandagiai atsitraukę nuo raudonosios linijos. Tai buvo 
Nusikaltimo vietos tyrimo skyriaus ekspertai, atėję ieškoti ne- 
tiesioginių įkalčių. Inspektorė ir abu jos kolegos išėjo iš koply- 
čios ir nužingsniavo link centrinės navos. 

- Nagi, Dante. Klokite viską, - paragino Dikanti. 

- Gerai... pirmąja auka tapo italų kardinolas Enrikė Portinis. 

— Negali būti! — vienu balsu sušuko Dikanti ir Pontjeras. 

— Patikėkit, bičiuliai, mačiau jį savo akimis. 

— Pagrindinis kandidatas nuo Bažnyčios reformatorių liberalų 
sparno. Jei ta žinia pasieks žiniasklaidą, pasekmės bus baisios. 

— Ne, Pontijerai, tai bus tikra katastrofa. Vakar iš ryto į Romą 
atvyko Džordžas Bušas su šeima. Dar du šimtai įvairiausių val- 
dovų ir valstybių vadovų kol kas yra savo šalyse, bet atvyks čia 
penktadienį į laidotuves. Padėtis labai sudėtinga, bet jūs patys 
žinote, kaip šiomis dienomis atrodo miestas. Laikotarpis labai 
sudėtingas ir mes mažiausiai norime, kad kiltų panika. Prašom 
išeiti su manimi. Man būtina užsirūkyti. 

Dantė pirmasis išėjo į gatvę, kur minia buvo dar tirštesnė ir 
darėsi vis ankščiau. Masė žmonių buvo užplūdusi Via Concilia- 
zione. Plazdėjo Prancūzijos, Ispanijos, Lenkijos, Italijos vėlia- 
vos. Jaunuoliai su gitaromis, vienuolės, laikančios degančias žva- 
kes, net neregys su šunimi vedliu. Apie du milijonus žmonių 
atvyko į popiežiaus, pakeitusio Europos žemėlapį, laidotuves. 

„Kas be ko, - pagalvojo Dikanti, - darbui tai pačios blogiausios 
sąlygos, kokios begali būti. Bet koks išlikęs pėdsakas tokios pi- 
ligrimų minios bus tuojau pat nušluotas“ 

- Portinis buvo apsistojęs Madri Pie rezidencijoje, Via de Gas- 
peri, - tarė Dantė. - Atvyko ketvirtadienį iš ryto, vos sužinojęs 
apie sunkią popiežiaus sveikatos būklę. Vienuolės sako, kad 
penktadienį, kaip įprastai pavakarieniavęs, gerą laiko tarpą pra- 
leido koplyčioje, melsdamasis už Šventąjį Tėvą. Niekas nematė, 
kada atsigulė. Jo kambaryje nerasta jokių kovos pėdsakų. Lovo- 
je nemiegota arba tas, kas jį pagrobė, ją nepriekaištingai paklo- 
jo. Šeštadienį kardinolas nepasirodė pusryčių, tad visi pamanė jį 
pasilikus Vatikane pasimelsti. Mes žinome, kad šeštadienį jis Va- 
tikane nepasirodė, tačiau taip pat yra žinoma, koks sąmyšis ten 
buvo tą dieną. Ar suprantate? Jis dingo maždaug už kvartalo 
nuo Vatikano. 

Dantė nutilo, prisidegė cigaretę ir pasiūlė vieną Pontjerui, ta- 
čiau tas susiraukęs atsisakė ir išsitraukė vieną iš savo pakelio. 
Pasakojo toliau. 

— Vakar iš ryto rezidencijos koplyčioje rastas jo lavonas, bet 
kadangi ant grindų nebuvo kraujo, tapo aišku, kad kūnas ten 
atgabentas jau po nužudymo. Laimė, pirmasis jį aptikęs žmogus 
pasirodė besąs garbingas kunigas, pirmiausia jis paskambino 
mums. Nufotografavome įvykio vietą, bet kai pasiūliau infor- 
muoti jus, Sirinas pasakė pats tuo pasirūpinsiąs. Paskui įsakė 
mums sutvarkyti nusikaltimo vietą ir tobulai viską išvalyti. Kar- 
dinolo Portinio kūnas buvo nugabentas į vieną vietą Vatikane ir 
ten paverstas pelenais. 

— Kaip? Jūs sunaikinote tokio sunkaus nusikaltimo, įvykdyto 
Italijos teritorijoje, pėdsakus? Tiesą sakant, negaliu tuo patikėti. 

Dantė įžūliai juodu nužvelgė. 

— Mano viršininkas priėmė tokį sprendimą, gali būti, ne patį 
tinkamiausią. Tačiau jis paskambino jūsų šefui ir supažindino su 

įvykiais. Ir štai jūs čia. Ar suvokiate, kas mus ištiko? Nesame 
pasirengę suvaldyti tokios situacijos. 

— Būtent dėl to privalėjote perduoti visas vadžias profesiona- 
lams, - įsiterpė Pontjeras akmeniniu veidu. 

- Jūs vis dar nesuprantate. Mes negalime niekuo pasitikėti. 
Būtent todėl Sirinas pasielgė taip, kaip būtų pasielgęs kiekvie- 
nas tikras mūsų Motinos Bažnyčios karys. Nežiūrėkite į mane 
su tokia išraiška, Dikanti. Geriau pasistenkite suprasti, kokios 
priežastys privertė jį taip pasielgti. Jei viskas būtų pasibaigę Por- 
tinio mirtimi, būtume suradę kokį paaiškinimą ir nė šuo nebūtų 
sulojęs. Tačiau įvykiai pakrypo kita linkme. Nieko asmeniška, 
supraskite. 

— Aš suprantu tik viena: atsidūrėme čia, kai šaukštai po pietų. 
Ir turime tik pusę įkalčių. Nuostabu. Gal mes dar ko nors neži- 
nome? - Dikanti buvo kaip reikiant įtūžusi. 

— Kol kas nieko, ispettore, - tarė Dantė vėl pasislėpdamas po 
pašaipia šypsenėle. 

— Šūdas. Šūdas, šūdas. Dante, mus užgriuvo žiauri painiava. 
Noriu, kad nuo šio momento pasakotumėt man absoliučiai vis- 
ką. Ir kad būtų visiškai aišku — čia įsakinėju aš. Jus įpareigojo 
visokeriopai man padėti, tačiau noriu, kad įsisąmonintumėt vie- 
na: nors abi aukos yra kardinolai, abu nusikaltimai priklauso 
mano jurisdikcijai. Ar aiškų? 

- Aiškiau nebūna. 

— Tikiuosi, taip bus ir ateity. Nusikaltimo modus operandi 
buvo tas pats? 

— Kiek siekia mano detektyviniai sugebėjimai, taip. Lavonas 
gulėjo po altoriumi. Akys buvo išplėštos. Plaštakos, kaip ir šiuo 
atveju, nukirstos ir padėtos ant baltos drobulės šalia kūno. Pats 
asmeniškai įkišau lavoną į maišą ir nugabenau į krematoriumą. 
Paskui visą naktį prastovėjau po dušu, patikėkite. 

— Ne pro šalį būtų dar pastovėti, - iškošė pro dantis Pontjeras. 

Po keturių ilgų valandų Robairos lavonas ir nusikaltimo ap- 
linka buvo ištirti ir duotas leidimas išgabenti kūną. Direktoriaus 
Bojaus potvarkiu tie patys Tyrimo skyriaus darbuotojai įkišo kūną 
į plastikinį maišą ir nuvežė į lavoninę, kad medikai nepamatytų 
kardinolo drabužių. Visiems buvo aišku, kad atvejis ypatingas ir 
mirusiojo tapatybė turi likti paslaptyje. Visų labui. 

Laba diena, Viktorai, sveikas atvykęs į mano ka- 
binetą. Ar jums jau geriau? 

Taip, ačiū, daktare. 

Norite ko nors išgerti? 

Ne, dėkui. 

Vaje, negeriantis kunigas... tikra naujiena. Ne- 
prieštarausite, jeigu aš?.. 

Nesivaržykite, daktare. 

Girdėjau, kurį laiką teko praleisti ligoninės pa- 
latoje. 

Praėjusią savaitę patyriau keletą sumušimų. 
Ar pamenate, iš kur tie sumušimai? 

Žinoma, daktare. Tai įvyko per grumtynes per- 
žiūrų salėje. 

Papasakokite man apie tai, Viktorai. 

Nuėjau ten, kad jūsų nurodymu man atliktų ple- 
tizmografiją. 

Ar pamenate, koks buvo tyrimo tikslas? 
Nustatyti mano problemos priežastis. 

Būtent, Viktorai. Jūs pripažįstate, kad turite 
problemą, o tai, be abejo, pažanga. 

Daktare, visada žinojau, kad turiu problemą. 
Leiskite priminti, kad šiame centre atsidūriau 
savo noru. 

Būtent šią temą norėsiu panagrinėti per kitą 
mudviejų pokalbį. O dabar tęskite pasakojimą 
apie aną dieną. 

Įėjau ir nusirengiau nuogai. 

Dėl to pasijutote nepatogiai? 

Taip. 

Tačiau tai medicinos tyrimas. Norint jį atlikti 
reikia nusirengti. 

Nemanau, kad būtina. 

Psichologas turėjo pritvirtinti medicininius in- 
strumentus tokioje tavo kūno vietoje, kuri pa- 
prastai būna neprieinama. Dėl to reikėjo nusi- 
rengti, Viktorai. 

Nemanau, kad būtina. 

Ką gi, šį kartą pasistenkite kartu su manimi ma- 
nyti, kad būtina. 

Jei taip sakote, daktare. 

Kas nutiko paskui? 

Jis pritvirtino kažkokius laidus toje vietoje. 
Kur, Viktorai? 

Jūs gi žinote. 

Ne, Viktorai, nežinau, noriu, kad tai ištartumė- 
te jūs. 

Prie mano daikto. 

Ar galite aiškiau, Viktorai? 

Prie mano... varpos. 

Labai gerai, Viktorai, būtent to ir norėjau. Tai 
vyriškumo požymis, vyriškas lyties organas, rei- 
kalingas kopuliuoti ir šlapintis. 

Mano atveju tik antram dalykui, daktare. 
Esate tuo įsitikinęs, Viktorai? 

Taip. 

Praeityje ne visuomet taip buvo, Viktorai. 
Praeitis lieka praeitimi. Noriu, kad tai pasikeistų. 
Kodėl? 

"Todėl, kad tokia Dievo valia. 

Iš tiesų manote, kad Dievo valia turi ką nors 
bendra su tuo? Su jūsų problema? 

Dievo valia visada yra susijusi su viskuo. 

Aš irgi kunigas, Viktorai, ir manau, kad kartais 
Dievas leidžia veikti prigimčiai. 

Prigimtis yra prasimanymas, kuriam mūsų reli- 
gijoje nėra vietos, daktare. 

Grįžkime į peržiūrų salę, Viktorai. Sakykite, ką 
pajutote, kai jums pritvirtino laidus? 
Psichologo rankos buvo šaltos. 

Pajutote tik šaltį, daugiau nieko? 

Nieko daugiau. 

O kai ekrane pasirodė vaizdai? 

Irgi nieko nepajutau. 

Žinote ką, Viktorai? Turiu pletizmografijos re- 
zultatus, juose aiškiai matyti pakitusi reakcija 
štai čia ir čia. Matote, kaip pakilusi kreivė? 
Stebėdamas kai kuriuos vaizdus pajutau pasi- 
šlykštėjimą. 

Pasišlykštėjimą, Viktorai? 

(Daugiau nei minutę trunkanti pauzė.) 

Galvokite kiek reikia prieš atsakydamas, Vik- 
torai. 

Pasišlykštėjimą man sukėlė sekso vaizdai. 
Kuris nors konkrečiai, Viktorai? 

Visi. 

Ar nutuokiate, kodėl pasipiktinote? 

Todėl, kad tai Dievo įžeidimas. 

Ir vis dėlto stebint kai kuriuos vaizdus aparatas 
užfiksavo jūsų vyriško organo sukietėjimą. 

Tai neįmanoma. 

Vulgariai tariant, stebint tuos vaizdus jums pa- 
sistojo. 

"Tokia kalba įžeidžiate Dievą ir savo, kaip kuni- 
go, garbę. Turėčiau... 

Ką turėtumėt, Viktorai? 

Nieko. 

Jūs ką tik pajutote prievartos troškimą, Viktorai? 
Ne, daktare. 

O aną dieną tai pajutote, Viktorai? 

Apie kokią dieną kalbate? 

Tiesa, atleiskite man už išsiblaškymą. Ar drįs- 
tumėt tvirtinti, kad tą dieną, kai į prietaisų sky- 
dą daužėte mano psichologo galvą, jutote prie- 
vartos troškimą? 

Tas Žmogus mane provokavo. „Jeigu tavo deši- 
nioji akis skatina tave nusidėti, išlupk ją ir mesk 
šalin.“ Taip moko Viešpats. 

Evangelija pagal Matą, penktas skyrius, dvi- 
dešimt devinta eilutė. 

Būtent. 

O kaipgi akis? Kaip jos agonija? 

Nesuprantu jūsų. 

DR. KoNRoJUs: To vyro vardas Robertas, jis turi žmoną ir duk- 
rą. Per jus jis atsidūrė ligoninėje. Sulaužėte jam 
nosį, išraušėte septynis dantis ir sukėlėte stiprų 
smegenų sukrėtimą. Ačiū Dievui, sargybiniai 
spėjo laiku jus atplėšti nuo jo. 

Nr. 3643: Manau, aš tada truputį įniršau. 

DR. KoyRojus: Kaip manote, dabar taip pat įnirštumėt, jei jūsų 
rankos nebūtų diržais pririštos prie ranktūrių? 

Nr. 3643; Jei norite, galime patikrinti, daktare. 

DR. KoyRojus: Bus geriau, jei pokalbį baigsime, Viktorai. 


MIESTO LAVONINE 


2005 m. balandžio 5 d., antradienis, 20:32 


Skrodimų salė buvo išdažyta nederama pilkšvai rožine spalva, 
nesuteikiančia patalpai nė kiek žaismingumo. Šešių lempučių 
šviestuvas virš skrodimų stalo dovanojo lavonui paskutines šlo- 
vės minutes, stebint keturiems žiūrovams, kurių užduotis buvo 
sužinoti, kas jį pašalino nuo scenos. 

Pontjeras su pasišlykštėjimu susiraukė, kai teismo medikas 
padėjo ant padėklo kardinolo Robairos skrandį. Prapjovus jį 
skalpeliu, skrodimų salėje pasklido puvėsių dvokas. Smarvė bu- 
vo tokia stipri, kad užgožė formalino ir cheminių medžiagų 
mišinio, naudojamo instrumentams dezinfekuoti, kvapą. Di- 
kanti pagavo save absurdiškai svarstant, kam atliekant skrodi- 
mą reikalingas sterilumas. Juk lavonui vis tiek, ar pasigaus ko- 
kią bakteriją. 

- Ei, Pontjerai, ar žinai, kodėl miręs kūdikis perėjo gatvę? 

— Taip, daktare, nes buvo sąvaržėle prisegtas prie viščiuko. 
Jūs man tai pasakojote kokius šešis, ne, septynis kartus, įskai- 
tant šį. Nemokate daugiau anekdotų? 

Teismo medikas pjaustydamas audinius tyliai niūniavo sau po 
nosimi. Dainavo puikiai, jo švelnus, prikimęs balsas Paolai pri- 
minė Luiso Armstrongo. Pirmiausia todėl, kad jis niūniavo What 
a wonderful world. Liaudavosi dainuoti tik norėdamas paerzinti 
Pontjerą. 

— Tikras anekdotas - tai žiūrėti į tave ir matyti, kaip tramdai- 
si, kad nesusivemtum, vice ispettore, che che che. Nemanyk, kad 
man labai linksma. Rodos, šitas gavo ko nusipelnė... 

Paolos ir Dantės žvilgsniai susitiko virš kardinolo kūno. Teis- 
mo medikas, senas nepataisomas komunistas, buvo puikus savo 
darbo žinovas, bet kartais jam trūkdavo pagarbos mirusiesiems. 
Panašu, kad Robairos mirtis jam atrodė labai komiška, o Dikan- 
ti, atvirkščiai, tai visiškai nekėlė juoko. 

— Dottore, turiu jūsų paprašyti, kad visą dėmesį sutelktumėte 
į kūno skrodimą ir nieką daugiau. Tiek mūsų svečiui superin- 
tendentui Dantei, tiek man jūsų mėginimas juokauti atrodo ne 
vietoje. 

Teismo medikas pašnairavo į Dikanti ir toliau nagrinėjo Ro- 
bairos skrandžio turinį, susilaikydamas nuo šelmiškų komenta- 
rų, nors pats sau po nosimi dėjo į šuns dienas visus ten esančius 
ir jų protėvius. Paola jo negirdėjo, nes jai nerimą kėlė Pontijeras, 
kurio veido spalva dabar buvo tarp baltos ir žalsvos. 

— Mauricijau, nesuprantu, ko čia kankiniesi. Juk niekuomet 
nepakėlei kraujo vaizdo. 

- Šūdas, jei šitas šventeiva gali tai pakelti, aš - irgi. 

— Nustebtumėt, jei žinotumėt, kiek skrodimų man teko daly- 
vauti, mano subtilusis kolega. 

— Ak, nejaugi? Tad leiskite priminti, kad jums dar lieka mažų 
mažiausiai vienas, tačiau manau, kad tuomet aš mėgausiuos la- 
biau nei jūs... 

„O Dieve, jie vėl pradeda“, - pagalvojo Paola, stengdamasi 
įsiterpti tarp jųdviejų. 

Jie visą dieną svaidėsi kandžiais žodeliais. Dantė ir Pontjeras 
iš pirmo žvilgsnio pajuto abipusę antipatiją, bet teisybės dėlei 
reikia pasakyti, kad jaunesniajam inspektoriui nepatiko kiekvie- 
nas, mūvintis kelnes ir prisiartinęs prie jos mažiau nei per tris 
metrus. Žinojo, kad žiūri į ją kaip į dukterį, bet kartais persi- 
stengdavo. Dantė buvo šiek tiek tuščiagarbis ir, be to, ne pats 
protingiausias iš vyrų, bet pagieža, kuria tryško jos kolegai, bu- 
vo nepateisinama. Ji negalėjo suprasti vieno dalyko: kaip toks 
žmogus kaip superintendentas sugebėjo pelnyti postą, kurį da- 
bar užėmė Vigilanza. Nuolatiniais juokeliais ir kandžiu liežuviu 
jis pernelyg skyrėsi nuo mažakalbio ir ramaus vyriausiojo ins- 
pektoriaus Sirino. 

— Gal mano gerbiamieji svečiai malonėtų prisiminti savo ge- 
ras manieras ir skirti dėmesio skrodimui, kurio pasižiūrėti čia ir 
susirinko. 

Gergždžiantis teismo mediko balsas grąžino Dikanti į tikrovę. 

— Prašom tęsti. — Sviedė ledinį žvilgsnį į abu policininkus, kad 
šie pagaliau liautųsi riejęsi. 

— Taigi, auka nieko burnoj neturėjo nuo pusryčių. Visa kita 
verčia manyti, kad pusryčiavo labai anksti, nes čia radome tik 
likučius. 

— Vadinasi, arba nusprendė nepietauti, arba pakliuvo žudikui 
į nagus anksčiau. 

— Abejoju, kad būtų praleidęs pietus... Aišku kaip dieną, kad 
buvo pratęs gerai pavalgyti. Gyvas svėrė maždaug devyniasdešimt 
du kilogramus, o ūgis - metras aštuoniasdešimt trys. 

- Vadinasi, žudikas yra stiprus tipas. Robaira nebuvo plunks- 
nelė, - įsiterpė Dantė. 

— Nuo užpakalinių bažnyčios durų iki koplyčios maždaug ke- 
turiasdešimt metrų, - tarė Paola. - Kas nors turėjo matyti, kaip 
žudikas tempia lavoną į bažnyčią. Pontjerai, paprašysiu tave pa- 
slaugos. Pasiųsk į tą zoną keturis patikimus pareigūnus. Tegu 

apsimeta paprastais piliečiais, bet skiriamuosius ženklus pasii- 
ma. Nepasakok jiems, kas nutiko. Tiesiog pasakyk, kad bažny- 
čioje įvykdyta vagystė, tegu pasidomi, ar kas naktį nepastebėjo 
ko nors įtartina. 

- Ieškoti tarp piligrimų - veltui gaišti laiką. 

— Tegu to nedaro. Verčiau tegu paklausinėja gyventojų, visų 
pirma senukų. Paprastai jie miega budriai. 

Pontjeras linktelėjo ir išėjo iš skrodimų salės, akivaizdžiai 
jausdamasis dėkingas, kad jam nereikia ten ilgiau pasilikti. Pao- 
la palydėjo jį žvilgsniu ir, kai durys įkandin jo užsidarė, kreipėsi 
į Dantę: 

— Galima sužinoti, kas jums darosi, pone iš Vatikano? Pontje- 
ras yra drąsus žmogus, bet nepakelia kraujo, ir tiek. Labai prašau 
susilaikyti nuo tos absurdiškos žodžių dvikovos. 

— Vaje, pasirodo, lavoninėje yra ne vienas plepys, — vos girdi- 
mai sukikeno teismo medikas. 

- Ojūs, daktare, užsiimkite savo darbu, tuojau tęsime. Jums 
viskas aiškų, Dante? 

— Nusiraminkit, nusiraminkit, ispettore, - tarsi gindamasis pa- 
kėlė rankas superintendentas. - Manau, neteisingai supratote, 
kas čia vyksta. Jei rytoj man reikėtų įeiti į liepsnojantį kambarį 
su pistoletu rankoje petys į petį su Pontjeru, neabejokite, aš tai 
padaryčiau. 

— Tai gal galiu sužinoti, kodėl prie jo kabinėjatės? — paklausė 
visai išmušta iš vėžių Paola. 

— Todėl, kad taip smagiau. Esu tikras, kad ir jam smagu niau- 
tis su manimi. Paklauskite jo paties. 

Paola palingavo galvą, murmėdama nelabai malonius dalykus 
visų vyrų atžvilgiu. 

- Tęskime pagaliau. Dottore, ar jau žinote mirties laiką ir 
priežastį? 

Medikas žvilgtelėjo į savo užrašus. 

— Primenu jums, kad tai apytikriai duomenys, nors esu beveik 
tikras. Kardinolas mirė vakar, pirmadienį, maždaug devintą va- 
karo. Paklaida gali būti valanda. Jį papjovė. Jis buvo užkluptas 
iš nugaros, mano galva, tai padarė jo ūgio žmogus. Nemanau, 
kad sugebėčiau nustatyti, kokiu ginklu, tegaliu pasakyti, kad jo 
ašmenys buvo maždaug penkiolikos centimetrų, lygia briauna ir 
labai aštrūs. Na, nežinau, galėtų būti berberų peilis. 

— O ką galite pasakyti apie žaizdas? - paklausė Dantė. 

- Akis jam išplėšė ante mortemn*, liežuvį irgi tuomet ištraukė. 

- Jam išrovė liežuvį? Dieve mano, - pasibjaurėjo Dantė. 

- Manau, tai padarė replėmis, ispettore. Paskui, norėdamas 
sustabdyti kraujavimą, į burną prigrūdo tualetinio popieriaus. 
Vėliau popierių ištraukė, tačiau liko celiuliozės atplaišų. Klau- 
sykite, Dikanti, jūs mane stebinate. Neatrodo, kad tai jums da- 
rytų didelį įspūdį. 

— Ką gi, teko matyti ir baisesnių dalykų. 

— Tuomet leiskite parodyti kai ką, ko tikrai niekuomet nema- 
tėte. Bent jau aš nepamenu nieko panašaus, nors dirbu čia dau- 
gybę metų. Išplėštą liežuvį su stebėtinu įgudimu įkišo aukai į 
išeinamąją angą. Paskui aplinkui nuvalė kraują. Aš net nebūčiau 
pastebėjęs, jei nebūčiau žvilgtelėjęs vidun. 

Medikas parodė jiems nutraukto liežuvio nuotraukas. 

- Įdėjau jį tarp ledo gabalėlių ir išsiunčiau į laboratoriją. At- 
siųskite man ataskaitos kopiją, kai tik gausite, ispettore. Iki šiol 
negaliu suprasti, kaip jam pavyko tai padaryti. 

- Būkite ramus, asmeniškai tuo pasirūpinsiu, — patikino jį Di- 
kanti. - O ką galite pasakyti dėl rankų? 

— Rankos buvo nupjautos post mortem**. Pjūviai nėra labai 
švarūs. Štai Čia ir čia matyti netvirto kirčio žymės. Gal jam buvo 
sunku nukirsti vienu smūgiu, o gal sutrukdė nepatogi padėtis. 


* Prieš mirtį (Iot.). 
** Po mirties (lot). 

- Panagėse nieko neradote? 

- Tik oras. Plaštakos nepriekaištingai švarios. Įtariu, kad nu- 
plovė jas su muilu. Rodos, jaučiu levandų kvapą. 

Paola susimąstė. 

— Dottore, kiek laiko, jūsų nuomone, galėjo sugaišti žudikas, 
kad padarytų aukai visas šias žaizdas? 

- Apie tai nepagalvojau. Nagi, leiskite paskaičiuoti. 

Senis susimąstęs pačiupinėjo lavono dilbius, akiduobes, su- 
bjaurotą burną. Iyliai tebeniūniuodamas, šį kartą kažką iš Moo0- 
dy Blues repertuaro. Paola neatsiminė dainos pavadinimo. 

- Taigi, ponai... turėjo sugaišti mažiausiai pusvalandį rankoms 
nukirsti ir nuplauti, valandą kraujui nuo viso kūno nuvalyti ir jį 
aprengti. Neįmanoma apskaičiuoti, kiek laiko kankino auką, bet, 
regis, nemažai. Tvirtinčiau, kad praleido su auka mažiausiai tris 
valandas, gali būti ir ilgiau. 

Rami, slapta vieta. Nuošali, toli nuo smalsių žvilgsnių. La- 
bai nuošali, nes Robaira juk turėjo šaukti. Kaip garsiai šaukia 
žmogus, kai jam plėšia akis ir liežuvį? Žinoma, labai garsiai. 
Reikėjo nustatyti laiko ribas — suskaičiuoti, kiek valandų kar- 
dinolas išbuvo žudiko rankose, ir dar palikti laiko, per kurį tas 
atliko likusį juodą darbą. Taip bus galima susiaurinti paieškos 
lauką, jei tik žudikas nėra kur pasislėpęs ir dabar kantriai lau- 
kia, kol pavojus praeis. 

- Žinau, kad vaikinai neaptiko jokių pėdsakų. Galbūt rado ką 
nors keista, ką nors, ką būtų galima nusiųsti ištirti? 

— Ne kažin ką. Keletą audinio dalelių ir į pudrą panašias dė- 
mes ant marškinių apykaklės. 

— Pudros dėmės? Keista. Ar jas paliko žudikas? 

— Ką gi, Dikanti, galbūt mūsų kardinolas turėjo mažyčių pa- 
slapčių, - tarė Dantė. 

Paola nustebusi pažvelgė į jį. Teismo medikas pašaipiai suki- 
keno, pagalvojęs kažką nepadoraus. 

- Ei, aš ne tai turėjau omeny, — suskubo pasitaisyti Dantė. 
Norėjau pasakyti, galbūt jis labai rūpinosi savo išvaizda. Juk ga- 
lų gale buvo tam tikro amžiaus... 

— Vis tiek tai įsidėmėtina detalė. Ar ant veido neradote kos- 
metikos pėdsakų? 

— Ne, bet nepamirškime, kad žudikas turėjo nuplauti ir veidą 
ar bent jau nusausinti akiduobes. Dar kartą apžiūrėsiu atidžiau. 

— Dottore, dėl visa ko nusiųskite pudros pavyzdį į laboratori- 
ją. Norėčiau sužinoti tikslią markę ir atspalvį. 

— Tai užims nemažai laiko, jei neturite duomenų bazės, su 
kuria galėtumėt palyginti mūsų atsiųstą pavyzdį. 

- Įrašykite į darbotvarkę, jei prireiks, ištuštinti visą parfume- 
rijos parduotuvę. Ši darbo sritis labai patinka direktoriui Bojui. 
O ką galite pasakyti apie kraujo ar spermos pavyzdžius? Radote 
ką nors? 

— Ničnieko. Aukos drabužiai visiškai švarūs, radome tik tos 
pačios grupės kraujo pėdsakų. Esu tikras, kad kraujas aukos. 

— Gal kas nors ant odos ar drabužių? Kokios nors sporos, 
bet kas? 

— Radau klijų liekanų ant to, kas liko iš riešų, taigi įtariu, kad 
žudikas išrengė kardinolą ir surišo jį lipnia juosta prieš kankin- 
damas, o vėliau aprengė. Jis nuprausė kūną, tačiau nepanardi- 
nęs jo į vandenį, matote? 

Teismo medikas parodė ploną jau nudžiūvusio muilo liniją ant 
Robairos šonkaulio. 

— Jis nuvalė kūną vandenyje suvilgyta muilina kempine, ta- 
čiau arba neturėjo daug vandens, arba neatkreipė reikiamo dė- 
mesio į štai šią vietą, nes čia ant kūno liko daug muilo. 

— Kokios rūšies muilas? 

— Tai nustatyti bus kur kas paprasčiau nei pudros rūšį, bet 
naudos iš to daug mažiau. Atrodo, muilas levandų, vienas iš la- 
biausiai naudojamų. 

Paola atsiduso. Tikra tiesa. 

— Tai viskas? 

- Taip pat yra klijų liekanų ant veido, bet labai mažai. Tai 
viskas. Beje, velionis buvo trumparegis. 

— Kaip tai susiję su byla? 

— Dante, pagalvokite. Trūksta akinių. 

- Žinoma, kad akinių nėra. Juk žudikas jam išlupo nelemtas 
akis, kaip gali netrūkti akinių? 

Teismo medikas įniršo, išprovokuotas superintendento pa- 
stabos. 

- Klausykite, aš jūsų nemokau, kaip atlikti savo darbą, tiesiog 
raportuoju tai, ką matau. 

- Viskas gerai, daktare. Paskambinkite, kai parengsite išsa- 
mią ataskaitą. 

— Savaime suprantama, ispettore. 

Dantė ir Paola paliko teismo mediką palinkusį prie lavono ir 
niūniuojantį savo klasikines džiazo versijas ir išėjo į koridorių, 
kur Pontjeras mobiliuoju telefonu dalijo trumpus ir glaustus įsa- 
kymus. Kai baigė, inspektorė kreipėsi į juodu. 

— Gerai, dabar mūsų veiksmų planas toks. Dante, jūs grįšite į 
savo biurą ir surašysite ataskaitą — viską, ką prisimenate apie 
pirmąjį nusikaltimą. Geriau, kad darytumėt tai vienas, taip bus 
lengviau susikaupti. Gaukite visas nuotraukas ir daiktinius įro- 
dymus, viską, ką jūsų išmintingasis ir protingasis viršininkas lei- 
do išsaugoti. Kai baigsite, lauksiu jūsų SNTS centrinėje būstinė- 
je. Bijau, mūsų laukia labai ilga naktis. 

Klausimas: Mažiau nei 100 žodžių apibūdinkite laiko svarbą 
atliekant nusikaltimą (pasak Rosperio). Padarykite savo išva- 
dą susiedami laiko kintamuosius su žudiko patirties lygiu. At- 
sakymui parengti skiriamos dvi minutės, pradedamos skai- 
čiuoti, kai atverčiamas lapas. 


Atsakymas: Labai svarbus laikas, kuris reikalingas: 


a) aukai nužudyti, 

b) tam tikriems veiksmams su lavonu atlikti, 

c) galimiems pėdsakams nuo aukos kūno panaikinti ir juo atsi- 
kratyti. 


Komentaras: Mano nuomone, kintamąjį a) lemia žudiko vaiz- 
duotė, kintamasis b) padeda atskleisti žudiko slaptus motyvus, 
kintamasis c) parodo jo sugebėjimus analizuoti ir improvizuoti. 
Išvada: jei žudikas skiria daugiau laiko 


a) jo patirtis vidutinė (3 nusikaltimai), 
b) jis yra labai patyręs (4 nusikaltimai arba daugiau), 
€) Jis yra naujokas (pirmas arba antras nusikaltimas). 

Via Lamarmora 3 


2005 m. balandžio 5 d., antradienis, 22:32 


— Na ir ką gi mes turime? 

— Du siaubingu būdu nužudytus kardinolus, Dikanti. 

Dikanti su Pontjeru laboratorijos posėdžių salėje valgė sumuš- 
tinius, užsigerdami kava. Nors ir buvo šiuolaikiška, patalpa at- 
rodė pilka ir slegianti. Salei šiek tiek spalvų teikė tik apie šimtas 
nusikaltimo vietos nuotraukų, paskleistų priešais juos ant stalo. 
Vienoje milžiniško stalo pusėje gulėjo keturi plastikiniai maišeliai 
su netiesioginiais įkalčiais. Viskas, ką jie turėjo iki šiol, tetrūko 
to, ką apie pirmąjį nusikaltimą jiems žadėjo pateikti Dantė. 

- Taigi, Pontjerai, pradėsime nuo Robairos. Ką apie jį žinome? 

— Gyveno ir dirbo Buenos Airėse. Sekmadienį iš ryto Argen- 
tinos oro linijų reisu atskrido į Romą. Bilietą buvo nusipirkęs 
prieš keletą savaičių, tačiau skrydžio datą patvirtino tik šešta- 
dienį pirmą valandą dienos. Turint omeny laiko skirtumą, ma- 
nau, kaip tik tą valandą mirė Šventasis Tėvas. 

- Bilietas į abi puses? 

— Tik į vieną. 

— Kaip keista... Arba kardinolas labai neapdairus, arba su kon- 
klava siejo dideles viltis. Mauricijau, juk tu mane pažįsti: nesu 
labai religinga. Ar gali trumpai nusakyti Robairos galimybes tapti 
popiežium? 

- Nelabai ką težinau. Šį bei tą skaičiau prieš savaitę, rodos, 
La Stampa straipsnyje. Jo pozicijos buvo neblogai vertinamos, 
bet tarp didžiausių favoritų jis nefigūravo. Na, juk pažįsti italų 
žiniasklaidą. Skiria dėmesį tik mūsų kardinolams. Apie Portinį 
teko nemažai skaityti. 

Pontjeras garsėjo kaip nepriekaištingos reputacijos šeimos 
žmogus. Kiek siekė Paolos žinios, jis buvo puikus vyras ir tėvas. 
Kiekvieną sekmadienį tiksliai kaip laikrodis ėjo į mišias. Nuola- 
tos kviesdavo ją prie jų prisidėti, ir atsisakydama tų kvietimų 
Dikanti susigalvodavo visokių pasiteisinimų. Vieni buvo labiau 
įtikinami, kiti mažiau, bet nė vienas neatitiko tikrovės. Pontje- 
ras žinojo, kad inspektorės širdyje nėra tvirto tikėjimo. Jis iš- 
blėso prieš dešimt metų - iškeliavo į dangų kartu su jos tėvu. 

— Mauricijau, kai kas man kelia didelį nerimą. Be galo svarbu 
sužinoti, kuo kardinolai taip neįtiko žudikui. Galbūt jis neap- 
kenčia raudonos spalvos, gal iš jo tyčiodavosi seminarijoje, o gal 
ji paprasčiausiai nervina apskritos kepuraitės. 

— Kardinolų pijusės. 

— Ačiū už patikslinimą. Šiaip ar taip, įtariu tarp aukų esant 
didesnį ryšį nei pijusės. Galiausiai netoli tenueisime be tikro šios 
srities autoriteto konsultacijos. Rytoj Dantė turės surengti mums 
audienciją pas ką nors, kurijoje užimantį labai aukštą postą. Kai 
sakau „labai aukštą“ — turiu omeny tikrai labai aukštą. 

— Nebus taip paprasta. 

— Dar pažiūrėsim. O kol kas sutelksim dėmesį į įkalčius. Pir- 
ma: žinom, kad Robaira mirė ne bažnyčioje. 

— Tiesa, ten buvo labai mažai kraujo. Atrodo, jis mirė kitoje 
vietoje. 

— Nekyla abejonių, kad tam tikrą laiko tarpą žudikas kardino- 
14 turėjo laikyti nuošalioje ir slaptoje vietoje, kur ir atliko visus 
veiksmus su jo kūnu. Taip pat žinome, jog kažkokiu būdu turėjo 
pelnyti pasitikėjimą, kad auka savo noru ten įeitų. Jau po visko 
nugabeno kūną į Santa Maria in Traspontina bažnyčią, tikriau- 
siai turėdamas tam tikrą priežastį. 

— O ką mes žinome apie bažnyčią? 

— Kalbėjau su klebonu. Kai jis nuėjo miegoti, durys buvo užra- 
kintos. Pamena turėjęs jas atrakinti atvykus policijai. Tačiau yra 
kitos durys, labai mažos, išeinančios į Via dei Corridori. Ko gera, 
pro jas žudikas ir pateko į vidų. Ar buvo patikrinta ši versija? 

— Spyna nepaliesta, užraktas šiuolaikinis, tvirtas. Net jei tos 
durys būtų buvusios atlapotos, vis tiek negaliu suprasti, kaip žu- 
dikas galėjo pro jas įeiti. 

— Kodėl? 

-— Ar pastebėjai, kokia gausybė žmonių buvo prie pagrindinių 
durų Via della Conciliazione? Gatvėje iš kitos pusės žmonių dar 
daugiau, po velnių. Ten knibždėte knibžda piligrimų. Net jei eis- 
mas ten uždraustas. Nesakyk, kad žudikas, tempdamas auką, 
įėjo lyg niekur nieko, stebint tokiai miniai. 

Paola keletą sekundžių pamąstė. O gal minia žmonių žudikui 
buvo geriausia priedanga - bet kaip jis galėjo patekti į bažnyčią 
neišlaužęs durų? 

- Pontjerai, sužinoti, kaip jis pateko į bažnyčią, yra viena svar- 
biausių mūsų užduočių. Jaučiu, tai daug ką paaiškins. Rytoj ei- 
sime susitikti su tuo vienuoliu, koks jo vardas? 

— Frančeskas Toma, brolis karmelitas. 

Jaunesnysis inspektorius lėtai linktelėjo, viską užsirašinėda- 
mas savo užrašų knygelėje. 

— Taip, su juo. Kita vertus, turime makabriškų detalių: žinutė 
ant grindų, nukirstos rankos, padėtos ant drobulės... ir šie 
maišeliai. Pradėk. 

Pontjeras pradėjo skaityti, o inspektorė Dikanti tuo metu šra- 
tinuku pildė ataskaitos apie netiesioginius įkalčius blanką. Šiuo- 
laikiškai įrengtas biuras, o jame tebebuvo tokių dvidešimtojo 
amžiaus relikvijų kaip tie atgyvenę dokumentai. 

- Pirmasis netiesioginis įkaltis. Stula. Siuvinėto audinio juos- 
ta, katalikų kunigų naudojama per išpažintį. Rasta kyšanti iš 
lavono burnos, kiaurai permirkusi krauju. Kraujo grupė atitin- 
ka aukos grupę. DNR tyrimas atliekamas. 

Tai ir buvo tas tamsus daiktas, kurio jie bažnyčios prieblan- 
doje nesugebėjo atpažinti. DNR tyrimo rezultatai bus gauti ma- 
žiausiai po poros dienų ir tik dėl to, kad SNTS turėjo vieną mo- 
derniausių pasaulyje laboratorijų. Daugybę kartų, žiūrėdama per 
televizorių serialą CSJ, Dikanti kvatodavo. Gerai būtų, jei visi 
netiesioginiai įkalčiai būtų taip greitai ištiriami kaip tame ameri- 
kiečių seriale. 

— Antrasis netiesioginis įkaltis. Baltas audeklas. Kilmė neži- 
noma. Medžiagos tipas: medvilnė. Šiek tiek kraujo, bet labai ne- 
daug. Ant jo buvo rastos nukirstos aukos rankos. Kraujo grupė 
atitinka aukos grupę. DNR tyrimas atliekamas. 

— Klausyk, o kaip rašoma pavardė Robaira — su y ar i? — su- 
dvejojo Dikanti. 

- Aišku, kad su i. 

— Gerai, prašom tęsti, Mauricijau. 

-— Trečiasis netiesioginis įkaltis. Suglamžytas lapelis, maždaug 
trys ir trys centimetrai. Rastas aukos kairiojoje akiduobėje. Po- 
pieriaus tipas, sudėtis, svoris ir chloro kiekis procentais nustati- 
nėjami. Lapelyje šratinuku parašytos raidės: 


MU 


— Mt 16, - ištarė Dikanti. - Ar tai adresas? 

— Popierius rastas permirkęs krauju ir suglamžytas į kamuo- 
liuką. Akivaizdu, kad tai žudiko palikta žinutė. Tai, kad aukai 
buvo išplėštos akys, galima laikyti bausme, bet galima ir nuoro- 
da, kur privalome žiūrėti. 

— Arba kad esame akli. 

- Žaismingas žudikas... Pirmas toks Italijoje. Manau, dėl tos 
priežasties Bojus vadovauti tyrimui pavedė tau, Paola. Ne papras- 
tam detektyvui, o asmeniui, sugebančiam kūrybingai mąstyti. 

Dikanti apsvarstė jaunesniojo inspektoriaus žodžius. Jei tai 
tiesa, tuomet viskas stoja į vietas. Žaismingo žudiko psichologi- 
nis portretas paprastai atitikdavo labai protingą žmogų, tokį su- 
gauti kur kas sunkiau — nebent jis padaro klaidą. Anksčiau ar 
vėliau nė vienas neišvengia klaidos, bet iki to laiko lavoninės 
prisipildo lavonų. 

— Ką gi, truputėlį pagalvokim. Kurių gatvių pavadinimai pra- 
sideda tomis raidėmis? 

- Muro Tono... 

— Netinka, ji eina per parką ir joje nėra namų, Mauricijau. 

— Tuomet netinka ir Monte Tarpeo, nes taip pat kerta Konser- 
vatorijos rūmų sodus. 

—- O Monte Testaccio? 

— Per Parco Testaccio... Galėtų tikti. 

- Palauk minutėlę. - Dikanti pakėlė telefono ragelį ir surinko 
vidaus numerį. - Dokumentų skyrius? Labas, Silvijau. Išsiaiš- 
kink, koks pastatas yra adresu Monte Testaccio 16. Ir atnešk 
mums į posėdžių salę Romos gatvių sąrašą. 

Kol laukė, Pontjeras tęsė netiesioginių įkalčių numeraciją. 

- Ir paskutinis (kol kas): ketvirtasis įkaltis. Suglamžytas lape- 
lis, maždaug trys ir trys centimetrai. Aptiktas aukos dešiniojoje 
akiduobėje, lygiai tokios pat būklės kaip ir trečiasis įkaltis. Po- 
pieriaus tipas, svoris, chloro kiekis procentais nustatinėjami. La- 
pelyje šratinuku parašytas žodis: 

- Undeviginti. 

— Po perkūnais, tai tarsi hieroglifų raizgalynė, - šūktelėjo nu- 
sivylusi Dikanti. - Tikiuosi, tai nebus žinutės, kurią paliko šalia 
pirmosios aukos, tęsinys, juk visa pirmoji nusikaltimo dalis pa- 
virto dūmais. 

- Šiaip ar taip, reikės pasitenkinti tuo, ką turim dabar. 

— Nuostabu, Pontjerai. Jei nori, kad susitaikyčiau su tuo, ko- 
dėl nepasakai man, ką reiškia tas undeviginti? 

- Tavo lotynų kalbos žinios apsitraukė pelėsiais, Dikanti. Tai 
reiškia „devyniolika“ 

- Prakeikimas, iš tikrųjų. Mokykloje nuolatos susikirsdavau. 
O ką reiškia ta strėlė? 

Tuo metu į salę įėjo Dokumentų skyriaus darbuotojas su Ro- 
mos gatvių sąrašu. 

— Prašom, inspektore. Radau, ko prašėte. Monte Testaccio 16 
nėra. Toje gatvėje tik keturiolika numerių. 

— Ačiū, Silvijau. Būk toks malonus, pasilik si mumis ir padėk 
surasti Romos gatves, prasidedančias raidėmis M ir T. Tai šūvis 
aklomis, bet mane kamuoja nuojauta. 

- Tikėkimės, kad esate geresnė psichologė nei aiškiaregė, dot- 
toressa Dikanti. Verčiau paieškokite Biblijoje. 

Visi trys atsisuko į durų pusę. Tarpduryje stovėjo kunigas, ap- 
sirengęs clergyman. Buvo aukštas, lieknas ir raumeningas, pra- 
dėjusia ryškėti plike. Atrodė kokių penkiasdešimties metų, bet 
labai gerai išsilaikęs, šiurkštokų ir ryškių veido bruožų, tarsi jam 
būtų tekę sutikti daug saulėtekių po atviru dangumi. Dikanti 
pamanė, kad jis labiau primena karį nei kunigą. 

— Kas jūs toks ir ko pageidaujate? Čia galima patekti tik su 

leidimais. Būkite malonus ir tuojau pat palikite patalpą, - palie- 
pė Pontijeras. 

— Aš tėvas Antonis Fauleris, atvykau jums padėti. - Kalbėjo 
taisyklinga italų kalba su vos juntamu akcentu ir šiek tiek lėčiau, 
nei įprasta. 

- Šios patalpos priklauso policijai, o jūs čia patekote be leidi- 
mo. Jei norite mums padėti, verčiau keliaukite į bažnyčią ir pa- 
simelskite už mūsų sielas. 

Pontjeras pakilo ir žengė link ką tik įėjusiojo, pasirengęs trūks 
plyš jį išprašyti. Kai Dikanti palinko prie nuotraukų ir ėmėsi 
toliau jas tyrinėti, Fauleris vėl prabilo: 

— Tai iš Biblijos. Konkrečiau, iš Naujojo Testamento. 

— Ką sakote? — nustebo Pontijeras. 

Dikanti pakėlė galvą ir pažvelgė į Faulerį. 

— Nagi, paaiškinkite. 

— Mt 16. Evangelija pagal Matą, 16 skyrius. Paliko dar ką 
nors? 

Pontjeras atrodė suirzęs. 

— Klausyk, Paola, juk nekreipsi dėmesio į... 

Dikanti mostu jį nutildė. 

- Išklausykime jį. 

Fauleris įėjo į posėdžių salę. Pakabino ant kėdės juodą ap- 
siaustą, kurį nešėsi rankoje. 

— Naujasis Testamentas, kaip gerai žinote, susideda iš keturių 
evangelijų: Mato, Morkaus, Luko ir Jono. Krikščioniškojoje bib- 
liografijoje Evangelija pagal Matą žymima raidėmis Mt. Toliau 
einantis skaičius nurodo skyrių. Jei turėtume dar du skaičius, 
žinotume, apie kurią eilutę kalbama. 

- Žudikas paliko štai ką. 

Paola parodė jam ketvirtąjį įkaltį, įdėtą į plastikinį maišelį. Ji 
įdėmiai žiūrėjo pašnekovui į akis. Kunigas neišsidavė atpažinęs 
žinutę nei pasibjaurėjo krauju. Tik ilgai nenuleido akių ir tarė: 

— Devyniolika. Viskas sutampa. 

Pontjeras įniršo. 

— Pagaliau pasidalysite su mumis tuo, ką žinote, ar versite il- 
gai laukti, tėve? 

- Et tibi dabo claves regni caelorum, — pacitavo Fauleris, - et 
guodcumgue ligaveris super terram, erit legatum et in caelis; et 
guodcumgue solveris super terram, erit solutum et in caelis. „Tau 
duosiu dangaus karalystės raktus; ką tu suriši žemėje, bus suriš- 
ta ir danguje, ir ką atriši žemėje, bus atrišta ir danguje.“ Evange- 
lija pagal Matą, 16 skyrius, 19 eilutė. Kitaip tariant, šiais žodžiais 
Kristus patvirtino šventąjį Petrą apaštalų vyriausiuoju, kartu jam 
ir jo įpėdiniams suteikdamas galią vadovauti visam krikščioniš- 
kajam pasauliui. 

- Santa Madonna, - šūktelėjo Dikanti. 

- Turint omeny tai, kas greitai įvyks šiame mieste, ponai, jums 
reikėtų sunerimti. Ir net labai. 

— Po velnių, kažkoks besiblaškantis nevisprotis papjovė dva- 
sininką, o jūs jau skambinate visais varpais. Nematau priežas- 
ties labai jaudintis, tėve Fauleri, - tarė Pontjeras. 

— Ne, mano drauge. Žudikas nėra besiblaškantis nevisprotis. 
Tai žiaurus, nuosaikus ir gudrus žmogus ir jo protas siaubingai 
sujauktas, galit manim patikėti. 

— Nejaugi? Atrodo, nemažai žinote apie jo motyvus, tėve, - 
nusišaipė jaunesnysis inspektorius. 

Atsakydamas kunigas nenuleido įdėmaus žvilgsnio nuo Di- 
kanti. 

— Žinau daug daugiau, ponai. Aš žinau, kas jis. 


(DIENRAŠČIO MARYLAND GAZETTE STRAIPSNIS, 
1999 M. LIEPOS 29 D., P. 7) 


NUSIŽUDĖ SEKSUALINIU IŠNAUDOJIMU 
APKALTINTAS AMERIKIEČIŲ KUNIGAS 


SILVER SPRINGAS, Merilandas (NAUJIENŲ AGENTŪRA). 
Kol Amerikos katalikų dvasininkiją krečia seksualinio išnaudoji- 
mo skandalas, vienas Konektikuto kunigas, apkaltintas nepilna- 
mečių seksualiniu išnaudojimu, pasikorė savo kambaryje įstaigoje, 
kur gydomi problemų turintys kunigai. Kaip agentūrą American- 
Press informavo vietos policija, tai nutiko praėjusį penktadienį. 
Pasak Bridžporto vyskupijos atstovo spaudai, šešiasdešimt vienų 
metų Piteris Selčnikas atsisakė klebono vietos Šv. Andriejaus pa- 
rapijoje, Bridžporte (Konektikutas), balandžio 27 dieną - praėjus 
dienai po to, kai Katalikų bažnyčios atsakingi asmenys apklausė du 
vyrus ir šie patvirtino, kad septintojo dešimtmečio pabaigoje-aštun- 
tojo dešimtmečio pradžioje Selčnikas juos seksualiai išnaudojo. 
Pasak minėto šaltinio, kunigas buvo gydomas Šv. Mato institute 
Merilande - psichiatrijos centre, priimančiame seksualiniu išnaudo- 
jimu apkaltintus arba „klaidingos seksualinės orientacijos“ kunigus. 
„Ligoninės darbuotojai keletą kartų pabeldė į jo kambario du- 
ris, vėliau pamėgino įeiti, bet durys buvo užremtos iš vidaus, - spau- 

dos konferencijoje teigė Diana Ričardson, Princo Jurgio apygar- 
dos policijos departamento atstovė spaudai. — Kai jie įėjo į kamba- 
rį, ant vienos iš lubų sijų pamatė kybantį lavoną.“ 

Selčnikas pasikorė pasinaudojęs paklode, pranešė Ričardson ir 
pridūrė, kad kūnas nugabentas į miesto lavoninę atlikti skrodimo. 
Taip pat ji paneigė gandus, kad lavonas rastas nuogas ir sužalotas, 
ir pavadino juos „visiškai nepagrįstais“ Per spaudos konferenciją 
keli žurnalistai citavo „tiesioginius liudininkus“, kurie teigė savo 
akimis matę minėtus sužalojimus. Atstovė spaudai patvirtino, kad 
„vienas minėtų apygardos medicinos personalo slaugytojų kartais 
vartoja narkotikus —- marihuaną ir kitus kvaišalus, tad jų paveiktas 
padarė minėtą pareiškimą. Slaugytojas buvo laikinai nušalintas nuo 
darbo, ir, kol nepakeis savo elgesio, jam nebus mokamas atlygini- 
mas“ Šis laikraštis turėjo galimybę susisiekti su slaugytoju, pasklei- 
dusiu gandus, jis atsisakė padaryti kitą pareiškimą ir apsiribojo trum- 
pa fraze: I was wrong („Aš klydau“). 

Bridžporto vyskupas Viljamas Lopesas patvirtino, kad buvo „di- 
džiai nuliūdintas“ tokios „tragiškos“ Selčniko mirties, ir pridūrė, 
kad skandalas, krečiantis visą Šiaurės Amerikos katalikų bažnyčios 
šaką, pareikalavo „daug aukų“ 

Tėvas Selčnikas gimė Niujorke 1938 m., į kunigus buvo įšventin- 
tas Bridžporte 1965 m. Tarnavo įvairiose Konektikuto parapijose 
ir trumpai Šv. Jono parapijoje Čiklajuje, Peru. 

„Kiekvienas žmogus, be jokių išimčių, Dievo akyse yra vertingas 
ir vertas pagarbos, ir kiekvienas nusipelno mūsų užuojautos, - pa- 
reiškė Lopesas. - Jo mirtį lydėjusios tamsios aplinkybės negali nu- 
braukti visų jo padarytų gerų darbų“, — užbaigė vyskupas. 

Šv. Mato instituto direktorius tėvas Kenis Konrojus atsisakė kal- 
bėtis su šio laikraščio korespondentais. Tėvas Antonis Fauleris, nau- 
jųjų instituto programų diegimo direktorius, patvirtino, kad tėvas 
Konrojus buvo „ištiktas šoko“. 


SNTS CENTRINĖ BŪSTINĖ 
Via Lamarmora 3 


2005 m. balandžio 5 d., antradienis, 23:14 


Tėvo Faulerio pareiškimas buvo tarsi kūjo smūgis. Dikanti ir 
Pontjeras taip ir sustingo, įbedę akis į plikąjį kunigą. 

— Galiu atsisėsti? 

- Čia daug laisvų kėdžių, - mostelėjo Paola. - Pasirinkite pats. 

Vėliau mostu parodė Dokumentų skyriaus darbuotojui išeiti. 

Fauleris pasidėjo ant stalo mažą juodą kelioninį krepšį nu- 
trintais, apibrizgusiais kraštais. Tai buvo krepšys, matęs daug 
pasaulio, iškalbingai bylojantis apie daugybę savo šeimininko nu- 
keliautų kilometrų. Kunigas jį atidarė ir ištraukė išsipūtusį, ka- 
vos dėmėmis nusėtą kartoninį segtuvą dvigubais kraštais. Padė- 
jo jį ant stalo ir pats įsitaisė priešais inspektorę. Dikanti įdėmiai 
jį stebėjo, ypač ją domino jo šykštūs judesiai, tarsi juos taupytų, 
ir žalių akių skleidžiama energija. Jai magėjo sužinoti, iš kur 
atsirado tas keistas kunigas, bet ji buvo pasiryžusi nesileisti jo 
vadovaujama, juo labiau savo teritorijoje. 

Pontjeras prisitraukė kėdę, apsuko ir atsisėdo kunigui iš kai- 
rės, apžergęs ją ir susidėjęs ant atkaltės rankas. Dikanti mintyse 


62 JUAN GOMEZ-IURADO m DIEVO ŠNIPAS 


pasižadėjo priminti kolegai, kad liautųsi mėgdžiojęs Hamfrio 
Bogarto filmus. Vice ispettore „Maltos sakalą“ matė gal tris šim- 
tus kartų. Jis visuomet sėsdavosi iš kairės tam, ką laikydavo 
įtartinu, ir karštligiškai vieną po kitos traukdavo Pal! Mall be 
filtro. 

— Ką gi, tėve. Pateikite kokį dokumentą, patvirtinantį jūsų ta- 
patybę. 

Fauleris iš vidinės švarko kišenės išsitraukė pasą ir ištiesė jį 
Pontjerui. Nepatenkintas mostelėjo ranka, stengdamasis išsklai- 
dyti dūmų kamuolį, kylantį nuo jaunesniojo inspektoriaus ci- 
garetės. 

- Žiūrėk tu man. Diplomatinis pasas. Turite neliečiamybę, 
ką? Kas per velnias esate? Kažkoks ypatingas šnipas? - paklau- 
sė Pontjeras. 

- Esu Jungtinių Valstijų oro pajėgų karininkas. 

- Koks jūsų laipsnis? - pasiteiravo Paola. 

— Majoras. Gal galėtumėte paprašyti jaunesniojo inspektoriaus 
Pontjero čia nerūkyti? Mečiau prieš daugelį metų ir nenoriu vėl 
pasiduoti pagundai. 

- Jis priklausomas nuo tabako, majore Fauleri. 

— Vadinkite mane tėvu Fauleriu, dottoressa Dikanti. Aš... iš- 
ėjau į atsargą. 

- Minutėlę, iš kur žinote mano pavardę, tėve? Ir kad esu ins- 
pektorė? 

Kriminologė nusišypsojo pusiau smalsia, pusiau linksma šyp- 
sena. 

— Ką gi, Mauricijau, manau, tėvas Fauleris dar neišėjęs į at- 
sargą, kaip pats teigia. 

Fauleris atsakė šiek tiek liūdnesne šypsena. 

- Tai tiesa, neseniai mane vėl grąžino į aktyvią tarnybą. Ir 
įdomiausia, kad to priežastis buvo mano veikla civiliniame gyve- 
nime. — Nutilo ir vėl mostelėjo ranka, sklaidydamas dūmus. 

- Tai ką? Pasakykite mums, kas toks ir kur dabar yra tas kalės 
vaikas, šitaip pasielgęs su Šventosios Motinos Bažnyčios kardi- 
nolu, ir mes visi galėsime ramiai sau eiti miegoti, gudruoli. 

Kunigas nepratarė nė žodžio, buvo toks pats abejingas kaip ir 
jo kunigiška apykaklė. Paola jautė, kad tas vyras pakankamai 
užgrūdintas ir jam nė motais Pontjero priekabės. Raukšlės vei- 
de išdavė jį patyrus daug blogio, o akys per gyvenimą tikrai buvo 
mačiusios daug baisesnių dalykų nei kažkoks policininkėlis su 
savo dvokiančiomis cizaretėmis. 

— Užteks, Mauricijau. Ir užgesink cigaretę. 

Pontjeras pasipūtęs numetė nuorūką ant grindų. 

— Puiku, tėve Fauleri, - tarė Paola, tebesklaidydama nuotrau- 
kas ant stalo, bet įsmeigusi akis į kunigą. - Suprantu, kad kol 
kas jūs padėties šeimininkas. Žinote kažką, ko nežinau aš ir ką 
žinoti privalau. Bet žaidžiame mano aikštėje, mano pusėje. Jūs 
žinosite, kaip tai išspręsti. 

- Ką manote apie pasiūlymą nupiešti žudiko psichologinį por- 
tretą? 

— O galite pasakyti kam? 

— Šį kartą žudiko psichologinis portretas reikalingas ne išsiaiškin- 
ti, kas jis toks. Aš jums pasakysiu jo vardą. Šiuo atveju jis reika- 
lingas, kad suprastume, kur jis galėtų būti. O tai ne tas pats. 

— Norite man surengti egzaminą, tėve? Sužinoti, ko vertas 
asmuo, su kuriuo kalbatės? Abejojate mano dedukciniais suge- 
bėjimais kaip ir direktorius Bojus? 

— Dottoressa, manau, kad vienintelis asmuo, kuris tuo abejo- 
ja, esate jūs pati. 

Paola giliai įkvėpė ir susiėmė, kad nepradėtų šaukti, nes Fau- 
leris užbėrė druskos ant žaizdos. Kai jau manė nesusivaldysian- 
ti, tarpduryje pasirodė jos viršininkas. Stabtelėjo, įdėmiai žvelg- 
damas į kunigą, pastarasis atsakė jam tuo pačiu. Galiausiai abu 
pasisveikino lengvu galvos linktelėjimu. 

— Tėve Fauleri. 

- Direktoriau Bojau. 

- Sužinojau apie jūsų atvykimą iš vieno neoficialaus kanalo. 
Užtenka pasakyti, kad jūsų buvimas čia yra primestas, tačiau, 
jei mano šaltiniai nemeluoja, pripažįstu, kad galėtumėt mums 
padėti. 

— Nemeluoja. 

— Tuomet prašyčiau tęsti. 

Nuo mažens Paolą nuolatos apimdavo keista būsena, tarsi ji 
šiame pasaulyje būtų atsiradusi, kai viskas jau įgavo pagreitį. 
Dabar tas jausmas vėl grįžo. Ją erzino nuojauta, kad visi žino 
kažką, ko nežino ji. Kai turės galimybę, paprašys Bojaus pasi- 
aiškinti. O kol kas nusprendė išpešti sau naudos. 

— Direktoriau, čia esantis tėvas Fauleris mudviem su Pontjeru 
pasakė žinąs, kas yra žudikas, tačiau, regis, prieš atskleisdamas 
jo tapatybę, nori veltui gauti nusikaltėlio psichologinį portretą. 
Mano galva, veltui švaistom brangų laiką, tačiau aš priimu jo 
žaidimo taisykles. 

Kupina ryžto atsistojo, o visi trys vyrai stebėjo ją sužavėti ir 
apstulbę. Priėjo prie kone visą galinę sieną dengiančios lentos ir 
pradėjo rašyti. 

— Žudikas - baltasis, amžius nuo trisdešimt aštuonerių iki ke- 
turiasdešimt šešerių. Vidutinio ūgio, tvirtai sudėtas, protingas. 
Išsilavinimas universitetinis, gabus kalboms. Kairiarankis, išauk- 
lėtas griežtai religingai, vaikystėje buvo išnaudojamas arba pa- 
tyrė sukrėtimų. Nesubrendęs, darbas jam sukelia psichologinę 
įtampą, jis tampa pažeidžiamas, nuolat kenčia seksualinį slopi- 
nimą. Galimas dalykas, praeityje patyrė prievartą. Žudo ne pir- 
mą ir ne antrą kartą, ir, žinoma, ne paskutinį. Mus nepaprastai 
niekina - tiek policininkus, tiek savo aukas. O dabar, tėve, užra- 
šykite žudiko vardą, - tarė Dikanti atsisukdama ir kunigui į ran- 
ką įduodama kreidą. 

Nužvelgė savo klausytojus. Fauleris žiūrėjo į ją su nuostaba. 
Pontjeras susižavėjęs, o Bojus — skeptiškai. Galiausiai pirmasis 
prakalbo kunigas. 

— Sveikinu, dotroressa. Dešimtukas. Nors pats esu psicholo- 
gas, negaliu suvokti, kokiu būdu sugebėjote padaryti visas tas 
išvadas. Gal galėtumėte paaiškinti išsamiau? 

— Portretas tėra laikinas, bet išvados turėtų beveik atitikti tik- 
rovę. Kad jis baltasis, aišku iš jo aukų - labai retai žudikas mania- 
kas renkasi ne savo rasės aukas. Jis vidutinio ūgio, nes Robaira 
gana aukštas, o pjūvio kakle kampas ir kryptis rodo, kad buvo 
užpultas iš pasalų, asmens maždaug metro aštuoniasdešimties ūgio. 
Kad stiprus, manau, akivaizdu - antraip nebūtų pajėgęs įvilkti 
kardinolo kūno į bažnyčią; jei ir atvežė jį automobiliu iki užpaka- 
linių durų, vis tiek dar lieka gabalas kelio - maždaug keturiasde- 
šimt metrų iki koplyčios. Kad jis nesubrendęs, rodo jo išradingu- 
mas žudant - jis lygiai taip pat niekina auką, kurią laiko objektu, 
ir policininkus, kuriuos laiko žemesniais už save padarais. 

Fauleris ją nutraukė mandagiai pakeldamas ranką. 

- Yra dvi smulkmenos, ypač patraukusios mano dėmesį, dot- 
toressa. Pirma: pasakėte, kad tai ne pirmoji jo žmogžudystė. Nu- 
statėte tirdama šį sudėtingą nusikaltimą? 

- Būtent, tėve. Tas asmuo turi pagrindinių žinių apie policijos 
darbą, matyti, kad jis žudė ne vieną kartą. Iš patirties galiu pasa- 
kyti, kad pirmoji žmogžudystė paprastai būna nešvari ir impro- 
vizuota. 

— Kitas dalykas, atkreipęs mano dėmesį, tai jūsų frazė: „Dar- 
bas jam sukelia psichologinę įtampą, jis tampa pažeidžiamas.“ 
Niekaip negaliu suvokti, kaip padarėte šią išvadą. 

Dikanti paraudo ir sukryžiavo rankas ant krūtinės. Neatsakė. 
Bojus pasinaudojo proga įkišti trigrašį. 

— Ak, ta mūsų nuovokioji Paola. Jos didis protas visuomet pa- 
lieka kokį plyšelį moteriškai intuicijai pasireikšti, ar ne? Tėve, 

Paola kartais padaro išvadas remdamasi vien savo jausmais. Ne- 
žinau kodėl. Bet esu tikras, kad jos laukia puiki rašytojos ateitis. 

— Geresnė, nei jūs manote. Todėl, kad pataikė tiesiai į dešim- 
tuką, - tarė Fauleris galiausiai stodamasis ir žingsniuodamas link 
lentos. - Inspektore, kaip tiksliai vadinasi jūsų profesija? Profi- 
ler, tiesa? 

— Taip, - ištarė vis dar susigėdusi Paola. 

- Ir kada gaunamas profiler laipsnis? 

— Kai baigiamas teismo kriminologijos kursas, paskui dar me- 
tai intensyvių studijų Elgesio studijų fakultete, priklausančiame 
FTB. Nedaugelis išeina visą kursą. 

— Ar galėtumėte mums pasakyti, kiek pasaulyje kvalifikuotų 
profiler? 

- Šiuo metu dvidešimt. Dvylika Jungtinėse Valstijose, keturi 
Kanadoje, du Vokietijoje, vienas Italijoje ir vienas Austrijoje. 

— Ačiū. Ar jums aišku, džentelmenai? Tik dvidešimt žmonių 
pasaulyje sugebėtų nupiešti neginčijamą žudiko maniako psicho- 
loginį portretą, ir vienas tų žmonių yra šiame kambaryje. Ir pa- 
tikėkite manim, kad rastume šį nusikaltėlį... 

Nusisuko ir lentoje didelėmis ir tiesiomis raidėmis parašė jo 
vardą: 


VIKTORAS KAROSKIS 


mums reikės asmens, kuriam pavyktų įsibrauti į jo min- 
tis. Štai vardas, kurio manęs prašėte. Tačiau neskubėkite bėgti 
prie telefono ir duoti įsakymą jį suimti, leiskite prieš tai papasa- 
koti visą jo istoriją. 


PSICHIATRO EDVARDO DRESLERIO IR KARDINOLO 
FRANSIO ŠO SUSIRAŠINĖJIMO IŠTRAUKOS 


Bostonas, 1991 m. gegužės 14 d. 
[-..] Jūsų Eminencija, manau, susidūrėme su apsigimusiu recidy- 
vistu. Kiek man teko girdėti, jau penktą kartą jis perkeliamas į kitą 
parapiją. Po dviejų savaičių stebėjimo galime tvirtinti, kad nevalia 
rizikuoti ir leisti jam būti šalia vaikų, taip statytume juos į pavojų. 
[-..] Nė trupučio neabejoju, kad jis nuoširdžiai gailisi, nes atgaila 
yra tvirta. Abejoju jo sugebėjimu kontroliuoti save. [...] Negalima 
leisti jam dirbti parapijoje. Verčiau laiku užkirsti tam kelią, kol 
visa neiškilo aikštėn. Priešingu atveju aš neprisiimu atsakomybės. 
Rekomenduoju mažiausiai šešiems mėnesiams išsiųsti jį į Šv. Ma- 
to institutą. 


Bostonas, 1993 m. rugpjūčio 4 d. 
[-..] Jau trečią kartą apžiūrėjau jį (Karoskį). [...] Turiu pasakyti, 
kad „aplinkos pakeitimas“, kaip jūs tai pavadinote, visiškai jam 
nepadėjo — veikiau atvirkščiai. Jis vis dažniau praranda savitvardą, 
jo elgesyje net pastebiu šizofrenijos požymių. Labai įmanoma, kad 
vieną dieną jis peržengs ribą ir virs visiškai kitu asmeniu. Eminen- 
cija, jūs žinote, kaip gerbiu Bažnyčią, taip pat suprantu, kad labai 
trūksta kunigų, bet negalima šitaip nusileisti! [...] Eminencija, aš 
gydžiau 35 asmenis, kai kurie iš jų turi galimybių išsikapstyti patys 
[-..], tačiau Karoskis tikrai nėra vienas iš jų. Kardinole, jūs labai 
retai klausydavote mano patarimų. Maldauju jus, padarykite tai 
dabar: įtikinkite Karoskį atvykti į Šv. Mato institutą. 


SNTS CENTRINĖ BŪSTINĖ 
Via Lamarmora 3 


2005 m. balandžio 6 d., trečiadienis, 00:03 


Paola atsisėdo, pasirengusi išklausyti tėvo Faulerio pasakojimą. 
— Viskas prasidėjo, bent jau man, 1995-aisiais. Tais metais, iš- 
ėjęs į atsargą iš karinių oro pajėgų, atvykau pas savo vyskupą. Šis, 
nenorėdamas, kad mano psichologinis išsilavinimas nueitų vėjais, 
nusiuntė mane į Šv. Mato institutą. Teko girdėti apie tokį? 

Visi papurtė galvas. 

- Visai tuo nesistebiu. Šios institucijos kilmė ir pobūdis Šiau- 
rės Amerikos visuomenei yra paslaptis. Oficialiai ji vadinama 
gydymo centru kunigams ir vienuolėms, turintiems „problemų“, 
jis įsikūręs Silver Springe, Merilando valstijoje. Tikrovė tokia, 
kad 95 procentai pacientų praeityje seksualiai išnaudojo maža- 
mečius arba vartojo narkotikus. Pastatas įrengtas tikrai praban- 
giai: trisdešimt penki kambariai pacientams, devyni medicinos 
personalui (beveik visi ten ir gyvena), teniso aikštynas, dvi sie- 
ninio aikštelės, baseinas, „pramogų“ salė su biliardu... 

- Labiau primena laisvalaikio centrą nei psichiatrijos gydyk- 
lą, - įsiterpė Pontjeras. 

- Ta vieta paslaptinga daugeliu aspektų. Tai paslaptis ne tik 
išoriniam pasauliui, bet ir patiems pacientams. Pradžioje jie ma- 
no, kad tai vieta keletą mėnesių pabūti toli nuo pasaulio, pailsė- 
ti, tačiau pamažu pamato, kad toli gražu nėra taip. Jūs girdėjote 
apie bėdą, pastaraisiais metais ištikusią mano šalies katalikų ku- 
nigus. Visuomenės akimis, neatrodytų teisinga, jei asmenys, ap- 
kaltinti seksualiniu mažamečių išnaudojimu, leistų nemokamas 
atostogas prabangiame viešbutyje. 

- O taip ir buvo? - paklausė Pontjeras. Atrodė, kad ši tema jį 
labai sukrėtė. Paola jį suprato: jaunesnysis inspektorius turėjo 
du sūnus - trylikos ir keturiolikos metų. 

- Ne. Pasistengsiu kuo glausčiau nupasakoti tenykštę savo pa- 
tirtį. Kai nuvykau, ta vieta man pasirodė visiškai pasaulietiška. 
Nė iš tolo nepriminė religinės įstaigos. Ant sienų nebuvo nukry- 
žiuotųjų, nė vienas dvasininkų nedėvėjo abito nei sutanos. Esu 
praleidęs nemažai dienų ir naktų žygiuose ar fronte po atviru 
dangumi, tačiau niekuomet nebuvau nusisegęs savo baltos apy- 
kaklės. Tačiau ten visi darė kas patinka - ateidavo, išeidavo ka- 
da nori. Aiškiai buvo matyti tikėjimo ir drausmės stygius. 

- Ir jūs niekam nepranešėte? - paklausė Dikanti. 

- Žinoma! Pirma, ką padariau, - parašiau laišką vyskupui. Jis 
apkaltino mane pernelyg pasidavus armijos įtakai, „karinės ap- 
linkos atšiaurumui“. Patarė būti „lankstesniam“ Tie laikai man 
buvo gana sudėtingi, nes karinėse oro pajėgose išgyvenau tam 
tikras karjeros permainas. Nenoriu išsiplėsti, nes su mūsų atve- 
ju tai visai nesusiję. Užtenka pasakyti, kad man nebuvo naudin- 
ga pagarsėti kaip netolerantiškam žmogui. 

- Jums nebūtina teisintis. 

- Žinau, tačiau privalau būti sąžiningas. Toje vietoje nebuvo 
gydomas nei kūnas, nei siela, pacientai tik „truputėlį“ nustumia- 
mi į šalį, kad mažiau kristų į akis. Ten dėjosi visiškai priešingi 
dalykai, nei tikėjosi vyskupija. 

— Nesuprantu, - tarė Pontjeras. 

— Aš irgi, - pridūrė Bojus. 

- Tai sudėtinga. Pradžioje pasakysiu, kad vienintelis diplo- 
muotas psichiatras centro darbuotojų sąraše buvo tėvas Konro- 
jus, tuometinis instituto direktorius. Visi kiti neturėjo aukštojo 
išsilavinimo - tik vidurinį medicinos arba buvo baigę kokią tech- 
nikos mokyklą. Ir ramiausiai sau leido prabangą vertinti pacien- 
tų psichikos būklę! 

- Tai beprotybė! - pasipiktino Dikanti. 

- Visiška beprotybė. Geriausia rekomendacija tapti instituto 
darbuotoju buvo priklausyti Dignity, asociacijai, skatinančiai mo- 
terų kunigystę ir seksualinę kunigų vyrų laisvę. Nors aš asme- 
niškai nesutinku su tos asociacijos teiginiais, ne mano pareiga 
juos teisti ar smerkti. Tegalėjau vertinti personalo profesinį pa- 
sirengimą ir galiu pasakyti, kad jis buvo labai, labai menkas. 

— Kol kas nematau, kur mus nuves jūsų pasakojimas, — įsiter- 
pė Pontjeras, užsidegdamas cigaretę. 

- Duokite man dar penkias minutes ir pamatysite. Kaip minė- 
jau, tėvas Konrojus labai prijautė Dignity ir laikydamasis libera- 
lių pažiūrų nuvedė Šv. Mato institutą visiškai klaidingu keliu. 
Ten buvo ir garbingų kunigų, patekusių į centrą dėl nepagrįstų 
skundų (buvo ir tokių), ir jie, paveikti Konrojaus, atsisakydavo 
kunigystės, buvusios jiems gyvenimo šviesa. Kitiems jis patarda- 
vo nesipriešinti prigimčiai ir gyventi savo gyvenimą. Buvo laiko- 
ma sėkme, jei kuris iš kulto tarnų tapdavo pasauliečiu ir už- 
megzdavo homoseksualinius ryšius. 

- Tai ir yra problema? — paklausė Dikanti. 

-— Ne, ne, jei asmuo iš tikrųjų to nori ar jam to reikia. Tačiau 
pacientų poreikiai Konrojui visiškai nerūpėjo. Jis pirmiausia už- 
sibrėždavo tikslą, o vėliau pritaikydavo jį, nė nesivargindamas 
nuodugniau susipažinti su paciento atveju. Jis save laikė Dievu 
ir žaidė su tų vyrų ir moterų sielomis bei protais, o juk kai kurie 

jų tikrai turėjo sunkių bėdų. Ir tą žaidimą aplaistydavo geru mie- 
žiniu viskiu. Labai gausiai laistė. 

— Dieve mano, - šūktelėjo pasipiktinęs Pontjeras. 

— Dievo ten nebuvo, galite manimi patikėti, jaunesnysis ins- 
pektoriau. Tačiau ne tai blogiausia. Dėl didelių klaidų, padarytų 
atrenkant kandidatus, aštuntajame ir devintajame dešimtmetyje 
mano šalyje į katalikų kunigų seminarijas buvo priimta daug jau- 
nuolių, nesugebančių vesti sielų. Jie net nemokėjo vesti savųjų 
sielų. Tai faktas. Po keleto metų dauguma tų vaikinų apsivilko 
sutaną. Jie padarė begalę žalos geram Katalikų bažnyčios var- 
dui ir, kas visų blogiausia, —- daugybei vaikų ir jaunuolių. Daug 
kunigų, apkaltintų seksualiniu išnaudojimu, kaltų dėl seksuali- 
nio išnaudojimo, nesėdo į kalėjimą. Jie tiesiog buvo išsiunčiami 
kuo toliau, kilnojami iš parapijos į parapiją. O kai kurie iš jų 
galiausiai atsidurdavo Šv. Mato institute*. Pabuvę ten, jei pasi- 
sekdavo, jie pasirinkdavo pasaulietinį gyvenimą. Tačiau, nelai- 
mė, daugelį jų grąžindavo į kunigystę, nors jų vieta buvo už gro- 
tų. Pasakykite, dottoressa Dikanti, ar didelė tikimybė atvesti į 
doros kelią žudiką maniaką? 

— Visiškai jokios. Jei jau kartą peržengė ribą, nebeįmanoma 
nieko pataisyti. 

- Lygiai tas pats galioja ir pedofilui prievartautojui. Nelaimė, 
šioje srityje ta prakeikta riba, kurią nustatote jūs, nėra tokia 
aiški. Jūs tiksliai žinote, kad turite reikalą su išsigimėliu, kurį 
privalote sumedžioti ir uždaryti. Tačiau specialistui, bendrau- 
jančiam su pedofilu, daug sunkiau nustatyti, ar jis galutinai per- 
žengė liniją, ar ne. Mano praktikoje buvo vienintelis atvejis, kai 


* Tikri duomenys: tarp 1993 ir 2003 m. Šv. Mato institute buvo gydomi 500 dvasininkų 
ir vienuolių, iš jų 44 pripažinti pedofilais, 185 — efebofilais, 142 - nesugebančiais 
valdyti savo instinktų ir 165 - kenčiančiais nuo neintegruoto seksualumo (sunkumų 
asmenybėje randant tinkamą vietą seksualumui). 

nebeliko jokių abejonių. Ir tas atvejis, be pedofilijos, savyje slė- 
pė dar kai ką. 

- Leiskite spėti: Viktoras Karoskis. Mūsų žudikas. 

- Tas pats. 

Prieš prabildamas Bojus atsikrenkštė. Erzinantis įprotis. 

— Tėve Fauleri, gal būsite toks malonus ir paaiškinsite, kaip gali- 
te būti toks įsitikinęs, kad būtent jis pribaigė Robairą ir Portinį? 

- Žinoma, paaiškinsiu. Karoskis atvyko į institutą 1994 metų 
rugpjūtį. Vyresnybė, norėdama išvengti problemų, kilnojo jį iš 
vienos parapijos į kitą. Visose parapijose buvo skundų - vieni 
mažesni, kiti didesni, bet nė vienu atveju žiaurios prievartos ne- 
buvo užfiksuota. Remdamiesi gautais skundais, manome, kad iš 
viso jis išnaudojo aštuoniasdešimt devynis vaikus, nors galėjo 
būti daugiau. 

- Prakeikimas. 

- Jūs tai pasakėte, Pontjerai. Taigi Karoskio problemos šak- 
nys slypi jo vaikystėje. Gimė Lenkijoje, Katovicų mieste, 1961 
metais. Ten... 

- Palaukite, tėve. Vadinasi, dabar jam keturiasdešimt ketveri? 

- Teisingai, dottoressa. Jo ūgis 1,78 metro, sveria apie 85 ki- 
logramus. Tvirto kūno sudėjimo, intelekto koeficientas svyruo- 
ja tarp šimto dešimties ir šimto dvidešimt penkių, nelygu kada 
atlikdavo tyrimą. Institute iš viso tyrimus atliko septynis kartus. 
Jam labai patiko. 

— Taip, gana aukštas rezultatas. 

- Dottoressa, jūs psichiatrė, aš mokiausi psichologijos, bet ne- 
buvau stropus studentas. Rimčiausios Karoskio psichopatijos 
išryškėjo pernelyg vėlai, todėl nebuvo kada skaityti bibliografiją 
ta tema, tad pasakykite man: ar tiesa, kad visi žudikai maniakai 
paprastai būna labai protingi? 

Paola leido sau ironiškai nusišypsoti, žvelgdama į Pontjerą, 
šis jai atsakė tokia pat grimasa. 

— Manau, jaunesnysis inspektorius jums atsakys daug išsamiau. 

- Ispettore visuomet tvirtina, kad Lekteris neegzistuoja, o Džu- 
di Foster turėtų apsiriboti dabartinėmis dramomis. 

Visi nusijuokė, tačiau ne iš pokšto, o norėdami sumažinti 
įtampą. 

— Ačiū, Pontjerai. Tėve, psichopato supermeno personažas 
tėra mitas, sukurtas filmų ir Tomo Hariso romanų. Tikrame gy- 
venime toks asmuo neegzistuoja. Buvo žudikų recidyvistų, tu- 
rinčių labai aukštą intelekto koeficientą, taip pat ir turinčių la- 
bai žemą. Didžiausias skirtumas tarp vienų ir kitų yra tas, kad 
paprastai tie, kurių koeficientas aukštas, dėl savo apdairumo lais- 
vėje išsilaiko ilgiau. Tik dėl vieno dalyko juos galima pripažinti 
turint akademinį laipsnį - dėl sugebėjimo įvykdyti mirties nuosp- 
rendį. 

- O ne akademinį? 

— Turiu pripažinti, tėve, kad kai kurie tų kalės vaikų yra gud- 
resni nei pats velnias. Ne protingi, o gudrūs. Tarp jų yra turinčių 
įgimtų gabumų atlikti savo niekšingą darbą ir mokančių persi- 
kūnyti. Iki šiol tik vienu vieninteliu atveju visos trys charakte- 
ristikos sutapo, nes nusikaltėlis buvo labai išsilavinęs žmogus. 
Kalbu apie Tedą Bandį. 

- Jo atvejis plačiai nuskambėjo mano šalyje. Pasmaugė apie 
trisdešimt moterų ir atliko su jomis sodomijos aktą savo auto- 
mobilio kėlikliu. 

— Trisdešimt šešias, tėve. Kiek mums žinoma, - pataisė Paola, 
kuri puikiai atsiminė Bandžio atvejį, nes Kvantike jis įėjo į pri- 
valomą mokymo medžiagą. 

Fauleris liūdnai linktelėjo. 

- Kaip minėjau, dottoressa, Karoskis atėjo į šį pasaulį 1961 
metais Katovicuose, kokia ironija - keli kilometrai nuo popiežiaus 
Voitylos gimimo vietos. 1969 metais Karoskių šeima - jis, tėvai 
ir du broliai - emigravo į Jungtines Valstijas. Tėvas gavo darbą 

General Motors gamykloje Detroite ir, pasak išlikusių dokumen- 
tų, buvo geras darbininkas, nors ir labai nesugyvenamo būdo. 
1972 metais dėl susijusio su naftos krize etatų mažinimo tėvas 
Karoskis pirmas atsidūrė gatvėje. Tuo metu jis jau buvo gavęs 
Jungtinių Valstijų pilietybę, tad leido dienas mažame butuke, 
kur gyveno su šeima, ir nuolatos gėrė, kol pragėrė savo išeitinę 
ir bedarbio pašalpą. Jis labai įsitraukė į tą reikalą, labai. Pavirto 
visiškai kitu asmeniu ir pradėjo seksualiai išnaudoti Viktorą ir 
jo vyresnįjį brolį. Pastarasis, vardu Berija, vieną dieną, būdamas 
keturiolikos, nieko nesakęs tiesiog dingo iš namų. 

— Karoskis pats jums visa tai papasakojo? — paklausė susido- 
mėjusi ir kartu nustebusi Paola. 

— Po daugelio gydymo seansų. Vos atvykęs į centrą, pateikda- 
vo kitą versiją - esą gimė ir augo pavyzdinėje katalikų šeimoje. 

Paola, kuri viską kruopščiai užsirašinėjo mažytėmis tarnauto- 
jos raidelėmis, prieš pateikdama klausimą ranka patrynė akis, 
kad nuvytų nuovargį. 

— Tėve Fauleri, tai, ką jūs pasakojate, tobulai atitinka pirmi- 
nės psichopatijos požymius: asmeninis žavesys, iracionalaus 
mąstymo ir pasitikėjimo savimi stoka, nuolatinis melas ir sąži- 
nės priekaištų nebuvimas. Tėvų prievarta ir alkoholizmas figū- 
ruoja maždaug 74 procentuose žinomų psichopatų prievartau- 
tojų* atvejų. 

- Gal tai ir yra galima priežastis? - paklausė Fauleris. 

— Veikiau bendra sąlyga, viena iš daugelio. Galiu išvardyti tūks- 
tančius pavyzdžių, kai vaikai augo visiškai nedarniose šeimose, 
daug blogesnėse nei minėtoji, ir tapo dorais žmonėmis. 

- Luktelėkit, ispettore. Čia dar tik pradžia. Karoskis mums 
papasakojo, kaip jo mažasis broliukas 1974 metais mirė nuo me- 
ningito ir niekam tai nėmaž nerūpėjo. Mane sukrėtė jo paties 


* Iki šios dienos yra žinomas 191 žudikas maniakas vyras ir 39 moterys. 

abejingumas pasakojant minėtą epizodą. Praėjus porai mėnesių 
po sūnaus mirties, tėvas paslaptingai dingo. Viktoras nesakė, ar 
jis prikišo nagus prie jo dingimo, bet mes manome, kad jis nie- 
kuo dėtas, nes tuomet jam tebuvo trylika. Težinome, kad maž- 
daug tuo metu jis pradėjo kankinti gyvūnus. Tačiau blogiausia, 
kas jam galėjo nutikti — tai likti su valdinga motina, tiesiog ap- 
sėsta religijos — ji net rengdavo sūnų mergaitiškais drabužiais, 
kad galėtų „kartu žaisti“ Atrodo, ji kartais liesdavo jo lytinius 
organus ir mėgdavo sakyti, kad nupjautų jam „bumbulus“ ir ta- 
da perrengimas būtų užbaigtas. Rezultatas: penkiolikos metų 
Karoskis dar šlapinosi į lovą. Dėvėjo paaukotus drabužius - ne- 
madingus ar suplyšusius, nes gyveno labai vargingai. Mokykloje 
kentė nuolatines patyčias ir buvo labai vienišas. Kartą vienas 
klasės draugas jam einant pro šalį mestelėjo nevykusį pokštą 
apie jo aprangą, tuomet įniršęs Karoskis keletą kartų iš visų jė- 
gų tvojo jam per veidą stora knyga. Tas vaikinukas nešiojo aki- 
nius, jų stiklai po smūgio susmigo jam į akis. Liko aklas visam 
gyvenimui. 

— Akys... lygiai taip pat kaip dabartinių jo aukų. Tai buvo jo 
pirmasis nusikaltimas. 

— Kiek žinome, taip. Viktoras po to įvykio buvo išsiųstas į 
nepilnamečių pataisos namus Bostone, ir paskutinė frazė, kurią 
jo motina pasakė atsisveikindama: „Geriau jau būčiau pasida- 
riusi abortą“. Po kelių mėnesių motina nusižudė. 

Visi pasibaisėję tylėjo. Nebuvo prasmės ką nors sakyti. 

— Karoskis s pataisos namuose išbuvo iki 1979 metų pabaigos. 
Apie tuos metus aieko nežinome, tačiau 1980 metais jis įstojo į 
kunigų seminariją Baltimorėje. Jo asmens byloje, pateiktoje sto- 
jant į seminariją, apie visa tai neužsimenama, ten rašoma, kad 
jis kilęs iš tradicinės katalikų šeimos. Tuomet jam buvo devynio- 
lika, atrodė, kad jis pasitaisė. Apie metus, praleistus seminarijo- 
je, beveik nieko nežinome, tik tiek, kad mokėsi iki nusilpimo ir 

nuoširdžiai bjaurėjosi atvirai homoseksualia seminarijos aplinka* 
Konrojus tvirtino, kad Karoskis buvo slaptas homoseksualas ir 
stengėsi slopinti savo tikrąją prigimtį, tačiau tai nėra tiesa. Karos- 
kis nei homoseksualus, nei heteroseksualus - jo seksualinė orien- 
tacija nėra išreikšta. Seksas nerado vietos jo asmenybėje, ir tai 
labai skaudžiai paveikė jo psichiką, bent jau aš taip manau. 

— Paaiškinkite, tėve, - paprašė Pontjeras. 

— Tuojau pat paaiškinsiu. Aš esu kunigas ir nusprendžiau lai- 
kytis celibato. Tačiau tai netrukdo jausti potraukį čia esančiai 
daktarei Dikanti, - tarė Fauleris, rodydamas į Paolą, negalinčią 
nuslėpti skruostus užliejusio raudonio. - Todėl žinau, kad esu 
heteroseksualus, bet laisva valia pasirinkau skaistų gyvenimą. 
Taip į savo asmenybę integravau seksualumą, nors ir ne praktiš- 
kai. Šiuo atžvilgiu Karoskis yra visiškai kitoks. Sunkios vaikys- 
tės ir paauglystės traumos lėmė, kad jo psichika liko išskaidyta. 
Karoskis neigia savo seksualumą ir prievartos troškimą. Jis sa- 
vęs nekenčia ir save myli — visa tai vienu metu. Tai pasireiškė 
prievartos, šizofrenijos priepuoliais ir galiausiai seksualiniu ma- 
žamečių išnaudojimu, atkartojant tai, ką su juo darė tėvas. 1986 
metais, atlikdamas praktiką**, Karoskis pirmą kartą turi inci- 
dentą su nepilnamečiu. Tai buvo keturiolikos metų vaikinukas, 
tebuvo bučiniai ir lietimas, nieko daugiau. Manoma, kad tai įvy- 
ko be jaunuolio sutikimo. Tačiau nėra įrodymų, kad žinios apie 
įvykį būtų pasiekusios vyskupo ausis, nes galiausiai Karoskis 


* Švč. Mergelės Marijos seminarija Baltimorėje aštuntajame dešimtmetyje buvo vadina- 
ma Rožiniais rūmais, nes garsėjo savo atvirai homoseksualia aplinka, tarp seminaristų 
laisvai praktikuojamais homoseksualiniais santykiais. Kaip sakė tėvas Džonas Despar- 
das: „Mano laikais du vaikinai ramiausiai sau prausdavosi duše kartu, visi tai žinojo ir 
niekam buvo nė motais. Naktimis nuolat buvo varstomos kambarių durys...“ 

** Studijos kunigų seminarijoje paprastai trunka šešerius metus, paskutiniais, šeštai- 
siais, atliekama praktika įvairiose vietose, kur seminaristas gali būti naudingas: parapi- 
jose, ligoninėse ar labdaringose krikščioniškos pakraipos įstaigose. 

įšventinamas kunigu. Nuo to laiko jis tiesiog nesveikai rūpinasi 
savo rankų švara. Plauna jas trisdešimt keturiasdešimt kartų per 
dieną ir itin prižiūri. 

Pontjeras panaršė tarp šimto makabriškų nuotraukų, paskleis- 
tų ant stalo, kol rado tą, kurios ieškojo, ir mestelėjo ją Fauleriui. 
Šis pagavo ją ore, pajudinęs tik pirštus, be mažiausių pastangų. 
Paola paslapčia gėrėjosi judesio elegancija. 

— Nukirstos ir nuplautos rankos, padėtos ant baltos drobės. 
Balta drobė Bažnyčioje yra pagarbos ir garbinimo simbolis. Nau- 
jajame Testamente galime surasti daugybę užuominų į tai. Kaip 
žinote, Jėzaus kūnas kape buvo suvyniotas į baltą drobulę. 

— Dabar ji nebe tokia balta, - pajuokavo Bojus* 

— Direktoriau, esu įsitikinęs, kad jums labai magėtų ištirti mi- 
nėtą drobulę savo instrumentais, - pareiškė Pontjeras. 

- Galite tuo neabejoti. Tęskite, Fauleri. 

- Kunigo rankos yra šventos. Jomis jis teikia sakramentus. 
Kaip vėliau pamatysite, ta mintis rėžte įsirėžė Karoskiui į galvą. 
1987 metais jis dirbo vienoje Pitsburgo mokykloje, ten ir pasi- 
reiškė pirmieji priekabiavimai. Jo aukomis tapo berniukai nuo 
aštuonerių iki vienuolikos metų. Nėra žinoma apie jokius jo san- 
tykius su suaugusiais asmenimis —- nei homoseksualinius, nei he- 
teroseksualinius. Kai skundai pasiekė jo vyresnybę, pradžioje ši 
nieko nesiėmė. Vėliau pradėjo siuntinėti jį iš parapijos į parapi- 
ją. Greitai ją pasiekė skundas dėl agresijos vieno parapijiečio 
atžvilgiu: pastarajam jis trenkė per veidą, laimė, rimtesnių pa- 
sekmių išvengta... Galiausiai atsidūrė institute. 


* Direktorius Bojus kalba apie Turino drobulę. Remiantis krikščioniškąja tradicija, į tą 
drobulę buvo suvyniotas Kristaus kūnas, ir joje stebuklingu būdu liko atsispaudęs jo 
atvaizdas. Atlikus begalę tyrimų, minėtas teiginys nei patvirtintas, nei paneigtas. Bažny- 
čia nėra pareiškusi oficialios pozicijos dėl Turino drobulės, tad laikoma, kad tai „tema, 
kuri paliekama kiekvieno tikinčiojo tikėjimui ir interpretacijai“. 

— Manote, jei jam būtų padėta anksčiau, viskas galėjo būti 
kitaip? 

Fauleris mėšlungiškai mostelėjo rankomis, jo kūnas buvo įsi- 
tempęs. 

— Gerbiamas jaunesnysis inspektoriau, mes nė kiek jam nepa- 
dėjome. Viena, ko pasiekėme, - pažadinome jame žmogžudį. O 
galiausiai leidome pabėgti. 

— Negi viskas taip beviltiška? 

- Blogiau, nei įsivaizduojate. Kai atvyko, jis buvo žmogus, pri- 
slėgtas nevaldomų geismų ir prievartos protrūkių. Jis graužėsi dėl 
savo elgesio, nors daug kartų tai neigė. Paprasčiausiai jis nesuge- 
bėjo valdytis. Tačiau ilgainiui klaidingai gydomas, bendraudamas 
su dvasininkų luomo atmatomis, esančiais Šv. Mato institute, Ka- 
roskis virto daug blogesniu padaru. Jis tapo šaltas, ironiškas. Są- 
žinės priekaištai dingo. Supraskite, jis tiesiog blokavo pačius bjau- 
riausius vaikystės prisiminimus. Ir taip tapo paprasčiausių pede- 
rastu. Tačiau po nevykusių regresijos terapijos seansų... 

- Kodėl nevykusių? 

— Būtų buvę teisingiau pasirinkti tikslą paciento protui suteikti 
bent kiek ramybės. Tačiau bijau, kad daktaras Konrojus Karos- 
kio atveju jautė tiesiog liguistą smalsumą, net iki amoralaus kraštu- 
tinumo. Panašiais atvejais hipnotizuotojas stengiasi įtvirtinti pa- 
ciento atmintyje tik pozityvius prisiminimus, siūlydamas užmiršti 
negatyviuosius. Konrojus uždraudė naudoti šią taktiką. Jis pri- 
vertė Karoskį ne tik viską prisiminti, bet ir klausytis įrašų, ku- 
riuose jis falcetu maldauja motiną palikti jį ramybėje. 

— Kas per Mengelė vadovavo tai įstaigai? — pasibaisėjo Paola. 

- Konrojus buvo įsitikinęs, kad Karoskis privalo priimti save 
tokį, koks yra. Jo manymu, tai buvo vienintelis sprendimas. Jis 
turėjo pripažinti savo sunkią vaikystę ir suvokti esąs homosek- 
sualus. Kaip jau sakiau, iš anksto nustatydavo diagnozę ir vėliau 
bet kokia kaina norėdavo pritaikyti ją pacientui. Galiausiai gydė 

Karoskį hormonų rinkiniu, kai kurie jų buvo eksperimentiniai, 
pavyzdžiui, vienas kontraceptiko depokovetano variantų. Leis- 
damas milžiniškomis dozėmis šį medikamentą Karoskiui, jis ma- 
žino jo seksualinę reakciją, bet didino agresyvumą. Gydymas vis 
tęsėsi, bet pozityvių pokyčių nesimatė. Buvo laikotarpių, kai pa- 
cientas tiesiog atrodė ramesnis, o Konrojus tai laikė savo gydy- 
mo sėkme. Galiausiai jam atliko cheminę kastraciją. Karoskis 
dabar negali patirti erekcijos ir ši neviltis jį žlugdo. 

— Kada pirmą kartą su juo kalbėjotės? 

- Atvykęs į institutą, 1995 metais. Tuomet dažnai su juo kalbė- 
davausi. Tarp mūsų nusistovėjo tam tikru pasitikėjimu paremti 
santykiai, bet, kaip vėliau išgirsite, jie visiškai žlugo. Tačiau neno- 
riu užbėgti už akių. Taigi po penkiolikos institute praleistų dienų 
Karoskiui buvo rekomenduota varpos pletizmografija. Tai tyri- 
mas, atliekamas elektrodais prie paciento varpos prijungiant apa- 
ratą. Juo matuojama seksualinė reakcija į tam tikrus stimulus. 

- Žinau tą metodą, - tarė Paola tokiu tonu, tarsi teigtų girdė- 
jusi apie Ebolos virusą. 

-— Taigi... Tyrimas buvo atliktas nevykusiai. Buvo rodomi siau- 
bingi, kraštutiniai vaizdai. 

— Kiek kraštutiniai? 

- Susiję su pedofilija. 

— Po velnių. 

— Karoskio reakcija buvo pykčio protrūkis ir jis sunkiai suža- 
plėšti nuo aukos, kitaip būtų jį užmušęs. Po šio incidento Kon- 
rojus turėjo pripažinti nesugebąs jį gydyti ir nusiųsti į psichiatri- 
jos ligoninę. Tačiau jis to nepadarė. Pasamdė du stiprius prižiū- 
rėtojus ir liepė jiems nenuleisti nuo jo akių, o pats pradėjo re- 
gresijos terapijos seansus. Tas įvykis sutapo su mano atvykimu į 
institutą. Bėgant mėnesiams, Karoskis užsisklendė savyje. Jo 
įniršio priepuoliai pamažu retėjo. Konrojus tai palaikė dideliu 
paciento asmenybės pasikeitimu į gera. Buvo gerokai sumažinta 

jo apsauga. Kol vieną naktį Karoskis išlaužė savo kambario du- 
rų spyną (atsargumo sumetimais tam tikromis valandomis duris 
užrakindavo iš išorės) ir nukirto rankas vienam kunigui, kurio 
kambarys buvo tame pačiame pastato sparne. Paskui visiems pa- 
sakė matęs, kaip tas „netinkamai“ lietė kitą kunigą. Kol prižiū- 
rėtojai bėgo link kambario, iš kurio sklido kunigo klyksmai, Ka- 
roskis ramiausiai duše plovėsi rankas. 

— Tas pats modus operandi. Tėve Fauleri, manau, nebelieka 
jokių abejonių, - pasakė Paola. 

— Mano nustebimui ir nusivylimui, Konrojus apie įvykį nepra- 
nešė policijai. Sužalotas kunigas gavo piniginę kompensaciją ir 
Kalifornijos chirurgai sugebėjo prisiūti jam abi rankas, nors jis 
labai ribotai gali jas judinti. Po viso to Konrojus vėl liepė sustip- 
rinti apsaugą ir įrengė visiškai atskirtą trijų metrų ilgio ir dviejų 
metrų pločio kamerą. Ten Karoskis ir leido dienas iki pat pabė- 
gimo iš instituto. Pokalbis po pokalbio, vienas grupinės terapi- 
jos seansas po kito Konrojus vis klydo, o Karoskis pamažu virto 
tuo, kas yra dabar, - pabaisa. Aš keletą kartų rašiau kardinolui, 
bandydamas paaiškinti padėtį, bet atsakymo nesulaukiau. 1999 
metais Karoskis paspruko iš kameros ir įvykdė pirmąją žinomą 
savo žmogžudystę: nužudė tėvą Piterį Selčniką. 

— Mes šiek tiek girdėjome apie tą atvejį. Buvo teigiama, kad 
jis nusižudė. 

— Bet tai nebuvo tiesa. Karoskis paspruko iš kameros, atraki- 
nęs spyną šratinuku, ir metalo gabalu, rastu ir išaštrintu kame- 
roje, nupjovė Selčnikui liežuvį bei lūpas. Taip pat nurėžė varpą 
ir privertė auką ją įsikąsti. Tris ketvirčius valandos Selčnikas 
dar buvo gyvas, bet iki ryto niekas apie įvykį nesužinojo. 

— O ką sakė Konrojus? 

— Oficialiai priskyrė epizodą prie „nelaimingų atsitikimų“. Su- 
gebėjo tai nuslėpti nuo visuomenės ir privertė apygardos teisėją 
bei šerifą paskelbti, kad tai buvo savižudybė. 

- Ir jie su tuo sutiko? Net neprieštaravo? 

— Abu jie buvo katalikai. Manau, Konrojus gudriai jais abiem 
pasinaudojo, apeliuodamas į šventą pareigą ginti gerą Bažnyčios 
vardą. Tačiau, nors to nepripažino, mano buvęs viršininkas buvo 
labai įbaugintas. Jis matė, kad Karoskio mąstymas jam nepasi- 
duoda, tarsi diena po dienos kas būtų siurbęs jo valią. Tačiau, 
nepaisant to, keletą kartų atsisakė informuoti apie įvykius aukš- 
tesnes instancijas, ko gera, bijodamas netekti paciento globos. Pa- 
rašiau kelis laiškus arkivyskupui, bet likau neišgirstas. Kalbėjausi 
su Karoskiu, bet nepastebėjau nė lašo apgailestavimo ir pagaliau 
supratau, kad jis virtęs kitu asmeniu. Štai tada mūsų kontaktas 
nutrūko. Atvirai sakant, tas pabaisa, užrakintas kameroje, man 
kėlė siaubą. Ir taip Karoskis liko institute. Buvo sutvirtintos ka- 
meros sienos, pasamdyta daugiau personalo. Kol vieną 2000 me- 
tų birželio naktį jis išgaravo. Ėmė ir paprasčiausiai dingo. 

— O kaip reagavo Konrojus? 

- Jis jautėsi sugniuždytas. Dar labiau įniko į alkoholį. Po trijų 
savaičių jo kepenys neatlaikė ir jis mirė. Kaip gaila. 

— Tik jau neperdėkite, - tarė Pontjeras. 

— Geriau palikime jį ramybėje. Man buvo pavesta laikinai va- 
dovauti institutui, kol bus surastas tinkamas asmuo. Arkivysku- 
pija manimi nepasitikėjo, manau, dėl mano ankstesnių skundų 
savo viršininku. Vos mėnesį išbuvau tame poste ir kiek įmano- 
ma pasinaudojau proga kai ką pakeisti. Kuo greičiau peržiūrė- 
jau darbuotojų sąrašą, pasamdžiau profesionalų personalą ir su- 
dariau naujas programas pacientams. Daugelis tų permainų taip 
ir nebuvo įgyvendintos, tačiau kai kurios buvo įvykdytos, taigi 
pastangos nenuėjo perniek. Nusiunčiau lakonišką ataskaitą se- 
nam pažįstamui iš VICAP*, Keliui Sandersui. Jis išreiškė susi- 


* VICAP - Smurtinių nusikaltėlių gaudymo programos angliško pavadinimo santrum- 
pa. Tai FTB padalinys, ieškantis pačių pavojingiausių nusikaltėlių. 

rūpinimą, perskaitęs įtariamojo apibūdinimą ir sužinojęs apie 
nenubaustą Selčniko žudiką, įtraukė operatyvinius darbuotojus 
į Karoskio paieškas. Nieko. 

- Štai taip lyg niekur nieko ir išnyko? — Paola buvo priblokšta. 

— Išnyko lyg niekur nieko. 2001 metais manėme, kad vėl 
pasirodė, nes Olbanyje buvo įvykdyta panaši žmogžudystė ir 
auka iš dalies išmėsinėta. Tačiau tai nebuvo jo darbas. Dauge- 
lis patikėjo, kad Karoskis yra miręs, bet, laimė, įtraukė į kom- 
piuterių duomenų bazes jo apibūdinimą. Aš tuo tarpu radau 
vietą vienoje labdaros valgykloje ispaniškajame Harleme, Niu- 
jorke. Dirbau ten keletą mėnesių, iki vakar dienos. Vienas ma- 
no ankstesniųjų viršininkų vėl pašaukė mane į tarnybą, tad ke- 
tinu grįžti prie karo kapeliono darbo. Man buvo pranešta, kad 
po tiek laiko Karoskis vėl pradėjo savo juodą darbą. Ir štai aš 
čia. Atsinešiau aplanką su visa informacija apie Karoskį, kurią 
surinkau per tuos penkerius bendravimo su juo metus, - pasa- 
kė Fauleris, tiesdamas Paolai mažiausiai keturiolikos centimetrų 
storio aplanką. - Čia sudėti elektroniniai laiškai apie mano mi- 
nėtą hormoninį kontraceptiką, pokalbių su juo įrašai, keletas 
laikraščių straipsnių, kur jis minimas, psichiatrų laiškai, ata- 
skaitos... Dabar viskas jūsų, dottoressa Dikanti. Jei kas neaiš- 
ku, nesidrovėkite klausti. 

Paola ištiesė ranką virš stalo, norėdama paimti popierių šūs- 
nį, ir vos atvertusi pirmą lapą pajuto stiprų nerimą. Prisegta są- 
varžėle, čia buvo Karoskio nuotrauka, Išblyškusi oda, kaštoni- 
niai lygūs plaukai, pilkos akys. Daugelį metų, nagrinėdama žu- 
dikų maniakų bejausmes išraiškas, jų bereikšmius žvilgsnius, su- 
prato, kad jie žudo lygiai taip pat nesusimąstydami, kaip ir val- 
go. Gamtoje tik vienas dalykas šiek tiek primena tą žvilgsnį — tai 
baltųjų ryklių akys. Tai akys, kurios tik žiūri, bet nemato, akys, 
kaustančios siaubu. 

Ir visa tai buvo, tiesiog atsispindėjo tėvo Karoskio vyzdžiuose. 

— Daro įspūdį, tiesa? — ištarė Fauleris stebėdamas Paolą. - To 
vyro elgesyje, gestuose yra kažkas ypatinga. Kažkas nenusako- 
ma žodžiais. Vos pažvelgus tai gali praslysti nepastebėta, tačiau 
kai atsiskleidžia visa esybe... tai šiurpina. 

- Ir kartu traukia, tiesa, tėve? 

— Taip. į 

Dikanti perdavė nuotrauką Pontjerui ir Bojui, ir juodu kartu 
palinko prie jos nuodugniai apžiūrėti žudiko veido. 

— Kas jums kėlė didesnę baimę, tėve, - fizinis pavojus ar žvilgs- 
nis tam Žmogui tiesiai į akis ir jausmas, kad esi tyrinėjamas, tarsi 
būtum apsinuoginęs? Lyg jis būtų aukštesnės rasės atstovas, su- 
laužęs visus mūsų įsitikinimus? 

Fauleris žiūrėjo į ją iš nuostabos pravėręs burną. 

- Dottoressa, įtariu, kad atsakymą jūs jau žinote. 

- Per visą savo karjerą turėjau galimybę apklausti tris žudikus 
maniakus. Visi trys sukėlė man ką tik apibūdintą būseną ir daug 
kitokių jausmų, kurie jums ir man yra pažįstami. Tačiau tai ap- 
gaulinga būsena. Negalima užmiršti vieno dalyko, tėve. Tai žlu- 
£€ Žmonės, ne pranašai. Tai žmonijos atmatos. Neverti nė kruo- 
pelės užuojautos. 


Ataskaita apie sintetinį hormoną progesteroną 
1789 (depot-gestagenas injekcijoms). 

Prekės pavadinimas: Depo-Covetan. 

Ataskaitos klasifikacija: konfidenciali, užšifruota. 


To: Marcus.Bietghofer(Obeltzer-hogan.com 
From: Lorna.Berr(0beltzer-hogan.com 


Cc: filesys(0beltzer-hogan.com 

Subject: SLAPTAI - Ataskaita Nr. 45 apie SHP 1789 
Date: 1997 m. kovo 17 d. 11:43 

Attachment: InfNr.45 SHP1789.pdf 


Gerbiamas Markai, 
pridedu tavo prašytą preliminarią ataskaitą. 

Atliekant bandymus ALFA* zonose buvo užregistruoti sunkūs 
menstruacinio srauto pakitimai, miego sutrikimai, galvos svaigi- 
mas ir vidinis kraujavimas. Taip pat aprašyti sunkūs hipertenzijos ir 
trombozės atvejai, širdies ritmo pakitimai. Iškilo dar viena proble- 
ma: 1,3 procento pacienčių prasidėjo fibromialgija** — tai šaluti- 
nis poveikis, nepasitaikęs tiriant ankstesniąją versiją. 


* Tam tikros tarptautinės farmacijos kompanijos kontraceptikų perteklių pigiai išpar- 
duoda tarptautinėms organizacijoms, dirbančioms trečiojo pasaulio šalyse, pvz., Keni- 
joje ar Tanzanijoje. Daugeliu atvejų gydytojai, kurie jausdavosi bejėgiai, kai ant jų rankų 
dėl chinino stygiaus mirdavo pacientai, kontraceptikų turėdavo didžiules atsargas. Ši- 
taip farmacijos kompanijos suranda tūkstančius žmonių prieš jų valią savo produktams 
išbandyti, nerizikuodamos būti legaliai apskųstos. Gydytoja Ber būtent tai turi omeny 
minėdama ALFA programą. 

** Nepagydoma liga, pasireiškianti minkštųjų audinių skaušmais. Ligą gali sukelti mie- 
go sutrikimai arba svetimkūnių nulemti biocheminiai procesai. 

Jei palygintume ataskaitą su versijos Nr. 1786, kurios pavyzdžiais 
dabar prekiaujame Jungtinėse Valstijose ir Europoje, šalutinio po- 
veikio atvejų sumažėjo 3,9 procento. Jei ekspertai, tiriantys riziką, 
neklysta, galime apsiriboti daugiausia 53 milijonais dolerių paken- 
kimams ir nuostoliams atlyginti. Taigi viskas atitinka normą, kitaip 
sakant, išlaidų bus 7 procentais mažiau nei pelno. Ne, ne, gali man 
nedėkoti... geriau atsiųsk nuolaidą! 

Tiesa, laboratorijoje jau turime pacientų vyrų preparato Nr. 1789 
vartojimo norint sumažinti arba panaikinti jų seksualinę reakciją 
požymių aprašymus. Praktikoje vartojant pakankamas dozes buvo 
pastebėta cheminės kastracijos reiškinių. Mūsų laboratorijos ata- 
skaitos ir tyrimai rodo agresijos padidėjimą konkrečių asmenų at- 
veju ir taip pat tam tikras smegenų veiklos anomalijas. Norint 
išsiaiškinti, koks pacientų procentas patyrė minėtą šalutinį povei- 
kį, rekomenduojame išplėsti tyrimus. Būtų tikslinga pradėti ban- 
dymus su subjektais Omega“, taip pat nepagydomais ligoniais ar 
nuteistaisiais, laukiančiais mirties bausmės. 

Būčiau laiminga, galėdama asmeniškai vadovauti minėtiems ty- 
rimams. 

Gal papietaukime kartu penktadienį? Atradau fantastišką vie- 
telę netoli Vilidžo. Dieviškai gamina žuvį garuose. 

Linkėjimai, 
Daktarė Lorna Ber 
Tyrimų skyriaus direktorė 


KONFIDENCIALU - PATEIKIAMA INFORMACIJA SKIRTA TIK 
PERSONALO NARIAMS, TURINTIEMS A1 KLASIFIKACIJĄ. JEI 


* Gydytoja Ber turi omeny subjektus, neturinčius ko prarasti, dažniausiai nusikaltėlius. 
Omega, paskutinė graikų abėcėlės raidė, visada buvo siejama su daiktavardžiais „mirtis“ 
ar „pabaiga“. 

JŪS NETYČIA RADOTE ŠIĄ INFORMACIJĄ, O JŪSŲ KLASIFI- 
KACIJA NEATITINKA MINĖTOSIOS, PRIVALOTE TUOJ PAT IN- 
FORMUOTI APIE ŠĮ SAUGUMO PAŽEIDIMĄ SAVO TIESIOGINĮ 
VIRŠININK Ą, JOKIU BŪDU NEKELDAMI Į VIEŠUMĄ ANKSČIAU 
IŠDĖSTYTOS INFORMACIJOS. NEPAKLUSĘ ŠIAM NURODYMUI, 
GALITE SULAUKTI GRIEŽTOS BAUSMĖS - IKI 35 METŲ LAIS- 
VĖS ATĖMIMO - ARBA ATITINKAMOS DIDŽIAUSIOS BAUS- 
MĖS, KURIĄ NUMATO JAV GALIOJANTYS ĮSTATYMAI. 


SNTS CENTRINĖ BŪSTINĖ 
Via Lamarmora 3 


2005 m. balandžio 6 d., trečiadienis, 01:25 


Išgirdę griežtus Paolos žodžius, visi esantieji salėje kurį laiką 
tylėjo. Niekas neištarė nė žodžio. Kūnai jautė sunkios dienos 
naštą, o priešaušrio valandos alinamai veikė akis ir smegenis. 
Galiausiai tylą nutraukė direktorius Bojus. 

- Jūs pasakykite, ko turime imtis, Dikanti. 

Prieš atsakydama Paola pusę minutės pagalvojo. 

— Manau, diena buvo labai sunki. Siūlau visiems eiti namo ir 
keletą valandų numigti. Susitiksime čia pusę devynių ryto. Pradė- 
sime nuo aukų aplinkos nagrinėjimo. Iš naujo peržiūrėsime veik- 
los planą ir tikėsimės, kad ir kokia kvaila būtų viltis, jog Pontjero 
mobilizuoti pareigūnai apčiuopė kokį kabliuką. Ak, tiesa, Pontje- 
rai, paskambink Dantei ir pranešk jam susitikimo laiką. 

- Bus labai malonu tai padaryti, - atsakė tas pašaipiai. 

Apsimetusi, kad nieko neišgirdo, Paola priėjo prie Bojaus ir 
paėmė jį už parankės. 

— Direktoriau, norėčiau minutėlę pasikalbėti su jumis asme- 
niškai. 

- Išeikime į koridorių. 

Paola išėjo pirma pagyvenusio mokslininko, kuris kaip visuo- 
met pademonstravo galantiškumą atidarydamas jai duris ir jas 
uždarydamas. Dikanti negalėjo pakęsti tokio savo viršininko ma- 
nieringumo. 

— Klausau jūsų. 

- Direktoriau, koks iš tikrųjų Faulerio vaidmuo tiriant šią by- 
14? Niekaip negaliu suvokti. Aš visiškai netikiu jo miglotais pa- 
aiškinimais. 

- Dikanti, ar jums ką nors sako Džono Negropontės vardas? 

- Taip, labai girdėtas. Ar jis Amerikos italas? 

— Dieve mano, Paola, pakelkite vieną kartą nosį nuo krimino- 
logijos vadovėlių. Taip, jis amerikietis, tačiau graikų kilmės. Jei 
tiksliau — jis ką tik patvirtintas Jungtinių Valstijų nacionalinės 
žvalgybos šefu. Jam pavaldžios tokios organizacijos kaip NSA, 
CŽV, DEA* ir dar ilgas sąrašas. Tuo noriu pasakyti, kad šis 
ponas, beje, katalikas, yra antras galingiausias žmogus pasauly- 
je, iškart po prezidento Bušo. Taigi, ponas Negropontė šį rytą, 
kai buvome prie Robairos lavono, asmeniškai man paskambino 
ir mudu ilgai ilgai kalbėjomės. Jis pranešė, kad Fauleris skrenda 
tiesiai iš Vašingtono prisidėti prie tyrimo. Nedavė jokio pasirin- 
kimo. Nepamirškime, kad Bušas dabar Romoje ir, savaime su- 
prantama, jis taip pat viską žino. Būtent jis ir paprašė Negro- 
pontės paimti vairą į savo rankas, kol apie visa tai nesuuodė 


* NSA (National Security Agency), arba Nacionalinė saugumo agentūra, yra didžiausios 
pasaulyje saugumo pajėgos, daug gausesnės nei garsioji CŽV (Centrinė žvalgybos valdy- 
ba). DEA yra agentūra, kovojanti su narkotikų prekyba JAV. Po Rugsėjo 11-osios 
Niujorko bokštų dvynių susprogdinimo Jungtinių Valstijų visuomenė pareikalavo, kad 
visoms saugumo agentūroms vadovautų vienas asmuo. Bušo vyriausybė sutiko su šiuo 
reikalavimu ir 2005 m. vasarį visų saugumo agentūrų nacionaliniu direktoriumi buvo 
paskirtas Džonas Negropontė. Romane pateikiamas šios kontroversiškos asmenybės 
literatūrinis portretas. 

spauda. O Negropontė man pasakė štai ką, cituoju: „Siunčiu 
jums vieną artimiausių savo bendradarbių; mums pasisekė, kad 
jis labai gerai informuotas apie šį reikalą.“ 

- Bet kaip jie taip greitai apie tai sužinojo? — žiūrėdama į 
grindis ištarė Paola, pritrenkta išgirstų žodžių didybės. 

— Ak, mieloji Paola... nė minutės nenuvertinkite Kamilo Siri- 
no. Vos tik buvo pranešta apie antrąją auką, jis pats, nieko ne- 
laukęs, paskambino Negropontei. Pastarasis man sakė, kad juo- 
du anksčiau niekada nebuvo kalbėjęsi ir kad jis neturi nė ma- 
žiausio supratimo, kaip Sirinas sužinojo telefono numerį, egzis- 
tuojantį tik porą savaičių. 

— O kaip Negropontė taip greitai susiprato, ką reikia atsiųsti? 

— Tai jokia paslaptis. Vienas Faulerio bičiulis iš VICAP pas- 
kutinius prieš pabėgant iš Šv. Mato instituto Karoskio užrašytus 
žodžius interpretavo kaip nuspėjamą grasinimą aukštiems Baž- 
nyčios atstovams ir prieš penketą metų apie tai buvo pranešta 
Vigilanza Vaticana. Kai šįryt rado Robairos lavoną, Sirinas nu- 
sprendė atsisakyti politikos nenešti šiukšlių iš namų. Paskambi- 
no kai kur ir truktelėjo už reikiamų siūlelių. Tas kalės vaikas 
turi aukščiausio lygio pažinčių. Tačiau, manau, jūs ir pati tai su- 
prantate, cara mia. 

- Jau pradedu suprasti, - ironiškai tarstelėjo Dikanti. 

— Pasak Negropontės, Džordžas Bušas asmeniškai labai suin- 
teresuotas šiuo atveju. Prezidentas jaučiasi skolingas Jonui Pau- 
liui II už tai, kad šis prieš keletą metų, žiūrėdamas jam į akis, 
paprašė nepulti Irako, o jis nepaklausė. Bušas Negropontei už- 
siminė, kad Voitylos atminimui privalėtų padaryti bent jau tai. 

— Dieve mano, šį kartą tyrime nedalyvaus visa komanda? 

- Į šį klausimą atsakykite pati. 

Dikanti nieko nepasakė. Jei buvo nuspręsta laikyti bylą paslap- 
tyje, Jai beliko dirbti su tuo, ką turi. Nesitikėti nieko daugiau. 

- Direktoriau, ar nemanote, kad visa tai šiek tiek viršija mano 


90 JUAN GOMEZ-JURADO m DIEVO ŠNIPAS 


jėgas? — Dikanti tikrai jautėsi pavargusi ir prislėgta visų bylos 
aplinkybių. Niekuomet gyvenime nebuvo pasakiusi nieko pa- 
našaus ir vėliau ilgai gailėjosi dėl tuomet išsprūdusių žodžių. 

Bojus pirštais kilstelėjo jos smakrą ir privertė pažvelgti jam 
į akis. 

— Tai viršija visų mūsų jėgas, bambina. Tačiau užmirškite vis- 
ką. Galvokite tik apie tai, kad kažkoks išsigimėlis žudo žmones. 
O jūsų darbas yra medžioti tokius išsigimėlius. 

Paola dėkinga nusišypsojo. Ji staiga pajuto, kad vėl jo geidžia, 
paskutinį kartą, čia pat, nors ir suprato, kad tai klaida ir kad jos 
širdis būtų sudaužyta. Laimė, tai tebuvo silpnumo akimirka, ir ji 
greitai susivaldė. Vylėsi, kad jis nieko nepastebėjo. 

— Direktoriau, man neramu, kad Fauleris per visą tyrimą su- 
kiosis aplinkui. Jis gali mums trukdyti. 

— Gali. Tačiau gali ir labai padėti. Tas vyras tarnavo karinėse 
oro pajėgose ir yra patyręs šaulys. Be... kitų savo sugebėjimų. 
Ką ir kalbėti, kad puikiai pažįsta mūsų įtariamąjį ir yra kunigas. 
Jis, kaip ir superintendentas Dantė, lyg žuvis vandenyje jaučiasi 
pasaulyje, prie kurio jūs nesate pratusi. Pagalvokite, kad mūsų 
kolega iš Vatikano jums atvers duris, o Fauleris - mintis. 

— Dantė yra nepakenčiamas šiknius. 

— Žinau. Bet jo buvimas taip pat neišvengiamas. Visos gali- 
mos mūsų įtariamojo aukos yra jo šalyje. Nors mus skiria vos 
keletas metrų, tai - jo teritorija. 

- O Italija - mūsų teritorija. Portinio atveju jie nusižengė įsta- 
tymui, nes mums nepranešė. Tai teisingumo laužymas. 

Direktorius ciniškai patraukė pečiais. 

— O ką laimėtume, jei juos apskųstume? Tik įsigytume priešų, 
daugiau nieko. Pamirškite apie politiką ir kad tuomet jie pasiel- 
gė neteisingai. Dabar Dantė mums reikalingas. Taigi tai visa jū- 
sų komanda. 

— Ką gi, jūs viršininkas. 

- Ojūs - mano mylimiausia inspektorė. Žinote, Dikanti, ei- 
siu truputį pailsėti, o iš pat ryto būsiu laboratorijoje ir iki pasku- 
tinio siūlelio išnagrinėsiu visa, ką man atneš. Palieku jus statyti 
savo „oro pilių“ 

Bojus jau toldamas koridoriumi staiga atsisuko ir pažvelgė jai 
tiesiai į akis. 

— Dar vienas dalykas. Negropontė paprašė mane pagauti tą 
niekšą. Kaip asmeninės paslaugos. Suprantate? Neabejokite, aš 
labai noriu, kad jis jaustųsi mums skolingas. 


ŠV. TOMO PARAPIJA 
Augusta, Masačusetsas 


1992 m. liepa 


Haris Blumas padėjo krepšelį su surinktomis aukomis ant zak- 
ristijos gilumoje stovinčio stalo. Paskutinį kartą apžvelgė bažny- 
čią. Visi jau buvo išėję... Į pirmąsias šeštadienio pamaldas nie- 
kuomet nesusirinkdavo daug žmonių. Žinojo, kad jei paskubės, 
suspės pamatyti per televizorių 100 metrų finalinį bėgimą. Jam 
beliko pakabinti mišių patarnautojo kamžą į spintą, pakeisti bliz- 
gančius batus sportiniais bateliais ir lėkti namo. Panelė Mona, 
ketvirtos klasės mokytoja, visuomet bardavo jį pagavusi lakstant 
mokyklos koridoriumi. Motina pykdavo, kai jis bėgiodavo po na- 
mus. Tačiau tą pusę mylios, skiriančią bažnyčią nuo namų, jis 
nubėgs laisvas kaip vėjas... Galės spausti kiek tik leis jėgos, bet 
neužmirš atidžiai apsidairyti į abi puses, kai reikės kirsti gatvę. 
Kai paaugs, bus bėgikas. 

Tvarkingai sulankstė kamžą ir padėjo į spintą. Viduje buvo jo 
kuprinė, iš jos išsitraukė sportinius batelius. Kai avėsi batus, ant 
peties pajuto tėvo Karoskio ranką. 

- Hari, Hari... tu labai mane nuvylei. 

Vaikas norėjo atsisukti, bet tėvo Karoskio ranka jam neleido to 
padaryti. 

- Ar padariau ką nors bloga? 

Kažkas pasikeitė tėvo balse. Tarsi jis būtų tankiai kvėpavęs. 

- Jr dar apsimeti kvaileliu. Tai dar blogiau. 

— Tėve, aš tikrai nežinau, ką padariau... 

- Koks įžūlumas. Nepameni, kad pavėlavai į šventojo rožinio 
maldą prieš mišias? 

— Tėve, tai dėl to, kad mano brolis Leopoldas neleido pasinau- 
doti tualetu, na, jūs žinote... Tai ne mano kaltė. 

— Nutilk, begėdi! Neišsigalvok pasiteisinimų. Dabar prie savo 
abejingumo nuodėmės dar pridedi melą. 

Haris nustebo, kad jo melas buvo išaiškintas. Iš tikrųjų pavė- 
lavo dėl savo kaltės. Per televizorių rodė Dž. I. Džo ir berniukas 
kurį laiką sugaišo svetainėje, bet pamatęs, kiek valandų, kaip 

- Atleiskite, tėve... 

- Labai blogai, kai vaikai meluoja. 

Jis niekuomet nebuvo girdėjęs tėvo Karoskio taip piktai kal- 
bant. Jautė, kaip jį iš lėto kausto baimė. Dar kartą pamėgino 
atsisukti, bet ranka jį prispaudė prie sienos, labai stipriai. Tik tai 
nebebuvo ranka, o naguota letena, kaip NBC seriale apie vilko- 
lakį. Ir toji letena smeigė į jį nagus, laikė jį nelaisvėje ir spaudė jo 
veidą prie sienos, lyg stengtųsi į ją įsprausti. 

- O dabar, Hari, tavęs laukia bausmė. Nusimauk kelnes ir 
neatsigręžk, nes bus dar blogiau. 

Vaikas išgirdo, kaip kažkoks metalinis daiktas nukrinta ant 
grindų. Apimtas panikos, nusimovė kelnes, manydamas, kad jo 
laukia kirčių serija. Anksčiau mišioms patarnavęs berniukas Sti- 
venas jam pasakojo, kad tėvas Karoskis vieną kartą jį baudė ir 
kad jam labai skaudėjo. 

- Dabar atsiimsi savo bausmę, - pakartojo Karoskis kimiu 

balsu, prikišęs burną vaikui prie pat sprando. Pajuto skruzdes 
bėgiojant po kūną. Užuodė mėtų kvapą, sumišusį su skutimosi 
losjono dvelksmu. Kažkaip keistai suvokė, kad tėvas Karoskis 
vartoja tą patį losjoną kaip ir jo tėvas. 

- Atgailauk! 

Haris staiga pajuto stumtelėjimą ir aštrų skausmą išeinamojo- 
je angoje ir pamanė, kad miršta. Jis gailėjosi pavėlavęs, labai ap- 
gailestavo, iš tikrųjų. Tačiau, kad ir kiek kartų kartojo naguotai 
letenai, nepadėjo. Skausmas nerimo, su kiekvienu „atgailauk“ da- 
rėsi vis aštresnis. Haris priplotu prie sienos veidu matė savo spor- 
tinius batelius ant zakristijos grindų ir troško juos apsiavę laisvas 
lėkti toli toli. 

Laisvas ir toli, labai toli. 


DIKANTI ŠEIMOS BUTAS 
Via della Croce 12 


2005 m. balandžio 6 d., trečiadienis, 01:59 


— Grąžą pasilikite. 

- Jūs labai dosni, grazie tante. 

Paola puikiai suprato taksisto pašaipą. Tai šūdinas miestas, 
net taksistas nepatenkintas gavęs tik šešiasdešimt centų arbat- 
pinigių. Liromis tai būtų... Vaje. Daug. Ir dar tas neišauklėtas 
paršas nurūko, jai net nenuėjus. Džentelmenas būtų palaukęs, 
kol ji įeis į laiptinę. Dėl Dievo, juk antrą valandą nakties gatvėje 
nė gyvos dvasios. 

Kaip šiuo metų laiku, buvo pernelyg karšta, bet Paola, rakin- 
dama duris, pajuto kūnu perbėgant šaltuką. Ar tikrai pastebėjo 
šešėlį gatvės gale? Žinoma, kalta jos įsiaudrinusi vaizduotė. 

Skubiai užtrenkė duris, pasijuto esanti juokinga dėl staiga už- 
plūdusios baimės. Bėgte užbėgo į trečią aukštą. Mediniai laiptai 
siaubingai girgždėjo, bet Paola girdėjo tik savo smilkiniuose tvink- 
sintį kraują. Buto duris pasiekė beveik be kvapo. Ir tuojau pat 
sustingo kaip įbesta. 

Durys buvo praviros. 

Iš lėto, atsargiai atsisagstė švarkelį ir ranka po pažastimi su- 
rado dėklą. Išsitraukė tarnybinį ginklą ir atsistojo kovine poza — 
alkūnė statmenai kūnui. Ranka pastūmė duris ir labai lėtai įsėli- 
no į butą. Prieškambaryje degė šviesa. Kuo atsargiau žengė į 
priekį ir staigiu judesiu stumtelėjo duris, nukreipusi vamzdį į 
atsivėrusią ertmę. 

Nieko. 

— Paola? 

- Mama? 

— Aš čia, dukrele, virtuvėje. 

Su palengvėjimu atsiduso ir paslėpė ginklą įprastoje vietoje. 
Dar niekuomet jai nebuvo prireikę išsitraukti ginklo tikroje pa- 
vojingoje situacijoje, tik FTB akademijoje. Iš tikrųjų, dėl dabar 
tiriamo nusikaltimo ji tapo pernelyg nervinga. 

Lukrecija Dikanti virtuvėje ant sausainių tepė sviestą. Skamb- 
telėjo mikrobangų krosnelė ir ponia ištraukė iš jos du garuojan- 
čius puodelius pieno. Pastatė ant mažyčio poliruoto virtuvės sta- 
lelio. Paola vis dar sunerimusi apsidairė aplinkui. Viskas buvo sa- 
vo vietose: plastikinis paršiukas su mediniais šaukštais nugaroje, 
jųdviejų žvilgančiais dažais dažytos sienos, vos juntamas raudo- 
nėlių kvapas. Suprato, kad motina gamino canolis. Taip pat suvo- 
kė, kad ji pati visus ir suvalgė, nes dabar jai siūlė tik sausainių. 

— Ar užteks? Jei nori, sutepsiu dar. 

— Mama, dėl Dievo, tu mane mirtinai išgąsdinai. Gali pasaky- 
ti, kodėl palikai duris praviras? 

Ji beveik šaukė. Motina susirūpinusi pažvelgė į ją. Išsitraukė 
iš chalato kišenės popierinę nosinaitę ir nusišluostė sviesto liku- 
čius nuo pirštų galiukų. 

— Dukrele, aš dar nemiegojau, terasoje klausiausi žinių. Visa 
Roma sukilusi ant kojų dėl gedulingų pamaldų už popiežių, per 
radiją apie nieką kita ir nekalba... Nutariau nesigulti, sulaukti 
tavęs ir pamačiau lipančią iš taksi. Labai apgailestauju. 

Paola staiga susigėdo ir atsiprašė. 

— Nusiramink, mergyt. Imk sausainį. 

- Ačiū, mama. 

Mergina atsisėdo greta motinos, nenuleidžiančios nuo jos akių. 
Nuo Paolos vaikystės Lukrecija iš karto suprasdavo, jei duktė 
pakliūdavo į bėdą, ir tuoj pat duodavo protingą patarimą. Tik 
šįkart bėda, į kurią ji įsipainiojo, buvo pernelyg sudėtinga, per- 
nelyg rimta, pernelyg pernelyg. Nežinojo, ar galima taip sakyti, 
Santa Madonna. 

- Kas nors darbe? 

- Juk žinai, kad negaliu apie tai pasakoti. 

- Žinau, bet taip pat žinau, kad kai tavo veidas toks, tarsi kas 
būtų užmynęs ant nuospaudos, praleidi visą naktį blaškydamasi 
lovoje. Tikrai nenori pasipasakoti? 

Paola žiūrėjo į savo puodelį ir kalbėdama automatiškai krovė 
į jį vieną šaukštelį cukraus po kito. 

- Čia... kitoks atvejis, mama. Pamišėlių atvejis. Aš jaučiuosi 
kaip prakeiktas pieno puodelis, į kurį kažkas vis beria cukrų. 
Cukrus jau netirpsta, tik pienas liejasi per kraštus. 

Lukrecija švelniai uždėjo plaštaką delnu į viršų ant puodelio, 
tad Paola išbėrė šaukštelį cukraus tiesiai jai į delną. 

— Kartais, kai pasidaliji su kuo nors, palengvėja. 

— Negaliu, mama. Atleisk. 

— Nieko baisaus, balandėle, nieko baisaus. Nori dar sausai- 
nių? Be abejo, nevakarieniavai, - ištarė ponia, išmintingai keis- 
dama pokalbio temą. 

— Ne, mama, man šitų per akis. Ir taip subinė kaip Romos 
stadionas. 

— Mano dukra, tavo užpakalis tiesiog žavingas. 

- Taip, ir kaip tik todėl iki šiol senmergiauju. 

— Ne, mano dukra. Senmergiauji, nes tavo bjaurus charakteris. 
Tu graži, prisižiūri, vaikštai į sporto klubą... Tik laiko klausimas, 

kada sutiksi žmogų, kurio neatbaidys tavo šauksmai ir skeryčio- 
jimasis. 

— Nemanau, kad tai kada nors nutiks, mama. 

- Ir kodėl gi ne? O ką pasakysi apie savo viršininką, tą žavų 
vyriškį? 

- Jis vedęs, mama. Ir galėtų man būti tėvas. 

— Tik neperdėk. Atvesk jį man, pamatysi, aš nepasibjaurėsiu. 
O be to, dabartiniam pasauly ne taip svarbu, vedęs ar ne. 

„Jei tik tu žinotum“, - pagalvojo Paola. 

-— Tu taip manai, mama? 

— Esu tikra. Madonna, kokios gražios jo rankos! Su juo tai 
galėčiau pašokti šokį ant čiužinio... 

— Mama! Gal galėtum liautis! 

— Kai tavo tėvas prieš dešimt metų mus paliko, nėra dienos, 
kad jo neprisiminčiau. Bet nė nemanau tapti tokia kaip tos juo- 
dai apsitaisiusios Sicilijos našlės, pasirengusios įleisti šaknis ša- 
lia savo vyrų antkapinių paminklų. Nagi, imk dar vieną ir eime 
miegoti. 

Paola pavilgė sausainį į pieną, mintyse skaičiuodama kalorijas 
ir jausdamasi kalta. Laimė, savigrauža truko neilgai. 


KARDINOLO FRANSIO ŠO IR PONIOS EDVINOS BLUM 
SUSIRAŠINĖJIMO IŠTRAUKOS 


Bostonas, 1999-02-23 
Mieloji ponia, 
atsakydamas į Jūsų laišką, išsiųstą 1999-02-17, noriu pareikšti Jums 
[-..] ir kad gerbiu Jūsų ir Jūsų sūnaus Hario skausmą ir labai apgai- 
lestauju dėl to, kas įvyko. Labai gerai suprantu, kokią neviltį ir 
kokią siaubingą kančią jis patyrė. Sutinku su Jumis, kad faktas, jog 
Dievo tarnas, koks yra tėvas Karoskis, puolė į tokį didžiulį paklydi- 
mą, galėjo išklibinti jo tikėjimo pamatus. [...] Pripažįstu ir savo 
klaidą. Niekuomet neturėjau vėl leisti tėvui Karoskiui tarnauti Die- 
vui, [...] galbūt trečią kartą, kai susirūpinę parapijiečiai, tokie kaip 
Jūs, atsiuntė man savo skundus, privalėjau pasielgti visiškai kitaip 
[...]J. Tačiau paklausiau netikusių psichiatrų patarimų, būtent dak- 
taro Dreslerio, laidavusio profesine garbe, kad tėvas Karoskis gali 
tarnauti Dievui, ir nusileidau [...]. 

Viliuosi, dosni kompensacija, dėl kurios jau susitarta su Jūsų ad- 
vokatu, išspręs šį reikalą taip, kad visi liktų patenkinti, [...] kadangi 
tai yra daugiau, nei galėtume pasiūlyti, [...] nemanykite, kad tiki- 
mės pinigais numalšinti Jūsų skausmą, bet leiskite man duoti pata- 
rimą tylėti mūsų visų labui, [...] mūsų Šventoji Motina Bažnyčia ir 
taip turėjo pakelti daug šmeižto iš netikinčiųjų, iš žiniasklaidos Šė- 
tono, [...] mūsų mažytės bendruomenės gerovės labui, Jūsų sūnaus 
ir Jūsų pačios labui manykime, kad to įvykio nebuvo. 


Priimkite mano palaiminimą, == 


FRANSIS AUGUSTAS ŠO 
Bostono arkivyskupijos kardinolas prelatas 


ŠV. MATO INSTITUTAS 


Silver Springas, Merilandas 


1995 m. lapkritis 


PACIENTO NR. 3643 IR DAKTARO KENIO 
KONROJAUS POKALBIO NR. 45 ĮRAŠAS. 
POKALBYJE DALYVAUJA DAKTARAS FAULERIS IR 


DR. KoNROJUS: 


Nr. 3643; 


DR. KoNROJUS: 


Nr. 3643; 


Da. KoNRoJUS: 


Nr. 3643: 


Da. KoNRoOJUS: 


Nr. 3643; 


Da. KoNRoOJUS: 


Nr. 3643; 


SALERIS FANABARZRA 


Sveikas, Viktorai, galime užeiti? 

Prašom, daktare. Klinika jūsų. 

Bet kambarys jūsų. 

Užeikite, užeikite. 

Matau, kad šiandien esate labai geros nuotai- 
kos. Gerai jaučiatės? 

Puikiai. 

Labai džiaugiuosi, kad jums išėjus iš ligoninės 
įniršio priepuoliai nepasikartojo. Reguliariai 
gerkite išrašytus vaistus, nuolat lankykite gru- 
pinės terapijos seansus... Viktorai, jūs taisotės. 
Ačiū, daktare. Darau, ką galiu. 

Puiku, o dabar, kaip jau esame kalbėję, pradė- 
sime regresijos terapiją. Tai ponas Fanabarzra. 
Jis gydytojas iš Indijos, hipnozės specialistas. 
Daktare, nesu galutinai įsitikinęs, kad jausiuo- 
si patogiai sutikęs atlikti šį eksperimentą. 

DR. KoNROJUS: 


Nr. 3643: 
Da. KoNRoOTUS: 


P. FANABARZRA: 
Da. KoNRoOJUS: 


Nr. 3643: 
P. FANABARZRA: 


Tai labai svarbu, Viktorai. Pamenate, mes apie 
tai kalbėjome praėjusią savaitę? 

"Taip, pamenu. 

Tuomet viskas aišku. Pone Fanabarzra, kur per 
seansą turėtų būti pacientas? 

Manau, patogiausiai jaustųsi gulėdamas lovoje. 
Labai svarbu, kad kuo labiau atsipalaiduotų. 
Gerai, tebūnie lova. Atsigulkite, Viktorai. 
Kaip pasakysite. 

Gerai, Viktorai, dabar žiūrėkite štai į šią švy- 
tuoklę. Daktare, ar galėtumėt šiek tiek užtraukti 
užuolaidą? Taip, tiek užtenka, ačiū. Viktorai, 
būkite toks malonus, žiūrėkite į švytuoklę. 


(ŠIAME APRAŠYME PATIES P FANABARZROS PRAŠYMU 
PRALEISTA, KAIP PACIENTUI SUKELIAMA HIPNOZĖS 
BŪSENA. TAIP PA KAD BŪTŲ LENGVIAU SKAITYTI, 


P. FANABARZRA: 


Nr. 3643: 


NEŽYMIMOS PAUZĖS.) 


Puiku... Dabar 1972 metai. Ką atsimeni iš šio 
laikotarpio? 

Mano tėvas... Jo niekuomet nebūdavo namie. 
Kartais penktadieniais visa šeima eidavome jo 
pasitikti į gamyklą. Mama sakydavo, kad jis ne- 
vykėlis ir kad pasitikdami jį prie darbo neleisi- 
me pragerti pinigų baruose. Lauke spausdavo 
šaltukas. Vieną dieną mes vis laukėme. Kad ne- 
sušaltume, trepsėjome vietoje. Emilis (Karos- 
kio jaunesnysis brolis) paprašė, kad duočiau savo 
šaliką, nes jam buvo šalta. Nedaviau. Motina 
trinktelėjo man per galvą ir liepė duoti. Galiau- 
siai pavargome laukti ir nuėjome. 

P. FANABARZRA: 

P. FANABARZRA: 
Nr. 3643; 


P. FANABARZRA: 
Nr. 3643; 


Paklauskite jo, kur tuo metu buvo tėvas. 
Žinai, kur buvo tavo tėvas? 

Jį atleido iš darbo. Grįžo namo po dviejų dienų 
bjauriai nusiteikęs. Mama sakė, kad jis gėrė ir 
trainiojosi su kekšėmis. Jis gavo čekį, tačiau jo 
neilgai užteko. Mes eidavome į socialinio drau- 
dimo įstaigą pasiimti tėčio čekio. Tačiau kar- 
tais jis mus aplenkdavo ir jį pragerdavo. Emilis 
nesuprasdavo, kaip galima pragerti popieriuką. 
Prašėte pagalbos? 

Parapijos namuose mums kartais duodavo dra- 
bužių. Kiti vaikai gaudavo drabužių iš Gelbėji- 
mo armijos, ten jie visuomet būdavo geresni. 
Bet mama sakydavo, kad tai eretikų ir pagonių 
drabužiai ir geriau jau nešioti dėvėtus garbingų 
krikščionių. Berija (vyresnysis Karoskio brolis) 
sakydavo, kad tų garbingų krikščionių skudu- 
rai skylėti. Už tai jo nekenčiau. 

Tu apsidžiaugei, kad Berija išėjo iš namų? 

Aš tuomet gulėjau lovoje. Mačiau, kaip jis tam- 
soje sėlino per kambarį. Pusbačius nešėsi ran- 
koje. Padovanojo man savo raktų pakabutį. Tai 
buvo pasidabruotas meškiukas. Pasakė, kad pri- 
sikabinčiau prie jo tinkamus raktus. Ryte Emi- 
lis pravirko, kad brolis išėjo su juo neatsisvei- 
kinęs. Aš atidaviau jam pakabutį. Jis nesiliovė 
verkęs ir jį išmetė. Verkė visą dieną. Aš suplė- 
šiau jo pasakų knygą, kad nutiltų. Paskui žir- 
klėmis sukarpiau į gabalėlius. Tėvas užrakino 
mane savo kambaryje. 

O kur tuo metu buvo tavo motina? 

Parapijos namuose žaidė bingo. Buvo antradie- 

nis. Antradieniais visuomet žaisdavo bingo. Vie- 
nas žetonas kainavo centą. 

Kas nutiko tame kambaryje? 

Nieko. Aš laukiau. 

Viktorai, tu privalai man tai papasakoti. 
NIEKO nenutiko! Suprantate, pone? NIEKO! 
Viktorai, turi man papasakoti. Tėvas įgrūdo ta- 
ve į savo kambarį ir kažką tau padarė, tiesa? 
Jūs nesuprasite. Aš to nusipelniau! 

Ko tu nusipelnei? 

Bausmės. Bausmės. Mane reikėjo smarkiai nu- 
bausti, kad gailėčiausi dėl savo blogų poelgių. 
Kokių blogų poelgių? 

Visų blogų poelgių. Dėl to, kad buvau netikęs. 
Dėl elgesio su katinais. Įmečiau katiną į šiukš- 
lių kibirą, pilną suglamžytų laikraščių, ir juos 
padegiau. O jis spiegė! Spiegė Žmogaus balsu. 
Ir taip pat dėl pasakų knygos. 

Ir kokia buvo bausmė, Viktorai? 

Skausmas. Man skaudėjo. O jam tai patiko, aš 
žinau. Jis sakė, kad jam irgi skauda, tačiau tai 
buvo melas. Jis tai sakė lenkiškai. Nemokėjo 
meluoti angliškai, iš karto susipainiodavo. Baus- 
damas mane, visada kalbėdavo lenkiškai. 

Jis tave lietė? 

Atsukdavo mane nugara į save. Neleisdavo at- 
sigręžti. Ir įkišdavo kažką man į vidų. Kažką 
karštą, nuo ko skaudėdavo. 

Ar dažnai jis tave bausdavo? 

Kiekvieną antradienį. Kai nebūdavo mamos. 
Kartais, kai baigdavo, iškart užmigdavo ant ma- 
nęs. Tarsi būtų miręs. O kartais, kai negalėdavo 
manęs bausti, mušdavo. 

P. FANABARZRA: Kaip tave mušdavo? 

Nr. 3643: Pliekdavo ranka, kol pailsdavo. Kartais primu- 
šęs galėdavo ir nubausti, o kartais ne. 

P. FANABARZRA: O kaip tavo broliai, Viktorai? Ar tėvas bausda- 
vo ir juos? 

Nr. 3643; Manau, baudė Beriją. Emilio niekada. Emilis 
buvo geras, todėl ir numirė. 

P. FANABARZRA: Ar tik gerieji miršta, Viktorai? 

Nr. 3643; Tik gerieji. Blogieji niekada. 


PALAZZO DEL GOVERNATORATO 
Vatikano miestas 


2005 m. balandžio 6 d., trečiadienis, 10:34 


Paola laukė Dantės, nervingais mažais žingsneliais vaikštinėda- 
ma koridoriaus kilimine danga. Diena prasidėjo nekaip. Naktį 
beveik nepailsėjo, o vos atvykusi į darbą susidūrė su krūva ne- 
pakenčiamų dokumentų ir įsipareigojimų. Nacionalinio saugu- 
mo departamento šefas Gvidas Bertolanas pareiškė esąs be galo 
susirūpinęs nuolat augančiu piligrimų skaičiumi - jie baigė už- 
tvindyti miestą. Jau buvo visiškai užpildyti sporto kompleksai, 
mokyklos ir visi kiti miesto pastatai, turintys stogą ir daug vie- 
tos. Dabar jau buvo miegama gatvėse, laiptinėse, aikštėse, ban- 
kų kioskuose. Dikanti paskambino jam paprašyti pagalbos ieš- 
kant įtariamojo, o Bertolanas paprasčiausiai nusijuokė jai tiesiai 
į ausį. 

— Mieloji ispettore, tas jūsų įtariamasis galėtų būti pats Osa- 
ma, vis tiek neką tepadėtume. Garantuoju, kad šis reikalas gali 
palaukti, kol baigsis dabartinė maišalynė. 

— Nežinau, ar jūs suvokiate, kad... 

- Ispettore... Regis, sakėte, jūsų pavardė Dikanti, ar ne? 

Fiumičine* stovi Air Force One. Nėra nė vieno penkių žvaigždu- 
čių viešbučio, kurio prezidentiniuose apartamentuose nebūtų ap- 
sistojęs karūnuotas asmuo. Ar jūs suvokiate, koks košmaras sau- 
goti visus šiuos žmones? Yra galimų teroristinių išpuolių požy- 
mių, ir kas penkiolika minučių plaukia melagingi pranešimai apie 
padėtas bombas. Aš sušaukiau karabinierius iš visų miestelių 
dviejų šimtų kilometrų spinduliu. Patikėkite, jūsų reikalas gali 
palaukti. O dabar prašau atlaisvinti mano liniją, - griežtai tarė 
nutraukdamas pokalbį. 

Prakeikimas! Kodėl niekas į ją nežiūri rimtai? Juk tas atvejis 
buvo pats tikriausias galvosūkis, o dėl priverstinio slėpimo, kurį 
lėmė ypatingas nusikaltimo pobūdis, ji nuolatos susidurdavo su 
asmenų, į kuriuos kreipėsi, abejingumu. Praleido prie telefono 
nemažai laiko, bet beveik nieko nepešė. Tarp skambučių papra- 
šė Pontjero nueiti į Santa Maria in Traspontina bažnyčią ir pasi- 
kalbėti su senuoju karmelitu, kol ji pati bus audiencijoje pas kar- 
dinolą Samalą. Ir dabar ji buvo čia, priešais kamerlingo kabine- 
to duris, be perstojo vaikštinėjo pirmyn atgal, tarsi tigras, pri- 
girdytas pigia kava. 

Tėvas Fauleris, patogiai įsitaisęs prabangiame palisandro krės- 
le, skaitė brevijorių. 

- Žinote, dottoressa, tokiom akimirkom kaip ši aš gailiuosi 
metęs rūkyti. 

- Jūs irgi nervinatės, tėve? 

— Ne. Tačiau jūs labai stengiatės, kad taip atsitiktų. 

Paola suprato kunigo užuominą ir nustojo sukti ratus. Atsisė- 
do šalia jo. Apsimetė įsigilinusi į Dantės parengtą pirmojo nusi- 
kaltimo ataskaitą, nors tuo tarpu galvojo apie keistą Vatikano 
superintendento žvilgsnį, skirtą Fauleriui, kai ryte SNTS būsti- 
nėje juodu buvo pristatyti vienas kitam. Dantė pasivedėjo Paolą 


* Vienas iš Romos tarptautinių oro uostų, esantis už 32 km nuo miesto. 

į šalį ir trumpai sumurmėjo: „Nepasitikėkite juo“ Tai sužadino 
inspektorės nerimą ir smalsumą. Nusprendė pirmai progai pasi- 
taikius paprašyti Dantę pasiaiškinti dėl tos frazės. 

Vėl sutelkė dėmesį į ataskaitą. Tai buvo visiška makalynė. 
Akivaizdu, kad Dantė nelabai stengėsi, atlikdamas pavedimus, 
kita vertus, tai buvo naudinga. Dabar jie turės kruopščiai ap- 
žiūrėti kardinolo Portinio mirties vietą, vildamiesi dar ką nors 
surasti. Šią popietę tai padarys. Bent jau nuotraukos nebuvo 
visai nevykusios. Staiga užvertė aplanką. Niekaip nepavyko su- 
sikaupti. 

Jai buvo sunku prisipažinti, kad jautėsi įbauginta. Dabar sė- 
dėjo pačioje Vatikano širdyje, pastate, atskirtame nuo kitų, pa- 
čiame Ciztd centre. Čia buvo daugiau nei tūkstantis penki šimtai 
kabinetų, tarp jų ir paties popiežiaus. Paolą blaškė ir trikdė ga- 
lybė skulptūrų ir paveikslų koridoriuje. Ilgus amžius Vatikano 
veikėjai to ir tikėjosi, jie žinojo, kokį įspūdį jų miestas daro sve- 
čiams. Bet Paola negalėjo leisti sau jokio išsiblaškymo. 

- Tėve Fauleri? 

- Taip? 

— Ar galiu kai ko jus paklausti? 

- Žinoma. 

- Tai pirmas kartas, kai matysiu tikrą kardinolą. 

— Netiesa. 

Paola minutėlę susimąstė. 

— Norėjau pasakyti - gyvą. 

- Ir ko norėjote paklausti? 

— Kaip reikia kreiptis į kardinolą? 

— Paprastai vartojamas terminas eminencija. - Fauleris užver- 
tė brevijorių ir pažvelgė jai į akis. - Nusiraminkite, dottoressa. 
"Tai paprasčiausias žmogus, kaip jūs arba aš. O jūs esate inspek- 
torė, vadovaujanti šiam tyrimui, ir puiki profesionalė. Elkitės 
kaip įprastai. 

Dikanti dėkinga nusišypsojo. Pagaliau Dantė pravėrė laukia- 
mojo duris. 

— Prašom užeiti. 

Laukiamajame stovėjo du rašomieji stalai, prie jų sėdėjo du 
jauni kunigai, prilipę prie telefonų ir kompiuterių. Abu pasi- 
sveikino su lankytojais lengvu galvos linktelėjimu, ir šie nieko 
nelaukę pravėrė kamerlingo kabineto duris. Tai buvo rūsti pa- 
talpa - jokių paveikslų nei kilimų, tik šalia sofos iš vienos pusės 
stovėjo knygų lentyna, iš kitos — keletas staliukų. Medinis nu- 
kryžiuotasis buvo vienintelė sienų puošmena. 

Kaip kontrastas tuščioms sienoms, Eduardo Gonsaleso Sa- 
malo - žmogaus, savo rankose laikančio Bažnyčios vadeles iki 
naujojo popiežiaus išrinkimo, - stalas buvo užverstas popieriais. 
Jis pats, vilkintis purpurine sutana, pakilo nuo sofos pasitikti 
lankytojų. Fauleris pasilenkė bei pagarbos ir paklusnumo žen- 
klan pabučiavo kardinolo žiedą, kaip paprastai elgiasi visi kata- 
likai, sveikindamiesi su kardinolu. Paola kukliai stovėjo jam už 
nugaros. Ji lengvai ir šiek tiek susigėdusi linktelėjo galvą. Jau 
daugelį metų nelaikė savęs katalike. 

Samalas kuo natūraliausiai reagavo į inspektorės akibrokštą, 
0 jo veide ryškiai atsispindėjo tik nuovargis ir rūpesčių našta. 
Jau keletas dienų jis buvo aukščiausias asmuo Vatikane, bet tik- 
rai tuo nesimėgavo. 

- Atleiskite, kad priverčiau jus laukti. Kaip tik paskambino 
gana suirzęs Vokietijos delegacijos narys. Viešbučiuose trūksta 
laisvų vietų, miestas virto tikru chaosu. Ir visi kaip vienas poryt 
per laidotuves nori stovėti pirmoje eilėje. 

Paola mandagiai linktelėjo. 

- Įsivaizduoju, visa ši maišatis turėtų būti be galo varginanti. 

Samalo atsakymas buvo gilus atodūsis. 

— Ar jūs informuotas apie įvykius, Eminencija? 

- Žinoma. Kamilas Sirinas mane laiku informavo apie tą siau- 

bingą atsitikimą. Tai baisi nelaimė. Manau, kitokiomis aplinky- 
bėmis būčiau kur kas aštriau reagavęs į tuos niekšingus nusikal- 
timus, bet dabar, prisipažįstu, nebuvo laiko net baisėtis. 

— Kaip žinote, dabar svarbiausia - kitų kardinolų saugumas, 
Eminencija. 

Samalas mostelėjo Dantės link. 

- Vigilanza ėmėsi ypatingų saugumo priemonių ir visus kardi- 
nolus subūrė Domus Sanctae Marthae anksčiau, nei numatyta, 
kelias į pastatą taip pat akylai saugomas. 

— Domus Sanctae Marthae?) 

— Tai ypatingu Jono Pauliaus II nurodymu restauruotas pa- 
statas, skirtas kardinolams per konklavą apgyvendinti, - paaiš- 
kino Dantė. 

— Visas pastatas skirtas tam ypatingam reikalui, ar ne? 

- Kai konklava nevyksta, jame apgyvendinami ypač gerbiami 
svečiai. Net jums yra tekę vieną kartą ten apsistoti, jei neklystu, 
tėve Fauleri? - paklausė Samalas. 

Fauleris pasijuto šiek tiek nepatogiai. Pasirodė, kad keletą aki- 
mirkų tarp jųdviejų vyko nebyli žvilgsnių kova - be priešiškumo, 
tiesiog dviejų valių susidūrimas. Fauleris pirmasis nuleido galvą. 

- Taip, Eminencija. Kurį laiką buvau Šventojo Sosto svečias. 

- Jei neklystu, buvo kilęs kažkoks nesusipratimas su Sant'Uf- 
fizio* 

— Mane pakvietė į konsultacijas dėl misijos, kurioje tuomet 
teko dalyvauti. Tik tiek. 

Kardinolas, atrodė, liko patenkintas aiškiai pastebimu kunigo 
nerimu. 

— Ak, žinoma, tėve Fauleri... jūs neprivalote man aiškintis. Gar- 
sas apie jūsų reputaciją aplenkė jus. Kaip minėjau, inspektore 


* Šventasis oficiumas, kuris oficialiai įvardijamas kaip Mokslo ir tikėjimo reikalų kon- 
gregacija, yra šiuolaikinis (ir politiškai tikslus) Šventosios inkvizicijos pavadinimas. 

Dikanti, esu visiškai ramus dėl brolių kardinolų saugumo, Vigi- 
lanza puikiai atlieka savo darbą. Beveik visi jaučiasi apsaugoti čia, 
Vatikano viduje. Keletas dar neatvyko. Pradžioje manėme surinkti 
juos visus Šv. Mortoje tik nuo balandžio penkioliktosios. Dauge- 
lis buvo apsistoję kongregacijose ar klebonijose. Tačiau dabar pra- 
nešėme visiems, kad privalo susirinkti vienoje vietoje. 

— Kiek kardinolų šiuo metu yra Šv. Mortoje? 

— Aštuoniasdešimt keturi. Likusieji — iš viso jų yra šimtas pen- 
kiolika — atvyks artimiausiomis valandomis. Norėdami dar la- 
biau sustiprinti saugumą, pamėginome visiems pranešti, kad ne- 
siųstų mums savo kelionės maršruto. Dabar mums labiausiai rūpi 
saugumas. Bet, kaip minėjau, vyriausiasis inspektorius Sirinas 
atsako už viską. Jums nereikia rūpintis, mano mielas vaikeli. 

- Į tą šimtą penkiolika jūs įtraukėte ir Robairą su Portiniu? — 
pasiteiravo atsainiu kamerlingo požiūriu nepatenkinta Dikanti. 

— Gerai, manau, iš tiesų turėčiau sakyti - šimtas trylika kardi- 
nolų, - atsakė Samalas šiek tiek suirzęs. Buvo išdidus žmogus ir 
jam nepatiko, kad moteris jį pataisė. 

- Žinoma, jūs jau sugalvojote kokį planą, Eminencija, - įsiki- 
šo Fauleris, norėdamas užglaistyti nesusipratimą. 

- Tiesą sakant... Paskleisime gandus, kad Portinis serga ir yra 
savo šeimos vasarnamyje Korsikoje. Deja, liga baigsis tragiškai. 
O dėl Robairos, tai jo, kaip ganytojo, reikalai sutrukdė jam da- 
lyvauti konklavoje, tačiau jis vyks į Romą pareikšti paklusnumo 
naujajam popiežiui. Deja, žus automobilio katastrofoje, ir tai 
patvirtins policija. Šios naujienos žiniasklaidą pasieks tik kon- 
klavai pasibaigus, jokiu būdu ne anksčiau. 

Paola negalėjo liautis stebėjusis. 

— Matau, kad Jūsų Eminencija viską labai gerai apgalvojote, 
tiesiog puikiai. 

Kamerlingas krenkštelėjo prieš atsakydamas. 

— Tai paprasčiausia versija. Ir ji niekam nepakenks. 

- Tik tiesai. 

- Ispettore, mes kalbame apie Katalikų bažnyčią. Tai įkvėpi- 
mas ir šviesa, rodanti kelią tūkstančiui milijonų žmonių. Negali- 
me leisti kilti skandalams. O jei jau apie tai prakalbome - kas 
yra tiesa? 

Dikanti mostelėjo ranka, nors pripažino senuko žodžiuose 
esant nenuginčijamos logikos. Jai labai norėjosi jam atšauti, ta- 
čiau suprato nieko nepešianti. Verčiau jau tęsti pokalbį. 

— Manau, nepranešėte kardinolams, kodėl jie suburti į vieną 
vietą pirma laiko. 

- Jokiu būdu. Jiems tik aiškiai buvo duota suprasti, kad ne- 
išeitų už miesto ribų be palydovo iš Vigilanza arba šveicarų 
gvardiečio, esą turime informacijos apie radikalų grupuotę, pla- 
tinančią grasinimus katalikų hierarchų atžvilgiu. Manau, visi 
tai suprato. 

- Jūs buvote asmeniškai pažįstamas su aukomis? 

Kardinolo veidas akimirką apsiniaukė. 

-— Taip, saugok juos Dieve. Su kardinolu Portiniu susitikdavau 
rečiau, nors jis ir buvo italas; mano tarnyba visuomet buvo la- 
biau koncentruota vidinėje Vatikano struktūroje, o jis gyvenimą 
paskyrė doktrinai. Daug rašė, daug keliavo... Buvo didis žmo- 
gus. Asmeniškai aš nevisiškai pritariau jo atvirai, revoliucingai 
politikai. 

— Revoliucingai? — susidomėjo Fauleris. 

- Labai, tėve, labai revoliucingai. Jis pritarė prezervatyvų nau- 
dojimui, taip pat moterų kunigystei... Būtų buvęs tikras dvidešimt 
pirmojo amžiaus popiežius. Be to, buvo palyginti jaunas, vos 
penkiasdešimt devynerių metų. Jei jam būtų atitekęs Šventojo 
Petro sostas, be abejo, būtų buvęs sušauktas Vatikano III susi- 
rinkimas, daugelis mano jį esant reikalingą Bažnyčiai. Jo mirtis 
tokia absurdiška ir beprasmiška. 

— Būtumėte balsavęs už jį? - paklausė Fauleris. 

Kamerlingas šyptelėjo puse lūpų. 

- Juk jūs iš tiesų nesirengiate klausinėti manęs, už ką ketinu 
balsuoti, ar ne, tėve? 

Paola suskubo perimti pokalbio vadeles į savo rankas. 

— Eminencija, minėjote, kad su Portiniu susitikdavote rečiau, 
o ką galite pasakyti apie Robairą? 

- Didi asmenybė. Visiškai atsidavęs vargšų reikalams. Žinoma, 
turėjo ydų. Labai dažnai įsivaizduodavo save baltai apsirengusį ir 
iš balkono žiūrintį į Šv. Petro aikštę. Žinoma, nesidalijo savo vil- 
timis su bet kuo. Buvome labai geri draugai. Dažnai susirašinėjo- 
me. Vienintelė jo nuodėmė buvo išdidumas. Visuomet didžiavosi 
tuo, kad gyvena skurde. Laiškus pasirašydavo beati pauperes. Aš, 
norėdamas jį paerzinti, baigdavau savo laiškus beati pauperes spi- 
rito“, nors jis visuomet apsimesdavo nesuprantąs užuominos. Ta- 
čiau, nepaisant visų jo ydų, buvo didis Valstybės ir Bažnyčios vei- 
kėjas. Per savo ilgą gyvenimą padarė daugybę gerų darbų. Nie- 
kuomet neįsivaizdavau jo avinčio žvejo sandalais**, manau, dėl 
to, kad buvo pernelyg man artimas. 

Kalbėdamas apie bičiulį, senasis kardinolas staiga tarsi susi- 
traukė, papilkėjo, jo balsas darėsi vis liūdnesnis, o veide atsi- 
spindėjo jo pečius slegianti septyniasdešimt aštuonerių metų naš- 
ta. Nors ir nepritarė jo mintims, staiga Paolai pagailo senuko. 
Suprato, kad už tų žodžių, nuskambėjusių kaip šlovinga epitafi- 
ja, glūdėjo senojo ispano sielvartas dėl laiko stokos, neleidžian- 
čios jam vienumoje apraudoti bičiulio. Prakeiktas orumas. Kol 
apie tai galvojo, pajuto pradėjusi matyti giliau nei kardinolo pi- 


* Robaira turėjo omeny sakinį: „Palaiminti jūs, vargdieniai, nes jūsų yra Dievo karalys- 
tė“ (Lk 6,20), Samalas jam atsakydavo: „Palaiminti turintys vargdienio dvasią: jų yra 
dangaus karalystė“ (Mt 5,3). 

** Raudoni sandalai, kaip ir tiara, žiedas bei balta sutana, yra vieni iš svarbiausių 
popiežiaus aprangos atributų. Knygoje dar daug kartų bus užsimenama apie juos. 

jusė ar purpurinė sutana — ji įžvelgė šiuos drabužius dėvintį žmo- 
gų. Privalėjo liautis žiūrėjusi į Bažnyčios tarnus kaip į vienma- 
čius, nes sutanos sukelti prietarai gali pakenkti jos darbui. 

- Pagaliau tenka pripažinti, kad savo krašte pranašu nebūsi. 
Kaip minėjau, mes dažnai susitikdavome. Gerasis Emilijus pas- 
kutinį kartą čia buvo prieš septynis mėnesius. Vienas mano sek- 
retorių tuomet mudu nufotografavo štai šiame kabinete. Ma- 
nau, kažkur turiu tą nuotrauką. 

Kardinolas priėjo prie rašomojo stalo ir iš stalčiaus ištraukė 
voką su nuotraukomis. Paieškojęs ištiesė svečiams vieną momen- 
tinę nuotrauką. 

Paola nelabai susidomėjusi ją paėmė. Bet staiga įsmeigė į ją 
plačiai išplėstas akis. Iš visų jėgų griebė Dantei už rankos. 

- O šūdas. Šūdas! 


SANTA MARIA IN TRASPONTINA BAŽNYČIA 
Via della Conciliazione 14 


2005 m. balandžio 6 d., trečiadienis, 10:41 


Pontjeras dar kartą stipriai pabeldė į zakristijos duris. Paklusda- 
mas policijos nurodymui, brolis Frančeskas ant pagrindinių du- 
rų buvo pakabinęs lapelį, kuriame netvirtomis raidėmis parašė, 
kad bažnyčia uždaryta remontuoti. Tačiau paklusnusis vienuo- 
lis, ko gera, buvo dar ir apykurtis, nes jaunesnysis inspektorius 
geras penkias minutes užgulęs mygo skambutį. Jam už nugaros 
tūkstančiai žmonių zujo Via dei Corridori, čia jų buvo dar dau- 
giau ir dar netvarkingesnė minia nei Via della Conciliazione. 

Pagaliau anapus durų išgirdo krebždesį. Skląstis nukrito, ir 
plyšyje pasirodė brolio Frančesko veidas mirksinčiomis nuo saulės 
šviesos akimis. 

— Taip? 

— Broli, aš esu jaunesnysis inspektorius Pontjeras. Pamenate, 
buvau čia vakar. 

Vienuolis porą kartų linktelėjo. 

— Ko norėjote? Gal atėjote man pranešti, kad galiu atidaryti 
savo bažnyčią, tebūnie palaimintas Aukščiausiasis. Su tokia 

piligrimų minia... Pažiūrėkite pats, pažiūrėkite... - išbėrė rody- 
damas į žmonių minią gatvėje. 

— Ne, broli. Turiu jums užduoti keletą klausimų. Ar galėčiau 
užeiti? 

- Ar būtinai dabar pat? Aš meldžiausi... 

— Neatimsiu daug laiko. Užtruksim tik minutėlę. 

Frančeskas palingavo galvą. 

— Na, kas dabar per laikai, kas per laikai. Visur tik mirtis, 
mirtis ir skubėjimas. Neleidžia net kasdienių maldų sukalbėti. 

Durys iš lėto prasivėrė ir su didžiuliu trenksmu užsidarė įkandin 
Pontjero. 

— Tėve, šios durys labai sunkios. 

— Taip, sūnau mano. Kartais, kai grįžtu apsikrovęs iš preky- 
bos centro, vos pajėgiu atidaryti. Ir niekas nebepadeda seniams 
nešti krepšių. Kas per laikai, kas per laikai. 

- Turėtumėt naudotis vežimėliu, broli. 

Jaunesnysis inspektorius paglostė duris iš vidaus, įdėmiai nu- 
žvelgdamas skląstį ir storus vyrius, kuriais šios buvo pritvirtin- 
tos prie sienos. 

- Ant spynos nėra jokių žymių, neatrodo, kad būtų buvusi 
išlaužta. 

— Ne, sūnau mano, ačiū Dievui, ne. Tai puiki spyna, o durys tik 
pernai dažytos. Jas nudažė vienas parapijietis, mano bičiulis, gera- 
sis Džuzepė. Žinote, jis serga astma ir dažų kvapas jam nelabai... 

— Broli, esu tikras, kad Džuzepė labai geras krikščionis. 

— Taip, sūnau mano, tikra tiesa. 

— Tačiau aš ne dėl jo atėjau. Privalau sužinoti, kaip žudikas 
pateko į bažnyčią, jei nėra kitų durų. Inspektorė Dikanti mano, 
kad tai labai svarbi detalė. 

— Na, jis galėjo patekti pro langą, jei turėjo kopėčias. Bet nema- 
nau, tuomet langas būtų išdaužtas. Dieve mano, koks siaubas, 
jei būtų sudaužęs kurį vitražą. 

— Galiu apžiūrėti langus? 

- Žinoma. Sekite paskui mane. 

Vienuolis nuklibikščiavo per zakristiją į bažnyčią, kurią ap- 
švietė vien tik prie šventųjų ir kankinių statulų kojų plevenan- 
čios žvakės. Pontjeras apstulbo nuo jų gausos. 

— Kiek aukų, broli Frančeskai. 

— Ak, sūnau mano, tai aš uždegiau visas bažnyčioje esančias 
žvakes, prašydamas visų šventųjų palydėti mūsų Šventojo Tėvo 
Jono Pauliaus II sielą į Viešpaties karalystę. 

Dvasininko naivumas Pontjerui sukėlė šypseną. Jie stovėjo cen- 
triniame take; iš čia puikiai matėsi abejos durys - zakristijos ir 
pagrindinės — ir langai priekinėje dalyje, vieninteliai bažnyčioje. 
Pontjeras perbraukė pirštu per suolo atkaltę, tai buvo nevalin- 
gas gestas, tūkstančius kartų kartotas per sekmadienio mišias. 
Juk tai Dievo namai, o kažkas, juos išniekindamas, pasityčiojo. 
Tačiau tą dieną, apšviesta mirguliuojančios žvakių šviesos, bažny- 
čia atrodė visiškai kitaip nei vakar. Jaunesnysis inspektorius ne- 
galėjo nepajusti, kaip nugara perbėga šaltukas. Nors lauke tvyro- 
jo karštis, šventovės viduje buvo šalta ir drėgna. Pažvelgė į langus. 
Žemiausiai esantis buvo maždaug penki metrai nuo grindų. Spal- 
votame raižytame vitražo stikle nesimatė nė vieno įtrūkimo. 

— Neįmanoma, kad žudikas būtų įlipęs pro langą su devyniasde- 
šimt dviejų kilogramų našta. Jam būtų prireikę krano. O šį būtų 
pastebėję tūkstančiai piligrimų ten, gatvėje. Ne, tai neįmanoma. 

Jų ausis pasiekė jaunuolių, laukiančių eilėje atsisveikinti su 
popiežiumi Voityla, giesmės. Visos apie taiką ir meilę. 

— Ak, jaunimas. Tai mūsų ateities viltis, tiesa, jaunesnysis ins- 
pektoriau? 

- Jūs visiškai teisus, broli. 

Pontjeras susimąstęs pasikasė galvą. Niekaip negalėjo suprasti, 
kokiu būdu buvo galima patekti į bažnyčią, jei ne pro duris ir lan- 
gus. Žengė keletą žingsnių tuščioje bažnyčioje sukeldamas aidą. 

- Klausykite, broli, ar daugiau niekas neturi bažnyčios raktų? 
Galbūt kas tvarko bažnyčią? 

— Ne, ne, tikrai ne. Kelios labai dievobaimingos parapijietės 
ateina padėti man sutvarkyti šventovę šeštadieniais labai anksti 
ryte ir trečiadieniais vakare, bet visuomet aš pats jas įleidžiu. 
"Tiesą sakant, yra tik vienas raktų komplektas, ir aš visada jį ne- 
šiojuosi su savim, matote? — kairiąja ranka subarškino raktais, 
gulinčiais rudo abito vidinėje kišenėje. 

- Tuomet aš pasiduodu, tėve... Niekaip nesuprantu, kaip kas 
nors galėjo čia patekti nepastebėtas. 

- Ką gi, sūnau mano, labai gaila, kad niekuo negalėjau padėti... 

—- Ačiū, tėve. 

Pontjeras apsisuko ir patraukė link zakristijos. 

- Nebent... - karmelitas valandėlę pamąstė, o vėliau palinga- 
vo galvą. - Nors ne, tai neįmanoma. Negali būti. 

— Ką, broli? Pasakykite. Kiekviena smulkmena gali būti nau- 
dinga. 

— Ne, neverta. 

- Broli, primygtinai reikalauju. Pasakykite, kas jums šovė į 
galvą. 

Vienuolis susimąstęs tampė barzdą. 

— Gerai... Dar yra požeminis įėjimas. Tai senas slaptas tune- 
lis, atsiradęs atstatant bažnyčią. 

— Atstatant? 

- Taip, pirmoji bažnyčia buvo sugriauta 1527 metais per Ro- 
mos antpuolį. Ji kaip tik pakliuvo į patrankų, ginančių Šv. An- 
gelo tvirtovę, ugnies liniją. Ir bažnyčia, žinoma... 

- Broli, malonėkite atidėti istorijos paskaitą geresnei progai. 
Greičiau parodykite man tą tunelį! 

- Tikrai to norite? Vilkite labai gražų kostiumą... 

— Taip, tėve. Tikrai to noriu, veskite mane ten. 

— Kaip pasakysite, jaunesnysis inspektoriau, kaip pasakysite, — 
nuolankiai tarė vienuolis. 

Nušlubčiojo link paradinių durų, kur buvo indas su švęstu 
vandeniu. Parodė Pontjerui plyšį vienoje iš grindų plokščių. 

— Matote tą plyšį? Įkiškite į jį pirštus ir iš visų jėgų truktelėki- 
te į save. 

Pontjeras atsiklaupė ir pakluso vienuolio nurodymams. Nie- 
ko nenutiko. 

— Pamėginkite dar kartą, bandykite sukti į kairę. 

Jaunesnysis inspektorius padarė, kaip liepė brolis Frančes- 
kas, bet nieko nepešė. Nors buvo žemo ūgio, liesas, Pontjeras 
pasižymėjo nemenka jėga ir dideliu ryžtu. Taigi pamėgino trečią 
kartą ir pajuto, kad akmeninė plokštė pajudėjo iš vietos ir leng- 
vai pasislinko. Iš tiesų tai buvo slaptas dangtis. Atkėlė jį viena 
ranka ir apačioje pamatė mažus siaurus laiptelius, besileidžian- 
čius keletą metrų žemyn. Išsitraukė iš kišenės žibintuvėlį ir pa- 
švietė į tamsą. Laipteliai buvo akmeniniai ir pažiūrėti tvirti. 

- Ką gi, puiku, pasižiūrėkime, kur jie mus nuves. 

- Jaunesnysis inspektoriau, prašom nelipti ten vienam. 

— Nusiraminkite, broli. Tai visai nesunku. Viskas kontroliuo- 
jama. 

Pontjeras jau matė Dikanti ir Dantės veidus, kai jiems papa- 
sakos apie savo atradimą. Atsistojo ir pradėjo leistis laiptais. 

- Palaukite, jaunesnysis inspektoriau, palaukite. Eisiu atsinešti 
žvakės. 

— Nesirūpinkite, broli. Užtenka žibintuvėlio, - šūktelėjo jam 
Pontjeras. 

Laiptai atvedė į trumpą koridorėlį drėgnomis sienomis, 0 tas 
savo ruožtu baigėsi maždaug šešių kvadratinių metrų patalpa. 
Pontjeras pašvietė žibintuvėliu aplinkui. Atrodė, kad kelias čia 
ir baigėsi. Patalpos centre stovėjo dvi vienišos senovinės kolo- 
nos. Pontjeras negalėjo nustatyti, kokio jos stiliaus, juk per isto- 
rijos pamokas visada būdavo išsiblaškęs. Tačiau pastebėjo, kad 
ant vienos iš kolonų kažkas boluoja, kažkoks daiktas, kurio netu- 
rėtų čia būti. Atrodo, kad tai... 

Lipni juosta. 

Tai nebuvo slaptas tunelis, tai buvo egzekucijų kambarys. 

Ak, ne. 

Pontjeras laiku atsisuko ir spėjo išvengti smūgio, skirto jo kau- 
kolei sutraiškyti, tad smūgis pataikė į dešinįjį petį. Suvirpėjęs iš 
skausmo, pargriuvo ant žemės. Žibintuvėlis nusirito toli, apšvies- 
damas vienos iš kolonų pagrindą. Antras smūgis nuo arkos deši- 
nėje nusvilino kairiąją ranką. Aklai paieškojo po pažastimi pis- 
toleto ir, nors kentė skausmą, sugebėjo išsitraukti jį kairiąja ran- 
ka. Pistoletas buvo sunkus, tarsi švininis. Kitos rankos visiškai 
nebejautė. 

„Metalinis strypas. Ko gera, turi metalinį strypą ar ką nors 
panašaus“ 

Pabandė nusitaikyti, tačiau nieko nematė. Pamėgino pasislėp- 
ti už kolonos, bet trečias smūgis — šį kartą į nugarą - partiesė jį 
ant grindų. Vis dar stipriai laikė įsikibęs ginklo, tarsi tai būtų jo 
gyvenimas. 

Plaštaką primynusi pėda privertė jį pašokti iš skausmo. Ji vis 
spaudė ir spaudė. Lūžtančių kaulų traškėjimą palydėjo miglotai 
pažįstamas, tačiau visai kitokio tembro balsas. 

- Pontjerai, Pontjerai. Kaip jau jums sakiau, ankstesnioji baž- 
nyčia stovėjo patrankų, ginančių Šv. Angelo tvirtovę, ugnies Ii- 
nijoje. Ji buvo pastatyta pagonių šventyklos, kurią įsakė nugriauti 
popiežius Aleksandras VI, vietoje. Viduriniais amžiais buvo ti- 
kima čia buvus paties Romulo kapą. 

Metalo strypas kilo ir leidosi, daužydamas leisgyvio jaunes- 
niojo inspektoriaus nugarą. 

— Ak, bet ši jaudinanti istorija tuo nesibaigia. Štai šios dvi 
prieš jus esančios kolonos yra tos pačios, prie kurių buvo pri- 
rišti šventieji Petras ir Povilas prieš romėnams juos nukanki- 
nant. Jūs, romėnai, visada buvote labai dėmesingi mūsų šven- 
tiesiems. 

Metalo strypas vėl trenkė, šį kartą į kairiąją koją. Pontjeras 
sustaugė iš skausmo. 

— Galėjote visa tai sužinoti ten, viršuje, jei nebūtumėte manęs 
nutraukęs. Bet nesijaudinkite, jūs labai gerai susipažinsite su šio- 
mis kolonomis. Tiesiog puikiai, labai puikiai. 

Pontjeras pamėgino pajudėti, tačiau su siaubu suprato nebe- 
pajėgiantis. Nežinojo, kokio sunkumo jo žaizdos, bet suvokė, 
kad visiškai nebejaučia galūnių. Pajuto, kad tamsoje jį pakėlė 
labai tvirtos rankos, paskui jį pervėrė aštrus skausmas. Suklykė. 

— Nepatariu šaukti. Niekas neišgirs. Kitų irgi niekas neišgir- 
do. Aš labai atsargus, žinote? Man nepatinka, jei kas trukdo. 

Pontjeras jautė, kad jo sąmonė smenga į gilų šulinį, tarsi iš 
lėto grimztų į miegą. Lyg sapne girdėjo jaunuolių balsus, sklin- 
dančius iš gatvės keletas metrų virš jo. Pasirodė, kad atpažino 
giesmę, giedamą balsų choro, prisiminė savo vaikystę prieš mili- 
joną metų. Tai buvo giesmė „Aš turiu draugą, kuris mane myli, 
o jo vardas - Jėzus“ 

— Tiesą sakant, negaliu pakęsti, kai man trukdo, - ištarė Ka- 
roskis. 


PALAZZO DEL GOVERNATORATO 
Vatikano miestas 


2005 m. balandžio 6 d., trečiadienis, 13:31 


Paola parodė Dantei ir Fauleriui Robairos nuotrauką. Buvo pa- 
daryta iš labai arti, kardinolas dirbtinai šypsojosi, jo akys žibėjo 
už storų akinių vėžlio kiauto rėmais stiklų. Pradžioje Dantė žiū- 
rėjo į nuotrauką nieko nesuprasdamas. 

- Akiniai, Dante. Dingę akiniai. 

Paola ieškojo mobiliojo telefono, kaip išprotėjusi rinko nu- 
merį, tuo pat metu lėkdama link durų, lauk iš nustebusio ka- 
merlingo kabineto. 

— Akiniai! Vienuolio karmelito akiniai! - sušuko Paola jau iš 
koridoriaus. 

Ir tuomet superintendentas viską suprato. 

—- Eime, tėve! 

Kuo skubiau atsiprašė kamerlingo ir kartu su Fauleriu išlėkė 
įkandin Paolos. 

Inspektorė įniršusi spaudė telefono mygtukus. Pontjeras ne- 
atsiliepė. Ko gera, buvo išjungęs garsą. Bėgte nubėgo laiptais į 
gatvę. Reikėjo įveikti visą Via del Governatorato. Tuo metu pro 

šalį važiavo mažalitražis automobiliukas su raidėmis SCV*. Ja- 
me sėdėjo trys vienuolės. Paola ėmė desperatiškai mojuoti joms 
sustoti ir šoko priešais automobilį. Buferis atsidūrė keli centi- 
metrai nuo jos kelių. 

— Santa Madonna! Gal išprotėjote, panele? 

Kriminologė pribėgo prie vairuotojo durelių, rodydama savo 
ženklelį. 

— Maldauju, neturiu laiko aiškinti. Man būtina kuo greičiau 
pasiekti Šventosios Onos vartus. 

Vienuolės žvelgė į ją kaip į pamišėlę. Paola įvirto į automobilį 
pro vienas iš užpakalinių durelių. 

— Bet iš čia neįmanoma ten nusigauti, turėtumėt pėsčiomis 
nueiti iki Cortile del Belvedere, - tarė jai ta, kuri vairavo. - Jei 
norite, galime jus pavėžėti iki Piazza del Sant'Uffizio, šiomis die- 
nomis tuo keliu greičiausiai išvažiuosim iš Vatikano. Šveicarų 
gvardija dėl artėjančios konklavos jau stato užtvaras. 

— Nesvarbu pro kur, tik, maldauju, greičiau. 

Kai vienuolė buvo bejjungianti pirmąją pavarą, automobilį vėl 
staiga reikėjo stabdyti. 

— Negi visas pasaulis išsikraustė iš proto? — sušuko vienuolė. 

Priešais automobilį, rankomis įsirėmę į variklio gaubtą, sto- 
vėjo Fauleris su Dante. Kai vienuolė sustabdė automobilį, abu 
susispaudė ant užpakalinės sėdynės. Vienuolės persižegnojo. 

- Paskubėkite, seserie, dėl Dievo meilės! - paprašė Paola. 

Automobiliukas, nesugaišęs nė dvidešimties sekundžių, įvei- 
kė pusę kilometro, skiriančio juos nuo tikslo. Atrodė, kad vie- 
nuolė troško kuo greičiau atsikratyti savo keista, nereikalinga ir 
sunkia našta. Automobilis dar kaip reikiant nesustojo Piazza del 
Sant'Uffizio, o Paola jau lėkė link juodo metalo pinučių tvoros, 


* Stato Citta del Vaticano. 

saugančios įėjimą į Cittd, rankoje spausdama mobilųjį telefoną. 
Greitai surinko vadovybės numerį, atsiliepė operatorė. 

- Inspektorė Paola Dikanti, apsaugos kodas 13897. Pareigū- 
nas pavojuje, kartoju: pareigūnas pavojuje. Jaunesnysis inspek- 
torius Pontjeras dabar yra Via della Conciliazione 14, Santa Ma- 
ria in Traspontina bažnyčioje. Kartoju: Via della Conciliazione 
14, Santa Maria in Traspontina bažnyčioje. Atsiųskite kuo dau- 
giau žmonių. Gali būti, kad viduje yra įtariamasis žudikas. Vei- 
kite kuo atsargiau. 

Paola bėgo, plasnodama švarko skvernais, pamiršusi, kad ma- 
tyti jos pistoletas, kaip pamišusi šaukdama į telefoną. Du švei- 
carų gvardiečiai, saugantys įėjimą, apstulbo ją pamatę ir pamė- 
gino sulaikyti. Paola mikliai išsisuko staigiu liemens judesiu, 
tačiau vienas jų vis dėlto pačiupo ją už švarko. Mergina staiga 
atmetė rankas atgal, telefonas nukrito ant žemės, o švarkas 
pasiliko gvardiečio rankose. "Tas jau rengėsi ją vytis, bet atbėgo 
uždusęs Dantė. Aukštai iškėlęs jis laikė savo Vigilanza pažy- 
mėjimą. 

- Praleiskite ją! Ji mūsiškė! 

Fauleris lėkė iš paskos, nešinas savo lagaminėliu. Paola nu- 
sprendė pasirinkti trumpiausią kelią. Bėgti per Šv. Petro aikštę, 
šingai nei siaubinga grūstis link aikštės prieigų vedančiose gat- 
vėse. Bėgdama inspektorė laikė aukštai iškėlusi policininko žen- 
klelį, norėdama išvengti nesusipratimų su kolegomis. Be jokių 
incidentų įveikę aikštę su Berninio kolonada, be kvapo pasiekė 
Via dei Corridori. Čia piligrimų minia buvo pavojingai tiršta. Pa- 
ola prispaudė kairiąją ranką prie šono, mėgindama kiek įmano- 
ma paslėpti pistoleto dėklą, ir, ramstydamasi į sienas, stengėsi 
kuo greičiau prasibrauti pro minią. Superintendentas stojo prie- 
kyje ir tapo improvizuotu bei labai naudingu taranu, alkūnėmis 
ir dilbiais skinančiu kelią. Fauleris užbaigė rikiuotę. 


124 JUAN GOMEZ-JURADO m DIEVO ŠNIPAS 


Jie sugaišo dešimt nerimo kupinų minučių, kol pasiekė zak- 
ristijos duris. Čia jau rado du policininkus, atkakliai mygančius 
durų skambutį. Dikanti, permirkusi prakaitu, be švarko — vie- 
nais marškinėliais, su aiškiai matomu ginklo dėklu, susivėlusiais 
plaukais, policininkams pasirodė tarsi šmėkla, tačiau jie pagar- 
biai pasisveikino, kai ji, vos atgaudama kvapą, išsitraukė SNTS 
pažymėjimą. 

— Gavome jūsų pranešimą. Viduje niekas neatsiliepia. Dar ke- 
turi pareigūnai stovi prie paradinių durų. 

— Gal galiu sužinoti, kokio velnio dar neįėjote į vidų? Ar neži- 
note, kad ten yra mūsų kolega? 

Policininkai nuleido galvas. 

- Skambino direktorius Bojus. Liepė veikti diskretiškai. Mus 
mato labai daug žmonių, ispettore. 

Inspektorė atsirėmė į sieną ir penketą sekundžių pagalvojo. 

„Šūdas, viliuosi, kad nebus per vėlu“ 

- Ar atsinešėte „tobulą raktą“*?7 

Vienas policininkų parodė jai plieninį laužtuvą dvigubu smai- 
galiu. Laikė jį prispaudęs prie kojos, siėpdamas nuo gatvę užplū- 
dusių piligrimų žvilgsnių, mat šie jau pradėjo smalsauti, ką veikia 
ta grupelė žmonių. Paola paprašė policininko su visrakčiu: 

- Duokite man savo raciją. 

Policininkas ištiesė jai ausines, kartu su racija laidu pritvirtin- 
tas prie diržo. Paola greitai ir trumpai davė instrukcijas grupei 
prie kitų durų. Nė vienas neturėjo pajudinti nė piršto iki jos 
pasirodymo, tačiau privalėjo stebėti, kad niekas nejeitų ir neiš- 
eitų iš bažnyčios. 

— Gal kas nors man paaiškins, kas čia iš tikrųjų vyksta? — 
pasiteiravo kosėdamas Fauleris. 


* Taip italų policija vadina įrankį, reikalingą bet kurios įtarimą keliančios patalpos 
durims atidaryti. 

— Tėve, manome, kad įtariamasis yra viduje. Netrukus viską 
paaiškinsiu smulkiau. O kol kas noriu, kad liktumėt čia, lauke, 
ir lauktumėt, - tarė Paola. Mostelėjo ranka juos supančios žmo- 
nių minios kryptimi. — Pasistenkite atitrauki jų dėmesį, kol ban- 
dysime išlaužti duris. Kad tik nebūtų per vėlu. 

Fauleris linktelėjo. Apsižvalgė, ieškodamas vietos pasilypėti. 
Nesimatė nė vieno automobilio, nes eismas gatvėje buvo uždraus- 
tas. Nebuvo kada delsti. Aplinkui vien žmonės, ką gi - pasinau- 
dos žmonėmis. Netoliese pamatė aukštą ir drūtą piligrimą. Bus 
metro devyniasdešimties. Priėjo prie jo ir tarė: 

— Ar galėtum mane pakelti ant pečių? 

Jaunuolis gestais parodė nekalbantis itališkai, tada Fauleris 
gestais paaiškino, ko nori. Tas galiausiai suprato. Priklaupė vie- 
nu keliu ir šypsodamasis pakėlė kunigą ant pečių. Tas pradėjo 
lotyniškai giedoti gedulinių mišių komunijos giesmę: 


In paradisum deducant te angeli, 
In tuo advente 
Suscipiant te martyres...* 


Daugybė žmonių atsigręžė į jį. Fauleris gestais paprašė ištver- 
mingojo nešiko paėjėti iki gatvės vidurio, norėdamas atitraukti 
piligrimų dėmesį nuo Paolos ir kitų. Kai kurie tikintieji, pirmiausia 
vienuolės ir kunigai, prisidėjo prie jo giesmės už mirusį popie- 
žių, dėl kurio jau daugelį valandų buvo išstovėję ant kojų. 

Pasinaudoję sumažėjusiu dėmesiu, du policininkai su didžiu- 
liu traškesiu atidarė zakristijos duris. Dabar jau galėjo įsmukti į 
vidų nepastebėti. 

- Vaikinai, viduje mūsų kolega. Būkite labai atsargūs. 

Visi vienas paskui kitą suėjo į vidų. Pirmoji Dikanti, žaibišku 


„I rojų tave palydės angelai, o pasitiks kankiniai...“ 

judesiu išsitraukdama pistoletą. Abiem policininkams liepė ap- 
žiūrėti zakristiją, o pati įsėlino į bažnyčią. Skubiai pažvelgė į Šv. 
Tomo koplyčią. Ji buvo tuščia, vis dar atitverta SNTS raudona 
juosta. Laikydama ginklą rankoje, apžiūrėjo visas koplyčias kai- 
rėje. Mostelėjo Dantei, pastarasis kirto bažnyčią, paeiliui žvilg- 
telėdamas į kiekvieną koplyčią. Šventųjų veidai ant sienų nera- 
miai mirguliavo silpnoje šimtų žvakių, uždegtų visuose pašaliuose, 
šviesoje. Abu susitiko centriniame take. 

— Nieko? 

Dantė papurtė galvą. 

"Tada ir pamatė užrašą ant grindų, prie pat paradinių durų, 
beveik po švęsto vandens indu. Didelėmis raudonomis kreivo- 
mis raidėmis buvo parašyta: 


VEXILLA REGIS PRODEUNT INFERNI 


— „Artinasi pragaro valdovo vėliavos“, - ištarė balsas jiems 
už nugaros. 

Dantė su inspektore krūptelėję atsigręžė. Tai buvo Fauleris, 
sugebėjęs baigti savo giesmes ir prasmukti į vidų. 

— Maniau, kad liepiau jums likti gatvėje. 

— Dabar tai nebesvarbu, - tarė Dantė, rodydamas Paolai atvi- 
rą angą grindyse. - Pakviesiu kitus. 

Paola visa persimainė. Širdis liepė jai tuoj pat leistis žemyn, 
bet ji nesiryžo to daryti tamsoje. Dantė nužingsniavo link para- 
dinių durų ir atšovė skląsčius. Du pareigūnai įėjo į vidų, kiti du 
pasiliko saugoti durų. Dantė paprašė vieno jų paskolinti žibin- 
tuvėlį, kurį tas nešiojo prie diržo. Dikanti išplėšė jam iš rankų 
žibintuvėlį ir pirmoji nusileido žemyn; kiekvienas jos raumenė- 
lis buvo įsitempęs, ranka su pistoletu ištiesta į priekį. Fauleris 
pasiliko viršuje, panosėje kalbėdamas maldelę. 

Po minutės angoje pasirodė Paolos galva, ir ji visu greičiu 

nėrė į gatvę. Dantė išlindo iš lėto. Pažvelgė į Faulerį ir palingavo 
galvą. 


Paola raudodama išlėkė į lauką. Kuo toliau nuo bažnyčios durų 
išvėmė pusryčius. Keletas eilėje laukusių jaunuolių, iš pažiūros 
užsieniečiai, priėjo prie jos paklausti, ar gali kuo nors padėti. 

- Jums reikia pagalbos? 

Paola ranka parodė, kad eitų sau. Šalia atsirado Fauleris ir 
ištiesė jai nosinaitę. Paėmė ir nusišluostė vėmalus bei ašaras. 
Tas, kurios riedėjo skruostais, nes tos, kurios buvo viduje, taip 
lengvai nenušluostomos. Jai svaigo galva. Tai neimanoma, ta kru- 
vina košė, pririšta prie kolonos, negalėjo būti Pontjeras. Jaunes- 
nysis inspektorius Mauricijus Pontjeras buvo geras žmogus, lie- 
sas, nuolat surūgęs, bet simpatiškas. Jis buvo šeimos tėvas, drau- 
gas, kolega. Lietingomis popietėmis nervingai muistydavosi po 
apsiaustu; tai buvo bendradarbis, kuris visada sumokėdavo už 
kavą, visada būdavo šalia, kai jo prireikdavo. Daugelį metų. Ne- 
įmanoma, kad jis liovėsi kvėpavęs, pavirto ta beforme mase. Pa- 
mojavo ranka prieš akis, stengdamasi nutrinti vyzdžiuose įsirė- 
žusį siaubingą vaizdą. 

Ir tuo metu suskambo jos mobilusis. Suirzusi išsitraukė jį iš 
kišenės ir pamačiusi, kas skambina, sustingo. Ekrane švytėjo: 


M. PONTJERAS 


Leisgyvė iš baimės atsiliepė. Fauleris pažvelgė į ją susidomėjęs. 

— Alio? 

— Laba diena, inspektore. Kaip jaučiatės? 

— Kas kalba? 

— Nagi, inspektore. Jūs pati prašėte, kad skambinčiau, jei ką 
prisiminsiu. Ką tik prisiminiau, kad privalėjau pribaigti jūsų ko- 
legą. Labai dėl to apgailestauju. Jis pasipainiojo mano kelyje. 

— Mes pagausime jus, Frančeskai. O gal turėčiau sakyti — Vik- 
torai? — ištarė Paola su įniršiu iškošdama kiekvieną žodį, ašaro- 
mis paplūdusiomis akimis, bet stengdamasi išlikti rami ir suduo- 
ti į jautriausią vietą. Kad suprastų, jog jo kaukė nukrito. 

"Irumpa pauzė. Labai trumpa. Nieko panašaus - jo neužklu- 
po nepasirengusio. 

— Na taip, žinoma. Jau žinote, kas aš toks. Perduokite mano 
linkėjimus tėvui Fauleriui. Nuo paskutinio mūsų pasimatymo jis 
gerokai prapliko. O jūs labai išbalusi. 

Paola apstulbo. 

— Kur esate, prakeiktas kalės vaike? 

— Ar dar neaišku? Jums už nugaros. 

Paola žiūrėjo į aikštę užplūdusią minią žmonių - su skrybėlė- 
mis, kepurėmis, mojuojančių vėliavomis, geriančių vandenį, be- 
simeldžiančių, giedančių. 

— Kodėl nepasirodote, tėve? Paplepėtume valandėlę. 

— Ne, Paola, deja, bijau, kad dar teks šiek tiek pabūti atokiau 
nuo jūsų. Neapsigaukite manydami, kad labai daug pasiekėte iš- 
aiškindami gerąjį brolį Frančeską. Jo gyvenimas ir taip ėjo į pa- 
baigą. Galiausiai turėjau jo atsisakyti. Nesijaudinkite, labai grei- 
tai gausite iš manęs žinių. Ir nesirūpinkite, aš atleidau jums tą 
mažytį nemandagumą pokalbio pradžioje. Jūs man labai svarbi. 

Ir nutraukė pokalbį. 

Dikanti metėsi į minią. Ėjo, skirdama žmones, nieko negalvo- 
dama, ieškojo tam tikro ūgio žmogaus, graibė visus iš eilės už 
rankų, atsukdavo į save žiūrinčiuosius į kitą pusę, nuiminėjo skry- 
bėles, kepures. Žmonės traukėsi nuo jos. Atrodė sutrikusi, klai- 
džiojančiu žvilgsniu, pasirengusi patikrinti visus piligrimus, vie- 
ną po kito, jei tik prireiks. 

Fauleris prasiskynė kelią į minios vidurį ir sugriebė ją už 
rankos. 

— Tai nieko neduos, ispettore. 

- Paleiskite mane! 

— Paola. Nusiramink. Jis jau nuėjo. 

Dikanti pratrūko raudoti. Fauleris ją apkabino. Aplink juos 
milžiniška žmonių gyvatė iš lėto judėjo link Jono Pauliaus II 
karsto. O tarp jų buvo žudikas. 


ŠV. MATO INSTITUTAS 
Silver Springas, Merilandas 


1996 m. sausis 


PACIENTO NR. 3643 IR DAKTARO KENIO 
KONROJAUS POKALBIO NR. 72 ĮRAŠAS. 
POKALBYJE DALYVAUJA DAKTARAS FAULERIS IR 
SALERIS FANABARZRA 


DR. KoyRojus: Laba diena, Viktorai. 
Nr. 3643: Dar kartą sveiki. 
DR. KoNRojus: Šiandien regresijos terapijos diena, Viktorai. 


(KAIP IR ANKSTESNĖSE ATASKAITOSE, PRALEIDŽIAMA, KAIP 
PACIENTUI SUKELIAMA HIPNOZĖS BŪSENA.) 


P. FANABARZRA: Dabar 1973-ieji, Viktorai. Nuo šio momento 
tu girdėsi tik mano balsą, jokių kitų, sutarta? 

Nr. 3643: Taip. 

P. FANABARZRA: Ponai, dabar jis jūsų nebegirdi. 

DR. KoyRorus: Aną dieną atlikome jam Roršacho dėmių testą. 
Viktoras ramiai dalyvavo tyrime, kaip įprasta, 
nurodydamas paukščius ir gėles. Tik dviem at- 
vejais pasakė nieko nematantis. Pasižymėkite, 
tėve Fauleri: kai Viktoras akivaizdžiai atsisako 
kuo nors domėtis, tai reiškia, kad tas dalykas jį 

giliai žeidžia. Noriu per regresijos terapijos se- 
ansą sukelti būtent tą būseną, kad galėčiau su- 
žinoti jos kilmę. 

Nepritariu šio metodo taikymui, nors empi- 
riškai tai ir būtų įmanoma. Būdamas regresijos 
būsenos, pacientas neturi tiek gynybinių resur- 
sų kaip būdamas normalios būsenos. Pernelyg 
didelė rizika sukelti jam traumą. 

"Tačiau tie resursai jo smegenis padaro neveik- 
lias. Jūs žinote, kad šis pacientas kategoriškai 
neigia kai kuriuos savo gyvenimo epizodus. Mes 
sugriausime tuos barjerus ir nustatysime blo- 
gio priežastis. 

Bet kokia kaina? 

Ponai, nesiginčykite. Bet kuriuo atveju neįma- 
noma jam parodyti vaizdų, nes pacientas negali 
atsimerkti. 

Tačiau mes galime jam juos nupasakoti. Pradė- 
kite, Fanabarzra. 

Kaip įsakysite. Viktorai, dabar 1973-ieji. No- 
riu, kad atsidurtume vietoje, kuri tau labai pa- 
tiko. Kokią išsirinksim? 

Gaisrininkų kopėčias. 

Tu praleidi daug laiko ant tų kopėčių? 

Taip. 

Paaiškink kodėl. 

"Ten grynas oras. Nėra blogo kvapo. Namie dvo- 
kia puvėsiais. 

Puvėsiais? 

Taip, panašiai, kaip dvokia sugedę vaisiai. Kva- 
pas sklinda nuo Emilio lovos. 

Tavo brolis serga? 

Jis serga. Mes nežinome, kas jam. Niekas juo 
nesirūpina. Motina sako, kad jis apsėstas. Ne- 
gali pakęsti šviesos ir jam būna traukuliai. Jam 
skauda kaklą. 

Tai meningito simptomai: fotofobija, rigidiškas 
kaklas, konvulsijos. 

Tavo brolio niekas neslaugo? 

Mano motina, kai prisimena, Ji jam duoda tar- 
kuotų obuolių. Jis viduriuoja, o tėvas nenori net 
girdėti apie jį. Aš nekenčių tėvo. Jis žiūri į ma- 
ne ir liepia apvalyti brolį. Aš nenoriu, man bjau- 
ru. Motina man liepia ką nors daryti. Aš neno- 
riu, ir ji trenkia mane į radiatorių. 

Jau užfiksavome blogą elgesį su juo. Dabar pa- 
tikrinkime, ką jis jaučia matydamas Roršacho 
testo vaizdus. Asmeniškai man rūpi būtent tai. 
Grįžkime prie gaisrininkų kopėčių. Atsisėsk ten. 
Pasakyk, ką jauti. 

Oras. Po kojomis jaučiu metalą. Galiu užuosti 
priešais gyvenančių žydų gaminamo troškinio 
kvapą. 

Dabar noriu, kad kai ką įsivaizduotum. Didelę 
juodą dėmę, labai didelę. Ji užima visą tavo re- 
gėjimo lauką. O tos dėmės vidury balta ovali 
dėmelė. Ar tai tau ką nors primena? 

Tamsą. Aš vienas spintoję. 

Dėmesio, manau, kai ką jau turime. 

Ką veiki spintoje? 

Mane užrakino. Esu vienas. 

Dėl Dievo, daktare Konrojau, pažvelkite į jo 
veidą. Jis kenčia. 

Patylėkite, Fauleri. Mes privalome sužinoti tai, 

ką užsibrėžėme. Fanabarzra, parašysiu savo 
klausimus lentoje. Perskaitykite juos žodis į žo- 
dį, sutarėm? 

Viktorai, ar pameni, kas nutiko prieš tai, kai 
tave užrakino spintoje? 

Daug kas. Mirė Emilis. 

Kaip mirė Emilis? 

Mane užrakino. Aš vienas. 

Žinau, Viktorai. Pasakyk man, kaip mirė Emilis. 
Jis gulėjo mūsų kambaryje. Tėtis žiūrėjo tele- 
vizorių, mamos nebuvo. Aš buvau ant kopėčių. 
Išgirdau garsą. 

Koks tai buvo garsas? 

Panašus į tą, kuris pasigirsta, kai iš baliono iš- 
eina oras. Įkišau galvą į kambarį. Emilis buvo 
labai išbalęs. Nuėjau į svetainę. Pasakiau tėtei, 
ojis metė į mane alaus skardinę. 

Pataikė? 

Į galvą. Bėga kraujas. Aš verkiu. Mano tėtis pa- 
kyla nuo sofos, pakelia ranką. Aš pasakau jam 
apie Emilį. Jis įniršta. Sako, kad tai mano kal- 
tė. Kad Emilį prižiūrėti turėjau aš. Kad nusi- 
pelniau bausmės. Ir vėl pradeda. 

Baudžia tave kaip visuomet? Liečia tau ten? 
Man skauda. Bėga kraujas iš galvos ir iš užpa- 
kalio. Tačiau viskas staiga liaujasi. 

Kodėl liaujasi? 

Girdžiu mamos balsą. Ji šaukia tėtei siaubin- 
gus dalykus. Dalykus, kurių nesuprantu. Mano 
tėvas sako, kad ji tai jau žinojo. Motina cypia ir 
garsiai šaukia Emilį. Aš žinau, kad Emilis ne- 
begali jos išgirsti, ir labai apsidžiaugiu. Tuomet 

ji griebia mane už plaukų ir įgrūda į spintą. Aš 
šaukiu, man baisu. Kurį laiką daužau duris. Ji 
atidaro ir parodo man peilį. Sako, kad jei dar 
atversiu burną, įdurs man. 

P. FANABARZRA: Ir ką tu darai? 

Nr. 3643: "IVliu. Aš vienas. Kažkur girdžiu balsus. Nepa- 
žįstamus balsus. Keletą valandų. Aš vis dar vi- 
duje. 

Dk. KoyRojus: Ko gera, tai buvo sanitarų, atvykusių paimti 
brolio lavono, balsai. 

P. FANABARZRA: Kiek laiko esi spintoje? 

Nr. 3643; Ilgai. Aš vienas. Motina praveria duris. Sako, 
kad buvau labai blogas. Kad Dievas nemyli blo- 
gų berniukų, kurie provokuoja savo tėčius. Kad 
pasimokysiu iš bausmės, kurią Dievas skiria blo- 
gai besielgiantiems. Ji duoda man seną skardi- 
nę. Sako, kad atlikčiau savo reikalus į ją. Ry- 
tais paduoda man stiklinę vandens, duonos ir 


sūrio. 

P. FANABARZRA: Kiek dienų praleidai uždarytas? 

Nr. 3643; Atsimenu daug rytų. 

P. FANABARZRA: Neturėjai laikrodžio? Negalėjai skaičiuoti lai- 
ko? 

Nr. 3643; Stengiuosi skaičiuoti, tačiau man per sunku. Jei 


stipriai prispaudžiu ausį prie sienos, galiu iš- 
girsti ponios Berger tranzistorių. Ji apykurtė. 
Kartais transliuoja beisbolą. 

P. FANABARZRA: Kelerias rungtynes girdėjai? 

Nr. 3643; Vienuolika. 

DkR.FauLERIs: = Dieve mano, tas vaikas išbuvo uždarytas beveik 
du mėnesius! 

P. FANABARZRA: Niekada nebuvai išėjęs? 

Vieną kartą. 

Kodėl išėjai? 

Aš padarau klaidą. Nuspiriu skardinę ir ją ap- 
verčiu. Spinta šlykščiai dvokia. Aš vemiu. Atei- 
na mama ir įsiunta. Murkdo mano veidą į mėšlą. 
Vėliau ištraukia mane iš spintos, kad ją išvalytų. 
Nemėgini pabėgti? 

Neturiu kur bėgti. Mama taip elgiasi, norėda- 
ma man gera. 

O kada tave išleidžia? 

Vieną dieną. Ji veda mane į vonią. Nuprausia. 
Sako, kad tikisi, jog aš pasimokiau. Sako, kad 
spinta tai pragaras, o būtent ten aš ir pateksiu, 
jei nebūsiu geras, bet, skirtingai nei dabar, nie- 
kuomet iš ten nebeišeisiu. Aprengia mane savo 
drabužiais. Ji sako, kad turėjau gimti mergaite 
ir kad dar yra laiko tai sutvarkyti. Ji liečia ma- 
no daiktą. Sako, kad visa tai neduos naudos. 
Kad vis tiek pateksiu į pragarą. Kad man nėra 
vilties pasitaisyti. 

O tavo tėvas? 

Tėčio nėra. Jis išėjo. 

Konrojau, tuojau pat nutraukite tyrimą. Pažvel- 
kite į paciento veidą. Jis labai kenčia. 

Jis išėjo, išėjo, išėjo... 

Konrojau! 

Gerai jau. Fanabarzra, sustabdykite įrašą ir iš- 
traukite jį iš transo. 


SANTA MARIA IN TRASPONTINA BAŽNYČIA 
Via della Conciliazione 14 


2005 m. balandžio 6 d., trečiadienis, 15:21 


Jau antrą kartą tą savaitę nusikaltimo vietos tyrimo ekspertai 
peržengė Santa Maria in Traspontina bažnyčios slenkstį. Atliko 
tai diskretiškai, be įprastų uniformų, nenorėdami sužadinti pi- 
ligrimų smalsumo. Viduje ispettore šūkavo įvairius nurodymus 
tai mobiliuoju, tai per raciją. Tėvas Fauleris priėjo prie vieno iš 
SNTS darbuotojų. 

- Ar jau baigėte apžiūrėti nusikaltimo vietą? 

- Taip, tėve. Tuojau išnešime lavoną ir apieškosime zakristiją. 

Fauleris klausiamai pažvelgė į Dikanti. 

— Aš nusileisiu su jumis. 

— Tikrai to norite? 

— Nenoriu, kad kas nors praslystų nepastebėta. O kas čia? 

Kunigas dešinėje rankoje laikė juodą dėžutę. 

- Tai šventieji aliejai. Suteiksiu jam Paskutinį patepimą. 

— Manote, kad dabar tai duos naudos? 

— Mūsų tyrimui — ne. Tačiau jam — taip. Juk jis buvo labai 
pamaldus katalikas, ar ne? 

— Taip, buvo. Ir tai nelabai jam padėjo. 

— Žinote, dottoressa, labai jus gerbiu, bet... jūs to negalite žinoti. 

Abu nulipo laiptais, atsargiai peržengę užrašą ant kriptos, kad 
jo nenutrintų. Perėjo trumputį koridorių iki kameros. SNTS tech- 
niniai darbuotojai buvo pastatę porą galingų prožektorių, kurie 
dabar apšvietė viską aplinkui. 

Pontjeras kybojo tarp dviejų besistiebiančių į viršų kolonų ka- 
meros centre. Viršutinė kūno dalis buvo apnuoginta. Karoskis 
pritvirtino jo rankas prie akmens lipnia juosta, greičiausiai iš to 
paties ritinio, kurį naudojo Robairos egzekucijai. Lavonui stigo 
akių ir liežuvio. Veidas buvo siaubingai sudarkytas, o kruvinos 
odos skivytai karojo nuo jo torso tarsi makabriški ordinai. 

Paola nuleido galvą, kol kunigas teikė paskutinį sakramentą. 
Jis iki blizgesio nušveistais juodais batais buvo įmynęs į sukre- 
šėjusio kraujo klaną. Inspektorė nurijo seiles ir užsimerkė. 

— Dikanti. 

Atsimerkė. Šalia jų stovėjo Dantė. Fauleris jau baigė ir dabar 
rengėsi mandagiai pasišalinti. 

— Kur einate, tėve? 

- Į viršų. Nenoriu jums trukdyti. 

- Jūs netrukdote, tėve. Jei bent pusė to, kas apie jus kalbama, 
tiesa — esate labai protingas žmogus. Jus atsiuntė mums padėti, 
ar ne? Tai ir padėkite. 

— Su didžiausiu malonumu, spettore. 

Paola nurijo seiles ir prabilo. 

— Atrodo, Pontjeras įėjo pro užpakalines duris. Greičiausiai 
paskambino, ir apsimetėlis vienuolis ramiausiai jam atidarė. Pa- 
sikalbėjo su Karoskiu, o paskui tas jį puolė. 

— Tačiau kur tai nutiko? 

— Greičiausiai čia, apačioje. Antraip ir viršuje būtų kraujo. 

—- Kodėl tai padarė? Galbūt Pontjeras kokiu nors būdu jį de- 
maskavo? 

— Abejoju, - tarė Fauleris. - Veikiau Karoskis pasinaudojo 
proga. Aš linkęs manyti, kad jis pats parodė Pontjerui kelią į 
kriptą, o pastarasis nusileido vienas, šitaip palikdamas tą kitą 
sau už nugaros. 

— Taip, yra racijos. Ko gera, jis išbraukė brolį Frančeską iš 
įtariamųjų sąrašo. Ne vien todėl, kad tas atrodė nepavojingas 
senukas... 

... bet ir dėl to, kad jis buvo vienuolis. Pontjeras nesąlygiškai 
pasitikėjo vienuoliais, tiesa? Vargšas svajotojas, - apgailestavo 
Dantė. 

— Būkite toks malonus, superintendente. 

Fauleris kaltinamai mostelėjo. Dantė nusuko akis. 

- Atsiprašau. Tęskite, Dikanti. 

— Karoskis trenkė jam kažkokiu buku daiktu. Manome, bron- 
zine žvakide. Vaikinai iš SNTS pasiėmė ją ištirti. Rado numestą 
šalia lavono. Vėliau surišo jį ir... padarė visa tai. Turėjo iškęsti 
siaubingas kančias. 

Jai užlūžo balsas. Anuodu apsimetė nepastebėję kriminologę 
ištikusios trumpos silpnumo akimirkos. Prieš tęsdama ji apsi- 
mestinai sukosėjo, norėdama atgauti balso tvirtumą. 

— Tamsi vieta, labai tamsi. Ar šitaip jis tarsi kartoja vaikystėje 
patirtą traumą? Laiką, praleistą spintoje? 

— Gali būti. Ar aptikta kas nors, ką jis būtų palikęs specialiai 
mums? 

— Manome, kad nieko daugiau, išskyrus žodžius ten, viršuje: 
Vexilla regis prodeunt inferni. 

— „Artinasi pragaro valdovo vėliavos“, - dar kartą išvertė ku- 
nigas. 

— Ką tai galėtų reikšti, Fauleri? - paklausė Dantė. 

- Jūs turėtumėt žinoti. 

— Padaryti iš manęs pajuokos objektą jums nepasiseks, tėve. 

Fauleris liūdnai nusišypsojo. 

— Visiškai to nesiekiu. Tai vieno jūsų protėvių, Dantės Aligje- 
rio, parašyta eilutė. 

- Jis nėra mano protėvis. Jo toks vardas, o mano - pavardė. 
Tarp mūsų nieko bendra. 

- Ak, atleiskite. Kadangi visi italai tvirtina kilę iš Dantės ar 
Julijaus Cezario... 

— Mes bent jau žinome, iš ko esame kilę. 

Abu ilgai vienas nuo kito neatplėšė akių. Paola nutraukė tylą. 

- Jei jau baigėte savo ksenofobinius pastebėjimus, galime tęsti. 

Fauleris prieš prabildamas krenkštelėjo. 

— Kaip jau sakiau, Vexilla regis prodeunt inferni yra „Dieviško- 
sios komedijos“ citata. Prieš Dantei su Vergilijumi patenkant į 
pragarą. Tai tarsi vienos krikščioniškosios liturginės maldos pa- 
rafrazė, tik vietoj Dievo čia kreipiamasi į Šėtoną. Daugelis ieš- 
kojo šioje frazėje erezijos, tačiau Dantė tesiekė ja įbauginti savo 
skaitytojus. 

- Jis irgi to siekia? Mus įbauginti? 

- Įspėja, kad pragaras arti. Nemanau, kad Karoskis norėtų 
pasakyti ką nors daugiau. Jis nėra labai intelektualus, nors ir 
kaip stengiasi toks atrodyti. Daugiau neradote jokių užrašų? 

- Ant kūno - ne. Jis suprato, kad greitai pasirodysime, ir pa- 
būgo. O susigaudė dėl mano kaltės, nes daugybę kartų skambi- 
nau Pontjerui į mobilųjį. 

- Ar nustatėme, kur yra telefonas? — paklausė Dantė. 

— Buvo paskambinta į ryšių kompaniją. Lokalizacijos sistema 
rodo, kad telefonas arba išjungtas, arba už ryšio zonos ribų. Pas- 
kutinė antena, pagavusi telefono signalus, yra ant „Atlanto“ vieš- 
bučio, mažiau nei trys šimtai metrų nuo čia, - atsakė Dikanti. 

— Būtent ten aš apsistojęs, - įsiterpė Fauleris. 

— Vaje, o aš įsivaizdavau jus apsigyvenus kokiam pensione, 
skirtame kunigams. Na, žinote, ką nors gerokai kuklesnio. 

Fauleris nepasidavė provokacijai. 

- Bičiuli Dante, mano amžiuje išmokstama mėgautis gyveni- 
mo siūlomais dalykais. Ypač jei už juos sumoka Dėdė Semas. 
Aš pakankamai laiko praleidau bjauriose vietose. 

— Man tai žinoma, tėve, man žinoma. 

— Gal galiu paklausti, kas čia per užuominos? 

— Jokių užuominų. Paprasčiausiai esu įsitikinęs, kad jums te- 
ko miegoti daug bjauresnėse vietose dėl jūsų... tarnybos. 

Dantė buvo daug kandesnis nei paprastai, ir atrodė, kad tą jo 
priešiškumą žadina būtent tėvas Fauleris. Kriminologė nežinojo 
priežasties, bet suprato, kad juodu privalėjo išsiaiškinti vieni. 

— Užteks. Išeikime visi į gryną orą. 

Įkandin Dikanti abu nužingsniavo per bažnyčią link durų. /s- 
pettore davė ženklą sanitarams išnešti Pontjero kūną. Vienas 
SNTS darbuotojų priėjo prie jos ir pusbalsiu pranešė apie kele- 
tą naujų radinių. Paola linktelėjo galvą. Ir atsisuko į Faulerį. 

- Galėtume paprašyti truputį susikaupti, tėve? 

- Žinoma, dottoressa. 

- Dante? 

— Savaime suprantama. 

- Puiku, tuomet štai ką sužinojome: klebonijoje ant stalo ras- 
tas makiažo profesionalams rinkinys ir krūvelė pelenų - mano- 
me, tai, kas liko sudeginus pasą. Sudegino šliūkštelėjęs nemažai 
alkoholio, tad ne kažin kas beliko. SNTS darbuotojai išsivežė 
pelenus ištirti, galbūt pavyks ką nustatyti. Vieninteliai kleboni- 
joje rasti pirštų atspaudai nepriklauso Karoskiui, tad reikės pa- 
ieškoti jų savininko. Dante, šiai popietei jūs turite darbo. Suži- 
nokite, kas per vienas buvo tėvas Frančeskas ir kiek laiko jis čia 
praleido. Paieškokite liudininkų tarp ištikimiausių parapijiečių. 

— Gerai, ispettore. Pasistengsiu įsijausti į senyvų žmonių psi- 
chologiją. 

- Liaukitės šmaikštauti. Karoskis mus apmovė, bet, ko gera, 
jis irgi susinervinęs. Aišku, skubiai pasislėpė ir kurį laiką mes 

nieko apie jį neišgirsime. Jei per ateinančias valandas išsiaiškin- 
sime, kur jis buvo, galbūt pajėgsime sužinoti, kur yra dabar. 

Paola slapčia švarko kišenėje laikė sukryžiavusi pirštus, steng- 
damasi pati patikėti savo žodžiais. Jos pašnekovai, nutaisę ak- 
meninius veidus, taip pat apsimetė, kad ta galimybė yra šis tas 
daugiau nei tolimas sapnas. 


Dantė sugrįžo po dviejų valandų. Jį lydinti vidutinio amžiaus 
ponia dar kartą išdėstė savo istoriją Dikanti. Kai ankstesnysis 
klebonas, brolis Darijus, mirė, pasirodė brolis Frančeskas. Tai 
nutiko maždaug prieš trejus metus. Nuo pat pirmos dienos po- 
nia padėdavo tvarkyti bažnyčią ir kleboniją. Pasak moters, bro- 
lis Frančeskas Toma buvo tiesiog nusižeminimo ir krikščioniš- 
kojo tikėjimo pavyzdys. Tvirtai vadovavo parapijai ir niekas ne- 
turėjo jam jokių priekaištų. 

Apskritai tie parodymai nieko gera nedavė, tačiau bent jau 
išaiškėjo viena tiksli data. Brolis Bazanas mirė 2001 metais, 
tad buvo galima įtarti, kad maždaug tais metais Karoskis atvy- 
ko į šalį. 

— Dante, padarykite man paslaugą. Išsiaiškinkite, ką karmeli- 
tai žino apie Frančeską Toma, - paprašė Dikanti. 

— Kai kam paskambinsiu. Tačiau įtariu, kad neką sužinosime. 

Dantė išėjo pro pagrindines duris ir patraukė į savo kabinetą 
Vigilanza Vaticana. Fauleris taip pat atsisveikino su inspektore. 

- Eisiu į viešbutį persirengti, pasimatysime vėliau. 

— Aš būsiu lavoninėje. 

- Jūs neprivalote to daryti, ispettore. 

— Taigi kad privalau. 

Tarp jų stojo nejauki tyla, kurią dar labiau paryškino vieno iš 
piligrimų pradėta giesmė - ją pagavo keli šimtai balsų. Saulė jau 
slėpėsi už kalvų, ir Roma pamažu niro į tamsą, nors judėjimas 
gatvėse nesiliovė. 

— Greičiausiai viena tų giesmių buvo paskutinis garsas, pasie- 
kęs jaunesniojo inspektoriaus ausis. 

Paola tebetylėjo. Fauleris pernelyg daug kartų gyvenime buvo 
išgyvenęs būseną, dabar tekusią Paolos daliai - jausmą, kuris 
apima žuvus kolegai. Pirmiausia užvaldo euforiškas keršto troš- 
kimas. Vėliau iš lėto visa tai pereina į išsekimą ir liūdesį, nelygu 
kaip įsisąmoninsi įvykį ir kokią sąskaitą tau pateiks kūnas. Ir 
galiausiai pasiliks tik prislopintas jausmas - įniršio, kaltės ir ap- 
maudo mišinys, ir praeis jis tik tuomet, kai Karoskis bus už gro- 
tų arba negyvas. O galbūt ir tada nepraeis. 

Kunigas buvo beuždedąs ranką Paolai ant peties, bet paskuti- 
nę akimirką persigalvojo. Nors inspektorė to nepastebėjo, nes 
jau buvo nusisukusi, tačiau kažką pajuto. Atsisuko ir susirūpi- 
nusi pažvelgė į Faulerį. 

- Būkite labai atsargus, tėve. Dabar jis žino, kad esate čia, ir 
tai galėtų viską pakeisti. Antra vertus, mes net nežinome, kaip 
jis dabar atrodo. Jis moka labai sumaniai maskuotis. 

— Negi šitaip pasikeitė per penkerius metus? 

- Tėve, mačiau Karoskio nuotrauką, kurią jūs mums parodė- 
te, ir mačiau brolį Frančeską. Tarp jų nieko bendra. 

— Bažnyčioje buvo gana tamsu, o jūs ir neskyrėte ypatingo 
dėmesio kažkokiam senam karmelitui. 

- Patikėkite, tėve. Aš nebloga fizionomistė. Gali būti, kad bu- 
vo nusigrimavęs, ir dar ta barzda, dengianti pusę veido, bet pa- 
nėšėjo į tikrą senuką. Jis puikiai moka keisti išvaizdą, tad dabar 
gali atrodyti visai kaip kitas asmuo. 

— Ką gi, aš esu žiūrėjęs jam į akis, dottoressa. Jei susitiksiu 
savo kelyje, tikrai atpažinsiu. Ir jokios maskuotės jam nepadės. 

- Jis ne tik maskuotis moka, tėve. Dabar dar turi devynių 
milimetrų ginklą ir trisdešimt kulkų. Pontjero ginklo ir atsargi- 
nio dėklo taip ir neradome. 


MIESTO LAVONINĖ 


2005 m. balandžio 7 d., ketvirtadienis, 01:32 


Per skrodimą ji stovėjo akmeniniu veidu. Išgaravus pirmųjų mi- 
nučių adrenalinui, jautėsi vis labiau prislėgta. Matyti, kaip teis- 
mo mediko skalpelis skrodžia jos kolegos kūną, buvo žygdarbis, 
viršijantis jos jėgas, tačiau ji ištvėrė. Medikas pranešė, kad Pont- 
jerui buvo suduoti keturiasdešimt trys smūgiai buku daiktu, grei- 
čiausiai žvakide, kurią vėliau rado kruviną, numestą nusikalti- 
mo vietoje. Kuo buvo padaryti pjūviai kūne, įskaitant ir patį gi- 
liausią gerklėje, jis nepasakė, kol negavo laboratorijos darbuo- 
tojų ataskaitos apie pjautines žaizdas. 

Paola išklausė nuomonę visiškai atbukusiais jausmais, bet tai 
nė kiek nepalengvino jos kančios. Ji stovėjo ten valandų valan- 
das, pasmerkdama save nežmoniškai kankynei. Dantė buvo pa- 
sirodęs skrodimų salėje, uždavė kelis klausimus ir tuoj pat išny- 
ko. Bojus taip pat apsireiškė, tačiau apsiribojo tik kūno atpaži- 
nimu. Jis tuoj pat išėjo priblokštas, tarsi negalėdamas patikėti 
savo akimis, tarstelėjęs, kad vos prieš keletą valandų juodu dar 
kalbėjosi. 

Baigęs skrodimą teismo medikas paliko lavoną ant metalinio 
stalo. Kai buvo bedengiąs veidą, Paola ištarė: 

— Ne. 

Medikas suprato ir nepasakęs nė žodžio išėjo. 

Kūnas buvo nuplautas, tačiau nuo jo vis dar sklido vos junta- 
mas kraujo kvapas. Tiesioginėje ryškioje ir šaltoje šviesoje nedi- 
dukas jaunesnysis inspektorius atrodė visai mažutėlis. Smūgių 
žymės ryškėjo jo kūne tarsi skausmo medaliai, o didžiulės žaiz- 
dos kaip nešvankios burnos tebealsavo variniu kraujo tvaiku. 

Paola susirado voką su asmeniniais Pontjero daiktais. Roži- 
nis, raktai, piniginė. Šratinukas, žiebtuvėlis, vos pradėtas ciga- 
rečių pakelis. Pamačius šį daiktą ir supratus, kad niekas niekuo- 
met nesurūkys tų cigarečių, ją užplūdo vienatvė ir liūdesys. Tuo- 
met pradėjo įsisąmoninti, kad jos draugas, jos kolega iš tikrųjų 
miręs. Tarsi nenoromis paėmė vieną cigaretę. Žiebtuvėlis perrė- 
žė sunkią skrodimų salės tylą gyva liepsna. 

Paola metė rūkyti po tėvo mirties. Sutramdė kosulį ir dar gi- 
liau įtraukė dūmą. Išpūtė tiesiai į ženklą, skelbiantį, kad čia ne- 
rūkoma - būtent taip mėgo elgtis Pontjeras. 

Ir pradėjo atsisveikinimą. 


Šūdas, Pontjerai. Prakeikimas. Šūdas, šūdas ir dar kartą šū- 
das. Kaip galėjai būti toks žioplas? Viskas tik dėl tavo kaltės. 
tyti tavo kūną. Kaip tau kliuvo, po perkūnais, kaip tau kliuvo. 
Ji nebūtų to atlaikiusi, nebūtų pajėgusi žiūrėti į tave tokį. 
Kokia gėda. Ar tau atrodo normalu, kad aš esu paskutinis 
žmogus šiame pasaulyje, žvelgiantis į tave nuogą? Prisiekiu, 
tokio intymumo niekuomet nenorėjau. Iš visų pasaulio farų 
tu buvai blogiausias kandidatas uždaram karstui — ir jį gavai. 
Viskas tau vienam. Pontjerai, žioply, stuobry, negi tu nesusi- 
pratai? Kurių velnių lindai į tą tunelį? Negaliu patikėti. Tu 

visuomet vijaisi plaučių vėžį, kaip mano prakeiktas tėvas. Dieve, 
tu nė negali įsivaizduoti, kas man ateidavo į galvą, kai rūky- 
davai tokį mėšlą kaip šis. Aš vėl regėdavau tėvą ligoninės lo- 
voje spjaudantį plaučių gabalus į paklodę. Aš ten eidavau 
mokytis vakarais. Rytais — tiesiai į fakultetą. Vakarais vėl kal- 
davau naujas temas kosulio fone. Visada maniau, kad sėdė- 
siu ir prie tavo lovos, laikysiu tave už rankos, kai keliausi į kitą 
pasaulį tarp „Sveika, Marija“ ir „Tėve mūsų“ spoksodamas į 
seselių subines. Šitaip, šitaip turėjo būti, o ne taip kaip da- 
bar. Stuobry neraliuotas, negi negalėjai man paskambinti? 
Šūdas, atrodo, tarsi man šypsotumeis, lyg atsiprašinėdamas. 
O gal manai, kad tai mano kaltė? Tavo žmona ir vaikai kol 
kas taip negalvoja, bet tikrai pagalvos. Kai kas nors jiems pa- 
pasakos visą istoriją. Tačiau ne, Pontjerai, tai ne mano kaltė. 
Tai tavo kaltė, tik tavo, tavo, nevisproti! Esi daugiau nei ne- 
visprotis! Kokio velnio lindai į tą tunelį? Tebūnie prakeiktas 
tavo sušiktas pasitikėjimas visais, dėvinčiais sutaną. Nuokruša 
Karoskis, kaip jis mus išdūrė. Ką gi, jis išdūrė mane, o sumo- 
kėjai tu. Ta barzda, ta nosis. Akiniai jam buvo reikalingi tik 
mums apmauti, pasityčioti iš mūsų. Tas šlykštus kiaulė. Jis 
žiūrėjo tiesiai man į akis, bet jo akių aš nemačiau pro tas dvi 
stiklinių šiknas, kurios jas dengė. Ta barzda, ta nosis. Gali 
patikėti, kad nežinau, ar sugebėsiu jį atpažinti, jei vėl pama- 
tysiu? Jau žinau, ką galvoji. Kad peržiūrėčiau nuotraukas iš 
Robairos nužudymo vietos, gal kartais užfiksuotas jis, nors ir 
iš tolo. Aš tai padarysiu, dėl Dievo. Padarysiu tai. Bet liaukis 
vaidinti gudrutį. Ir nesišaipyk, šikniau, nesišaipyk. Juk tai tik 
rigor mortis, dėl Dievo meilės. Net miręs nori man suversti 
savo kaltes. Nepasitikėk niekuo, sakei man. Saugokis, sakei. 
Gal galiu sužinoti, kam kartojai tuos savo šūdinus patarimus, 
jei pats jų nesilaikei? Dieve, Pontjerai. Kokiam mėšle tu ma- 
ne palikai. Dėl tavo suknisto žioplumo aš likau viena prieš tą 

pabaisą. Prakeikimas, juk jeigu mes sekame kunigą, visos su- 
tanos automatiškai darosi įtartinos, Pontjerai. Nereikia tei- 
sintis. Nepradėk aiškinti, kad tėvas Frančeskas atrodė neįga- 
lus šlubas seneliukas. Po velnių, kaip jis tave apmovė. Šūdas, 
šūdas. Kaip nekenčiu tavęs, Pontjerai. Žinai, ką pasakė tavo 
žmona, kai pranešėme jai apie tavo mirtį? Pasakė: „Jis negali 
mirti. Jam patinka džiazas“ Ji nepasakė: „Turi du sūnus“ ar- 
ba „Jis mano vyras ir aš jį myliu“ Ne, ji pasakė, kad tau pa- 
tinka džiazas. Tarsi Diukas Elingtonas ar Diana Krol galėtų 
būti prakeikta apsauginė liemenė. Šūdas, ji tave jaučia, jai tu 
atrodai gyvas, girdi tavo prikimusį balsą ir muziką, kurios klau- 
saisi. Uodžia cigarečių, kurias rūkai, smarvę. Kurias rūkei. Kaip 
tavęs nekenčiu. Sušiktas šventakupris... Ar tau dabar padeda 
tavo šitiek kartų kalbėtos maldos? Tie, kuriais taip tikėjai, 
atsuko tau nugarą. Gerai jau gerai, aš pamenu tą dieną, kai 
mudu valgėme pastrami pilnutėlėje Piazza Colonna. Tu pasa- 
kei, kad kunigai yra paprasčiausi žmonės, tik jų atsakomybės 
našta didesnė, kad jie nėza angelai. Ir kad Bažnyčia to nesu- 
pranta. Ir pažadu, kad išrėksiu, tai tiesiai į veidą pirmajam, 
kuris pasirodys Švento Petro aikštės balkone, prisiekiu tau. 
Aš užrašysiu tuos žodžius tokiam dideliam plakate, kad jis 
pamatys, nors ir būtų! aklas. "Pantjerai, prakeiktas idiote. Tai 
nėra mūsų kova. | ad mėšlas, aš bijau, labai bijau. Nenoriu 
baigti taip kaip tu Tas: stalas atrodo labai šaltas. O jei Karos- 
kis paseks mane iki, „namų? Pontjerai, idiote, tai ne mūsų ko- 
va. Tai kunigų ir jų Bažiyčios kova. Ir nesakyk, kad ji ir mano. 
Aš jau nebetikiu Dievu. Tiksliau, tikiu. Bet tik tuo, kad jis 
blogas. Mano meilė Jam išblėso, kai stovėjau prie kojų vieno 
mirusiojo, turėjusio senti dar bent trisdešimt metų. Išgara- 
vo greičiau nei pigus dezodorantas, PGntjerai. Ir dabar lieka 
tik mirties kvapas, visų |Įmirusiųjų, kuriuos teko matyti pasku- 
tiniais metais. Kūnų, kurie pradėjo dvokti puvėsiais pirma 

laiko, nes Dievas nesugebėjo vykusiai sukurti kai kurių savo 
kūrinių. O tavo lavonas dvokia labiausiai iš visų. Nežiūrėk į 
mane taip. Nesakyk, kad Dievas tiki manimi. Geras Dievas 
niekada nebūtų leidęs nutikti tokiems dalykams, nebūtų suti- 
kęs, kad vienas jo kūrinių pavirstų vilku avių bandoje. Tu, kaip 
ir aš, girdėjai tėvo Faulerio pasakojimą. Tas bjaurybė buvo 
pripumpuotas mėšlo ir dabar ieško stipresnių išgyvenimų nei 
prievartauti vaikus. Koks Dievas gali leisti, kad toks palai- 
mintas šventeiva kaip tu lyg niekur nieko būtų įgrūstas į šį 
šaldytuvą su tokiom žaizdom, kad jo kolegės plaštaka galėtų 
į jas tilpti? Šūdas, tai nebuvo manoji kova anksčiau, dar prieš 
pasižadant Bojui pagauti tą išsigimėlį. Bet jau aišku, kad aš 
nevykėlė. Ne, tylėk. Nieko nesakyk. Liaukis mane gynęs! Aš 
jau nebe vaikas! Taip, buvau nevykėlė. Argi netinkama tai 
prisipažinti? Aš mąsčiau neaiškiai. Visa tai tiesiog viršijo ma- 
no jėgas, bet dabar gana. Tai baigėsi. Po velnių, tai nebuvo 
mano kova, bet dabar ji mano. Dabar tai jau asmeniška, Pont- 
jerai. Dabar man nusispjaut į Vatikano, Sirino, Bojaus spau- 
dimą, tegu pasikaria jie ir ta kekšė, kuri juos pagimdė. Dabar 
aš į nieką nekreipsiu dėmesio, ir man nesvarbu, jei tame kely- 
je kris galvos. Aš pagausiu jį, Pontjerai. Dėl tavęs ir dėl savęs. 
Dėl tavo žmonos, kuri laukia ten, už tų durų, ir dėl dviejų 
tavo snarglių. Bet pirmiausia dėl tavęs, nes tavo kūnas jau 
atšalęs ir tavo veidas jau nėra tavo veidas. Dieve, kaip jis tave 
sudarkė. Koks tu subjaurotas, ir kokia jaučiuosi vieniša. Ne- 
apkenčiu tavęs, Pontjerai. Aš labai tavęs ilgėsiuos. 


Paola išėjo į koridorių. Fauleris jos laukė, atsisėdęs ant medi- 
nio suolo, įbedęs žvilgsnį į sieną. Ją pamatęs, atsistojo. 

- Dottoressa, aš... 

— Viskas gerai, tėve. 

— Negerai. Žinau, ką dabar išgyvenate. Jums negera. 

- Žinoma, man negera. Šūdas, Fauleri, antrą kartą tikrai ne- 
krisiu į jūsų rankas, palaužta skausmo. Tai nutinka tik filmuose. 

Kai buvo benueinanti, pasirodė Bojus. 

- Dikanti, mums reikia pasikalbėti. Aš labai sunerimęs dėl 
jūsų. 

- Jūs irgi? Tai bent naujiena. Atsiprašau, bet neturiu kada 
plepėti. 

Daktaras Bojus pastojo jai kelią. Jos galva buvo mokslininkui 
sulig krūtine. 

- Nesupratote, Dikanti. Aš nušalinu jus nuo bylos tyrimo. 
Dabar pernelyg daug pastatyta ant kortos. 

Paola pakėlė akis. Įdėmiai žiūrėdama, lėtai prabilo - labai lė- 
tai, 0 jos balsas darėsi vis šaltesnis ir negyvesnis: 

— Paklausyk atidžiai, Karlai, nes daugiau to nekartosiu. Aš 
pagausiu tą išgamą, šitaip pasielgusį su Pontjeru. Nei tu, nei nie- 
kas kitas negali man to uždrausti. Ar aiškiai pasakiau? 

— Atrodo, kad nelabai aiškiai suvoki, kas čia viršininkas, Di- 
kanti. 

- Galbūt. Tačiau labai aiškiai suvokiu, ką turiu daryti. Prašau 
mane praleisti. 

Bojus žiojosi atsakyti, tačiau, užuot prabilęs, pasitraukė į šalį. 
Paola ryžtingais žingsniais nuėjo link išėjimo. 

Fauleris šypsojosi. 

- Kas jums pasirodė taip juokinga, tėve? 

- Žinoma, jūs. Manęs neapgausite. Juk nė nesirengėte nuša- 
linti jos nuo tyrimo, ar ne? 

SNTS direktorius suvaidino nustebusį. 

— Paola yra stipri ir nepriklausoma moteris, tačiau jai trūksta 
išmanymo. Visas dabar ją užvaldęs apmaudas gali nukreipti per- 
nelyg siaura kryptimi. 

— Direktoriau... aš girdžiu žodžius, bet negirdžiu tiesos. 

— Gerai. Prisipažinsiu. Aš bijau dėl jos. Privalėjau Žinoti, ar 

viduje ji pakankamai stipri, kad tęstų tyrimą. Jei būtų atsakiusi 
bent kiek kitaip, būčiau priverstas neleisti jai dirbti šio darbo. 
Juk mes susidūrėme ne su normaliu žmogumi. 

— Dabar jūs kalbate nuoširdžiai. 

Fauleris po ciniško politiko ir vadovo kauke įžvelgė žmogų. 
Pamatė jį tokį, koks iš tikrųjų buvo tą apyaušrio valandą — susi- 
glamžiusiais drabužiais ir kraujuojančia širdimi dėl vieno iš pa- 
valdinių mirties. Gali būti, kad Bojus labai mėgo girtis savo pa- 
siekimais, bet visuomet pridengdavo Paolą. Buvo akivaizdu, kad 
ji vis dar jį labai traukė. 

— Tėve Fauleri, paprašysiu jus vienos paslaugos. 

— Tiesą sakant, ne. 

— Kaip sakote? — apstulbo Bojus. 

— Neprivalote mane to prašyti. Aš saugosiu dottoressa, kad ir 
kas nutiktų. Gerai tai ar blogai, mes pasilikome trise. Fabijus 
Dantė, Dikanti ir aš. Privalėsime kovoti petys į petį. 


SNTS CENTRINĖ BŪSTINĖ 
Via Lamarmora 3 


2005 m. balandžio 7 d., ketvirtadienis, 08:15 


— Negalima pasitikėti Fauleriu, Dikanti. Jis žudikas. 

Paola pakėlė pavargusias akis nuo Karoskio bylos. Miegojo 
vos keletą valandų ir brėkštant vėl sėdėjo prie savo stalo. Tai jai 
neįprasta. Paola buvo iš tų, kam patiko ilgai pusryčiauti, atvykti 
į darbą neskubant ir palikti kabinetą kaip reikiant sutemus. Pont- 
jeras visuomet jai sakydavo, kad ji daug praranda, nematydama 
Romos saulėtekių. Inspektorė tą rytą irgi nesižavėjo tekančia 
saule, nes savo draugą pagerbė visiškai kitaip, bet pro jos kabi- 
neto langus aušra atrodė ypač graži. Šviesa tingiai šliaužė Ro- 
mos kalvomis, 0 saulės spinduliai stabtelėdavo ant kiekvieno pa- 
stato, ant kiekvieno karnizo, sveikindamiesi su Amžinojo mies- 
to grožiu ir meno kūriniais. Dienos spalvos ir formos ryškėjo 
taip nedrąsiai, tarsi belstųsi į duris, prašydamos leidimo įeiti. 
Tačiau Fabijus Dantė įėjo nepasibeldęs ir su netikėtais kaltini- 
mais. Superintendentas prisistatė pusvalandžiu anksčiau, nei bu- 
vo sutarę. Rankoje nešėsi voką, o iš burnos dribo gyvatės. 

— Dante, jūs gėrėte? 

— Nieko panašaus. Sakau jums, kad jis žudikas. Pamenate, įspė- 
jau nepasitikėti juo? Jo vardas privertė mano smegenyse suskam- 
bėti aliarmo skambutį. Miglotas prisiminimas kažkur gilumoje, 
na, jūs žinote. Tad truputį patyrinėjau tariamą jo karinę tarnybą. 

Paola gurkštelėjo vis labiau vėstančios kavos. 

— Argi jis netarnavo kariuomenėje? 

- Žinoma, tarnavo. Karo kapelionu. Tačiau jis nepriklauso 
karinėms oro pajėgoms. Jis iš CŽV. 

- CŽV? Jūs juokaujate. 

— Ne, Dikanti. Su Fauleriu negalima juokauti. Paklausykite: 
gimė 1951 metais turtingoje šeimoje. Tėvas vadovavo vaistų įmo- 
nei ar kažkam panašaus. Prinstone studijavo psichologiją. Dvi- 
dešimties metų baigė studijas ir gavo magna cun laude. 

- Magna cum laude. Aukščiausias įvertinimas. Tuomet jis man 
melavo. Sakė, kad nebuvo labai geras studentas. 

— Melavo jums tai ir dar kai ką. Jis neatvyko atsiimti diplomo. 
Atrodo, susibarė su tėvu ir 1971 metais pasiprašė savanoriu į 
armiją. Savanoriu pačiame Vietnamo karo įkarštyje. Penkis mė- 
nesius praleido mokymuose Virdžinijoje ir dešimt — Vietname, 
jau turėdamas leitenanto laipsnį. 

- Ar ne per jaunas būti leitenantu? 

— Jūs juokaujate? Savanoris, turintis universitetinį išsilavini- 
mą? Žinoma, vadovybė kūrė planus ateityje padaryti jį generolu. 
Neaišku, kas dėjosi jo galvoje tuo laikotarpiu, bet po karo į Vals- 
tijas nebegrįžo. Vakarų Vokietijoje baigė kunigų seminariją ir 1977 
metais buvo įšventintas į kunigus. Vėliau jo pėdsakai aptinkami 
daugelyje šalių: Kambodžoje, Afganistane, Rumunijoje. Yra žino- 
ma, kad lankėsi Kinijoje ir turėjo kuo skubiausiai iš ten nešdintis. 

- Visa tai dar neįrodo jį esant CŽV agentu. 

— Dikanti, viskas yra čia. - Kalbėdamas rodė Paolai nuotrau- 
kas, daugiausia nespalvotas. Jose Fauleris atrodė keistai jaunas, 
ir kuo labiau nuotraukų laikas artėjo prie dabarties, tuo mažiau 

plaukų jam liko ant galvos. Matė Faulerį ant smėlio maišų krū- 
vos, džiunglėse, tarp kareivių. Jis buvo su leitenanto antpečiais. 
Taip pat ligoninėje, šalia besišypsančio kario. Matė jį įšventini- 
mo dieną, priimantį šventąjį sakramentą čia, Romoje, iš paties 
Pauliaus VI rankų. Buvo nuotrauka didžiulėje lygumoje, tolu- 
moje matėsi lėktuvai, jau vilkėjo dvasininko rūbais, o jį supo 
jaunesni kariai... 

- Kelintais metais daryta šita? 

Dantė pažiūrėjo į savo užrašus. 

— 1977-aisiais. Po įšventinimo Fauleris sugrįžo į Vokietiją, 
Spangdalemo oro pajėgų bazę. Kaip karo kapelionas. 

— Vėliau jau viskas sutampa su jo paties pasakojimu. 

— Beveik... tačiau nevisiškai. Vienas dokumentas, kurio netu- 
rėtų čia būti, bet yra, patvirtina: „Džonas Abernatis Fauleris, 
Marko ir Dafnės Faulerių sūnus, paaukštinamas tarnyboje ir jam 
padidinama alga po sėkmingai baigtų studijų ir atliktos prakti- 
kos kontržvalgybos srityje.“ Vakarų Vokietijoje. Pačiame šalto- 
jo karo įkarštyje. 

Paola dviprasmiškai mostelėjo. Jai vis tiek dar nebuvo aišku. 

- Palaukite, Dikanti, viskas tuo nesibaigė. Kaip minėjau, jis 
labai daug keliavo. 1983 metais keliems mėnesiams dingsta. Pas- 
kutinis jį matęs asmuo buvo vienas kunigas Virdžinijoje. 

Štai čia Paola pagaliau pradėjo jaustis įtikinta. Kariškis, kuris 
keliems mėnesiams dingsta Virdžinijoje, galėjo būti tik vienoje 
vietoje - CŽV bazėje Lenglyje. 

- Tęskite, Dante. 

— 1984 metais Fauleris trumpai vėl pasirodo Bostone. Jo tė- 
vai liepos mėnesį žūva automobilio katastrofoje. Fauleris ateina 
į notaro kontorą ir paprašo išdalyti visus pinigus ir kitą palikimą 
vargšams. Pasirašo reikalingus dokumentus ir išsinešdina. Pa- 
sak notaro, visa jo tėvų ir įmonės nuosavybė siekė aštuoniasde- 
šimt su puse milijono dolerių. 

Dikanti iš netikėtumo išsprūdo neartikuliuotas, nemelodin- 
gas švilptelėjimas. 

- Juk tai krūva pinigų, juo labiau 1984-aisiais. 

- Būtent, o jis visko atsikratė. Gaila, kad nesusipažinote su 
juo anksčiau, ar ne, Dikanti? 

- Kas čia per užuominos, Dante? 

— Nieko, nieko. Taigi, lyg to būtų negana, Fauleris patraukia į 
Meksiką, o iš ten — į Hondūrą. Jis paskiriamas Agvakatės kari- 
nės bazės kapelionu ir jau turi majoro laipsnį. Būtent čia jis ir 
virsta žudiku. 

Pamačius kitą nuotraukų šūsnį, Paolą nukrėtė šiurpas. Virti- 
nės lavonų dulkėtose masinėse kapavietėse. Darbininkai su kas- 
tuvais ir marlinėmis kaukėmis, kurios menkai slepia siaubą jų 
veiduose. Nepalaidoti, spiginančioje saulėje irstantys kūnai. Vy- 
rai, moterys ir vaikai. 

— Dieve mano, kas tai? 

- Kokios jūsų istorijos žinios? Mano - apgailėtinos. Turėjau 
panaršyti internete, kad sužinočiau, kur viso to sušikto reikalo 
šaknys. Taigi Nikaragvoje įvyko sandinistų revoliucija. Kontrre- 
voliucionieriai, vadinamieji Nikaragvos kontros, norėjo sugrą- 
žinti dešiniųjų valdžią ir galybę. Ronaldo Reigano vyriausybė 
slapta rėmė sukilėlius, kurie, tiesą sakant, labiau nusipelnė būti 
vadinami teroristais. Lažinuosi, kad neatspėsite, kas tuomet bu- 
vo ambasadorius Hondūre? 

Paola skubiai pabandė susieti tai, ką žino. 

— Džonas Negropontė. 

— Prizas juodaplaukei gražuolei! Agvakatės oro pajėgų bazės, 
esančios ant pačios sienos su Nikaragva, įkūrėjas; bazės, kurioje 
buvo mokomi tūkstančiai kontrų smogikų. Pasak The Washing- 
ton Post, Agvakatė „buvo nelegalus įkalinimo ir kankinimų cen- 
tras, labiau primenantis koncentracijos stovyklą nei demokrati- 
nės valstybės karinę bazę“. Ką tik matytos tokios gražios ir 

išraiškingos nuotraukos padarytos prieš dešimt metų. Tose 
duobėse buvo šimtas aštuoniasdešimt penki vyrai, moterys ir vai- 
kai. Ir manoma, kad galėjo būti dar begalė kūnų, palaidotų kal- 
nuose - skaičius, ko gera, siekė tris šimtus. 

- Dieve mano, visa tai siaubinga. - Pasibaisėjimas, pamačius 
tas nuotraukas, vis dėlto neužgožė Paolos dvejonių dėl Faule- 
rio. - Tačiau tai nieko neįrodo. 

- Jis ten buvo. Jis buvo tos kankinimų stovyklos kapelionas, 
dėl Dievo! Kaip manote, į ką prieš mirtį kreipdavosi pasmerk- 
tieji? Negi jis galėjo likti nuošaly? 

Dikanti tylėdama žiūrėjo į jį. 

— Na gerai, ispettore, norite dar? Yra kur kas daugiau medžia- 
gos. Štai viena Sant'Uffizio byla. 1993 metais jis buvo iškviestas 
į Romą pasiaiškinti dėl trisdešimt dviejų vienuolių nužudymo 
prieš setynerius metus. Vienuolės bėgo iš Nikaragvos ir atsidūrė 
Agvakatėje. Jas išprievartavo, paskui paskraidino sraigtaspar- 
niu ir galiausiai — plekšt, iš vienuolių liko blynai. Kartu teko 
pasiaiškinti ir dėl be žinios dingusių dvylikos katalikų misionie- 
rių. Kaltinimo pagrindas buvo tas, kad jis žinojo apie visus įvy- 
kius, bet nepranešė apie tuos akivaizdžius žmogaus teisių pažei- 
dimus. Išvada - jis kaltas tiek pat, tarsi pats būtų pilotavęs tą 
sraigtasparnį. 

- Ir kokią nuomonę pareiškė Šventoji inkvizicija? 

— Ką gi, nesurinko pakankamai įrodymų jį nuteisti. Per plau- 
ką išnešė sveiką kailį. Tačiau pateko į abiejų pusių nemalonę. 
Manau, kad savo noru paliko CŽV. Kurį laiką šiaip taip vertėsi, 
galiausiai atsidūrė Šv. Mato institute. 

Paola kiek laiko žiūrėjo į nuotraukas. 

- Dante, noriu užduoti jums labai rimtą klausimą. Jūs, kaip 
Vatikano pilietis, pavadintumėte Šventąją inkviziciją aplaidžia 
institucija? 

— Ne, inspektore. 

— Galėtumėte patvirtinti, kad ji nepasiduoda jokiai įtakai? 

Dantė nenoromis linktelėjo. Jis jau suprato, kur suka Paola. 

— Tokiu atveju, superintendente, jei griežčiausia Vatikano vals- 
tybės institucija nesugebėjo rasti Faulerio kaltės įrodymų, kaip 
drįstate jūs, atėjęs į mano kabinetą, visu balsu šaukti, esą jis 
žudikas, ir primygtinai siūlyti man nepasitikėti juo? 

Pasijutęs suniekintas, Dantė atsistojo ir, įniršęs kaip žvėris, 
pasilenkė per stalą prie Dikanti. 

— Paklausykite, gražuole... Nemanykite, kad nepastebėjau, ko- 
kiu žvilgsniu varstote tą pseudokunigą. Dėl nevykusios likimo 
užgaidos mes turime medžioti tą šlykštų pabaisą vadovaujami 
jūsų, tad nenoriu, kad mąstytumėte sijonu. Jau praradote vieną 
kolegą, ir aš visai netrokštu, kad mane pridengtų tas amerikie- 
tis, kai susidursime su Karoskiu akis į akį. Kas žino, kaip jis 
pasielgtų. Atrodo, jis labai ištikimas savo šaliai... Ko gera, stotų 
į savo kraštiečio pusę. 

Paola atsistojo ir visiškai ramiai plojo jam porą kartų per abu 
skruostus. Pliaukšt pliaukšt. Abu antausiai buvo iš tų, kurie kaip 
reikiant nugriaudi ausyse. Dantė pasijuto toks priblokštas ir pa- 
žemintas, kad net nesuvokė, kaip reaguoti. Tai ir stovėjo kaip 
įbestas, pravira burna ir liepsnojančiais skruostais. 

- O dabar paklausykite manęs, superintendente Dante. Jei 
mes tik trise turime kapstytis šitame prakeiktame tyrime, — tai 
todėl, kad jūsų Bažnyčia nenori, jog žinia apie pabaisą, prievar- 
tavusį vaikus, vėliau iškastruotą vienoje jų irštvoje, o dabar su 
pasismaginimu žudantį kardinolus, iškiltų į dienos šviesą, likus 
vos keletui dienų iki išrenkant pontifiką. Tik tai ir niekas kita 
yra Pontjero mirties priežastis. Primenu, kad tai jūs atėjote pra- 
šyti mūsų pagalbos. Atrodo, kad jūsų institucija veikia tobulai, 
kai reikia surinkti žinias apie kažkokio kunigo veiklą trečiojo 
pasaulio džiunglėse, tačiau jums toli gražu ne taip lengvai sekasi 
kontroliuoti seksualinį iškrypėlį, nusikaltusį tuzinus kartų per 

dešimt metų tiesiai savo vyresnybei po nosim ir demokratinėje 
šalyje. Tad nešdinkitės iš čia su savo šlykščia patetika, kol ne- 
pradėjau manyti, kad tiesiog pavydite Fauleriui. Ir negrįžkite, 
kol nebūsite pasirengęs dirbti komandoje. Jūs mane supratote? 

Dantė kiek įmanydamas išsitiesė, kad galėtų giliai atsikvėpti 
ir apsisukti. Tuo pat metu į kabinetą įėjo Fauleris, ir superinten- 
dentas išliejo savo apmaudą ant jo, sviesdamas jam į veidą nuo- 
traukas, kurias iki tol laikė rankoje. Dantė buvo toks įsiutęs, 
kad išlėkęs net užmiršo stipriai trenkti durimis. 

Inspektorė staiga pajuto nepaprastą palengvėjimą dėl dviejų 
dalykų: pirma, pagaliau gavo progą pasielgti taip, kaip keletą 
kartų jau buvo regėjusi vaizduotėje; antra, galėjo tai padaryti 
akis į akį. Jei panaši situacija būtų nutikusi dalyvaujant dar kam 
nors arba gatvėje, Dantė niekuomet nebūtų pamiršęs viešai gau- 
tų antausių. Joks vyras tokių dalykų nepamiršta. Dar liko vilties 
suvaldyti situaciją ir suteikti jai šiek tiek ramybės. Pašnairavo į 
Faulerį. Šis vis dar stovėjo prie durų, sustingęs, įsmeigęs akis į 
nuotraukas, dabar išmėtytas ant kabineto grindų. 

Paola atsisėdo, gurkštelėjo kavos ir, nepakeldama galvos nuo 
Karoskio bylos, tarė: 

— Manau, turite man daug ką papasakoti, tėve. 

Laba diena, tėve Karoski. 

Užeikite, užeikite. 

Atėjau pas jus, nes atsisakėte kalbėtis su tėvu 
Konrojumi. 

Tikrai, jo veiksmai buvo įžeidžiami ir papra- 
šiau jo pasišalinti. 

Kas būtent jo veiksmuose jums pasirodė įžei- 
džiama? 

Tėvas Konrojus abejoja nepajudinamomis mū- 
sų tikėjimo tiesomis. 

Pateikite man pavyzdį. 

Jis tikina, kad velnio idėja yra pernelyg išpūs- 
ta! Man būtų labai įdomu pamatyti, kaip ta idė- 
ja įsmeigia jam į sėdmenis šakes. 

Tikitės būti ten, kur tai įvyks? 

Tiesiog pavartojau tokį posakį. 

Jūs tikite pragaru, tiesa? 

Iš visų jėgų. 

Manote, kad jo nusipelnėte? 

Aš Kristaus karys. 

Tai nieko nereiškia. 

Nuo kada? 

Kristaus kariui dar negarantuotas pragaras ar 
dangus, tėve Karoski. 

Jei jis yra geras karys, tuomet - taip. 

Tėve, paliksiu knygą, manau, ji jums labai pra- 
vers. Ją parašė šventasis Augustinas. Tai knyga 
apie nusižeminimą ir vidinę kovą. 

Būsiu laimingas, galėdamas ją perskaityti. 
Manote, kad numiręs pateksite į dangų? 

Esu tuo tikras. 

Tuomet žinote daugiau nei aš. 


Norėčiau iškelti vieną hipotezę. Įsivaizduoki- 
te, kad esate priešais dangaus vartus. Dievas 
pasveria jūsų gerus ir blogus darbus, ir svars- 
tyklių strėlė balansuoja ties pusiausvyra. Todėl 
jums pasiūloma pasikviesti ką nors, padėsiantį 
išsklaidyti abejones. Ką pasikviestumėt? 
Tiksliai nežinau. 
Leiskite pasiūlyti jums keletą vardų: Leopol- 
das, Džeimis, Luisas, Artūras... 
Tie vardai man nieko nesako. 

Haris, Maiklas, Džonis, Grantas... 
Nutilkite. 

Polas, Semas, Patrikas... 
Sakau jums, nutilkite! 

Džonatanas, Aaronas, Samuelis... 
Gana! 

(Fone pasigirsta padriki ir trumpi grumtynių garsai.) 

Da. FauLERIS: | Tai, ką spaudžiu tarp savo rodomojo ir nykš- 
čio, yra jūsų trachėja, tėve Karoski. Pakanka 
pasakyti, jei nenurimsite, skaudės dar labiau. 
Mostelėkite kairiąja ranka, jei mane supratote. 
Puiku. Dabar dar kartą, jei jau šiek tiek nusira- 
minote. Galime palaukti, kiek tik reikės. Jau? 
Gerai. Prašom išgerti šiek tiek vandens. 


Nr. 3643: Ačiū. 

DR. FaULERIS: = Prašom atsisėsti. 

Nr. 3643; Man jau geriau. Net nežinau, kas man buvo 
užėję. 


DR. FAuLERISs: = Mes abu žinome kas. Lygiai taip pat abu žino- 
me, kad nė vienas iš mano išvardytų vaikų ne- 
kalbėtų jūsų naudai, kai stosite prieš Visagalį, 


tėve. 
Nr. 3643: 
DR. FauLERIS: = Nieko nepasakysite? 
Nr. 3643; Jūs nieko neišmanote apie pragarą. 


Da. FAuLERIS: | "Taip manote? Labai apsirinkate: aš mačiau jį 
savo akimis. Dabar išjungsiu magnetofoną ir 
papasakosiu jums kai ką, kas, be abejo, jus su- 
domins. 


SNTS CENTRINĖ BŪSTINĖ 
Via Lamarmora 3 


2005 m. balandžio 7 d., ketvirtadienis, 08:32 


Fauleris atitraukė akis nuo pasklidusių ant grindų nuotraukų. 
Neparodė noro surinkti — paprasčiausiai elegantiškai jas per- 
žengė. Paola paklausė savęs, ar tai reiškė savaime numanomą 
atsakymą į Dantės kaltinimus. Ateityje Pa01ą dar ne kartą apims 
tas keistas jausmas, kad priešais ją esantis vyras tiek pat ne- 
tašytas, kiek ir gerai išauklėtas, tiek pat klystantis, kiek ir pro- 
tingas. Fauleris buvo tikras prieštaravimas, neiššifruojamas hie- 
roglifas. Tačiau tuo metu minėtą jausmą lydėjo aklas įniršis, 
išduodamas nevaldomo lūpų virpėjimo. 

Kunigas atsisėdo priešais Paolą, šalia ant kėdės pasidėjo savo 
nudrengtą juodą lagaminėlį. Kairėje rankoje laikė popierinį mai- 
šelį su trimis kavos puodeliais. Vieną pasiūlė Dikanti. 

— Kapučino? 

— Negaliu pakęsti kapučino. Man jis primena šuns, kurį turė- 
jau, vėmalus, — tarė Paola. - Tačiau vis tiek paimsiu. 

Fauleris porą minučių tylėjo. Galiausiai Paola liovėsi apsime- 
tinėjusi, kad skaito Karoskio bylą, ir nusprendė tiesiai paklausti 
kunigo. Privalėjo tai žinoti. 

— Taigi? Ar jūs?.. 

Ir staiga nutilo. Nuo to laiko, kai jis pasirodė kabinete, nebu- 
vo pažvelgusi jam į akis. Tačiau kai tai padarė, suprato, kad jis 
buvo kažkur už tūkstančių kilometrų. Dvejodamos, tarsi nepa- 
sitikėdamos rankos kėlė prie lūpų kavos puodelį. Nors rytmetys 
buvo vėsus, ant kunigo plikės žibėjo mažyčiai kaip perlai pra- 
kaito lašeliai. O jo žalios akys liudijo, kad jų šeimininkas yra 
regėjęs iš atminties neišdylančių siaubingų vaizdų ir kad jie vėl jį 
aplankė. 

Paola nieko nepasakė, suvokdama, kad ta išorinė elegancija, 
su kuria Fauleris peržengė nuotraukas, viso labo tebuvo poza. 
Palaukė. Kunigui prireikė keleto minučių atsigauti, ir kai prabi- 
lo, jo balsas skambėjo tarsi iš tolių, visiškai bespalvis. 

— Sunku. Jau manai, kad visa tai įveikei, tačiau vis sugrįžta 
kaip kamštis, kurį nesėkmingai bandai paskandinti vonioje. Vis 
išsprūsta, iškyla į paviršių. Ir tu nuolatos vėl jį randi ten... 

— Išsikalbėkit, tai padeda, tėve. 

- Patikėkit manim, dottoressa... nepadeda. Niekuomet nepa- 
dėjo. Ne visas problemas galima išspręsti išsikalbant. 

- Keistas pareiškimas iš kunigo lūpų. Neįtikėtinas iš psicho- 
logo lūpų. Nors labai būdingas CŽV agentui, išmokytam žudyti. 

Fauleris nuvijo nuo veido liūdesį. 

— Niekas nemokė manęs žudyti — ne daugiau nei bet kurį kitą 
karį. Mokiausi kontržvalgybos taktikos. Dievas mane apdova- 
nojo nepaprastu taiklumu, tai tiesa, bet aš juk neprašiau tos do- 
vanos. Ir, nelaukdamas kito jūsų klausimo, galiu pasakyti, kad 
nenužudžiau nieko nuo 1972 metų. Iš viso nušoviau vienuolika 
Vietkongo karių, bent jau tiek Žinau aš pats. Tačiau visos tos 
mirtys įvyko mūšyje. 

— Bet jūs pasiprašėte savanoriu. 

— Dottoressa, prieš teisdama, leiskite papasakoti savo istori- 
ją. Niekam niekuomet nepasakojau to, ką tuojau išgirsite, tad 

prašau tik viena — išklausykite. Neprašau, kad tikėtumėt ar kad 
pasitikėtumėt manim, žinau - to prašyti būtų per daug. Tiesiog 
išklausykite. 

Paola vos pastebimai linktelėjo. 

— Manau, visą informaciją gavote iš paslaugiojo superinten- 
dento. Jei tai iš Sant'Uffizio bylos, tuomet jūs jau susipažinote 
su pagrindiniais mano praeities įvykiais. Pasiprašiau į savano- 
rius 1971 metais dėl kai kurių... nesutarimų su tėvu. Nenoriu 
pasakoti jums, kokį siaubą regėjau kare, nes žodžiais to neapsa- 
kysi. Dottoressa, matėte „Šių dienų apokalipsę“? 

- Taip, senokai. Mane pribloškė tame filme parodytas žiauru- 
mas. 

— Tai tik blankus atspindys. Būtent. Tai tik šešėlis ant sienos, 
palyginti su tikrove. Aš mačiau tiek skausmo ir žiaurumo, kad 
užtektų keliems gyvenimams. Būtent ten ir patyriau pašaukimą. 
"Tai įvyko ne apkasuose juodą naktį, priešų kulkoms švilpiant pro 
ausis. Ir ne žiūrint į akis dešimtmečiams vaikams, nešiojantiems 
karolius iš žmonių ausų. Tai nutiko vieną ramią popietę, užnuga- 
ryje, besikalbant su mūsų pulko kapelionu. Tada supratau, kad 
turiu paaukoti gyvenimą Dievui ir jo kūriniams. Ir taip pasielgiau. 

- O CŽV? 

— Neužbėkite už akių... Nenorėjau grįžti į Valstijas. Ten vis dar 
gyveno mano tėvai. Taigi išvykau kuo toliau, iki pat geležinės už- 
dangos. Ten sužinojau daug dalykų, tačiau kai kurie iš jų jums 
pasirodytų nesuprantami. Jums tik trisdešimt ketveri. Kad suvok- 
tumėt, ką katalikui aštuntajame dešimtmetyje Vokietijoje reiškė 
komunizmas, turėtumėt būti tai išgyvenusi. Kasdien mums į pa- 
kaušį alsavo atominio karo grėsmė. Neapykanta tuometiniams ma- 
no tėvynainiams buvo tapusi religija. Atrodė, kad sulig kiekviena 
diena artėjo akimirka, kai kas nors - jie arba mes — peršoks sieną. 
Ir tuomet viskas būtų buvę baigta, esu įsitikinęs. Anksčiau ar vė- 
liau kas nors būtų spustelėjęs lemtingąjį mygtuką. 

Fauleris atsikvėpė ir gurkštelėjo kavos. Paola prisidegė vieną 
iš Pontjero cigarečių. Fauleris ištiesė ranką link pakelio, bet Paola 
papurtė galvą. 

- Jos mano, tėve. Privalau jas surūkyti pati viena. 

— Ak, nesijaudinkite. Aš neketinau imti. Tik klausiau savęs, 
kodėl staiga vėl grįžote prie šio įpročio. 

— Tėve, jei jūs nieko prieš, tęskite pasakojimą. Nenoriu apie 
tai kalbėti. 

Kunigas pajuto jos žodžiuose slypintį didžiulį sielvartą ir tęsė 
savo istoriją. 

- Žinoma... Norėjau toliau priklausyti armijai. Mane žavi bi- 
čiulystė, disciplina ir griežtas karinis gyvenimas. Gerai pagalvo- 
jus, tai ne taip jau ir skiriasi nuo kunigystės — abiem atvejais 
gyvenimas paaukojamas kitiems. Kariuomenė kaip institucija nėra 
bloga - blogis yra karas. Pasiprašiau kapelionu į vieną Šiaurės 
Amerikos karinę bazę ir, kadangi buvau vyskupijos kunigas, mano 
vyskupas sutiko. 

- Ką reiškia būti vyskupijos kunigu, tėve? 

— Maždaug tai, kad esu tarsi laisvai samdomas. Nepriklausau 
jokiai konkrečiai kongregacijai. Jei noriu, galiu paprašyti savo 
vyskupo skirti mane į kokią parapiją. Bet taip pat galiu pradėti 
kunigo veiklą ten, kur manau esant reikalinga, tik turiu gauti 
vyskupo sutikimą, kuris, tiesą sakant, tėra formalumas. 

— Suprantu. 

— Ten, bazėje, susidūriau su keletu agentūros narių, vykdan- 
čių specialią kontržvalgybininkų, tarnaujančių armijoje ir nepri- 
klausančių CŽV, rengimo programą. Mane pakvietė prisidėti prie 
Jų, penkias dienas per savaitę po keturias valandas - iš viso dve- 
jus metus. Tai nebuvo nesuderinama su mano, kaip kunigo, veikla, 
tik likdavo mažiau laiko poilsiui. Taigi aš sutikau. Ir tapau geru 
mokiniu. Vieną vakarą, pasibaigus paskaitoms, instruktorius pri- 
ėjo prie manęs ir pasiūlė įstoti į Kompaniją. Taip tarp pačių 

narių buvo vadinama agentūra. Pasakiau jam, kad esu kunigas ir 
tai neįmanoma. Manęs laukė begalė darbo bazėje su šimtais jau- 
nų katalikų. Jų vadai skirdavo daugybę valandų, siekdami išmo- 
kyti juos nekęsti komunistų. Aš skirdavau vieną valandą per sa- 
vaitę, norėdamas priminti jiems, kad visi esame Dievo vaikai. 

— Tai pralaimėta kova. 

— Beveik visada. Bet kunigystė yra darbas, reikalaujantis daug 
kantrybės, dottoressa. 

- Atrodo, perskaičiau šiuos žodžius viename jūsų pokalbių 
su Karoskiu. 

— Gali būti. Mes apsiribojame užsibrėždami mažyčius tikslus. 
Mažytes pergales. Kartais gali pasitaikyti ir didelių, bet labai 
retai. Sėjame smulkutes sėklas vildamiesi, kad bent dalis pasėlių 
subrandins vaisius. Dažnai ne tie patys asmenys surenka vai- 
sius, o tai labai palaužia valią. 

— Taip, turėtų būti bjauru, tėve. 

- Vieną kartą per mišką keliavo karalius ir pastebėjo seneliu- 
ką, plušantį savo lauke. Prisiartino ir pamatė, kad tas sodina 
riešutmedžius. Paklausė, kam tai daro, ir seneliukas atsakė: „La- 
bai mėgstu riešutus“. Karalius jam tarė: „Seni, nelenk savo kup- 
rotos nugaros šitam slėny. Negi nesupranti, kad kol jie užaugs ir 
subrandins riešutus, tavęs nebebus?“ O senis jam atsakė: „Jei 
mano protėviai būtų galvoję taip kaip jūs, Jūsų didenybe, aš taip 
ir nebūčiau sužinojęs, kas yra riešutai“ 

Paola nusišypsojo, nustebinta gilios tų žodžių tiesos. 

- Žinote, ko mus moko ši pasakėčia, dottoressa? - paklausė 
Fauleris. — Kad visuomet reikia žengti pirmyn pasitelkus valią, 
meilę Dievui ir lašelį viskio. 

Paola lėtai sumirksėjo. Ji negalėjo įsivaizduoti to tiesaus ir 
išsilavinusio kunigo su viskio buteliu rankoje, bet buvo aišku, 
kad jis visą gyvenimą buvo labai vienišas. 

— Kai instruktorius pasakė, kad jaunuoliams bazėje gali padė- 

ti kitas kunigas, o jaunuoliams už geležinės uždangos jau niekas 
negali pagelbėti, aš supratau, kad jo žodžiuose buvo didelė dalis 
tiesos. Tūkstančiai krikščionių kamavosi prispausti komunizmo, 
melsdamiesi išvietėse ar klausydami mišių gūdžiuose rūsiuose. 
Juos savo interesams būtų galėjusios pasitelkti mano šalis ir ma- 
no Bažnyčia, bent tuose taškuose, kurie sutapo. Tiesą sakant, 
tuomet maniau, kad tų sutapimų yra kur kas daugiau. 

— O ką dabar manote? Juk vėl grįžote į aktyvią tarnybą. 

— Tuojau atsakysiu į jūsų klausimą. Man buvo pasiūlyta tapti 
laisvuoju agentu, dalyvauti tik tose misijose, į kurias pats sutik- 
siu vykti. Lankiausi daugelyje vietų. Į kai kurias vykau kaip ku- 
nigas. Į kitas - kaip paprastas pilietis. Kartais mano gyvybė atsi- 
durdavo pavojuje, tačiau beveik visuomet buvo verta rizikuoti. 
Vienu ar kitu būdu padėdavau žmonėms, kuriems manęs reikė- 
jo. Kartais ta pagalba būdavo įspėjimas laiku, vokas, laiškas. Ki- 
tais atvejais reikėdavo organizuoti informacijos tinklą. Arba iš- 
traukti kokį žmogų iš bėdos. Išmokau kalbų ir jaučiausi taip 
gerai, kad net galėjau sugrįžti į Jungtines Valstijas. Kol nutiko 
tai, Hondūre... 

— Luktelėkite, tėve. Jūs praleidote labai svarbią dalį. Savo tė- 
vų laidotuves. 

Fauleris suirzo. 

— Aš ten taip ir nenuvykau. Tiesiog sutvarkiau kai kuriuos 
oficialius menkniekius, kuriuos privalėjau sutvarkyti. 

- Jūs mane stebinate, tėve Fauleri. Aštuoniasdešimt milijonų 
dolerių nėra oficialus menkniekis. 

— Vaje, jums žinoma net tai. Na ką gi. Atsisakiau pinigų. Bet 
aš jų nepadovanojau, kaip mano daugelis. Skyriau juos įkurti 
pelno nesiekiantį fondą, aktyviai besireiškiantį įvairiose sociali- 
nio gyvenimo srityse tiek Jungtinėse Valstijose, tiek už jų ribų. 
Fondas pavadintas Hovardo Eisnerio, kapeliono, įkvėpusio ma- 
ne Vietname, vardu. 

- Jūs įsteigėte Eisnerio fondą? — apstulbo Paola. - Juk tai 
labai žinoma institucija. 

- Ašjo neįsteigiau. Tik pasiūliau pačią idėją ir skyriau pinigų. 
Tiesą sakant, jį įkūrė mano tėvų advokatai. Turiu pridurti, kad 
jie labai tam prieštaravo. 

— Ką gi, tėve, papasakokite man apie Hondūrą. Skirkite tam 
tiek laiko, kiek tik manote esant reikalinga. 

Kunigas susidomėjęs pažvelgė į Dikanti. Jos elgesys staiga 
kažkaip nenusakomai, bet aiškiai pasikeitė. Ji jau buvo pasiren- 
gusi juo patikėti. Paklausė savęs, kas galėjo nulemti tą pokytį. 

— Nenoriu varginti jūsų smulkmenomis, dottoressa. Agvakatės 
istorijos užtektų parašyti storai knygai, bet aš papasakosiu tik tai, 
kas svarbiausia. CŽV tikslas buvo remti revoliuciją. O manasis — 
padėti katalikams, kenčiantiems nuo sandinistų režimo priespau- 
dos. Buvo suformuota ir išmokyta speciali savanorių armija, turė- 
jusi sukurstyti partizaninį karą ir susilpninti valdžios pozicijas. 
Kariai buvo verbuojami tarp didžiausių Nikaragvos vargšų. Gin- 
klus pardavė senas valdžios sąjungininkas, kurio ateitį tuomet 
mažai kas galėjo numanyti: Osama bin Ladenas. O kontroms 
vadovauti buvo paskirtas vienas vidurinės mokyklos mokytojas, 
kaip vėliau patyrėme, tikras fanatikas, vardu Bernis Salazaras. 
Per mokymus lydėjau Salazarą anapus sienos į kaskart rizikin- 
gesnius žygius. Dalyvavau išlaisvinant susikompromitavusius dva- 
sininkus, o mano nesutarimai su Salazaru vis stiprėjo. Jam visur 
pradėjo vaidentis komunistai. Pasak jo, už kiekvieno akmens tū- 
nojo komunistas. 

— Vienamę sename psichiatrijos vadovėlyje skaičiau, kad fa- 
natiškiems lyderiams sunki paranoja išsivysto žaibišku greičiu. 

— Šis atvejis tobulai atitinka jūsų vadovėlį, dottoressa Dikanti. 
Man nutiko nelaimingas atsitikimas, kaip sužinojau daug vėliau, 
jis buvo specialiai surengtas. Susilaužiau koją ir nebegalėjau daly- 
vauti išvykose. O partizanai kaskart ėmė grįžti vis vėliau. Jie ne- 

nakvodavo stovyklos barakuose, o pasistatydavo palapines džiun- 
glių properšose. Naktimis atseit vykdavo šaudymo pratybos, bet, 
kaip vėliau paaiškėjo, tai buvo karinės egzekucijos. Aš buvau pri- 
kaustytas prie lovos, bet tą naktį, kai Salazaras suėmė vienuoles, 
apkaltinęs jas komunistinėmis pažiūromis, vienas žmogus mane 
įspėjo. Tai buvo geras vaikinas, kaip ir daugelis, kurie ėjo išvien su 
Salazaru; galbūt jis paprasčiausiai jo bijojo šiek tiek mažiau. Vos 
vos mažiau, nes papasakojo man tai per išpažintį. Šitaip apsidrau- 
dė, kad paslaptis neiškils aikštėn, bet buvo tikras, jog imsiuosi 
visų priemonių padėti vienuolėms. Padarėme viską, ką galėjome... 

Faulerio veidas buvo mirtinai išbalęs. Nutilo minutėlei, nurijo 
seiles. Nežiūrėjo į Paolą, jo žvilgsnis klaidžiojo kažkur už lango, 
horizonto platybėse. 

tačiau to nepakako. Šiandien nei Salazaro, nei ano vaiki- 
no nebėra tarp gyvųjų ir visas pasaulis žino, kad partizanai už- 
grobė sraigtasparnį ir išmetė iš jo vienuoles virš vieno sandinis- 
tų kaimo. Tam jiems prireikė trijų skrydžių. 

— Kodėl tai padarė? 

- Jie pasakė labai aiškiai: nužudysime kiekvieną, įtariamą ry- 
šiais su sandinistais. Kad ir kas jis būtų. 

Paola keletą minučių tylėjo, galvodama apie tai, ką išgirdo. 

- Ir jūs kaltinate save. Tiesa, tėve? 

— Sunku to išvengti. Man nepavyko išgelbėti tų moterų. Nei 
pakankamai rūpinausi tais vaikinais, kurie galiausiai pradėjo Žu- 
dyti saviškius. Mane ten nuvedė troškimas daryti gera, bet aš 
nesugebėjau. Buvau tik sraigtelis pabaisų fabriko krumpliaraty- 
je. Mano šalis yra taip prie viso to pripratusi, kad niekas nebesi- 
stebi, kai tie, kuriuos išmokome, globojame ar kuriems padeda- 
me, pradeda kovoti prieš mus pačius. 

Nors ryški ryto saulė švietė tiesiai į veidą, Fauleris nemirksėjo. 
Tik primerkė akis, kol jos pavirto siauručiais žaliais plyšeliais, o 
žvilgsnis tebeklaidžiojo stogais. 

- Pirmą kartą išvydus tas masinių kapaviečių nuotraukas, — 
tęsė kunigas, - atminty atgijo kulkosvaidžių kalenimas tropikų 
nakty. „Šaudymo pratybos“ Buvau pripratęs prie to triukšmo. 
Tai buvo taip įprasta, kad kai vieną naktį pusiausnūda man pasi- 
rodė, kad išgirdau skausmo kupinus riksmus, neatkreipiau dė- 
mesio. Miegas mane nugalėjo. O kitą rytą nusprendžiau, kad tai 
tebuvo mano vaizduotės vaisius. Jei tuomet būčiau pasikalbėjęs 
su stovyklos komendantu ir būtume nuodugniau ištyrę Salazaro 
veiklą, daug gyvybių būtų buvusios išgelbėtos. Dėl to jaučiuosi 
atsakingas už visas tas mirtis, dėl to išėjau iš CŽV ir dėl to mane 
pakvietė pasiaiškinti Šventajai inkvizicijai. 

- Tėve... aš jau nebetikiu Dievu. Dabar žinau, kad kai mes mirš- 
tame, viskas baigiasi. Manau, kad visi grįžtame į žemę labai trum- 
pu keliu — per kirminų virškinimo traktą. Bet jei jums iš tiesų 
reikia nuodėmių atleidimo, siūlau savąjį. Jūs anksčiau išgelbėjote 
tuos dvasininkus, kai dar galėjote, kol jums paspendė spąstus. 

Fauleris silpnai šyptelėjo. 

- Ačiū, dottoressa. Neįsivaizduojate, kokie man svarbūs jūsų 
žodžiai, nors ir labai skaudu dėl akiplėšiškumo, kurį įžvelgiu už 
skaudaus tokių senų tradicijų katalikės atvirumo. 

— Dar nepasakėte savo sugrįžimo į tarnybą priežasties. 

- Tai labai paprasta. Mane to paprašė vienas draugas. O aš 
stengiuosi visada pateisinti savo draugų viltis. 

- Taigi dabar jūs esate... Dievo šnipas. 

Fauleris nusišypsojo. 

— Manau, galima pavadinti ir taip. 

Dikanti atsistojo ir priėjo prie šalimais esančios lentynos. 

— Tėve, tai prieštarauja mano principams, bet, kaip sako ma- 
no motina, gyvename vieną kartą. 

Paėmė storą teismo tyrimų knygą ir ištiesė ją Fauleriui. Tas 
atvertė. Puslapių nebuvo, vietoj jų puikavosi trys skyriai, užpil- 
dyti buteliu Dewar's ir pora taurelių. 

— Dottoressa, dar tik devynios ryto. 

- Ar suteiksite man garbę, ar lauksite pavakarės, tėve? Aš 
labai didžiuosiuosi, galėdama išgerti su žmogumi, įsteigusiu Eis- 
nerio fondą. Be kitų dalykų, dar ir dėl to, kad tas fondas suteikė 
man stipendiją studijuoti Kvantike. 

Dabar jau Fauleriui atėjo eilė nustebti, nors jis nieko nepasa- 
kė. Įpylė po lygiai viskio į taureles ir pakėlė savąją. 

— Už ką geriame? 

— Už tuos, kurie išėjo. 

— Tuomet už tuos, kurie išėjo. 

Ir abu vienu mauku ištuštino taureles. Skystis nutekėjo ger- 
kle žemyn, ir Paolai, kuri niekada negėrė, tai buvo tas pat, kas 
praryti amoniake išmirkytas vinis. Žinojo, kad visą dieną skran- 
dyje jaus rūgštį, bet didžiavosi, pakėlusi taurelę su tuo vyru. Yra 
dalykų, kurių nepadaryti tiesiog negali. 

— Dabar svarbiausia kaip nors grąžinti į komandą superinten- 
dentą. Kaip turbūt nujautėte, už šią nelauktą dovaną esate sko- 
lingas Dantei, - tarė Paola, rodydama nuotraukas. - Aš tik klausiu 
savęs, kodėl jis taip pasielgė. Ar dėl ko nors ant jūsų pyksta? 

Fauleris pratrūko kvatotis. Jo juokas nustebino Paolą, kuri 
niekuomet nebuvo girdėjusi, kad tas iš esmės linksmas garsas 
skambėtų taip širdį draskančiai liūdnai. 

— Nesakykite, kad to nepastebėjote. 

- Atleiskite, tėve, bet nesuprantu, apie ką jūs kalbate. 

— Dottoressa, esate tokia įgudusi taikyti įvairius psichologi- 
nius metodus žmonių elgesiui, o dabar demonstruojate visišką 
neišmanymą. Juk aiškiai matyti, kad Dantė jumis domisi roman- 
tiškai. Ir dėl kažkokios absurdiškos priežasties mano, kad aš 
esu jam varžovas. 

Paola taip ir sustingo pravira iš nuostabos burna. Jautė, kaip 
išdavikiškas karštis plūsta į skruostus, ir tai nebuvo viskio pa- 
sekmė. Jau antrą kartą tas vyras privertė ją raudonuoti. Ji gerai 

nesuvokė, kaip iš tiesų jautėsi, bet troško patirti tai vėl ir vėl, 
tarsi vaikas silpnu skrandžiu, maldaujantis leisti jam dar kartą 
pasivažinėti amerikietiškaisiais kalneliais. 

Tuo metu kaip tik suskambo telefonas, ištraukdamas iš keb- 
lios padėties. Dikanti iškart pakėlė ragelį. Jos akys spindėjo iš 
susijaudinimo. 

— Tuoj pat ateinu. 

Fauleris susidomėjęs pažvelgė į ją. 

- Paskubėkite, tėve. Tarp nuotraukų, kurias padarė SNTS tech- 
niniai darbuotojai Robairos nužudymo vietoje, yra viena, kurio- 
je matyti brolis Frančeskas. Gali būti, kad šį tą jau turime. 


SNTS CENTRINĖ BŪSTINĖ 
Via Lamarmora 3 


2005 m. balandžio 7 d., ketvirtadienis, 09:15 


Ekrane vaizdas nebuvo ryškus. Fotografas buvo aprėpęs bendrą 
bažnyčios vaizdą iš koplyčios, ir gilumoje buvo matyti Karoskis 
brolio Frančesko kailyje. Technikas tą atvaizdo dalį padidino 
1600 procentų, bet rezultatas nebuvo labai geras. 

— Nekas matyti, - tarė Fauleris. 

— Nusiraminkite, tėve, - prabilo įeidamas į kabinetą Bojus, 
nešinas šūsnimi popierių. - Andželas mūsų ekspertas. Jis labai 
patyręs vaizdų optimizacijos specialistas ir neabejoju, kad pa- 
teiks mums kitą variantą. Tiesa, Andželai? 

Andželas Bifis, vienas iš SNTS techninių darbuotojų, retai 
pakildavo nuo savo kompiuterio. Atrodė maždaug trisdešimties, 
ant nosies puikavosi akiniai storiausiais stiklais, plaukai visuo- 
met susiriebalavę. Jo kabinetas buvo erdvus, bet apytamsis, ja- 
me visuomet tvyrojo picos likučių, pigaus odekolono ir svylan- 
čio plastiko kvapas. Koks tuzinas naujausios kartos monitorių 
švytėjo vietoj langų. Fauleris nusprendė, kad vaikinas, ko gera, 
buvo linkęs naktį pasilikti kabinete nei grįžti namo. Andželas 

buvo tipiška bibliotekos žiurkė, bet malonių veido bruožų, vi- 
suomet droviai besišypsantis. 

— Pažvelkite, tėve, mes, tai yra mūsų skyrius, tai yra aš... 

— Nevark, Andželai. Išgerk kavos, - tarė Dikanti, tiesdama 
jam puodelį, kurį Fauleris buvo atnešęs Dantei. 

— Ačiū, dottoressa. Oi! Ji ledinė! 

— Nedejuok, tuojau pasidarys labai karšta. Žinai, kada nors, 
kai būsi senas, sakysi: „Šiemet labai karštas balandis, bet ne toks 
kaip tada, kai mirė popiežius Voityla“ Pamatysi, pamatysi. 

Fauleris nustebęs pažvelgė į Dikanti, raminamai padėjusią ran- 
ką Andželui ant peties. Inspektorė stengėsi juokauti, nors vidu- 
je, kaip jis numanė, siautė audra. Ji labai mažai miegojo, akis 
rėmino juodi ratilai, didesni nei barsuko, o širdis buvo susipai- 
niojusi, kupina skausmo ir apmaudo. Nereikėjo būti kunigu ar 
psichologu, kad tai pastebėtum. Ir vis tiek ji stengėsi padėti tam 
vaikinui labiau pasitikėti savimi prieš tą nepažįstamą, šiek tiek jį 
varžantį kunigą. Tą akimirką pajuto, kad ją už tai myli, bet pasi- 
stengė kuo greičiau išmesti tą mintį iš galvos. Dar nepamiršo 
gėdos, kurią privertė inspektorę pajusti prieš kelias minutes jos 
kabinete. 

— Paaiškink savo metodą tėvui Fauleriui, - paprašė Paola. 
Esu tikra, jam bus įdomu. 

Vaikinukas tai išgirdęs atgijo. 

— Stebėkite ekraną. Mes čia turime, aš turiu, na, aš sukūriau 
specialią programą vaizdams įterpti. Kaip žinote, kiekvienas vaiz- 
das sudarytas iš spalvinių taškų, vadinamų pikseliais. Jei paprastas 
vaizdas turi, pavyzdžiui, 2500 x 1750 pikselių, o mes norime 
išryškinti tik nuotraukos kampelį, galiausiai gauname visiškai 
bevertes spalvotas dėmes. Padidinę turime štai tokį neaiškų vaiz- 
dą, kokį ir matote. Pažiūrėkime: kai įprasta programa bandome 
padidinti vaizdą, atliekame tai bikubiniu metodu, kitaip sakant, 
naudojame aštuonių gretutinių pikselių spalvą ir juos stengia- 

mės padauginti. Dėl to matome tą pačią dėmę, bet didelę. Ta- 
čiau su mano programa... 

Paola paslapčia stebėjo Faulerį, susidomėjusiu žvilgsniu pa- 
linkusį prie ekrano. Kunigas stengėsi sukaupti visą dėmesį į 
Andželo aiškinimus, nepaisydamas vos prieš keletą minučių 
patirto skausmo. Matyti nuotraukas jam buvo sunkus išbandy- 
mas. Nereikėjo būti psichiatru ar kriminologu, kad tai supras- 
tum. Ir vis dėlto jis stengėsi patikti tam droviam vaikinukui, 
kurio galbūt daugiau niekada gyvenime nebesutiks. Tą akimir- 
ką ji pajuto, kad jį už tai myli, bet tuoj pat pasistengė išmesti tą 
mintį iš galvos. Dar nebuvo pamiršusi neseniai savo kabinete 
patirtos gėdos. 

... ir, turint omeny šviesos taškų kintamuosius, įsijungia tri- 
matė programa, į kurią irgi turime atsižvelgti. Ji paremta sudė- 
tingu algoritmu, kurio sprendimas trunka keletą valandų. 

— Po velnių, Andželai, ir dėl to tu privertei mus nusileisti čia? 

— Taigi jūs pamatysite... 

— Nieko baisaus, Andželai. Dottoressa, manau, šis protingas 
vaikinas nori mums pasakyti, kad programa dirba jau keletą va- 
landų ir tuojau pat mes išvysime rezultatą. 

— Būtent, tėve. Tiesą sakant, manau, anas spausdintuvas kaip 
tik spausdina rezultatą. 

Lazerinis spausdintuvas, šalia kurio stovėjo Dikanti, zvimb- 
damas išspjovė lapą, kuriame buvo matyti seniokiški bruožai ir 
šešėlyje slypinčios akys, bet vaizdas buvo neabejotinai ryškesnis 
nei originalo. 

— Puikus darbas, Andželai. Nevisiškai tinkamas asmenybei 
nustatyti, bet tai išeities taškas. Žvilgtelėkite, tėve. 

Kunigas atidžiai ištyrinėjo bruožus nuotraukoje. Bojus, Di- 
kanti ir Andželas laukdami žvelgė į jį. 

— Galėčiau prisiekti, kad čia jis. Tačiau tai gana sudėtinga, 
nematant akių. Akiduobių forma ir dar kažkas, ko negaliu 

apibrėžti, man sako, kad čia jis. Bet jei būčiau sutikęs gatvėje, 
nebūčiau antrąsyk į jį pažvelgęs. 

— Vadinasi, mes vėl atsidūrėme aklavietėje? 

— Nebūtinai, - pareiškė Andželas. — Turiu programą, kuri, 
remdamasi kai kuriais duomenimis, gali pateikti trimatį vaizdą. 
Manau, iš to, ką turime, galėtume pakankamai išsiaiškinti. Aš 
daug dirbau su inžinieriaus nuotrauka. 

- Inžinieriaus? — nustebo Paola. 

- Taip, inžinieriaus Karoskio, kuris bandė apsimesti karmeli- 
tu. Kaip jūs pamiršote, Dikanti... 

Daktaras Bojus, išpūtęs akis, pro Andželo petį rodė akivaiz- 
džius įspėjamuosius ženklus. Galiausiai Paola suprato, kad 
Andželui nebuvo pateiktos visos tiriamos bylos smulkmenos. 
Paola žinojo, kad keturiems SNTS techniniams darbuotojams, 
dirbusiems Robairos ir Pontjero žmogžudystės vietose, direkto- 
rius praėjusią naktį neleido grįžti namo. Davė leidimą paskam- 
binti namiškiams ir paaiškinti situaciją, jiems buvo skirtas savo- 
tiškas karantinas ir jie laikomi viename poilsio kambarių. Kai 
reikėjo, Bojus sugebėjo būti labai griežtas, bet taip pat buvo tei- 
singas — už viršvalandžius mokėjo trigubai. 

— Na, žinoma, kas mano per galva. Tęsk, Andželai. 

Greičiausiai Bojus taip paskirstė informaciją įvairių lygių dar- 
buotojams, kad nė vienas neturėtų visų dėlionės fragmentų. Nie- 
kas neturėjo numanyti, kad tiriama kardinolų žmogžudystė. Tai, 
be abejo, komplikavo Paolos darbą ir žadino jai įtarimus, kad 
galbūt nė ji pati neturi visų fragmentų. 

— Kaip minėjau, dirbau su inžinieriaus nuotrauka. Manau, po 
keleto minučių turėsime jo 1995 metų nuotraukos trimatį vaiz- 
dą ir galėsime jį palyginti su šiuo iš 2005-aisiais darytos nuo- 
traukos. Jei grįžtumėt čia po kiek laiko, manau, galėsiu parodyti 
jums šį tą konkretesnio. 

- Puiku. Jei jūs nieko prieš, tėve, ispettore... norėčiau trumpai 
viską apibendrinti posėdžių salėje. Greitai grįšime, Andželai. 

— Gerai, direktoriau Bojau. 

Visi trys pasuko link posėdžių salės, esančios dviem aukštais 
aukščiau. Vos įėjus, Pa0lą nusmelkė baisus suvokimas, kad kai 
paskutinį kartą jie čia rinkosi, Pontjeras dar buvo kartu. 

— Gal galiu sužinoti, ką judu padarėte superintendentui Dantei? 

Paolos ir Faulerio žvilgsniai trumpam susitiko ir abu kartu 
papurtė galvas. 

— Visiškai nieko. 

- Tikiuosi. Viliuosi, kad ne dėl nesutarimų su jumis mačiau jį 
tokį įsiutusį. Verčiau jaudintųsi dėl sekmadienio futbolo rungty- 
nių rezultatų, nes visai nenoriu, kad Sirinas ar vidaus reikalų 
ministras sukiotųsi aplinkui. 

— Nemanau, kad jums verta jaudintis. Dantė kuo puikiausiai 
jaučiasi dirbdamas su komanda, - pamelavo Paola. 

- Kažin kodėl aš tuo netikiu? Vakar vakare jūs vos vos išsisu- 
kote, Dikanti. Galite man pasakyti, kur dabar Dantė? 

Paola tylėjo. Negalėjo pasakoti Bojui apie vidinius grupės ne- 
sutarimus. Jau žiojosi kažką sakyti, bet pažįstamas balsas pada- 
rė tai už ją. 

— Buvau išėjęs nusipirkti cigarečių, direktoriau. 

Posėdžių salės tarpduryje pasirodė odinė striukė ir kandi Dan- 
tės šypsena. Bojus ilgai ir nepatikliai į jį žiūrėjo. 

— Dante, tai vienas siaubingiausių įpročių. 

- Turime gi nuo ko nors mirti, direktoriau. 

Paola įdėmiai žvelgė į Dantę, o pastarasis, tarsi nieko nebūtų 
nutikę, ramiausiai įsitaisė šalia Faulerio. Tačiau užteko susitikti 
jųdviejų žvilgsniams, kad Paola suprastų, jog toli gražu ne viskas 
buvo taip puiku, kaip jie norėjo parodyti kitiems. Bet jei arti- 
miausiomis dienomis elgsis civilizuotai, viską dar galima patai- 
syti. Ji nesuprato tik viena — kaip jos kolega iš Vatikano sugebė- 
jo taip greitai suvaldyti pyktį. Kažkas bus nutikę. 

- Gerai, - tarė Bojus. — Ši prakeikta byla retkarčiais susi- 
komplikuoja. Vakar, vykdant užduotį, vidury dienos praradome 

vieną geriausių policininkų, kokį man teko pažinti daugelį metų, 
ir niekas nė nenumano, kad jo kūnas dabar guli šaldytuve. Net 
negalime jam surengti oficialių laidotuvių, kol nerasime tinka- 
mo jo mirties paaiškinimo. Todėl noriu, kad pagalvotume visi. 
Paola, dėstykite, ką turite. 

— Nuo kurios vietos? 

— Nuo pat pradžios. Bendrais bruožais išdėstykite bylos esmę. 

Paola atsistojo ir pasuko link lentos. Jai daug geriau sekėsi 
galvoti stovint ir laikant ką nors rankose. 

- Taigi: Viktoras Karoskis, kunigas, turintis seksualinio išnau- 
dojimo praeitį, pabėgo iš prastai saugomos privačios įstaigos, 
kur buvo verčiamas didžiuliais kiekiais vartoti tam tikrus vais- 
tus, jie sukėlė cheminę kastraciją ir labai padidino jo agresyvu- 
mą. Nuo 2000-ųjų birželio iki 2001-ųjų pabaigos apie jo veiklą 
nieko nežinoma. 2001 metais neteisėtai, prisidengęs išgalvotu 
vardu, pakeičia vieną basųjų karmelitų ordino vienuolį ir ima 
vadovauti Santa Maria in Traspontina bažnyčiai, esančiai už po- 
ros žingsnių nuo Šventojo Petro aikštės. 

Paola nubraižė lentoje kelias linijas ir pradėjo pildyti tam tik- 
rą kalendorių: 

— Balandžio 1-oji, penktadienis, dvidešimt keturios valandos 
iki Jono Pauliaus II mirties: Karoskis pagrobia italų kardinolą 
Enrikę Portinį iš Madri Pie rezidencijos. Ar patvirtinta, kad krip- 
toje rasta abiejų kardinolų kraujo? — Bojus linktelėjo. - Karos- 
kis nusigabena Portinį į Santa Maria in Traspontina bažnyčią, jį 
nukankina ir jau negyvą atgabena į tą vietą, kur paskutinį kartą 
jį matė gyvą — rezidencijos koplyčią. Balandžio 2-oji, šeštadie- 
nis: tą pačią naktį, kai mirė popiežius, aptinkamas Portinio la- 
vonas, tačiau Vigilanza Vaticana nusprendžia „išvalyti“ visus 
nusikaltimo pėdsakus, manydami, kad tai pavienis kokio pa- 
mišėlio darbas. Laimės dalykas, kad atvejis nepaviešinamas — 
didžiąja dalimi dėl rezidencijos tarnautojų atsakingumo. Ba- 

landžio 3-ioji, sekmadienis: į Romą atvyksta Argentinos kardi- 
nolas Emilijus Robaira, jis turi bilietą tik į vieną pusę. Manome, 
kad kažkas jį užpuola oro uoste arba pakeliui į Šventojo Amb- 
rozijaus kunigų rezidenciją, kur jo buvo laukiama atvykstant sek- 
madienio naktį. Mes težinome, kad ten kardinolas taip ir nepa- 
sirodė. Ar oro uosto apsaugos kamerų medžiaga mums padėjo 
ką nors išsiaiškinti? 

- Niekas jos neperžiūrėjo. Mums nepakanka žmonių, - pasi- 
teisino Bojus. 

— Mums jų pakanka. 

- Aš negaliu įtraukti daugiau detektyvų. Svarbiausia - laikyti 
bylą paslaptyje, kad būtų vykdomi Šventojo Sosto pageidavimai. 
Paola, pabandysime ką nors padaryti. Aš pats pareikalausiu vaiz- 
do medžiagos. 

Dikanti nepatenkinta mostelėjo, tačiau tai buvo atsakymas, 
kurio ji laukė. 

- Taigi, sekmadienis, balandžio 3-ioji. Karoskis pagrobia Ro- 
bairą ir gabena jį į kriptą. Ten jį kankina daugiau nei dieną ir 
palieka žinias jo kūne ir nusikaltimo vietoje. Žinia kūne: „Mt 
16, Undeviginti“ Tėvo Faulerio dėka sužinojome, kad tai nuo- 
roda į Evangelijos sakinį: „Tau duosiu dangaus karalystės rak- 
tus“, kalbantį apie tą momentą, kai buvo išrinktas pirmasis Ka- 
talikų bažnyčios popiežius. Ši ir kita, krauju ant grindų parašy- 
ta, Žinia, taip pat sunkūs kūno sužalojimai verčia mus manyti, 
kad žudiko dėmesys nukreiptas į konklavą. Balandžio 5-oji, ant- 
radienis: įtariamasis nuneša kūną į vieną iš bažnyčios koplyčių 
ir paskui, jau kaip vienuolis Frančeskas Toma, ramiausiai pa- 
skambina į policiją. Tarsi norėdamas dar labiau pasityčioti, visą 
laiką ant nosies nešioja antrosios aukos, kardinolo Robairos, 
akinius. Policininkai paskambina į SNTS, o direktorius Bojus — 
Kamilui Sirinui. 

Paola trumpai patylėjo ir pažvelgė Bojui tiesiai į akis. 

- Kai jūs jam paskambinate, Sirinas jau žino žudiko vardą, 
nors jokiu būdu nesitiki, kad tai žudikas maniakas. Aš labai ilgai 
galvojau apie tai ir manau, kad Portinio žudiko vardas Sirinui 
buvo žinomas jau nuo sekmadienio nakties. Galimas dalykas, jis 
pasirausė VICAP duomenų bazėje, ir įvedus į paiešką žodžius 
„nukirstos rankos“ atsirado ne tiek daug šią sąlygą atitinkančių 
atvejų. Jo įtakos tinklas tuojau pat aktyvina majoro Faulerio var- 
dą; pastarasis čia atvyksta balandžio 5-osios naktį. Gali būti, 
kad pradiniame plane nebuvo numatyta kreiptis į mus, direkto- 
riau Bojau. Tai Karoskio sprendimu buvome įtraukti į šį žaidi- 
mą. Kodėl - vienas didžiausių šios bylos klausimų. 

Paola nubrėžė paskutinį brūkšnį. 

— Balandžio 6-oji, trečiadienis: kol Dantė, Fauleris ir aš ka- 
merlingo kabinete bandome sužinoti ką nors daugiau apie au- 
kas, Viktoras Karoskis Santa Maria in Traspontina bažnyčioje 
smūgiais nužudo jaunesnįjį inspektorių Mauricijų Pontjerą. 

-— Ar turime ginklą, kuriuo įvykdytas nusikaltimas? — pasitei- 
ravo Dantė. 

- Be pirštų atspaudų, bet turime, - atsakė Bojus. - Karoskis 
padarė keletą pjautinių žaizdų, galimas dalykas, labai išaštrin- 
tu virtuviniu peiliu ir keletą kartų sudavė aukai žvakide, rasta 
nusikaltimo vietoje. Bet ši tyrimo kryptis man kažkodėl netei- 
kia daug vilčių. 

— Kodėl, direktoriau? 

- Tai labai nutolę nuo mūsų įprastinių metodų, Dante. Mes 
paprastai turime sužinoti, kas yra žudikas. Įprastai, sužinojus 
žudiko vardą, mūsų darbas baigtas. O dabar privalome pritaiky- 
ti savo žinias, norėdami išsiaiškinti, kur yra nusikaltėlis. Vardo 
aiškumas buvo pradinis mūsų tyrimo taškas. Štai dėl to inspek- 
torės darbas dabar yra svarbesnis nei bet kada. 

— Noriu pasinaudoti proga ir pasveikinti dottoressa. Mano ma- 
nymu, nuostabiai išdėstėte įvykių chronologiją, - pasakė Fauleris. 

— Nepaprastai, - pasityčiojo Dantė. 

Paola užčiuopė jo žodžiuose pagiežą, bet nusprendė kol kas 
nuleisti tai negirdomis. 

- Puikiai reziumuota, Dikanti, - pasveikino ją Bojus. - O koks 
bus kitas jo žingsnis? Ar jau sugebėjote įsiskverbti į Karoskio 
mintis? Ar ištyrėte sutapimus? 

Kriminologė keletą sekundžių pagalvojo prieš atsakydama. 

- Visi išmintingi žmonės panašūs, bet kiekvienas šių pamišė- 
lių kalės vaikų panašus kitaip ir savitai. 

- Ką tai įrodo, dottoressa, išskyrus tai, kad esate skaičiusi Tols- 
tojų?* —- paklausė Bojus. 

— Kad padarytume klaidą manydami, jog visi žudikai mania- 
kai yra vienodi. Gali ieškoti sąlyčio taškų, rasti atitikimų, da- 
ryti išvadas iš panašumų, bet išaušus tiesos valandai taps vi- 
siškai aišku, kad kiekvieno tų išsigimėlių mąstymas yra kitoks, 
per milijonus šviesmečių nutolęs nuo likusios žmonijos. Nieko 
ten nerasi. Jie ne žmonės. Nejaučia kitų. Jų jausmai užmigę. 
Tai, kas juos verčia žudyti, kas juos veda link minties, kad jų 
egoizmas svarbesnis nei kiti žmonės, priežastys, kuriomis pa- 
aiškina savo beprotybę, - visa tai man nieko neduos. Nesiren- 
giu stengtis suprasti jį labiau nei tiek, kiek reikia norint jį su- 
laikyti. 

— Todėl ir turime žinoti, koks bus kitas jo žingsnis. 

- Greičiausiai jis vėl žudys. Ko gera, pasiieškos naujo vardo ir 
naujos tapatybės, o gal jau turi kokią numatęs iš anksto. Tačiau 
jau negalės tam skirti tiek įdirbio kaip brolio Frančesko atveju — 
juk jis tam sugaišo keletą metų. Galbūt čia mums galėtų padėti 
tėvas Fauleris. 


* Direktorius Bojus supranta, kad Dikanti perfrazavo citatą iš Tolstojaus „Anos Kare- 
ninos“: „Visos laimingos šeimos panašios viena į kitą, kiekviena nelaiminga šeima yra 
nelaiminga savaip“. 

Kunigas susirūpinęs palingavo galvą. 

— Viskas, ką žinau, išdėstyta byloje, kurią atidaviau jums, dot- 
toressa. Tačiau norėčiau jums dar šį tą parodyti. 

Ant pagalbinio stalelio stovėjo ąsotis su vandeniu ir keletas 
stiklinių. Fauleris pripylė vieną iki pusės vandens ir įmerkė pieš- 
tuką. 

— Man labai sunku mąstyti taip kaip jis. Pažvelkite į šią stikli- 
nę. Ji skaidri, nes pripilta vandens, bet kai pamerkiu tiesų pieš- 
tuką, jis mano akims atrodo kreivas. Lygiai taip pat jo nuosek- 
lūs veiksmai kinta dėl pagrindinių mąstymo taškų pakitimų, kaip 
tiesi linija lūžta ir pasibaigia nežinomoje vietoje. 

— Būtent ta lūžio vieta ir yra raktas. 

- Galbūt. Nepavydžiu jums darbo, dottoressa. Karoskis toks 
žmogus, kuris vieną minutę gali pasidygėti blogybėmis, kad kitą 
jau pats padarytų kur kas didesnę blogybę. Man viena aišku — 
privalome jo ieškoti netoli kardinolų. Jis pamėgins vėl žudyti, ir 
greitai. Konklavos metas vis artėja. 


Sugrįžo į Andželo laboratoriją šiek tiek sutrikę. Jaunasis tech- 
nikas prisistatė Dantei, bet šis vos teikėsi žvilgtelėti į jį. Paola 
nepajėgė nugalėti noro atidžiau įsižiūrėti į tą pasipūtėlį. Tas iš- 
oriškai patrauklus vyras iš esmės buvo blogas žmogus. Jo ašt- 
rūs, atviri juokeliai, ko gera, buvo geriausia, ką superintenden- 
tas turėjo savyje. 

Andželas jų laukė su žadėtaisiais rezultatais. Paspaudė keletą 
klavišų ir gretimuose ekranuose nušvito trimačiai atvaizdai, su- 
daryti iš plonyčių žalių siūlelių juodame fone. 

— Gali užpildyti juos tekstūra? 

- Taip. Štai čia jau matote odą, rudimentinę, bet vis dėlto odą. 

Kairiajame ekrane pasirodė trimatis Karoskio galvos modelis — 
kaip jis atrodė 1995 metais. Dešiniajame ekrane matėsi viršuti- 

nė galvos dalis, kokią fotoaparatas užfiksavo Santa Maria in Tras- 
pontina bažnyčioje. 

— Apatinės veido dalies nesumodeliavau, nes su barzda tai 
neįmanoma. Akys irgi matyti labai neaiškiai. Toje nuotraukoje, 
kurią man palikote, jis labai susikūprinęs. 

— Ar galite nukopijuoti pirmojo modelio žandikaulį ir įterpti 
jį į antrąjį, dabartinį, modelį? 

Užuot atsakęs, Andželas pirštais žaibiškai perbėgo klaviatū- 
ros ir pelės mygtukais. Faulerio prašymas buvo įvykdytas mažiau 
nei per dvi minutes. 

— Sakykite, Andželai, kokia tikimybė, kad šis, antrasis, mo- 
delis atitinka tikrovę? - atsargiai paklausė kunigas. 

Jaunuolis tuojau pat subruzdo. 

— Ką gi, Žiūrėkite... Jei nekreipsime dėmesio į tam tikras ap- 
švietimo sąlygas vieto... 

— Tai atmesta, Andželai. Mes jau aptarėme, - įsiterpė Bojus. 

Paola lėtai, raminamai prabilo. 

— Nagi, Andželai, mes nenorime įvertinti, ar gerai sumodelia- 
vai atvaizdą. Paprasčiausiai norime išsiaiškinti, kiek procentų 
galime juo remtis. 

- Taigi... tarp septyniasdešimt penkių ir aštuoniasdešimt pen- 
kių procentų. Ne daugiau. 

Fauleris įdėmiai žiūrėjo į ekraną. Abu veidai buvo labai skir- 
tingi. Pernelyg skirtingi. Platesnė nosis, galingesni žandikauliai. 
"Tačiau ar tai tikri subjekto bruožai, ar paprasčiausias grimas? 

— Andželai, dabar prašom perkelti abu atvaizdus į horizonta- 
lią padėtį ir palyginti žandikaulius. Taip. Būtent taip. Štai šito aš 
ir bijojau. 

Kiti keturi klausiamai žiūrėjo į jį. 

- Kas, tėve? Pasakykite mums, dėl Dievo meilės. 

— Tai ne Viktoro Karoskio veidas. Tokie skirtingi matmenys 
negali būti išgauti mėgėjišku grimu. Galbūt Holivudo profesio- 

nalas ir galėtų tai pasiekti su latekso šablonais, bet jie būtų per 
daug pastebimi kiekvienam, žiūrinčiam iš arti. Ilgai apgaudinėti 
būtų neįmanoma. 

— Tuomet? 

— Yra tik vienas paaiškinimas. Karoskis apsilankė pas plasti- 
kos chirurgą, ir šis visiškai jam pakeitė veidą. Dabar tai jau tik- 
rai ieškome vaiduoklio. 

POKALBIO NR. 14 ĮRAŠAS 


Sveikas, tėve Karoski. Galiu užeiti? 

Prašom, tėve Fauleri. 

Ar jums patiko knyga, kurią paskolinau? 

Ak taip, žinoma. Šventojo Augustino „Išpažini- 
mai“. Jau perskaičiau. Man buvo labai įdomu. 
Tiesiog neįtikėtina, kiek toli gali nueiti žmo- 
giškasis optimizmas. 

Nesuprantu jūsų, tėve Karoski. 

Tai apie jus, tėve Fauleri, jūs vienintelis čia ga- 
lite mane suprasti. Tik jūs vienas nesikreipiate 
į mane vardu, siekdamas nereikalingo vulgaraus 
artumo, žeminančio abiejų pašnekovų orumą. 
Turite omeny tėvą Konrojų. 

Ak taip, tas žmogus. Jis užsispyręs nori įrody- 
ti, kad esu normalus pacientas, kuriam reika- 
lingas gydymas. Kaip ir jis, esu kunigas, 0 jis 
nuolatos pamina mano orumą, reikalaudamas, 
kad į jį kreipčiausi „daktare“. 

Maniau, tą aspektą jau išsiaiškinome praėjusią 
savaitę, tėve Karoski. Gerai, kad santykiai tarp 
judviejų yra gydytojo ir paciento. Jums reikia 
pagalbos norint pašalinti kai kuriuos jūsų pa- 
žeistos psichikos trūkumus. 

Pažeistos? Kas gi ją pažeidė? Negi ir jūs abejo- 
jate meile mano šventai motinai? Labai prašau 
neiti tuo pačiu keliu kaip tėvas Konrojus. Jis 
net pažadėjo leisti pasiklausyti įrašų, atseit pa- 
naikinsiančių visas abejones. 

Įrašų. 

Jis taip pasakė. 

Mano nuomone, neturėtumėte klausytis tų įra- 
šų, tėve Karoski. Tai jus netinkamai paveiks. 
Pasikalbėsiu tuo klausimu su tėvu Konrojumi. 
Jei jums atrodo reikalinga. Bet aš visiškai ne- 
bijau. 

Paklausykite, tėve, norėčiau maksimaliai išnau- 
doti šį mudviejų pokalbį, nes mane labai sudo- 
mino viena anksčiau jūsų pasakyta frazė. Apie 
šventojo Augustino optimizmą „Išpažinimuo- 
se“. Ką turėjote omeny? 

„Nors aš pasirodyčiau tavo akyse juokingas, 
tu vis tiek sugrįši pas mane kupinas gailestin- 
gumo.“ 

Nesuprantu, kuo ši frazė jums atrodo optimis- 
tiška. Nejaugi nebetikite begaliniu Dievo geru- 
mu ir gailestingumu? 

Gailestingas Dievas yra dvidešimtojo amžiaus 
išradimas, tėve Fauleri. 

Šventasis Augustinas gyveno ketvirtajame am- 
žiuje. 

Šventasis Augustinas pasibaisėjo savo nuodė- 
minga praeitimi ir metėsi rašyti virtinę optimis- 
tinių melagysčių. 

Tėve, bet tai mūsų tikėjimo pagrindas. Teatlei- 
džia mums Dievas. 

Ne visada. Tie, kas ateina išpažinties taip, tarsi 
eitų nuplauti automobilio... fui, jie sukelia man 
šleikštulį. 

Tai štai ką jaučiate klausydamas išpažinčių? Pa- 
sišlykštėjimą? 

Pasidygėjimą. Daug kartų esu apsivėmęs klau- 
sykloje iš pasibjaurėjimo, kurį man sužadinda- 
vo asmuo, esantis kitoje grotelių pusėje. Me- 
las. Sanguliavimas. Svetimavimas. Pornografi- 
ja. Prievarta. Vagystės. Visa tai patenka į tą ma- 
žytę patalpą tarsi mėšlas. Viskas nusėda ant ma- 
nęs, jaučiuosi išvoliotas visame tame purve! 
Bet, tėve, juk tai pasakojama ne mums. Tai pa- 
sakojama Dievui. Mes esame tik tarpininkai. Kai 
užsikabiname stulą, tampame Kristumi. 

Jie iškloja viską. Ateina purvini ir tikisi išeiti 
švarūs. „Palaiminkite mane, tėve, nes nusidė- 
jau. Pavogiau dešimt tūkstančių dolerių iš savo 
kompaniono“. „Palaiminkite mane, tėve, nes aš 
nusidėjau. Išprievartavau savo mažąją sesutę“ 
„Palaiminkite mane, tėve, nes nusidėjau. Nufo- 
tografavau savo sūnų ir išplatinau jo nuotrau- 
kas internete“ „Palaiminkite mane, tėve, nes 
nusidėjau. Pilu savo vyrui į maistą šarmo, kad 
liautųsi reikalavęs atlikti žmonos pareigas, nes 
mane erzina nuo jo sklindantis prakaito ir svo- 
gūnų kvapas“. Ir šitaip diena po dienos. 

Tėve Karoski, tačiau išpažintis yra kažkas ste- 
buklinga, jei tik atgailaujama ir stengiamasi pa- 
sitaisyti. 

"To niekuomet nebūna. Visada išvemia savo nuo- 
dėmes ant manęs. Palieka mane vieną prieš ne- 
gailestingą Dievo veidą. Aš vienintelis stoju tarp 
jų blogybių ir Aukščiausiojo keršto. 

Jūs tikrai žiūrite į Dievą kaip į keršijančią jėgą? 
Jo širdis tvirtai nulieta kaip akmuo, kieta kaip 
apatinė girnapusė. Prieš jo didybę dreba ban- 
gos, audringa jūra atsitraukia. Strėlė neprivers 
jo bėgti, laidynės akmenys jam tarsi šapai. Jis 
apžiūri viską, kas didinga, jis yra visų išdidžių- 
jų gyvūnų karalius! 

Turiu pripažinti, tėve, stebiuosi jūsų Biblijos mo- 
kėjimu apskritai ir Senojo Testamento konkre- 
čiai. Tačiau Jobo knyga atrodo pasenusi prieš 
Jėzaus Kristaus Evangeliją. 

Jėzus Kristus yra tik Sūnus, o teisia Tėvas. Ir 
Tėvo veidas akmeninis. 

Apgailestauju, kad esate įsilipęs į savo paties 
įsitikinimų bokštą. Kritimas iš ten bus mirti- 
nas, tėve Karoski. Ir jei paklausysite Konrojaus 
garso įrašų, patikėkite, taip ir nutiks. 


VIEŠBUTIS RAPHAEL 
Largo Febo 2 


2005 m. balandžio 7 d., ketvirtadienis, 14:25 


- Šventojo Ambrozijaus rezidencija. 

— Laba diena. Norėčiau pasikalbėti su kardinolu Robaira, - 
labai prasta italų kalba ištarė jaunoji žurnalistė. 

Balsas kitame laido gale tapo nervingesnis. 

— Galiu paklausti, kas prašo? 

Tai nebuvo labai pastebima, balsas pakito viso labo viena ok- 
tava. Bet to pakako, kad žurnalistė suklustų. 

Andrėja Otero ketverius metus dirbo dienraštyje El Globo. 
Ketverius metus mynė takus antrarūšės spaudos salėse, ėmė in- 
terviu iš antraeilių personažų ir parašė daug antrarūšių straips- 
nių. Kai atėjo į redakciją, jai buvo dvidešimt penkeri, ir gavo tą 
darbą per pažintis. Pradėjo Kultūros skyriuje, kurio redakto- 
rius niekuomet į ją nežiūrėjo kaip į rimtą darbuotoją. Vėliau 
teko dirbti Visuomenės skyriuje, kurio redaktorius niekada ja 
nepasitikėjo. Dabar dirbo Tarptautinių naujienų skyriuje, kurio 
redaktorius nelaikė jos tinkama tam darbui. Bet ji buvo tinka- 
ma. Ne viską lemia pažymiai. Nei gyvenimo aprašymas. Taip pat 

egzistavo bendras supratimas, nuojauta, žurnalisto uoslė. Ir jei 
Andrėja Otero būtų turėjusi tų savybių bent dešimt procentų to, 
ką manėsi turinti, tikrai būtų buvusi verta Pulicerio premijos. Jai 
netrūko pasitikėjimo savimi: savo metru septyniasdešimt, ange- 
liškais veido bruožais, kaštoniniais plaukais ir žydromis akimis. 
O už viso to slypėjo protinga ir ryžtinga moteris. Štai todėl, kai 
kolegė, turėjusi vykti aprašyti popiežiaus mirties, pakeliui į oro 
uostą pateko į avariją ir susilaužė abi kojas, Andrėjai nepritrūko 
drąsos priimti viršininko pasiūlymą ją pakeisti. Per plauką suspė- 
jo į lėktuvą, o visas jos bagažas tebuvo nešiojamasis kompiuteris. 

Laimė, rado keletą jaukių parduotuvėlių netoli Navonos aikš- 
tės, trisdešimt metrų nuo viešbučio. Ir Andrėja Otero apsirūpi- 
no (žinoma, laikraščio sąskaita) praktišku garderobu, apatiniais 
drabužiais ir mobiliuoju telefonu, kuriuo dabar ir skambino į 
Šv. Ambrozijaus rezidenciją, norėdama susitarti dėl interviu su 
galimu būsimuoju popiežiumi, kardinolu Robaira. Bet... 

- Aš Andrėja Otero iš dienraščio El Globo. Kardinolas žadė- 
jo man interviu šiandien, ketvirtadienį. Deja, jis neatsiliepia mo- 
biliuoju telefonu. Gal būsite maloni ir sujungsite mane su jo kam- 
bariu? 

- Panele Otero, labai gaila, bet to padaryti negalime, nes kar- 
dinolas neatvyko. 

— O kada atvyks? 

— Ką gi, jis neatvyks. 

- Tai kaip iš tikrųjų - neatvyko ar neatvyks? 

— Neatvyko, nes neatvyks. 

- Jis apsistos kitur? 

- Nemanau. Noriu pasakyti, manau, kad taip. 

— O su kuo kalbu? 

— Turiu baigti pokalbį. 

"Trūkčiojantis balsas galėjo reikšti du dalykus: ryšio trikdžius 
arba kad pašnekovas labai susinervinęs. Ir melavo. Tuo Andrėja 

buvo įsitikinusi. Ji pati buvo pernelyg gera melagė, kad neatpa- 
žintų kolegos. 

Nebuvo kada delsti. Jai neprireikė nė dešimties minučių gauti 
kardinolo kabineto Buenos Airėse telefono numerį. Vietos lai- 
ku dabar beveik be penkiolikos dešimt ryto, visai padorus metas 
skambučiui. Piktdžiugiškai pagalvojo apie mobiliojo sąskaitą, ku- 
rią gaus laikraščio redakcija. Jeigu jai mokėjo grašius, tai tegu 
dabar apsišika su išlaidomis. 

Telefonas pypsėjo=maždaug minutę ir paskui ryšys nutrūko. 

Labai keista, kad niekas neatsiliepė. Pamėgino dar kartą. 

Nieko. 

Pamėgino susisiekti su sekretoriatu. Iš karto atsiliepė mote- 
riškas balsas. 

- Arkivyskupija, labas rytas. 

— Norėčiau pasikalbėti su kardinolu Robaira, - pasakė ispa- 
niškai. 

— Ak, panele, jis išvykęs. 

— Kur išvykęs? 

- Į konklavą, panele. Į Romą. 

— Gal žinote, kur apsistojęs? 

-— Ne, panele. Tuoj sujungsiu jus su tėvu Serafinu, jo sekreto- 
riumi. 

— Ačiū. 

Kol laukė, ragelyje skambėjo bitlų muzika. Kaip šiuolaikiška. 
Andrėja nusprendė dėl įvairovės šiek tiek pameluoti. Kardino- 
las turėjo giminių Ispanijoje. Pažiūrėsim, ar pavyks. 

— Alio? 

— Sveiki, norėjau pasikalbėti su kardinolu. Aš jo dukterėčia 
Asunsjona 'š Ispanijos. 

- Asunsjona, kaip malonu. Aš tėvas Serafinas, kardinolo as- 
meninis sekretorius. Jo Eminencija man niekados apie jus ne- 
kalbėjo. Jūs Angustijos ar Remedijos dukra? 

Klausimas nuskambėjo kaip pasala. Andrėja sukryžiavo 
pirštus. Penkiasdešimt ir penkiasdešimt, kad ją prigriebs meluo- 
jant. Andrėja buvo žioplų klaidų specialistė. Jos apsirikimų są- 
rašas būtų ilgesnis nei jos pačios ilgos (ir grakščios) kojos. 

- Remedijos. 

— Na, žinoma, koks aš kvailys. Dabar prisiminiau, kad An- 
gustija neturi vaikų. Labai gaila, bet kardinolo nėra. 

— O kada galėčiau su juo pasikalbėti? 

Pauzė. Kunigo balse buvo justi įtarumas. Andrėja beveik ma- 
tė jį kitame laido gale, spaudžiantį prie ausies ragelį ir sukantį 
laidą ant rodomojo piršto. 

- O kokiu reikalu? 

- Žinote, aš jau keletą metų gyvenu Romoje, ir jis pažadėjo 
kitą kartą atvykęs mane aplankyti. 

Pašnekovas tapo dar atsargesnis. Kalbėjo iš lėto, tarsi bijoda- 
mas suklysti. 

— Kardinolas išvyko į Kordobą tvarkyti kai kurių vyskupijos 
reikalų. Jis negalės dalyvauti konklavoje. 

— Bet sekretoriate man pasakė, kad kardinolas išvykęs į Romą. 

Tėvas Serafinas atsakė nepagalvojęs ir aiškiai melavo. 

— Na, mergina sekretoriate dirba neseniai ir nepakankamai 
gerai susipažinusi su arkivyskupijos darbu. Labai prašau at- 
leisti. 

- Jums atleista. Pasakysite mano dėdei, kad skambinau? 

- Žinoma. Galite padiktuoti man savo telefono numerį, Asuns- 
jona? Užrašyčiau jį į kardinolo knygą. Gali būti, kad mums rei- 
kės su jumis susisiekti... 

- Jis jį turi. Atleiskite, mane kviečia vyras, sudie. 

Nutraukė pokalbį, sekretoriui nespėjus užbaigti sakinio. Da- 
bar jau buvo tikra - kažkas negerai. Bet privalėjo tai patikrinti. 
Laimė, viešbutis turėjo interneto ryšį. Sugaišo šešias minutes, 

kol susirado trijų pagrindinių Argentinos oro bendrovių telefo- 
no numerius. Jai pasisekė su pirmąja. 

— Argentinos oro linijos. 

Dabar jai reikėjo kaip nors pakeisti savo Madrido tarseną ir 
paversti ją pakenčiama argentinietiška. Jai visai neblogai išėjo. 
Kalbėti itališkai sekėsi kur kas prasčiau. 

— Labas rytas. Skambinu jums iš arkivyskupijos. Su kuo turiu 
garbės kalbėtis? 

— Aš Verona. 

— Verona, mano vardas Asunsjona. Skambinu jums norėdama 
patvirtinti kardinolo Robairos grįžimą į Buenos Aires. 

— Kokia data? 

- Žada grįžti šio mėnesio devynioliktą dieną. 

- Visas vardas? 

— Emilijus Robaira. 

- Prašyčiau palaukti, kol patikrinsiu. 

Andrėja nervingai kramtė rankose laikomą šratinuką, pasi- 
žiūrėjo į kambario veidrodį, kaip atrodo jos plaukai, išsitiesė 
ant lovos ir mėšlungiškai sutraukė kojų pirštus. 

- Alio? Klausykite, mano kolegės pranešė, kad jūs pirkote 
bilietą be datos tik į vieną pusę. Kardinolas jau išvyko, tad jūs 
turite teisę, pirkdami atgalinį bilietą, pasinaudoti dešimties pro- 
centų nuolaida, galiojančia balandžio mėnesį. Ar galite padik- 
tuoti keleivio numerį? 

— Minutėlę, tuoj pažiūrėsiu. 

Ir, vos tramdydama juoką, nuspaudė mygtuką. Linksmybė tuo- 
jau pat peraugo į euforišką triumfo pojūtį. Kardinolas įlipo į 
lėktuvą, skrendantį į Romą. Bet niekur taip ir nepasirodė. Gal- 
būt nusprendė apsistoti kitur. Bet jei taip, kodėl rezidencijoje ir 
kardinolo kabinete jai melavo? 

— Arba aš pamišusi, arba čia slypi gera medžiaga. Tokia me- 
džiaga, kad galima apsišikti, — ištarė savo atvaizdui veidrodyje. 

Po keleto dienų bus aišku, kas užims Šventojo Petro sostą. O 
pagrindinis vargšų Bažnyčios kandidatas, trečiojo pasaulio ko- 
votojas, žmogus, įžūliai koketavęs su išlaisvinimo* teologija, pa- 
prasčiausiai dingo. 


* Mąstymo kryptis, teigianti, kad Jėzus Kristus yra žmoniškumo simbolis klasių ir 
išsivadavimo iš išnaudotojų kovoje. Nepaisant patrauklumo - kadangi gina silpniau- 
siuosius — aštuntajame dešimtmetyje Bažnyčios buvo atmesta kaip marksistinė Švento- 


jo Rašto traktuotė. 


DOMUS SANCTAE MARTHAE 
Piazza Santa Marta 1 


2005 m. balandžio 7 d., ketvirtadienis, 16:14 


Paola nustebo prieš įeidama į pastatą pamačiusi didžiulę auto- 
mobilių eilę prie degalinės priešais. Dantė paaiškino, kad kainos 
čia trisdešimt procentų mažesnės nei Italijoje, nes Vatikane ne- 
imami mokesčiai. Tereikėjo turėti specialią kortelę ir galėjai pil- 
tis degalų bet kurioje iš septynių miesto degalinių, tačiau net ir 
tai nepadėjo išvengti begalinių eilių. Turėjo keletą minučių pa- 
laukti, kol šveicarų gvardiečiai, saugantys Šv. Mortos namų du- 
ris, kažkam viduje pranešė apie tris lankytojus. Paola turėjo lai- 
ko apmąstyti šio ryto įvykius. Vos prieš porą valandų, dar SNTS 
būstinėje, išėjus Bojui, ji pasivedėjo į šalį Dantę. 

- Superintendente, noriu su jumis pasikalbėti. 

Dantė išsisuko nuo Paolos žvilgsnio, bet žengė paskui ją į ka- 
binetą. 

- Žinau, ką man pasakysite, Dikanti. Viskas užmiršta, mes 
dirbame kartu, gerai? 

— Aš tai ir pati supratau. Taip pat pastebėjau, kad jūs, kaip ir 
Bojus, kreipiatės į mane ispettore, o ne dottoressa. Todėl, kad 

ispettore yra žemesnis rangas nei superintendentas. Manęs vi- 
siškai nedomina, kad jaučiatės menkesnis, jei tik tai nesikerta 
su mano kompetencija. Kaip ir jūsų spektaklis su nuotrauko- 
mis šį rytą. 

Dantė paraudo. 

— Tik norėjau jus informuoti. Nieko asmeniška. 

— Norėjote įspėti mane dėl Faulerio? Tai jau padarėte. Jums 
aiški mano pozicija ar pasakyti konkrečiau? 

- Jau pakankamai gerai man paaiškinote, ispettore, - tarė pa- 
brėžtinai kaltai, rankomis glostydamasis skruostus. — Net visos 
sušiktos plombos sujudėjo. Tik viena neaišku - kaip nesusilau- 
žėte rankos. 

- Man irgi neaišku, nes labai jau kietas jūsų veidas, Dante. 

- Aš kietas tipas daugiau nei vienu aspektu. 

— Man visiškai nerūpi sužinoti apie kitus aspektus. Manau, 
šitai jums taip pat aišku. 

— Ar tai moteriškas „ne“, ispettore? 

Paola pajuto, kad vėl ima nervintis. 

- Ir koks gi tas moteriškas „ne“? 

— Toks, kuris iššifruojamas T-A-I-P 

- Tai toks „ne“, kuris ir iššifruojamas N-E, sumautas mačiste. 

- Nusiraminkite, nėra priežasties taip jaudintis, katyte. 

Kriminologė mintyse save prakeikė. Ji įsipainiojo į Dantės 
spąstus, leisdama jam žaisti savo jausmais. Tačiau viskas praėjo. 
Dabar prabils kitu tonu, oficialesniu, kad jis pajustų jos šaltą 
panieką. Nusprendė pasinaudoti Bojaus taktika, nes šiam pui- 
kiai sekėsi tokie susikirtimai. 

— Puiku, dabar, kai jau išsiaiškinome šį aspektą, turiu jums 
pranešti, kad kalbėjausi su mūsų kolega iš Amerikos, tėvu Fau- 
leriu. Išdėsčiau savo įtarimus, susijusius su jo praeitimi. Faule- 
ris pateikė man labai įtikinamų argumentų, kurių, mano nuo- 
mone, pakanka, kad juo pasitikėtume. Noriu išreikšti jums pa- 

dėką už vargą renkant informaciją apie tėvą Faulerį. Tai gražus 
gestas iš jūsų pusės. 

Dantę apstulbino ledinis Paolos tonas. Nepasakė nieko. Jis 
žinojo šią partiją pralaimėjęs. 

- Kaip vadovaujantis tyrimui asmuo, privalau formaliai jūsų 
paklausti, ar esate pasirengęs suteikti mums visą savo paramą 
suimant Viktorą Karoskį. 

— Žinoma, ispettore. - Dantė gromuliavo žodžius tarsi įkaitin- 
tas vinis. 

- Galiausiai man belieka paklausti apie tokio greito jūsų su- 
grįžimo priežastis. 

- Paskambinau, norėdamas pasiskųsti viršininkams, bet man 
nebuvo suteikta tokia galimybė. Buvo įsakyta nekreipti dėmesio 
į asmeninius nesutarimus. 

Paola susidomėjo pastaruoju Dantės sakiniu. Fauleris neigė, 
kad Dantė konkrečiai prieš jį griežia dantį, bet superintendento 
žodžiai bylojo apie ką kita. Kriminologė ne kartą buvo įtarusi 
anksčiau juos buvus pažįstamus, bet iki šiol abu elgėsi visiškai 
priešingai. Nusprendė be užuolankų paklausti Dantės. 

— Ar jūs pažinojote tėvą Antonį Faulerį anksčiau? 

— Ne, ispettore, - tarė Dantė tvirtu ir užtikrintu tonu. 

— Jo byla labai jau greitai atsirado jūsų rankose. 

- Corpo di Vigilanza esame labai organizuoti. 

Paola nusprendė nebesigilinti. Kai buvo beišeinanti, Dantė pa- 
sakė tris sakinius, kurie labai paglostė jos savimeilę: 

- Tik vienas dalykas, ispettore. Kai vėl pajusite norą parodyti 
man vietą, verčiau griebkitės antausių metodo. Man visiškai ne- 
patinka oficialus tonas. 


Paola pareikalavo Dantės padėti jai susipažinti su vieta, kur 
apsistoję kardinolai. Taigi jie buvo čia, Šventosios Mortos na- 
muose, esančiuose į vakarus nuo Šv. Petro bazilikos, bet dar 
Vatikano teritorijoje. 

Iš išorės tai buvo labai griežto stiliaus pastatas. Tiesios ir ele- 
gantiškos linijos, nei lipdinių, nei papuošimų, nei statulų. Paly- 
ginti su jį supančiais architektūros stebuklais, Šv. Mortos pasta- 
tas išsiskyrė tiek kiek golfo kamuoliukas sniego kibire. Buvo 
sunkoka įsivaizduoti, kad atsitiktinis turistas (toje Vatikano da- 
lyje jų nesimatė, nes tai buvo uždrausta zona) skirtų tam pasta- 
tui bent porą žvilgsnių. 

Tačiau, kai leidimas buvo duotas, ir šveicarų gvardiečiai jiems 
atvėrė duris, Paola suprato, kad vidus smarkiai skiriasi nuo iš- 
orės. Labiau panėšėjo į moderniausią viešbutį su marmuro grin- 
dimis ir medžio drožiniais. Ore pleveno lengvutis levandų aro- 
matas. Laukdama vestibiulyje, Paola akimis keliavo per sienas. 
Čia kabojo paveikslai, kuriuos manėsi atpažinusi kaip XVI am- 
žiaus italų ir olandų didžiųjų meistrų darbus. Neatrodė, kad tai 
būtų reprodukcijos. 

— Kad tave kur! — nusistebėjo Paola, kuri pastaruoju metu 
stengėsi vartoti kuo mažiau aštrių žodelyčių iš savo kolekcijos. 
Tai jai pavykdavo tik tuomet, kai jausdavosi rami. 

- Žinau, kokius jausmus tai sukelia, - mąsliai tarė Fauleris. 

Kriminologė prisiminė, kad Fauleris kitados į šį pastatą buvo 
pakviestas dėl toli gražu ne malonių priežasčių. 

- Tai tiesiog šokiruoja, palyginti su kitais Vatikano pastatais, 
bent jau kiek jų pažįstu. Nauja ir sena. 

— Esate girdėjusi šios rezidencijos istoriją, dottoressa? Kaip 
žinote, 1978 metais buvo sušauktos dvi konklavos viena po ki- 
tos, su vos dviejų mėnesių pertrauka. 

— Buvau labai maža, bet mano atmintyje iškyla anų dienų pri- 
siminimų nuotrupos, — pasakė Paola, grimzdama į praeitį. 


Gelati* Šv. Petro aikštėje. Mamos ir tėtės citrininiai, o Paolos — 
šokoladiniai su braškėmis. Piligrimai gieda, aplinka alsuoja 


* Ledai (it, vert.). 

džiaugsmu. Tėčio ranka stipri ir šiurkšti. Man taip patinka 
įsikibus į jo delną žingsniuoti vakarėjančiomis gatvėmis. Žiū- 
rime į kaminą ir matome iš jo vingiuojantį baltą dūmelį. Tėtė 
iškelia mane sau virš galvos ir kvatoja, o jo juokas yra šilčiau- 
sias pasaulyje. Man iš rankų iškrinta ledai, pravirkstu, bet tėtė 
tik dar smarkiau juokiasi ir pažada nupirkti kitą porciją. „Su- 
valgysim juos į Romos vyskupo sveikatą“, - sako jis. 


— Per labai trumpą laiką buvo išrinkti du popiežiai, nes Pau- 
liaus VI įpėdinis Jonas Paulius I, praėjus vos trisdešimt trims 
dienoms nuo išrinkimo, staiga mirė. Įvyko antra konklava ir bu- 
vo išrinktas Jonas Paulius II. Tuo laikotarpiu kardinolai apsisto- 
davo mažytėse celėse, esančiose aplink Siksto koplyčią. Be pa- 
togumų ir kondicionierių, o, turint omeny Romos vasaras, se- 
niausieji kardinolai kentė tikrų tikriausias kančias. Vienam jų 
net prireikė skubios medikų pagalbos. Jau avėdamas žvejo san- 
dalus, Voityla pats sau prisiekė padaryti viską, kas įmanoma, 
kad po jo mirties tai nepasikartotų. Rezultatas — štai šis pasta- 
tas. Dottoressa, jūs manęs klausotės? 

Paola kaltai sumirksėjo grįždama iš savo svajonių. 

— Atsiprašau, klaidžiojau prisiminimuose. Tai daugiau nepa- 
sikartos. 

"Tuo metu grįžo Dantė, kuris buvo pasišalinęs ieškoti šių namų 
vyresniojo. Paola pastebėjo, kad jis bėgo nuo kunigo, greičiausiai 
norėdamas išvengti susidūrimo. Abu kalbėjosi su apsimestiniu na- 
tūralumu, bet dabar ji rimtai abejojo Faulerio žodžių tikrumu, kai 
jis teigė, kad konkurencija tarp jųdviejų kilo dėl paprasčiausio 
pavydo. Kol kas, nors komanda vos vos laikėsi neiširusi, geriau- 
sia, ką ji galėjo padaryti, buvo prisidėti prie to farso ir ignoruoti 
nesutarimus - tai Paolai niekuomet gerai nesisekė. 

Superintendentas atėjo lydimas mažytės, besišypsančios vie- 
nuolės, suprakaitavusios po savo juodu abitu. Ji prisistatė kaip 

sesuo Helena Tobina iš Lenkijos. Buvo centro direktorė, tad 
trumpai papasakojo svečiams apie pastate atliktus remonto dar- 
bus. Jie buvo atliekami dalimis, paskutiniai baigti 2003 metais. 
Vėliau visi užkopė žvilgančiomis puošnių paradinių laiptų pako- 
pomis. Pastatas buvo kelių aukštų, ilgi koridoriai išmušti storu 
pašukiniu audiniu. Abiejose koridorių pusėse buvo kambariai. 

— Iš viso čia šimtas šešeri apartamentai ir dvidešimt du vien- 
viečiai kambariai, - informavo vienuolė, užlipus į antrą aukš- 
tą. — Visi baldai vertingi, kelių šimtmečių senumo, juos suauko- 
jo italų ar vokiečių šeimos. 

Vienuolė atidarė vieno kambario duris. Tai buvo erdvi patal- 
pa nuostabiu kilimu užklotomis parketo grindimis. Lova irgi me- 
dinė su meistriškais raižiniais galvūgalyje. Dar ten buvo sieninė 
spinta, rašomasis stalas ir durys į vonios kambarį. 

- Šis kambarys skirtas vienam iš šešių dar neatvykusių kardi- 
nolų. Kiti šimtas devyni jau įsikūrę savo apartamentuose, - pa- 
aiškino vienuolė. 

Inspektorė pagalvojo, kad mažiausiai du iš nesančių kardino- 
lų nebepasirodys niekada. 

— Seserie Helena, ar kardinolai čia saugūs? - atsargiai pasitei- 
ravo Paola. Ji nenumanė, kiek vienuolė žino apie Bažnyčios di- 
džiūnams gresiantį pavojų. 

— Visiškai saugūs, dukra mano, labai saugūs. Į pastatą galima 
pakliūti tik pro vieną įėjimą, o jį nuolat saugo šveicarų gvardie- 
čiai. Įsakėme iš kambarių išnešti telefonus ir televizorius. 

Paola nustebo dėl keistų saugumo priemonių. 

— Kardinolai per konklavą negali turėti jokio ryšio su išoriniu 
pasauliu. Nei telefono, nei mobiliojo, nei radijo, televizoriaus, 
spaudos, interneto. Jokių kontaktų su išore, kitaip gresia eks- 
komunikavimas, - paaiškino Fauleris. - Tai Jono Pauliaus II dar 
prieš mirtį paskelbtas potvarkis. 

— Tačiau juk nėra taip paprasta visiškai atskirti juos nuo pa- 
saulio, ar ne, Dante? 

Superintendentas išpūtė krūtinę. Jis labai mėgo didžiuotis sa- 
vo institucijos žygiais, tarsi tai būtų jo asmeninis nuopelnas. 

- Ispettore, turime naujausių technologijų signalų slopintuvų. 

— Esu prastai susipažinusi su šnipų žargonu. Paaiškinkite. 

— Turime elektroninius prietaisus, sukuriančius du elektro- 
magnetinius laukus. Vieną čia, kitą Siksto koplyčioje. Praktiškai 
tai tarsi du nematomi skėčiai. Po jais neveikia nė vienas prietai- 
sas, kuriam reikalingas kontaktas su išore. Jų pasipriešinimo taip 
pat neįveikia joks mikrofonas nei šnipinėjimo prietaisas. Patik- 
rinkite savo mobilųjį telefoną. 

Paola patikrino ir pamatė, kad ryšio nėra. Išėjo į koridorių. 
Nieko, jokio signalo. 

— O kaip dėl maisto? 

— Maistas ruošiamas čia pat, virtuvėje, — išdidžiai pasakė se- 
suo Helena. - Personalą sudaro dešimt vienuolių, tos pačios, 
kurios dieną pakaitomis budi čia, namuose, jei kam prireiktų 
kokių paslaugų. Naktį pasilieka tik registratūros personalas, jei 
kartais skubiai ko prireiktų. Niekas neturi leidimo pasilikti Šven- 
tojoje Mortoje, išskyrus kardinolus. 

Paola jau žiojosi kažką sakyti, bet žodis įstrigo gerklėje. Jį 
nutraukė siaubingas riksmas, atskriejęs iš viršaus. 

Laimėti jo pasitikėjimą ir patekti į kambarį buvo visiškai pa- 
prasta. Dabar kardinolas turėjo gražaus laiko apgailestauti dėl 
savo klaidos, ir jo gailestis buvo rašomas skausmo raidėmis. 
Karoskis padarė dar vieną pjūvį peiliu ant nuogos aukos krūti- 
nės. 

— Ramiau, Eminencija. Lieka vis mažiau. 

Auka bandė gintis silpstančiais judesiais. Kraujas, susigėręs į 
čiužinį ir tirštais lašais kapsintis ant persiško kilimo, sekino jos 
jėgas. Bet nė minutės neprarado sąmonės. Jautė visus smūgius 
ir visus pjūvius. 

Karoskis baigė savo kūrinį ant kardinolo krūtinės. Su meni- 
ninko pasididžiavimu nužvelgė tai, ką buvo parašęs. Tvirtai su- 
spaudė fotoaparatą ir įamžino momentą. Būtina turėti prisimi- 
nimą. Nelaimė, čia nebuvo galima naudotis skaitmeniniu, bet ir 
tas pasenęs mechaninis fotoaparatas veikė puikiai. Persukdamas 
nykščiu juostelę, kad padarytų dar vieną nuotrauką, pasityčiojo 
iš kardinolo Kardoso. 

— Pasisveikinkit, Eminencija. Ak, taip, jūs gi negalite. Atrišiu 
jums burną, nes man bus reikalingas jūsų liežuvis. 

Karoskis pats vienas nusikvatojo iš savo makabriško pokšto. 
Padėjo fotoaparatą ir parodė kardinolui peilį, tuo metu pasity- 
čiojamai pats iškišęs liežuvį. Štai čia ir padarė klaidą. Pradėjo 
atrišinėti raištį. Kardinolas buvo mirtinai įbaugintas, bet ne toks 
bejėgis kaip kitos aukos. Sukaupė menkas jam likusias jėgas ir 
išleido siaubingą klyksmą, ir jis aidu atsimušė į Šv. Mortos kori- 
dorius. 

Išgirdusi klyksmą, Paola sureagavo žaibiškai. Mostelėjo vienuo- 
lei pasilikti vietoje ir traukdama pistoletą užlėkė laiptais, šokda- 
ma per tris pakopas. Fauleris ir Dantė bėgo paskui, atsilikę vie- 
nu laipteliu, ir visų trijų kojos taip greitai lekiant beveik susilies- 
davo. Pasiekę viršutinį aukštą, sutrikę sustojo. Stovėjo vidury 
ilgo koridoriaus su daugybe durų. 

- Iš kurio kambario sklido riksmas? — paklausė Fauleris. 

— Šūdas, norėčiau tai žinoti. Neišsisklaidykite, ponai, — įsakė 
Paola. - Gali būti, kad tai jis, o mes žinome, koks tas išgama 
pavojingas. 

Paola pasirinko kairiąją pusę, priešais liftą. Jai pasirodė, kad iš 
56-ojo kambario sklinda kažkoks triukšmas. Prispaudė ausį prie 
medinių durų, bet Dantė gestu parodė jai atsitraukti. Kresnas su- 
perintendentas davė ženklą Fauleriui ir abu kartu užgulė duris, 
šios gana lengvai pasidavė. Abu policininkai įgriuvo į vidų: Dan- 
tė - atstatęs pistoletą priešais save, Paola - dairydamasi į abi pu- 
ses. Fauleris liko prie durų, laikydamas rankas krūtinės aukštyje. 


JUAN GOMEZ-JURADO E DIEVO ŠNIPAS 203 


Ant lovos gulėjo kardinolas. Labai išbalęs, mirtinai išsigan- 
dęs, tačiau gyvas ir sveikas. Žiūrėjo į juos su siaubu, keldamas 
abi rankas. 

— Prašau, nieko man nedarykite. 

Dantė, apsižvalgęs aplink, nuleido ginklą. 

- Iš kur sklido riksmas? 

— Man rodos, iš gretimo kambario, - ištarė rodydamas pirštu, 
tačiau rankų nenuleido. 

Visi vėl atsidūrė koridoriuje. Paola atsistojo prie 57-ojo kam- 
bario durų, o Dantė su Fauleriu pakartojo žmogiškos jėgos ta- 
rano veiksmą. Pirmą kartą abiejų pečiai gavo gerą smūgį, bet 
durys nepasidavė. Po antro mėginimo spyna siaubingai traškė- 
dama išlėkė. 

Ant lovos gulėjo kardinolas. Jis buvo mirtinai išblyškęs ir 
visiškai miręs, bet kambaryje daugiau nieko nebuvo. Dantė dviem 
žingsniais perkirtęs patalpą apžiūrėjo vonios kambarį. Papurtė 
galvą. Tuo metu pasigirdo dar vienas riksmas. 

— Pagalbos! Padėkite! 

Visi trys žaibiškai išlėkė iš kambario. Koridoriaus gale, prie 
lifto, ant grindų kepurnėjosi kardinolas, o jo drabužiai buvo su- 
sisukę į kamuolį. Visu greičiu nuskubėjo prie jo. Paola pribėgo 
pirmoji, priklaupė šalia, bet kardinolas jau kėlėsi. 

— Kardinole Šo! - šūktelėjo Fauleris, atpažinęs tėvynainį. 

— Man viskas gerai, viskas gerai. Jis mane tik pastūmė. Jis 
pabėgo pro ten, — parodė į metalines duris, visiškai kitokias nei 
kambarių durys. 

— Tėve, pasilikite su juo. 

— Nesijaudinkite, man viskas gerai. Sučiupkite tą apsišaukėlį 
vienuolį, - paprašė kardinolas Šo. 

— Grįžkite į savo kambarį ir užsirakinkite duris! — riktelėjo 
jam Fauleris. 

Visi trys išbėgo pro duris koridoriaus gale ir atsidūrė prie 

tarnybinių laiptų. Sienos po dažais dvokė drėgme ir trūnėsiais. 
Laiptų šulinys skendėjo prieblandoje. 

„Puiki pasala, - pagalvojo Paola. - Karoskis vis dar turi Pontje- 
ro ginklą. Galėtų patykoti bet kurioje aikštelėje ir bent jau dviem 
iš mūsų nusukti galvas anksčiau, nei suspėtume sureaguoti“ 

Nepaisydami pavojaus, skubiai nusileido laiptais, suklupę dau- 
giau nei kartą. Lipo iki pat rūsio, esančio aukštu žemiau nei 
gatvė, bet ant vedančių į jį durų kabėjo didžiulė spyna. 

- Pro čia jis nepaspruko. 

Vėl grįžo tuo pačiu keliu. Vienu aukštu aukščiau išgirdo gar- 
sus. Atidarė duris ir atsidūrė virtuvėje. Dantė aplenkė krimino- 
logę ir įžengė pirmas, laikydamas pirštą ant gaiduko, o vamzdį 
atkišęs į priekį. Trys vienuolės nustojo bruzdėti prie puodų ir 
tylomis juos stebėjo didžiulėmis kaip lėkštės akimis. 

— Ar pro čia kas nors praėjo? - riktelėjo joms Paola. 

Atsakymo nebuvo. Visos tebežiūrėjo veršiuko akimis. Viena 
jų toliau skaldė pupeles virš puodo, tarsi ignoruodama Paolą. 

-— Ar pro čia praėjo kas nors! Vienuolis! - pakartojo krimino- 
logė. 

Vienuolės patraukė pečiais. Fauleris padėjo ranką jai ant peties. 

- Palikite jas ramybėje. Jos nesupranta itališkai. 

Dantė perėjo virtuvę ir atsidūrė priešais metalines maždaug 
dviejų metrų pločio duris. Jos atrodė labai tvirtos. Nesėkmingai 
pamėgino jas atidaryti. Mostelėjo į duris vienai vienuolių, kartu 
rodydamas savąjį Vatikano pažymėjimą. Vienuolė priėjo prie su- 
perintendento ir įkišo raktą į sienoje paslėptą įdubą. Durys zvimb- 
telėjusios atsidarė. Jos vedė į šalutinę gatvelę, besišakojančią 
nuo Šv. Mortos aikštės. Tiesiai priešais juos dunksojo Šv. Karo- 
lio rūmai. 

- Šūdas! Argi vienuolė nesakė, kad į pastatą galima patekti 
tik pro vienas duris? 

— Na, juk matote, ispettore. Durys dvejos, - pasakė Dantė. 

— Grįžkime tuo pačiu keliu. 

Vėl užlėkė laiptais į viršų iki paskutinio aukšto vestibiulio. 
Čia pamatė laiptus, vedančius ant stogo. Tačiau pasiekę stogo 
duris įsitikino, kad jos aklinai uždarytos ir užrakintos. 

— Pro čia irgi niekas negalėjo išeiti. 

Nusiplūkę susėdo čia pat, ant purvinų siaurų palėpės laiptų. 
Kvėpavo tarsi dumplės. 

— Gal pasislėpė viename iš kambarių? — tarė Fauleris. 

— Nemanau. Greičiausiai bus išsmukęs, - sudvejojo Dantė. 

- Bet pro kur? 

— Ko gera, pro virtuvę, pasinaudojęs vienuolių neapdairumu. 
Kito paaiškinimo nėra. Kitos durys užrakintos arba saugomos, 
kaip pagrindinės. Pro langus pabėgti neįmanoma, būtų per daug 
rizikinga. Vigilanza patruliai kas kelias minutes pereina per zo- 
ną, o juk mes pačioje dienos aky! Dieve šventas! 

Paola buvo įsiutusi. Jei nebūtų jautusis tokia pavargusi po laks- 
tymo laiptais aukštyn žemyn, iš įniršio būtų pradėjusi spardyti 
sienas. 

— Dante, kvieskite pastiprinimą. Tegu apsupa aikštę. 

Superintendentas nusiminęs papurtė galvą. Jo kakta buvo nu- 
sėta balzganais prakaito lašais, kurie krito ant jo šiurkščios odos 
striukės. Plaukai, visuomet dailiai sulaižyti, dabar buvo purvini 
ir susivėlę. 

- Kaip jūs tai įsivaizduojate, gražuole? Šiame suknistame pa- 
state niekas neveikia. Koridoriuose nėra vaizdo kamerų, nevei- 
kia nei telefonai, nei mobilieji, nei racijos. Joks už sušiktą lem- 
putę sudėtingesnis prietaisas, niekas, kam reikalingos bangos ar 
vienetai ir nuliai. Nebent pasiųstume pašto karvelį... 

— Kol nulipsime žemyn, jis jau bus toli. Vatikane vienuolis yra 
įprastas reiškinys, Dikanti, - tarė Fauleris. 

- Gal kas nors gali man paaiškinti, kaip jis sugebėjo pasprukti 
iš to kambario? Juk vis dėlto ketvirtas aukštas, langai uždaryti, 

o tas prakeiktas duris turėjome išlaužti. Visi išėjimai iš pastato 
arba užrakinti, arba saugomi, - pasakė trankydama delnu į palė- 
pės duris ir sukeldama kurtų dundesį bei dulkių debesį. 

— Buvome taip arti, - tarė Dantė. 

- Šūdas. Šūdas, šūdas ir dar kartą šūdas. Jis kone buvo mūsų 
rankose! 

Fauleris pirmasis konstatavo siaubingą tiesą, 0 jo žodžiai 
nuskambėjo Paolos ausyse kaip per antkapį brėžiamo kastuvo 
garsas. 

— Tačiau dabar teturime dar vieną lavoną, dottoressa. 

— Reikia elgtis diskretiškai, - tarė Dantė. 

Paola buvo net pamėlusi iš pykčio. Jei tuo metu priešais ją 
būtų stovėjęs Sirinas, ji tikrai nebūtų galėjusi susivaldyti. Pagal- 
vojo, kad tai jau trečias kartas, kai ji su malonumu tam šikniui 
būtų kumščiu išmalusi dantis ir paskui pažiūrėjusi, ar jis būtų 
išlikęs toks ramus, o jo balsas toks monotoniškas. 

Susidūrę su paskutine kliūtimi prie durų, vedančių ant stogo, 
jie nulipo žemyn nuleidę galvas. Dantė turėjo paeiti iki kito aikš- 
tės krašto, kol jo mobilusis pradėjo veikti, ir pasikalbėjo su Siri- 
nu, prašydamas atsiųsti pastiprinimą ir ištirti nusikaltimo vietą. 
Vigilanza vyriausiasis inspektorius atsakė, kad į nusikaltimo vietą 
gali atvykti tik vienas SNTS darbuotojas, apsirengęs civiliškai. 
Visus reikalingus instrumentus privalo neštis paprastame kelio- 
niniame lagamine. 

— Mes negalime leisti, kad kas nors apie tai suuostų. Supras- 
kite tai, Dikanti. 

— Nesuprantu, po velnių! Mes turime pagauti žudiką! Reikia 

visus evakuoti iš pastato, sužinoti, kaip jis įėjo, surinkti įrody- 
mus... 

Dantė žiūrėjo į ją kaip į pamišėlę. Fauleris lingavo galvą, ne- 
norėdamas kištis. Paola jautė leidžianti bylai užvaldyti ją iki pat 
sielos gelmių ir užnuodyti ramybę. Ji visuomet stengėsi išlikti 
kuo racionalesnė, nes puikiai pažinojo savo jautrų būdą. Kai kas 
nors pernelyg giliai ją sukrėsdavo, atsidavimas darbui pavirsda- 
vo apsėdimu. Dabar ji jautė, kad įsiūtis ėda jos dvasią kaip rūgš- 
ties lašai, nuolatos kapsintys ant gabalo žalios mėsos. 

Jie stovėjo ketvirto aukšto, kur viskas ir įvyko, koridoriuje. 
56-asis kambarys jau buvo tuščias. Jo gyventojas - žmogus, pa- 
taręs jiems ieškoti 57-ajame, buvo septyniasdešimt trejų metų 
belgų kardinolas Petfridas Hanelsas. Jį tas įvykis labai sukrėtė. 
Rezidencijos gydytojas dabar kaip tik jį apžiūrinėjo aukštu aukš- 
čiau, kur buvo laikinai įkurdintas. 

— Laimė, dauguma kardinolų koplyčioje kalbėjo vakaro mal- 
das. Tik penketas jų girdėjo klyksmus, ir jiems jau pasakyta, kad 
koridoriuose šūkavo kažkoks į rezidenciją prasmukęs pamišė- 
lis, - tarė Dantė. 

- Ir tai viskas? Šitaip mes kontroliuojame nuostolius? - įnir- 
šo Paola. - Mums pavyks net nuo pačių kardinolų nuslėpti, kad 
vienas jų nužudytas? 

— Tai nesudėtinga. Pasakysime, kad jis staiga sunegalavo ir dėl 
ūmaus gastrito priepuolio buvo išvežtas į Džemelio ligoninę. 

- Ir tuo viskas išspręsta, — ironiškai tarstelėjo Paola. 

— Ką gi, yra dar kai kas. Jūs negalite kalbėtis nė su vienu iš 
kardinolų be mano leidimo, taip pat apribotas nusikaltimo vie- 
tos lankymas. 

— Negali būti, kad kalbate rimtai. Mes turime ieškoti nusikal- 
timo pėdsakų ant durų, visose galimose vietose, koridoriuose... 
Jūs negalite kalbėti rimtai. 

— O ko jūs norite, bambina? Virtinės policijos automobilių 

prie durų? Tūkstančių fotoaparatų blyksčių? Žinoma, kad rė- 
kauti apie tai į visas keturias puses yra pats geriausias būdas 
pagauti jūsų išsigimėlį, - pamokomai išpyškino Dantė. - O gal 
norite prieš kameras pasipuikuoti savo Kvantiko diplomu? Jei 
jau esate tokia profesionalė, verčiau įrodykite tai veiksmais. 

Paola nepasidavė provokacijai. Dantė visiškai pritarė takti- 
kai viską slėpti. Taigi jai reikėjo rinktis: ar švaistyti laiką ban- 
dant pralaužti tą granitinę tūkstantmetę sieną, ar pasiduoti ir 
stengtis maksimaliai pasinaudoti visomis turimomis galimybė- 
mis ir būdais. 

— Paskambinkite Sirinui. Pasakykite, kad Bojus atsiųstų ge- 
riausią savo darbuotoją. Ir kad jo žmonės būtų ypač atidūs, jei 
kartais Vatikane pasirodytų karmelitas. 

Fauleris kostelėjo, norėdamas atkreipti Paolos dėmesį. Pasi- 
vedėjo ją į šalį ir prakalbo pašnibždomis, prikišęs lūpas prie 
pat ausies. Paola negalėjo nuslėpti, kad nuo jo alsavimo, virpi- 
nančio jos odą, visu kūnu nuvilnijo šiurpas, ir tuoj pat apsi- 
džiaugė dėvinti švarką, tad niekas to nepastebės. Ji labai gerai 
prisiminė jo stiprų ir tvirtą vakarykštį prisilietimą, kai ji kaip 
beprotė puolė į minią, o jis ją sugriebė ir grąžino jai sveiką 
nuovoką. Troško vėl pajusti jo apkabinimą, tačiau šioje situa- 
cijoje tas noras buvo visiškai netinkamas. Viskas buvo perne- 
lyg sudėtinga. 

— Greičiausiai visi tie įsakymai jau duoti ir dabar vykdomi, 
dottoressa. Ir užmirškite įprastą policijos operatyvinę grupę, nes 
Vatikanas niekuomet to neleis. Mums belieka susitaikyti su liki- 
mu ir bandyti Žaisti turimomis kortomis, kad ir kokios prastos 
jos būtų. Šioje situacijoje kaip niekada tinka posakis, vartoja- 
mas mano krašte: „Aklųjų šalyje ir vienaakis yra karalius“* 

Paola kaipmat suprato, apie ką kalbama. 


* Tėvas Fauleris turi omeny patarlę: One-eyed Pete is the marshall of Blindville. 

- Šį posakį Romoje irgi vartojame. Tėve, jūs teisus... pirmą 
kartą šioje byloje turime liudininką. O tai jau šis tas. 

Fauleris prakalbo dar tyliau. 

— Pasikalbėkite su Dante. Pagaliau būkite diplomatiška. Tegu 
jis atveria mums duris susitikti su Šo. Galbūt pavyks gauti išsa- 
mų nusikaltėlio išvaizdos apibūdinimą. 

— Tačiau be teismo dailininko... 

— Tai bus paskui, dottoressa. Jei kardinolas Šo jį matė, turėsi- 
me ir fotorobotą. Tačiau dabar svarbiausia kaip nors užrašyti jo 
parodymus. 

- Man kažkur girdėta jo pavardė. Ar tai tas pats Šo, kurio 
vardas minimas ataskaitose apie Karoskį? 

- Tas pats. Tai gana tvirtas ir protingas žmogus. Tikėkimės, pa- 
dės mums sudaryti išvaizdos apibūdinimą. Neprasitarkite jam, kad 
žinote mūsų įtariamojo vardą — pažiūrėsime, ar bus jį atpažinęs. 

Paola linktelėjo ir abu grįžo pas Dantę. 

— Ar jau baigėte, balandėliai? 

Paola nusprendė praleisti komentarą pro ausis. 

- Tėvas Fauleris man patarė elgtis ramiau, ir, manau, paklau- 
sysiu jo patarimo. 

Dantė pasižiūrėjo į ją su nepasitikėjimu, nustebęs dėl tokio 
pokyčio. Buvo aišku, kad jam ta moteris mažų mažiausiai atro- 
dė keista. 

- Labai išmintinga iš jūsų pusės, ispettore. 

—- Noi abbiamo dato nella croce*, ar ne, Dante? 

- Tai vienas būdas. Antras - suprasti, kad esate viso labo viešnia 
svetimoje šalyje. Šį rytą viskas buvo taip, kaip patinka jums, is- 
pettore. O dabar - taip, kaip norime mes. Supraskite, čia nėra 
nieko asmeniška. 


* Dikanti cituoja itališką „Don Kichoto“ vertimą. Ispaniškai frazė skamba taip: Con la 
Iglesia hemos dado („Susidūrėme su bažnyčia“). 

Paola giliai įkvėpė. 

— Gerai, Dante. Man reikia pasikalbėti su kardinolu Šo. 

- Jis savo kambaryje, stengiasi atsigauti po patirto sukrėtimo. 
Prašymas atmestas. 

— Superintendente. Vieną sykį pasielkite teisingai. Galbūt ši- 
taip mums pavyks sučiupti žudiką. 

Policininkas pasukiojo savo jaučio sprandą taip, kad tas net 
sutraškėjo. Pirmiausia į kairę, paskui į dešinę. Buvo aišku, kad 
svarsto. 

— Gerai, ispettore. Su viena sąlyga. 

— Kokia? 

— Kad pavartosite stebuklingus žodžius. 

- Eikit šikt. 

Paola apsisuko ir susidūrė su priekaištaujamu Faulerio, ste- 
binčio pokalbį iš tam tikro atstumo, žvilgsniu. Apsigręžė ir vėl 
grįžo prie Dantės. 

— Labai prašau. 

— Ko prašote, ispettore? 

"Tas kiaulė mėgavosi jos nusižeminimu. Na ir nieko tokio, te- 
gu sau pasidžiaugia. 

— Labai prašau jūsų, superintendente Dante, duoti man leidi- 
mą pasikalbėti su kardinolu Šo. 

Dantė plačiai išsišiepė. Jautėsi labai pamalonintas. Tačiau po 
minutėlės jo veidas vėl tapo rimtas ir neįžvelgiamas. 

— Penkios minutės, penki klausimai. Nė vieno daugiau. Aš 
irgi rizikuoju, Dikanti. 

Du Vigilanza darbuotojai, abu juodais kostiumais ir kakla- 
raiščiais, išėjo iš lifto ir atsistojo abiejose 57-ojo kambario, ku- 
riame gulėjo naujausia Karoskio auka, durų pusėse. Jie saugos 
duris, iki atvyks SNTS darbuotojas. Dikanti nutarė panaudoti 
tą laiką ir apklausti liudininką. 

— Kuriame kambaryje apsistojęs Šo? 

Kambarys buvo tame pačiame aukšte. Dantė palydėjo juos iki 
42-ojo, paskutinio kambario prie durų, vedančių link tarnybinių 
laiptų. Superintendentas švelniai, dviem pirštais pabeldė į duris. 

Atidarė jau nebesišypsanti sesuo Helena. Juos pamačius, jos 
veide nušvito palengvėjimas. 

— Kokia laimė, kad jums viskas gerai. Žinau, kad ant laiptų 
persekiojote kažkokį lunatiką. Ar pavyko jį sučiupti? 

- Deja, ne, seserie, - atsakė jai Paola. - Manome, kad pabėgo 
pro virtuvę. 

— Ak, Dieve mano, pro prekių vartus? Šventoji Alyvų kalno 
Mergele, kas per nelaimė. 

- Seserie, argi nesakėte, kad yra tik vienas įėjimas? 

— Tik vienas, pagrindinės durys. O ten ne įėjimas, tiktai var- 
tai. Jie dideli ir rakinami specialiu raktu. 

Paola pradėjo suvokti, kad sesers Helenos italų kalba skiriasi 
nuo tos, kuria kalbėjo jie. Ji pernelyg daug dėmesio skyrė daik- 
tavardžiams. 

— O žudi... norėjau pasakyti, užpuolikas negalėjo įeiti pro ten, 
seserie? 

Vienuolė papurtė galvą. 

— Raktą turi tik sesuo ekonomė ir aš. O ji kalba tik lenkiškai, 
kaip ir dauguma čia dirbančių vienuolių. 

Kriminologė pamanė, kad tikriausiai vienuolė, atrakinusi Dan- 
tei duris, ir buvo sesuo ekonomė. Tik dvi raktų kopijos. Mįslė 
vis labiau pynėsi. 

— Ar galime užeiti pas kardinolą? 

Sesuo Helena energingai papurtė galvą. 

— Tai neįmanoma, dottoressa. Jis... kaip čia pasakyti... zdener- 
wowany. Nervingumo būsenos. 

- Labai trumpam, - tarė Dantė. 

Vienuolė dar labiau surimtėjo. 

— Zaden. Ne ir ne. 

Atrodė, kad ji stengiasi pasislėpti už savo gimtosios kalbos, 
norėdama duoti neigiamą atsakymą. Jau buvo beužverianti du- 
ris, bet Fauleris pastatė koją ant slenksčio, šitaip sutrukdyda- 
mas jas visiškai uždaryti. Ir ištarė dvejojančiu balsu, tarsi kram- 
tydamas žodžius: 

- Sprawiač przyjemnošė, potrzebujemy žeby widzieč kardynal- 
ny Shaw, siostra Helena. 

Vienuolės akys tapo tarsi lėkštės. 

— Wasz jezyk polski nie jest dobry*. 

- Žinau. Man reikėtų dažniau lankytis jūsų nuostabioje šaly- 
je. Bet aš ten nebuvau nuo pat „Solidarumo“** gimimo laikų. 

Vienuolė vis dar rūškana palingavo galvą, tačiau buvo matyti, 
kad kunigas pelnė jos pasitikėjimą. Nenoromis pravėrė duris ir 
pasitraukė į šoną. 

— Nuo kada mokate lenkiškai? — sušnibždėjo Paola įeidama į 
kambarį. 

— Turiu tik pagrindus, dottoressa. Kelionės praturtina protą, 
juk žinote. 

Dikanti sekundę apstulbusi žiūrėjo į jį, kol visą jos dėmesį 
patraukė žmogus, gulintis lovoje. Kambarys skendėjo prieblan- 
doje, žaliuzės buvo beveik visiškai nuleistos. Ant kardinolo kak- 
tos bolavo šlapia nosinė ar rankšluostis - tamsoje buvo sunku 
įžiūrėti. Kai prisiartino prie kojūgalio, kardinolas šnopuodamas 
truputį kilstelėjo pasirėmęs alkūne, ir rankšluostis nuslydo jo 
veidu. Tai buvo tvirto kūno sudėjimo, ryškių bruožų vyras. Jo 
visiškai balti plaukai buvo prilipę prie šlapios kaktos. 

— Atleiskite, aš... 


* Tėvas Fauleris mandagiai prašo sesers Helenos pasimatyti su kardinolu Šo; vienuolė 
jam atsako, kad jis nelabai gerai kalba lenkiškai. 

** „Solidarumas“ — 1980 m. Lenkijoje kilęs judėjimas, įkurtas Nobelio taikos premijos 
laureato, elektriko Lecho Valensos. Tarp Jono Pauliaus II ir Valensos visuomet buvo 
glaudus ryšys, net teigiama, kad Vatikanas iš dalies finansavo „Solidarumą“. 

Dantė pasilenkė pabučiuoti kardinolo žiedo, bet kardinolas jį 
sulaikė. 

— Prašom, ne. Ne dabar. 

* Inspektorius šiek tiek nustebęs žengė žingsnį atgal. Turėjo at- 
sikrenkšti prieš tardamas žodį. 

- Kardinole Šo, apgailestaujame dėl šio įsiveržimo, bet priva- 
lome užduoti jums keletą klausimų. Ar jaučiatės pakankamai 
stiprus ir galėsite mums atsakyti? 

- Žinoma, mano vaikai, žinoma. Aš tik truputėlį ilsėjausi. Bai- 
sus jausmas būti šitaip užpultam šventoje vietoje. Tiesą sakant, 
po keleto minučių turiu su kai kuo susitikti ir išspręsti keletą 
klausimų. Prašyčiau kuo trumpiau. 

Dantė pažvelgė į seserį Heleną, paskui į Šo. Šis suprato. Be 
liudininkų. 

- Seserie Helena, būkite maloni, labai prašau įspėti kardinolą 
Pauljiką, kad keletą minučių pavėluosiu. 

Vienuolė paliko kambarį murmėdama prakeiksmus, greičiau- 
siai nelabai tinkamus Dievo tarnaitės lūpoms. 

— Kaip viskas nutiko? — paklausė Dantė. 

— Užlipau į savo kambarį pasiimti brevijoriaus ir išgirdau siau- 
bingą klyksmą. Keletą sekundžių stovėjau tarsi įbestas, ko gera, 
norėdamas įsitikinti, ar tai ne mano vaizduotės padarinys. Vė- 
liau pasigirdo bildesys, tarsi kas būtų visu greičiu lėkęs laiptais, 
o vėliau girgždėjimas. Nustebęs išėjau į koridorių. Prisispaudęs 
prie lifto durų stovėjo karmelitų vienuolis, tarsi norėdamas pa- 
sislėpti toje mažytėje įduboje. Pažvelgiau į jį, jis atsisuko ir taip 
pat pažiūrėjo į mane. Švenčiausioji Dievo Motina, jo akyse buvo 
tiek neapykantos. Tuo momentu vėl išgirdau girgždesį ir karme- 
litas mane pastūmė. Parkritau ant grindų ir surikau. Visa kita 
jūs jau žinote. 

— Ar aiškiai matėte jo veidą? - įsiterpė Paola. 

— Beveik visą jį slėpė tanki barzda. Nelabai ką atsimenu. 

— Ar galėtumėte nusakyti, koks jo veidas ir kūno sudėjimas? 

— Nemanau, juk mačiau jį tik akimirką, o mano regėjimas ne- 
be toks, koks buvo anksčiau. Vis dėlto pamenu pilkšvai žilus 
plaukus. Tačiau iš karto supratau, kad jis nėra vienuolis. 

— Kas jus privertė taip pamanyti, Eminencija? - įsiterpė Fau- 
leris. 

- Žinoma, jo veiksmai. Ten, prigludęs prie lifto durų, jis visiš- 
kai nebuvo panašus į Dievo tarną. 

"Tuo metu nervingai kosčiodama grįžo sesuo Helena. 

— Kardinole Šo, kardinolas Pauljikas sakė, kad kai tik galėsi- 
te, ateitumėt dalyvauti komisijos, rengiančios devynių dienų ge- 
dulo pamaldas, posėdyje. Aš jau paruošiau pirmo aukšto posė- 
džių salę. 

— Ačiū, seserie. Susisiekite su Antunu, nes man kai ko reikės. 
Pasakykite jiems, kad būsiu po kelių minučių. 

Dantė suvokė, kad Šo leidžia suprasti pokalbį pasibaigus. 

— Ačiū už viską, Eminencija. Jau turime eiti. 

- Neįsivaizduojate, kaip apgailestauju. Devynių dienų pamal- 
dos bus laikomos visose Romos bažnyčiose ir tūkstančiuose vi- 
so pasaulio bažnyčių bus meldžiamasi už mūsų Šventojo Tėvo 
sielą. Tai labai atsakingas darbas, ir aš tikrai neketinu jo atidėti 
dėl paprasčiausio stumtelėjimo. 

Paola norėjo kažką sakyti, bet Fauleris švelniai spustelėjo jai 
alkūnę ir kriminologė nurijo klausimą. Atsisveikindama linkte- 
lėjo kardinolui. Kai jau buvo bepalieką kambarį, kardinolas už- 
davė labai pavojingą klausimą. 

— Ar tas žmogus susijęs su dingimais? 

Dantė staiga tapo labai lėtas ir atsakė žodžiais, iš kurių balsių 
ir priebalsių tiesiog sunkėsi saldumas. 

- Jokiu būdu, Eminencija, tai paprasčiausias provokatorius. 
Greičiausiai priklauso tiems jauniesiems antiglobalistams. Jūs 
gi žinote, jie mėgsta persirenginėti, norėdami atkreipti dėmesį. 

Kardinolas dar aukščiau pakilo ant alkūnių, kol galiausiai at- 
sisėdo lovoje. Kreipėsi į vienuolę. 

- Tarp kai kurių mano brolių kardinolų sklinda gandai, kad 
du iš aukščiausių kurijos narių nedalyvaus konklavoje. Tikiuosi, 
jiems abiem viskas gerai. 

— Kur jūs tai girdėjote, Jūsų Eminencija? 

Paola nustebo. Ji gyvenime nebuvo girdėjusi tokio saldaus, 
švelnaus ir nusižeminusio balso kaip Dantės, kai jis tarė pasta- 
rąjį klausimą. 

— Ak, mano vaikai, mano amžiuje jau ne viską atsimeni. Pa- 
vyzdžiui, kas ką nors šnibžtelėjo tarp kavos ir deserto. Tačiau 
galiu užtikrinti, kad nesu vienintelis, tai girdėjęs. 

- Eminencija, greičiausiai tai tik nepagrįsti gandai. Jums lei- 
dus, toliau užsiimsime ramybės drumstėjo paieškomis. 

- Tikiuosi, greitai jį surasite. Paskutiniu metu Vatikane per 
daug neramumų, galbūt atėjo laikas pakeisti mūsų saugumo po- 
litikos strategiją. 

Neaiškus Šo grasinimas, lygiai taip pat įvilktas į saldų toną 
kaip ir Dantės klausimas, neliko nė vieno iš trijų nepastebėtas. 
Net Paolos gyslose sustingo kraujas, nors ji nemėgo nė vieno iš 
pažįstamų Vigilanza narių. 

Sesuo Helena išėjo iš kambario kartu su jais ir nutolo korido- 
riumi. Ant laiptų jos lūkuriavo stambaus sudėjimo kardinolas, 
greičiausiai Pauljikas; kartu su juo sesuo Helena nulipo laiptais. 

Vos tik Paola pamatė sesers Helenos nugarą dingstant laiptų 
apačioje, atsisuko į Dantę su rūgščia veido mina. 

- Atrodo, kad nuostolių kontrolė taip gerai neveikia, kaip ma- 
nėte, superintendente. 

- Prisiekiu, nieko nesuprantu. —- Dantės veide atsispindėjo su- 
sirūpinimas. — Bent jau tikimės, kad tikroji priežastis jiems ne- 
žinoma. Tai neatrodo neįmanoma. O jei ir toliau viskas eisis kaip 
iki šiol, tas pats Šo galėtų būti kitas, padžiausiantis savo raudo- 
nus sandalus. 

— Mažų mažiausia, ką žino kardinolai, - kad dedasi kažkas 
keista, - tarė kriminologė. - Nuoširdžiai sakant — aš beveik no- 
rėčiau, kad tas prakeiktas reikalas sprogtų tiesiai jiems po nosi- 
mis, o mes galėtume dirbti taip, kaip šioje byloje pridera. 

Kai Dantė jau rengėsi aštriai atsikirsti, ant paradinių laiptų 
pasirodė kažkoks siluetas. Karlas Bojus nusprendė atsiųsti žmogų, 
kurį laikė geriausiu ir diskretiškiausiu SNTS darbuotoju. 

- Laba diena visiems. 

— Laba diena, direktoriau Bojau, - atsakė Paola. 

Vėl atėjo laikas nuodugniai susipažinti su Karoskio nusikalti- 
mo vieta. 


FTB AKADEMIJA 
Kvantikas, Virdžinija 


1999 m. rugpjūčio 22 d. 


—- Užeikite, užeikite. Manau, žinote, kas aš? 

Paolai pažintis su Robertu Vėberiu buvo tas pats, kas egipto- 
logui paties Ramzio II būti pakviestam gerti kavos. Ji įėjo į po- 
sėdžių salę, kur garsusis kriminologas vertino egzaminus laikan- 
čius keturis studentus. Jis jau dešimt metų nebedirbo savo dar- 
bo, bet jo tvirti žingsniai FTB koridoriuose įkvėpdavo nuošir- 
džią pagarbą. Tas žmogus iš esmės pakeitė teismo mokslą, su- 
kūręs naują nusikaltėlių paieškos metodą: psichologinį portre- 
tą. Jis visuomet buvo vertintojas elitinio FTB kurso, sudaryto iš 
studentų, kilusių iš įvairių pasaulio kampelių. Studentai būda- 
vo tiesiog sužavėti, nes galėjo akis į akį susitikti su žmogumi, 
kuriuo nepaprastai gėrėjosi. 

- Žinoma, aš jus pažįstu, pone. Turiu pasakyti... 

- Taip, aš jau žinau: kokia garbė su manimi susipažinti ir taip 
toliau. Jei kaskart, sakydami man šiuos žodžius, duotų po dolerį, 
dabar būčiau labai turtingas. 

Kriminologas buvo įnikęs į storą bylą, gulinčią jam po nosimi. 

Paola įkišo ranką į kelnių kišenę, ištraukė suglamžytą popierėlį ir 
ištiesė jį Vėberiui. 

— Man garbė su jumis susipažinti, pone. 

Vėberis pažvelgė į popierėlį ir pratrūko juoktis. Tai buvo dole- 
rio banknotas. Ištiesė ranką ir paėmė. Išlygino ir įsikišo į švarko 
kišenę. 

- Neglamžykite banknotų, Dikanti. Tai Jungtinių Valstijų iždo 
nuosavybė. 

Bet nusišypsojo, patenkintas vykusiu merginos atsakymu: 

— Turėsiu tai omeny, pone. 

Vėberio veidas staiga surūstėjo. Išmušė tiesos valanda, ir kiek- 
vienas jo ištartas žodis merginai prilygo kūjo smūgiui. 

- Esate silpna, Dikanti. Vos įveikiate minimumą fizinėse ir taik- 
lumo pratybose. Ir jums trūksta charakterio. Iš karto pasiduoda- 
te. Paprasčiausiai užsiblokuojate susidūrusi su negandomis. 

Paola jautėsi įskaudinta. Labai sunku ištverti, kai gyva legen- 
da priverčia tave raudonuoti. O dar blogiau, kai tame kimiame 
balse nesijaučia nė menkiausios simpatijos gaidelės. 

- Jūs nesamprotaujate. Nusimanote, bet privalote viską išspausti 
iš savęs. O tam privalote kurti. Kurkite, Dikanti. Aklai nesivado- 
vaukite vadovėliais. Improvizuokite ir pamatysite. Ir būkite di- 
plomatiškesnė. Štai jūsų baigiamieji vertinimai. Atplėškite, kai iš- 
eisite iš kabineto. 

Paola drebančiomis rankomis paėmė iš Vėberio rankų voką ir 
atidarė duris, jausdamasi dėkinga, kad pagaliau gali dingti iš čia. 

- Dar vienas dalykas, Dikanti. Koks yra tikrasis žudiko ma- 
niako motyvas? 

— Žudymo troškimas, kurio jis negali numalšinti. 

Senasis kriminologas nepatenkintas papurtė galvą. 

- Esate arti tiesos, tačiau dar ne ten, kur turėtumėt būti. Jūs vėl 
galvojate taip, kaip rašoma knygose, panele. Ar jūs pati galite 
suprasti tą geismą žudyti? 

— Ne, pone. 

- Kartais reikia užmiršti psichiatrijos traktatus. Tikrasis moty- 
vas yra kūnas. Išanalizuokite veikalą ir pažinsite kūrėją. Noriu, 
kad tai būtų pirmoji mintis, kai įžengsite į nusikaltimo vietą. 


Dikanti bėgte nubėgo į savo kambarį ir užsidarė vonios kam- 
baryje. Kai pagaliau pavyko bent kiek nusiraminti, atplėšė voką. 
Gerą laiko tarpą negalėjo suvokti to, ką mato. 


Iš visų dalykų ji gavo aukščiausius įvertinimus ir kartu vertingą 
pamoką: ne viskas yra taip, kaip atrodo. 


DOMUS SANCTAE MARTHAE 
Piazza Santa Marta 1 


2005 m. balandžio 7 d., ketvirtadienis, 17:49 


Buvo praėjusi šiek tiek daugiau nei valanda, kai žudikas paliko 
tą kambarį. Paola dar galėjo justi patalpoje jo buvimą, tarsi uos- 
tų nematomą įsisenėjusį dūmą. Ji visuomet stengėsi racionaliai 
mąstyti apie žudikus maniakus. Tai buvo paprasta, kai pareikš- 
davo savo nuomonę (o taip dažniausiai ir nutikdavo) sėdėdama 
patogiame veltiniu išmuštame kabinete. 

Ir visiškai kas kita - įeiti į kambarį, saugantis neužminti ant 
kraujo dėmių. Ir ne tik stengiantis nepanaikinti įkalčių. Svar- 
biausia — prakeiktas kraujas visam laikui sugadins gerus batus. 

Ir sielą. 


Jau beveik treji metai, kai direktorius Bojus asmeniškai neda- 
lyvaudavo apžiūrint nusikaltimo vietą. Paola įtarė, kad Bojus da- 
bar prisiėmė šį įsipareigojimą norėdamas laimėti taškų Vatikano 
aukštųjų asmenų akyse. Tačiau vargu ar politiniais sumetimais, 
nes ta prakeikta byla turėjo likti paslaptyje. 

Jis įėjo pirmas, Paola iš paskos. Kiti liko laukti koridoriuje, 

žiūrėdami tiesiai prieš save, šiek tiek sutrikę. Kriminologė nu- 
girdo Dantę ir Faulerį persimetant keliomis frazėmis - net būtų 
galėjusi prisiekti, kad jos buvo ištartos ne visai mandagiu tonu — 
tačiau pasistengė sutelkti visą dėmesį į tai, kas buvo kambario 
viduje, o ne į tai, ką paliko išorėje. 

Paola pasiliko prie durų, netrukdydama Bojui atlikti įprastus 
veiksmus. Pirmiausia fotografijos: po vieną iš kiekvieno kamba- 
rio kampo, viena - lavono iš viršaus, dar po vieną iš visų įmano- 
mų pusių ir po vieną visų tyrimui ką nors duoti galinčių detalių 
nuotrauką. Iš viso daugiau nei šešiasdešimt blykstės žybsnių, 
apšviečiančių sceną nerealiais, baltais, nutrūkstančiais tonais. 
Paola pamažu apsiprato su prieblanda ir garsais. 

Giliai įkvėpė, stengdamasi negalvoti apie kraujo kvapą, palie- 
kantį gerklėje geležies prieskonį. Užsimerkė ir mintyse labai lė- 
tai suskaičiavo nuo šimto iki nulio, stengdamasi suderinti savo 
širdies ritmą su mažėjančia skaičių seka. Pamišęs šuoliavimas 
tariant „Šimtas“ ties „penkiasdešimt“ tapo lengva ristele ir vos 
girdimu ritmingu stuksėjimu tariant „nulis“ 

Atsimerkė. 

Ant lovos tysojo septyniasdešimt vienų metų kardinolo Žeral- 
do Kardoso lavonas. Prie raižyto lovos galvūgalio buvo pri- 
rištas dviem rankšluosčiais stipriai suveržtais mazgais. Jam už- 
dėta pijusė nusmukusi ant vieno šono - iškrypėliškai komiškas 
vaizdas. 

Paola mintyse pasikartojo Vėberio mantrą: „Jei nori pažinti 
kūrėją, išstudijuok jo veikalą“ Pakartojo tai kartą, antrą, tyloje 
judindama lūpas, kol tų žodžių prasmė tarsi išsitrynė jos burno- 
je, bet įsitvirtino smegenyse kaip suvilgytas antspaudas, palie- 
kantis žymę popieriuje, o pats tampantis sausas. 


— Pradėkime, - garsiai tarė Paola ir išsitraukė iš kišenės dik- 
tofoną. 

Bojus net nepažvelgė į ją. Tuo momentu buvo sutelkęs dėmesį 
į netiesioginių įkalčių ir kraujo dėmių tyrinėjimą. 

Kriminologė pradėjo kalbėti į diktofoną taip, kaip to ją išmo- 
kė Kvantike: pirmiausia pastebėjimai, o tada išvados. Tų išvadų 
rezultatas turėtų būti ganėtinai panašus į tikrų įvykių rekonst- 
rukciją. 


Pastebėjimas: lavono rankos pririštos prie lovos jo paties kambary- 
je, ant baldų nematyti jokių kovos pėdsakų. 

Išvada: Karoskis pateko į kambarį, prisidengęs kokiu nors preteks- 
tu, greitai ir tyliai sutramdė auką. 


Pastebėjimas: ant grindų guli kruvinas rankšluostis. Atrodo suglam- 
žytas. 

Išvada: galimas dalykas, kad Karoskis užkišo aukai burną, o vėliau 
rankšluostį ištraukė, norėdamas užbaigti savo makabrišką mo- 
dus operandi: nupjauti liežuvį. 


Pastebėjimas: išgirdome klyksmą. 

Išvada: greičiausiai, kai kamštis buvo ištrauktas, Kardosas sugebė- 
jo surikti. Liežuvį nupjauna pabaigoje, prieš rengdamasis išdur- 
ti akis. 


Pastebėjimas: aukos akys neliestos, gerklė perpjauta. Pjūvis atrodo 
padarytas paskubomis, pilna kraujo. Abi rankos savo vietoje. 
Išvada: Karoskis šiuo atveju pradėjo savo ritualą kūno kankinimu, 
numatęs vėliau viską atlikti paeiliui. Šalin liežuvį, šalin akis, ša- 

lin rankas. 


Paola atidarė kambario duris ir paprašė Faulerį trumpam užeiti. 

Pamatęs makabrišką vaizdą, Fauleris susiraukė, bet nenusu- 
ko akių. Kriminologė atsuko diktofono juostelę ir abu išklausė 
paskutinį punktą. 

— Manote, kad ritualo atlikimo tvarka yra kuo nors ypatinga? 

— Nežinau, dottoressa. Kalbėjimas yra kunigui svarbiausias: 
balsu suteikiami sakramentai. Akys jokiu būdu neapibūdina ku- 
nigo tarnystės, nes savarankiškai nedalyvauja nė vienoje jos funk- 
cijų. Tačiau rankos, be abejo, dalyvauja — jos yra šventos, nes 
liečia Kristaus Kūną, teikiant Eucharistijos sakramentą. Kunigo 
rankos visuomet šventos, kad ir ką jis darytų. 

- Ką turite omeny? 

— Netgi tokio pabaisos kaip Karoskis rankos tebėra šventos. 
Jo galimybė teikti sakramentus yra tokia pati kaip ir švenčiau- 
sio, tyriausio iš kunigų. Tai prieštaravimas, tačiau taip jau yra. 

Paola sudrebėjo. Mintis, kad toks niekšingas padaras kaip Ka- 
roskis galėtų turėti tiesioginį kontaktą su Dievu, jai pasirodė 
siaubinga ir pasibjaurėtina. Prisiminė, kad jai pačiai pagrindinis 
motyvas atsisakyti Dievo buvo įsivaizduoti Jį kaip nepakenčia- 
mą tironą savo baltame danguje. Bet įsigilinimas į siaubą, iškry- 
pėliškumą tokių kaip Karoskis, kurie iš tikrųjų turėtų skelbti Jo 
žodį, sužadino jai visiškai kitokius jausmus. Pasijuto išduota, kaip 
kad turėjo jaustis Jis, ir akimirką susitapatino su Juo. Staiga 
labai aiškiai prisiminė Mauricijų ir susigraudino, kad jo nėra čia, 
gal jis galėtų suteikti prasmę tai prakeiktai beprotybei. 

- Dieve šventas. 

Fauleris patraukė pečiais, gerai nežinodamas, ką atsakyti. Vėl 
išėjo iš kambario. Paola įjungė diktofoną. 


Pastebėjimas: auka vilki sutaną, iki galo perpjautą priekyje. Po ja 
medvilniniai apatiniai marškinėliai ir boksininkų tipo trumpi- 
kės. Marškinėliai taip pat perpjauti, greičiausiai kokiu nors ašt- 
riu instrumentu. Ant krūtinės daug pjūvių, sudarančių žodžius: 
EGO TE ABSOLVO. 

Išvada: Karoskis šiuo atveju pradėjo savo ritualą kūno kankinimu, 
numatęs vėliau viską atlikti paeiliui. Šalin liežuvį, šalin akis, šalin 

rankas. Žodžiai EGO TE ABSOLVO taip pat buvo Portinio 
nužudymo vietoje - remiantis Dantės pateiktomis nuotrauko- 
mis — ir Robairos. Šiuo atveju pasikeitimas yra keistas. 


Pastebėjimas: daugybė mažyčių kraujo dėmių ant sienų. Taip pat 
dalinis pėdos atspaudas šalia lovos ant grindų. Atrodo, kraujas. 

Išvada: viskas šioje nusikaltimo vietoje yra ganėtinai keista. Nega- 
lime daryti išvados, kad jo nusikaltimo stilius evoliucionavo ar 
kad jis bandė prisitaikyti prie aplinkos. Jo modus operandi anar- 
chiškas ir... 


Kriminologė nuspaudė diktofono stabdymo mygtuką. Kažkas 
čia ne taip, kažkas siaubingai neatitiko. 

— Kaip sekasi, direktoriau? 

— Prastai. Labai prastai. Paėmiau pirštų atspaudus nuo durų, 
nuo naktinio stalelio ir lovos galvūgalio, beveik nieko daugiau. 
Yra įvairiausių pirštų atspaudų, bet nemanau, kad jie būtų Ka- 
roskio. 

Rankose laikė laminuotą plastiko gabalėlį, kuriame gana 
ryškiai buvo matyti rodomojo piršto atspaudas, ką tik paimtas 
nuo lovos galvūgalio. Lygino jį prieš šviesą su Faulerio jiems 
pateikta kortele su Karoskio piršto atspaudu (jį buvo paėmęs 
pats Fauleris Karoskio kameroje po pabėgimo, nes Šv. Mato ins- 
titute nebuvo įprasta imti pacientų pirštų atspaudus). 

— Tai tik pradinis įspūdis, bet manau, kad daugelis taškų su- 
tampa. Štai ši kylanti šakelė yra gana charakteringa ir štai ši 
delta formos uodegėlė... - kalbėjo Bojus labiau sau nei Paolai. 

Paola žinojo - jei Bojus pripažindavo piršto atspaudą tikru, 
paprastai tai pasitvirtindavo. Bojus garsėjo kaip daktiloskopijos 
ekspertas. Žiūrėdama į jį, ji apgailestavo, kad aplinkybės puikų 
detektyvą pavertė biurokratu. 

— Nieko daugiau, daktare? 

— Nieko. Nei plaukų, nei odos atplaišų, nieko. Tas žmogus 
tikrų tikriausias vaiduoklis. Jei dar būtų užsimovęs pirštines, 
tikrai pamanyčiau, kad Kardosą nužudė dvasia. 

— Nėra nieko dvasiška šioje perrėžtoje trachėjoje, daktare. 

Direktorius pažvelgė į lavoną su neslepiama nuostaba, galbūt 
apmąstydamas pavaldinės žodžius, o gal darydamas savo paties 
išvadas. Galiausiai atsakė: 

— Tai jau tikrai, tiesa. 


Paola išėjo iš kambario, palikusi Bojų toliau dirbti savo dar- 
bą. Tačiau žinojo, kad jis nieko daugiau neras, o jei ir ras, tai 
labai mažai. Karoskis buvo nepaprastai gudrus ir, nors skubėjo, 
apdairiai nieko po savęs nepaliko. Jos galvoje įkyriai sukosi ne- 
rimą keliantis įtarimas. Apsidairė aplinkui. Buvo atvykęs Kami- 
las Sirinas, lydimas kažkokio žmogaus. Iš pažiūros tai buvo iš- 
džiūvęs ir trapus žmogelis, bet tokio pat aštraus žvilgsnio kaip ir 
jo nosis. Sirinas prisiartino ir pristatė jį kaip magistrą Džanlui- 
džį Varonę, vienintelį Vatikano miesto teisėją. Individas Paolai 
nepasirodė simpatiškas: panašus į surūgusį ir paliegusį maitva- 
nagį su švarku. 

"Teisėjas turėjo pasirašyti lavono išnešimo protokolą. Lavonas 
turėjo būti išneštas visiškai slaptai. Abu Corpo di Vigilanza agen- 
tai, anksčiau saugoję duris, dabar jau buvo persirengę. Dėvėjo 
juodus darbo kombinezonus ir latekso pirštines. Jie buvo įpa- 
reigoti sutvarkyti ir užantspauduoti kambarį po to, kai jį paliks 
Bojus ir jo komanda. Fauleris sėdėjo ant mažo suolelio korido- 
riaus gale ir ramiai skaitė brevijorių. Kai Paola suprato, kad Si- 
rinui ir magistrui jos nebereikia, priėjo prie kunigo ir atsisėdo 
šalia. Fauleris negalėjo atsikratyti dėja vu jausmo. 

— Ką gi, dottoressa. Dabar pažįstate dar daugiau kardinolų. 

Paola liūdnai šyptelėjo. Kiek daug pasikeitimų vos per dvi- 
dešimt keturias valandas, praėjusias nuo tos minutės, kai abu 

laukė ties kamerlingo kabineto durimis. Tačiau jie nė per žings- 
nį nepriartėjo prie Karoskio. 

— Maniau, kad makabriški pokštai yra superintendento Dan- 
tės teritorija. 

- Žinoma, dottoressa. Aš tik užėjau į svečius, 

Paola pravėrė burną ir vėl užčiaupė. Norėjo pasikalbėti su 
Fauleriu apie tai, kas jai nedavė ramybės dėl Karoskio ritualo, 
bet taip ir nežinojo, kas konkrečiai jai kelia nerimą. Nusprendė 
palaukti, kol viską kaip reikiant apgalvos. 

Šiek tiek vėliau Paola karčiai įsitikins, kad tas sprendimas bu- 
vo siaubinga klaida. 


DOMUS SANCTAE MARTHAE 
Piazza Santa Marta 1 


2005 m. balandžio 7 d., ketvirtadienis, 19:53 


Dantė su Paola jau sėdėjo automobilyje, kuriuo atvyko Bojus. 
Direktorius buvo pasirengęs užvežti juos į lavoninę, o pats vykti 
į SNTS būstinę ir pasistengti nustatyti, kokiais ginklais buvo įvyk- 
dyti nusikaltimai. Kai Fauleris buvo belipąs į automobilį, nuo 
Šventosios Mortos namų durų jį pakvietė kažkieno balsas. 

- Tėve Fauleri! 

Kunigas atsigręžė. Tai buvo kardinolas Šo. Jis pamojo ranka 
ir Fauleris priėjo. 

- Viliuosi, kad jaučiatės geriau, Eminencija. 

Kardinolas šiltai nusišypsojo. 

- Turime nuolankiai priimti visus Viešpaties mums siųstus iš- 
bandymus. Mielas Fauleri, norėjau pasinaudoti galimybe asme- 
niškai padėkoti jums už savo išgelbėjimą. 

- Eminencija, kai mes pasirodėme, jums nebegrėsė pavojus. 

- Kas žino, kas žino, kaip galėjo pasielgti tas lunatikas sugrį- 
žęs? Galite tikėtis mano padėkos. Aš asmeniškai įsipareigoju 
informuoti kuriją, kokį puikų karį ji turi. 

— Tikrai nebūtina, Eminencija. 

— Sūnau mano, niekuomet nežinai, kada prireiks paslaugos. 
Kada kas nors sugalvos jums pakenkti. Juk labai svarbu laimėti 
pasitikėjimą, jūs žinote. 

Fauleris pažvelgė nesuprantančiu žvilgsniu. 

- Žinoma, mano sūnau... - tęsė Šo. - Kurijos padėka galėtų 
būti dar konkretesnė. Net galėtume pareikalauti jus skirti į Vati- 
kaną. Kamilas Sirinas jau praranda reakciją. Galbūt jo vietą ga- 
lėtų užimti kas nors, kas pasirūpintų, kad šis skandalas visiškai 
būtų ištrintas. Kad dingtų. 

Fauleris pradėjo suvokti. 

- Jūsų Eminencija man siūlo pamesti kokį nors dokumentą? 

Kardinolas sąmoksliškai ir gana vaikiškai mostelėjo, visiškai 
netinkamai šiai situacijai. Jis manė, kad jam pavyko pasiekti ko 
norėjo. 

— Būtent, mano sūnau. Numirėliai nekeršija. 

Kunigas dviprasmiškai šyptelėjo. 

— Nieko sau, jūs cituojate Bleiką*. Niekuomet negirdėjau kar- 
dinolą cituojant „Pragaro patarles“ 

Šo staiga pasipūtė, o jo balsas tapo metalinis. Jam aiškiai ne- 
patiko kunigo tonas. 

- Viešpaties keliai paslaptingi. 

— Viešpaties keliai nesutampa su Priešo keliais, Eminencija. 
Aš tai išmokau vaikystėje, mokykloje. Ir ta frazė dar neprarado 
vertės. 

— Chirurgo instrumentai kartais susitepa. O jūs esate tarsi 
gerai išaštrintas skalpelis, sūnau. Sakykime, kad šiuo atveju in- 
teresas yra abipusis. 


* Viljamas Bleikas - XVIII a. anglų poetas protestantas. Jo „Dangaus ir pragaro santuo- 
ka“ — tai daugiažanris kūrinys, kurį sunkoka klasifikuoti, nors galima priskirti prie 
satyrinių poemų. Didžiąją dalį kūrinio sudaro „Pragaro patarlės“ - aforizmai, kuriuos 
Bleikui atseit padiktavo velnias. 

- Esu tik kuklus kunigas, — tarė Fauleris, apsimestinai nu- 
stebęs. 

— Nė kiek tuo neabejoju. Tačiau tam tikruose sluoksniuose 
kalbama apie jūsų... gebėjimus. 

— O tuose pačiuose sluoksniuose nekalbama apie mano pro- 
blemas su vyresnybe, Eminencija? 

— Apie tai irgi kai kas žinoma. Tačiau neabejoju, kad atėjus 
laikui jūs pasielgsite taip, kaip reikia. Neleisite, kad geras jūsų 
Bažnyčios vardas būtų valkiojamas laikraščių puslapiuose, sūnau. 

Kunigo atsakymas buvo šalta ir paniekinama tyla. Kardinolas 
keletą kartų tėviškai patapšnojo jam per tvarkingo jo clergyman 
švarko petį ir pažemino balsą iki šnibždesio. 

- Šiais neramiais laikais kas gi neturi vienos kitos paslaptė- 
lės? Gali būti, kad jūsų vardas pasirodys kai kuriuose kituose 
dokumentuose. Pavyzdžiui, Šventosios inkvizicijos šaukime į teis- 
mą. Dar kartą. 

Ir kaip niekur nieko apsisuko ir pradingo Šventosios Mortos 
duryse. Fauleris įlipo į automobilį, kur jo kolegos jau laukė įjung- 
tu varikliu. 

- Jums viskas gerai, tėve? Nekaip atrodote, - pasidomėjo Di- 
kanti. 

- Jaučiuosi puikiai, dottoressa. 

Paola įdėmiai žiūrėjo į jį. Melas buvo akivaizdus: Fauleris at- 
rodė išbalęs kaip drobė. Dabar galėjai jam drąsiai duoti dešimt 
metų daugiau. 

- Ko norėjo kardinolas Š0? 

Fauleris pasistengė atsakyti Paolai nerūpestinga šypsena, ta- 
čiau tai tik dar labiau išryškino jo būseną. 

— Jo Eminencija? Ak, nieko. Norėjo, kad perduočiau linkėji- 
mų vienam bendram draugui. 


MIESTO LAVONINĖ 


2005 m. balandžio 8 d., penktadienis, 01:25 


— Susitikimai su jumis apyaušriais jau virsta įpročiu, dottores- 
sa Dikanti. 

Paola kažką sumurmėjo pusiau mandagiai, pusiau atsainiai. 
Fauleris, Dantė ir teismo medikas stovėjo vienoje skrodimų sta- 
lo pusėje. Ji priešais juos. Visi keturi dėvėjo mėlynus chalatus ir 
mūvėjo latekso pirštines — būtinus tos vietos atributus. Susitiki- 
mas trečią kartą vos per keletą dienų merginai priminė kažką, 
ką buvo skaičiusi. Kažką apie pragaro periodiškumą. Kad pra- 
garas susidaro iš pasikartojimų. Galbūt priešais juos ir nebuvo 
pragaras, tačiau jie matė tikrą jo egzistavimo įrodymą. 

Kardoso lavonas atrodė dar baisiau štai šitaip, paguldytas ant 
stalo. Nupraustas, be kraujo, kuriuo prieš kelias valandas buvo 
aptaškytas visas kūnas, atrodė tarsi baltas manekenas su siau- 
bingomis, giliomis, sausomis žaizdomis. Kardinolas buvo liesas 
vyras, ir praradus tiek kraujo jo veidas panėšėjo į įdubusią, kal- 
tinančią kaukę. 

— Ką apie jį žinome, Dante? - paklausė Dikanti. 

Superintendentas perskaitė mažoje užrašų knygutėje, kurią 
visuomet nešiojosi švarko kišenėje. 

- Žeraldas Klaudijus Kardosas, gimęs 1934 metais, nuo 2001- 
ųjų paskirtas kardinolu. Laikomas darbininkų gynėju, visuomet 
palaikė vargšus ir benamius. Prieš tapdamas kardinolu, labai ge- 
rai užsirekomendavo San Chosė vyskupijoje. Ten yra svarbiausi 
Pietų Amerikos fabrikai, - čia Dantė paminėjo dvi žinomiausias 
pasaulyje automobilių markes. - Visuomet stengėsi būti tarpi- 
ninkas tarp darbininkų ir įmonės. Darbininkai jį mylėjo, vadino 
„profsąjungų vyskupu“. Jis buvo įvairių Romos kurijos kongre- 
gacijų narys. 

Šį kartą net teismo medikas tylėjo. Robairą jis išmėsinėjo su 
šypsena lūpose, tyčiodamasis iš Pontjero nepakantumo. Po ke- 
leto valandų ant jo stalo atsidūrė žmogus, iš kurio šaipėsi. Kitą 
dieną - dar vienas kardinolas. Žmogus, kuris, bent jau pasak 
dokumentų, buvo padaręs daug gera. Iškilo dvejonė, ar oficiali 
ir tikroji biografija sutampa, ir Fauleris pirmasis uždavė šį klau- 
simą Dantei. 

- Superintendente, ar turime dar ką nors, išskyrus spaudos 
citatas? 

— Tėve Fauleri, nedarykite klaidos, manydamas, kad visi mūsų 
Šventosios Motinos Bažnyčios tarnai gyvena dvejopą gyvenimą. 

— Pasistengsiu tai prisiminti. - Faulerio veidas atrodė sustin- 
gęs. - O dabar prašyčiau man atsakyti. 

Dantė apsimetė galvojąs, sau būdingu judesiu sukinėdamas 
traškantį sprandą į kairę ir į dešinę. Paolai pasirodė, kad arba jis 
labai gerai žinojo atsakymą, arba buvo puikiai pasirengęs klau- 
simui. 

— Aš kai kam paskambinau. Beveik visi pritaria oficialiajai 
versijai. Keletas nesvarbių paslydimų, atrodo, nieko ypatinga. 
Keletas pakvailiojimų su marihuana jaunystėje, dar prieš tam- 
pant kunigu. Šiek tiek abejotinos politinės pažiūros studijuojant 

universitete, nieko daugiau. Jau būdamas kardinolu turėjo kele- 
tą nesutarimų su kai kuriais kolegomis iš kurijos, kadangi gynė 
vieną nelabai kurijos toleruojamą grupę - charizmatikus* Ta- 
čiau, apskritai paėmus, buvo geras žmogus. 

— Kaip ir kiti du, - tarė Fauleris. 

— Atrodo, taip. 

— Ką galite pasakyti apie nusikaltimo įrankį, daktare? - įsiter- 
pė Paola. 

"Teismo medikas mostelėjo link aukos kaklo, paskui parodė 
pjūvius krūtinėje. 

— Tai aštrus daiktas, lygia briauna, gali būti virtuvinis peilis, 
bet labai gerai išaštrintas. Ankstesniais atvejais nenorėjau saky- 
ti savo nuomonės, bet pamatęs visų pjūvių pavyzdžius manau, 
kad visiems trims nusikaltimams panaudotas tas pats įrankis. 

Paola įsidėjo tai į galvą. 

— Dottoressa, - tarė Fauleris. - Manote, Karoskis bandys ką 
nors padaryti per Voitylos laidotuves? 

— Po velnių, nežinau. Saugumas aplink Šventosios Mortos na- 
mus, be abejo, bus sustiprintas... 

- Žinoma, - pagyrūniškai tarė Dantė. - Jie taip užsibarikada- 
vę, kad nepasižiūrėję į laikrodį nė nežino, diena ar naktis. 

... NOIS saugumui ir anksčiau buvo skiriama daugiau dėme- 
sio, tai davė mažai naudos. Karoskis pademonstravo neįtikimą 
išmoningumą ir šaltakraujiškumą. Atvirai sakau: neturiu jokių 
minčių. Nežinau, ar jis ką nors ketina daryti, nors abejoju. Pas- 
taruoju atveju nespėjo užbaigti savo ritualo ir nepaliko mums 
kruvinos žinios kaip abiem ankstesniais atvejais. 


* Charizmatikai — kontroversiška grupė, atliekanti gana keistus ritualus: jos nariai šoka 
ir gieda pritariant būgneliais, daro kūliavirsčius (narsiausi net atlieka salto mortale), 
nuverčia ant grindų bažnytinius suolus arba pasilypėję ant jų sako prakalbas slaptomis 
kalbomis... Visa tai, jų teigimu, yra įkvėpta Šventosios Dvasios ir sukelia jiems nepa- 
prastą euforiją. Katalikų bažnyčia visuomet kreivai žiūrėjo į šią grupę. 

— O tai reiškia, kad mes praradome vieną pėdsaką, - pasiguo- 
dė Fauleris. 

- Taip, tačiau ta aplinkybė turėjo jį sunervinti ir padaryti pa- 
žeidžiamą. Nors niekuomet negali žinoti, kas dedasi tokio išga- 
mos galvoje. 

— Turėsime labai dėmesingai saugoti kardinolus, - tarė Dantė. 

— Ne tik saugoti juos, bet ir ieškoti jo. Nors ir nieko nesiimtų, 
garantuoju, kad jis kur nors netoliese, žiūri į mus ir juokiasi. 
Galėčiau lažintis iš ko tik norite. 


ŠV. PETRO AIKŠTĖ 


2005 m. balandžio 8 d., penktadienis, 10:15 


Jono Pauliaus II laidotuvės vyko kasdieniškai įprastai. Taip kaip 
įprastai gali vykti daugiau nei tūkstančio milijonų žmonių religi- 
nio vadovo laidotuvės, kuriose dalyvauja daugelio valstybių va- 
dovai ir svarbiausios planetos karūnuotosios galvos. Tačiau ne 
tik jie buvo ten. Šimtai tūkstančių tikinčiųjų plūdo į Šv. Petro 
aikštę, ir kiekvienas tų veidų turėjo savo istoriją, kuri šmėkščio- 
jo akyse kaip ugnis už židinio grotelių. Vis dėlto keletas veidų 
bus labai svarbūs šioje istorijoje. 


Vienas jų buvo Andrėjos Otero. Ji taip niekur ir nerado Ro- 
bairos. Užsilipusi ant stogo kartu su kolegomis iš Vokietijos te- 
levizijos, žurnalistė suvokė tris dalykus. Pirma: įdėmiai žiūrint 
pro žiūronus po pusvalandžio pradeda nepakeliamai skaudėti 
galvą. Antra: visų kardinolų sprandai atrodo visiškai vienodi. Ir 
trečia: tuose krėsluose sėdėjo tik šimtas dvylika kardinolų. Ji 
perskaičiavo keletą kartų. O ant jos kelių gulintis spausdintas 
rinkikų sąrašas skelbė, kad jų turėjo būti šimtas penkiolika. 

Kamilas Sirinas jokiu būdu nebūtų jautęsis ramus, jei būtų 
žinojęs, kokios mintys virė Andrėjos Otero galvoje, tačiau jis 
pats turėjo savo (ir labai didelių) bėdų. Viena jų buvo Viktoras 
Karoskis, kardinolus žudantis maniakas. Tačiau Karoskis per 
laidotuves nepridarė Sirinui bėdos, tikrai jų pridarė neidentifi- 
kuotas lėktuvas, pažeidęs Vatikano oro erdvę per patį apeigų 
įkarštį. Nerimas, sukaustęs Siriną tuo metu, prisiminus Rugsėjo 
11-osios išpuolius, nebuvo mažesnis nei trijų persekioti lėktuvo 
pakilusių naikintuvų pilotų. Laimė, po kelių minučių visi su pa- 
lengvėjimu atsiduso, nes paaiškėjo, kad neidentifikuotą lėktuvą 
pilotuojantis lakūnas iš Makedonijos paprasčiausiai padarė klaidą. 
Tas epizodas privedė Siriną iki kraštutinumo. Vėliau vienas jo 
artimų pavaldinių prasitarė išgirdęs Siriną kalbant pakeltu tonu 
pirmąsyk per penkiolika metų, kuriuos dirbo jo vadovaujamas. 


Dar vienas Sirino pavaldinys, Fabijus Dantė, sukinėjosi tarp 
žmonių. Keikė likimą, nes žmonės stumdydamiesi ir lipdami jam 
ant kojų grūdosi link popiežiaus Voitylos karsto, o daugelis šau- 
kė „Santo subito!“ tiesiai jam į ausį. Nesėkmingai žvalgėsi virš 
galvų ir plakatų, ieškodamas vienuolio karmelito su tankia barz- 
da. Nebuvo tarp labiausiai apsidžiaugusių, kai laidotuvės baigė- 
si, bet beveik. 


Tėvas Fauleris buvo vienas iš daugelio kunigų, dalijančių ko- 
muniją susirinkusiesiems, ir jam kelis kartus pasirodė, kad žmo- 
gus, besirengiantis priimti Kristaus Kūną iš jo rankų, turi Ka- 
roskio veidą. Kol šimtai tikinčiųjų lėtai, vorele judėjo link jo, 
norėdami gauti komuniją, Fauleris meldėsi dėl dviejų priežas- 
čių: viena buvo ta, kuri atvedė jį į Romą, o antra - jis prašė 
Visagalį suteikti jam nušvitimą ir jėgų atsilaikyti prieš tai, su kuo 
susidūrė Amžinajame mieste. 

Nenujausdama, kad Fauleris prašo Kūrėjo pagalbos didžiąja 
dalimi ir dėl jos, Paola stebėjo žmonių veidus nuo Šv. Petro bazi- 
likos laiptų. Ji įsitaisė kamputyje, bet nesimeldė. Niekuomet to 
nedarė. Nežiūrėjo labai atidžiai į žmones, nes po keleto minučių 
visi veidai pradeda atrodyti vienodi. Ji galvojo apie to pabaisos 


motyvus. 


Daktaras Bojus sėdėjo priešais daugelį ekranų kartu su 
Andželu, SNTS kompiuterių specialistu. Jie gaudavo tiesioginį 
vaizdą aikštėje iš išsidėsčiusių RAI kamerų anksčiau, nei jis pa- 
sirodydavo eteryje. Jie čia įsirengė savotišką medžioklės punk- 
tą, kuriame pabuvę įsitaisė galvos skausmą, panašų į Andrėjos 
Otero. O „inžinieriaus“ - kaip jį tebevadino Andželas dėl savo 
palaiminto nežinojimo - nė padujų. 


Aikštės prieigose Džordžo Bušo slaptosios agentūros darbuo- 
tojai susiėmė su Vigilanza agentais, kai pastarieji neleido jiems 
patekti į aikštę. Tiems, kurie bent iš nuogirdų žino apie slaptąją 
agentūrą, atrodys neįmanoma, kad tokią dieną jie pasiliko įvy- 
kių nuošaly. Niekas niekuomet jiems dar nebuvo taip aiškiai ir 
griežtai uždraudęs kur nors patekti. Nepaisant to, Vigilanza tai 
padarė. Kad ir kaip agentai reikalavo, taip ir liko nieko nepešę. 


Viktoras Karoskis dalyvavo Jono Pauliaus II laidotuvėse la- 
bai pamaldžiai nusiteikęs, garsiai kalbėdamas maldas. Reikia- 
mais momentais giedojo nuostabiai gražiu ir sodriu balsu. Nu- 
varvino vieną kitą labai nuoširdžią ašarą. Kūrė ateities planus. 

Niekas neatkreipė į jį dėmesio. 


VATIKANO SPAUDOS SALĖ 


2005 m. balandžio 8 d., penktadienis, 18:25 


Andrėja Otero atlėkė į spaudos konferenciją uždususi. Ne tik 
dėl karščio, bet ir dėl to, kad buvo užmiršusi akreditacijos kor- 
telę viešbutyje ir turėjo prašyti apstulbusio taksisto pusiaukelė- 
je apsisukti ir grįžti atgal. Žioplumas labai nepakenkė, nes ji 
išvyko valanda anksčiau. Buvo sumaniusi pasirodyti ten gerokai 
prieš numatytą laiką ir pasikalbėti su oficialiu Vatikano atstovu 
spaudai Choakinu Balselsu apie kardinolo Robairos „išgaravi- 
mą“ Visi mėginimai jį rasti taip ir liko bevaisiai. 

Spaudos salė buvo didžiosios auditorijos priestate, pastaty- 
tame Jono Pauliaus II pontifikato metais. Labai modernus pa- 
statas, kuriame gali tilpti daugiau nei šeši tūkstančiai žmonių, 
trečiadieniais, Šventojo Tėvo audiencijos dieną, visuomet bū- 
davo pilnutėlis. Pagrindinis įėjimas buvo iš gatvės, tiesiai šalia 
Sant'Uffizio rūmų. 

Pačioje salėje buvo 185 sėdimos vietos. Andrėja tikėjosi, kad 
atvykusi prieš penkiolika minučių ras gerą vietą atsisėsti, tačiau 
paaiškėjo, kad dar kokie trys šimtai žurnalistų puoselėjo tą pa- 

čią viltį. Nieko nuostabaus, kad visi netilpo į salę. 3042 žiniask- 
laidos atstovai iš 90 šalių buvo akredituoti nušviesti tą rytą įvy- 
kusias laidotuves ir konklavą. Žiniasklaidos dėka daugiau nei 
du milijardai žmonių, pusė jų katalikai, šį rytą atsisveikino su 
velioniu popiežiumi, patogiai sėdėdami savo namuose ar kabi- 
netuose. „O aš esu čia. Aš, Andrėja Otero“ Cha, kad dabar ją 
pamatytų jos kurso draugės iš žurnalistikos fakulteto. 

Taigi ji jau spaudos konferencijoje, kurioje juos informuos apie 
konklavą, bet taip ir neradusi, kur atsisėsti. Kuo patogiau įsitai- 
sė prie sienos šalia durų. Kadangi tai vienintelis įėjimas, ji galės 
iš karto užkalbinti atvykusį Balselsą. 

Neskubėdama perskaitė, ką buvo užsirašiusi apie Vatikano 
atstovą spaudai. Jis buvo gydytojas, vėliau tapo žurnalistu. Opus 
Dei tikrasis narys, gimęs Kartachenoje, remiantis visais apibūdi- 
nimais, rimtas ir labai šaltas tipas. Greitai sulauks septynias- 
dešimties, pasak neoficialių šaltinių (kuriais Andrėja buvo lin- 
kusi besąlygiškai pasitikėti), garsėjo kaip vienas įtakingiausių Va- 
tikano asmenų. Metų metus gaudavo informaciją iš paties po- 
piežiaus lūpų ir suteikęs tinkamą formą paskleisdavo ją į viešu- 
mą. Jei nuspręsdavo, kad koks dalykas turi likti paslaptyje, taip 
ir būdavo. Iš Balselso lūpų informacija niekuomet nenutekėda- 
vo. Jo gyvenimo aprašymas buvo įspūdingas. Andrėja perskaitė 
visus jam įteiktų ordinų ir medalių pavadinimus: riterio ordinas 
už šitai, riterio kryžius už tai, didysis kryžius dar už kažką... Jo 
pasižymėjimai užėmė du lapus, kiekvienai premijai skirta po ei- 
lutę. Atrodo, kietas riešutėlis. 

„Bet mano dantys labai tvirti, po velnių“. Ji susirūpinusi audė 
savo mintis stiprėjančio šurmulio fone, bet staiga salė sprogo 
nuo siaubingos garsų kakofonijos. 

Pirmiausia suskambo vienas garsas, tarsi pirmasis lašas, ža- 
dantis liūtį. Paskui trys ar keturi. O tada užgriuvo visas ūžesys 
skirtingų tonų ir pypsėjimų. 

Atrodė, kad tuzinai mobiliųjų telefonų suskambo visi kartu. 
Triukšmas truko maždaug keturiasdešimt sekundžių. Visi Žur- 
nalistai išsitraukė savo mobiliuosius ir palenkė galvas. Pasigirdo 
keletas nusiskundimų balsu. 

Vaikinai, pradžia vėluos penkiolika minučių. Jei ir toliau 
taip, nespėsime parengti reportažų. 

Andrėja už keleto metrų nugirdo kažką kalbant ispaniškai. 
Alkūnėmis prasiskynė taką ir pamatė įdegusią subtilių veido bruo- 
žų merginą. Iš akcento nusprendė, kad ji meksikietė. 

- Labas, kaip laikaisi? Aš Andrėja Otero iš El Globo. Klau- 
syk, gal tu žinai, kodėl visi mobilieji suskambo vienu metu? 

Meksikietė nusišypsojo ir parodė jai savo telefoną. 

- Žiūrėk, tai žinutė iš Vatikano spaudos biuro. Jei yra svarbių 
naujienų, mums visiems kartu atsiunčia trumpąją žinutę. Tai la- 
bai patogus ir modernus būdas - šitaip mes visuomet informuo- 
ti. Vienintelis nepatogumas — tai tas triukšmas, kai esame visi 
kartu. Štai šia žinute informuojama, kad ponas Balselsas vėluos. 

Andrėją sužavėjo išradingas sumanymas. Pasiųsti informaciją 
tūkstančiams žurnalistų neturėjo būti labai paprasta. 

— Nejaugi tu nedavei savo duomenų mobiliųjų telefonų tarny- 
bai? — nustebo meksikietė. 

— Na... dar ne. Niekas man nieko nesakė. 

- Ką gi, nesijaudink. Matai tą merginą štai ten? 

— Tą šviesiaplaukę? 

— Ne, tą pilku švarku, su aplanku rankoje. Prieik prie jos ir 
pasakyk, kad nori gauti žinutes telefonu. Po mažiau nei pusva- 
landžio būsi įtraukta į jų duomenų bazę. 

Andrėja taip ir padarė. Prisiyrė prie merginos ir išpyškino jai 
savo duomenis. Mergina paprašė akreditacijos kortelės ir įvedė 
jos mobiliojo telefono numerį į savo elektroninę užrašų knygelę. 

- Jūs jau sujungta su centrine būstine, — tarė ir pavargusi nu- 
sišypsojo, bet aiškiai didžiuodamasi technologija. - Kokia kalba 
norėtumėte gauti žinias iš Vatikano? 

— Ispanų. 

— Tradicine ispanų ar kokios nors ispaniškai kalbančios šalies 
variantu? 

- Įprasta ispanų, —- pasakė ispaniškai. 

- Scusi? - nustebo mergina tobula (ir paniekinama) italų kalba. 

- Atleiskite. Prašom tradicine ispanų. 

— Po maždaug penkiasdešimties minučių būsite įtraukta į nau- 
dojimosi paslauga sąrašą. Dabar būkite maloni pasirašyti štai šį 
dokumentą, tai sutikimas gauti informaciją. 

Žurnalistė pakeverzojo savo vardą lapo, kurį mergina, net ne- 
pažvelgusi į ją, ištraukė iš aplanko, apačioje ir padėkojusi atsi- 
sveikino. 

Grįžo į savo vietą ir pamėgino perskaityti dar ką nors apie 
Balselsą, bet sustiprėjęs murmesys pranešė apie oficialiojo at- 
stovo atvykimą. Andrėja sukaupė visą dėmesį į pagrindinį įėji- 
mą, bet ispanas jau buvo įėjęs pro mažytes dureles, paslėptas už 
pakylos, į kurią dabar kaip tik ir lipo. Apsimesdamas visiškai 
ramus, tvarkėsi savo popierius, duodamas laiko operatoriams 
sureguliuoti kameras ir žurnalistams susėsti. 

Andrėja prakeikė savo nevykusią dalią ir alkūnėmis skinda- 
masi kelią pradėjo spraustis link pakylos, kur atstovas spaudai 
laukė už pulto. Vargais negalais prasibrovė. Kol likusieji jos ko- 
legos sėdosi, Andrėja prisiartino prie Balselso. 

— Pone Balselsai, aš Andrėja Otero iš dienraščio El Globo. 
Visą savaitę nesėkmingai bandžiau surasti... 

— Vėliau. 

Atstovas nė nesiteikė žvilgtelėti į ją. 

-— Bet, pone Balselsai, jūs nesuprantate, privalau patikrinti vie- 
ną informaciją. 

- Aš jau pasakiau jums, panele: vėliau. Pradėsime. 

Andrėja buvo priblokšta. Jis nė karto nesiteikė pažvelgti į ją 
ir tai ją įsiutino. Ji pernelyg buvo įpratusi pavergti vyrus savo 
dviejų žydrų švyturių žvilgsniu. 

- Bet, pone Balselsai, primenu jums, kad atstovauju svarbiam 
Ispanijos dienraščiui... - žurnalistė tikėjosi užsidirbti taškų iš- 
traukdama į dienos šviesą faktą, kad priklauso ispanų žiniask- 
laidai, tačiau iš to nebuvo jokios naudos. Pašnekovas pirmą kar- 
tą pažvelgė į ją, o jo akyse tvyrojo šaltis. 

- Koks, sakėte, jūsų vardas? 

— Andrėja Otero. 

— Iš kokio dienraščio? 

- El Globo. 

- O kur Paloma? 

Paloma, oficialioji korespondentė Vatikane. Ta, kuri kaip ty- 
čia porai dienų buvo parvykusi į Ispaniją ir jai ten nutiko tokia 
smulkmenėlė — nemirtina avarija, suteikusi Andrėjai galimybę 
ją pakeisti. Blogai, kad Balselsas klausia apie ją, labai blogai. 

— Na... ji neatvyko, ją ištiko bėda... 

Balselsas taip suraukė antakius, kaip tik senas Opus Dei na- 
rys sugeba juos suraukti. Andrėja nustebusi truputį žingtelėjo 
atgal. 

— Mergaite, prašyčiau pasižiūrėti į esančius už jūsų žmones, — 
pasakė Balselsas, rodydamas į sugrūstas kėdžių eiles. - Tai jūsų 
kolegos iš CNN, BBC, Reuters ir šimto kitų agentūrų. Kai kurie 
jų jau buvo akredituoti Vatikane žurnalistai, kai jūs dar nebuvo- 
te gimusi. Ir visi jie laukia spaudos konferencijos pradžios. Pa- 
darykite paslaugą ir sėskitės tuoj pat į savo vietą. 

Andrėja apsisuko sugėdinta, liepsnojančiais skruostais. Sėdin- 
tys pirmoje eilėje reporteriai ironiškai šypsojosi. Kai kurie jų 
atrodė tokie seni kaip suknista Berninio kolonada. Kol brovėsi į 
salės galą, kur buvo palikusi savo lagaminėlį su kompiuteriu, 
išgirdo Balselsą itališkai juokaujant su kažkuo iš pirmos eilės. 
Skardžios, beveik nežmogiškos juoko trelės nuaidėjo jai už nu- 
garos. Neturėjo nė mažiausios abejonės, kad pokštas buvo apie 
ją. Dar daugiau veidų atsisuko į jos pusę, ir Andrėja išraudo iki 

ausų. Nunarinta galva, ištiestomis rankomis skynėsi kelią, atrodė, 
tarsi plauktų per kūnų jūrą. Kai pagaliau pasiekė savo vietą, tik 
pastvėrė lagaminėlį, apsisuko ir nėrė pro duris. Mergina, kuriai 
prieš minutę diktavo savo duomenis, griebė ją už rankos ir įspėjo: 

— Atminkite, jei išeisite, jau nebegalėsite grįžti iki spaudos 
konferencijos pabaigos. Durys uždaromos. Juk žinote, tokios 
taisyklės. 

„Kaip teatre, — pagalvojo Andrėja. - Visiškai kaip teatre“ 

Nupurtė merginos ranką ir išėjo netarusi nė žodžio. Durys už 
jos užsidarė su trenksmu, tačiau tai nepadėjo išginti gėdos iš 
Andrėjos sielos, nors suteikė šiokį tokį palengvėjimą. Ji bevil- 
tiškai troško užsirūkyti, tad pradėjo naršyti savo elegantiškos 
striukės kišenėse, ieškodama cigarečių, kol užčiuopė dėžutę mė- 
tinių ledinukų, guodžiančių ją nesant jos draugo nikotino. Prisi- 
minė, kad praėjusią savaitę metė rūkyti. 

„Pats sušikčiausias metas mesti“ 

Išsitraukė dėžutę ir įsimetė į burną tris ledinukus. Skonis bu- 
vo kaip šviežių vėmalų, tačiau bent jau burna turėjo ką veikti. 
Vis dėlto tai nė kiek negelbėjo atsikratyti įpročio. 

Andrėja Otero ateityje daug kartų prisimins tą momentą. Pri- 
simins, kaip stovėjo šalia durų, atsirėmusi į staktą, stengdamasi 
nusiraminti ir keikdama save už kvailumą, kad leidosi išjuokia- 
ma kaip kokia paauglė. 

Tačiau prisimins tai ne dėl to. Tai liks jos atmintyje todėl, kad 
siaubingas atradimas, vos jos nepražudęs ir galiausiai atvedęs 
pas ją žmogų, pakeisiantį jos gyvenimą, įvyko dėl to, kad ji nu- 
sprendė palaukti, kol mėtiniai ledinukai ištirps burnoje, o jau 
tada pabėgti. Paprasčiausiai truputėlį nusiraminti. Kiek laiko 
tirpsta mėtinis ledinukas? Neilgai. Andrėjai tai pasirodė amži- 
nybė, nes visas jos kūnas prašyte prašėsi grįžti į viešbutį ir palįs- 
ti po antklode. Tačiau ji prisivertė palaukti, bent jau dėl to, kad 
nelaikytų savęs nugalėta, bėgančia pabrukus uodegą. 

"Tačiau tie trys ledinukai pakeis jos gyvenimą (ir, labai galimas 
dalykas, visą Vakarų pasaulio istoriją, tačiau to juk negalime ži- 
noti, tiesa?) paprasčiausiai dėl to, kad ji laiku atsidūrė reikia- 
moje vietoje. 

Kai jau buvo likusios trys mažytės mėtomis kvepiančios plokš- 
telės, prilipusios prie gomurio, iš už gatvės kampo išniro pašto 
pasiuntinys. Vilkėjo oranžinį kombinezoną, prie jo derančią ke- 
purę, rankoje laikė krepšį ir labai skubėjo. Priėjo tiesiai prie jos. 

- Atleiskite, ar čia spaudos salė? 

- Taip, čia. 

— Turiu skubų pavedimą įteikti siuntinius šiems asmenims: 
Maiklui Viljamsui iš CNN, Bertei Hengrend iš RTL... 

Andrėja pasibodėjusi jį nutraukė. 

— Nesivarginkit, bičiuli. Spaudos konferencija jau prasidėjo. 
Reikės valandą palaukti. 

Pasiuntinys pažvelgė į ją kupinu nuostabos, nesuprantančiu 
žvilgsniu. 

— Negali būti. Man sakė, kad... 

Andrėja piktavališkai apsidžiaugė galimybe permesti savo pro- 
blemas kitam asmeniui. 

- Juk žinote. Tokios taisyklės. 

Nevilties kupinu gestu pasiuntinys persibraukė ranka veidą. 

- Jūs nesuprantat, panele. Šį mėnesį ir taip ne pirmą kartą 
pavėluoju. Skubius siuntinius reikia pristatyti per valandą nuo 
pavedimo arba man niekas nesumokės. Iš viso yra dešimt vokų, 
už kiekvieną po trisdešimt eurų. Jei neatliksiu šio pavedimo, 
mano agentūra gali netekti galimybės aptarnauti Vatikaną, o ma- 
ne, žinoma, atleis. 

Andrėja išsyk susigraudino. Ji buvo geras žmogus. Na, gerai — 
impulsyvi, nesvarstanti, kaprizinga. Kartais savo tikslą pasiek- 
davo pasitelkusi melą (ir tonas sėkmės). Bet buvo geras žmo- 
gus. Ji pažvelgė į pasiuntinio vardą, parašytą kortelėje, prisegto- 

je prie kombinezono krūtinės. Tai buvo dar vienas Andrėjos bū- 
do bruožas. Ji visuomet kreipdavosi į žmones vardu. 

- Klausykite, Džuzepe, nors ir kaip norėčiau, negaliu jums 
atidaryti durų. Jos atsidaro tik iš vidaus. Jei gerai įsižiūrėsite, 
pamatysite, kad čia nėra nei rankenos, nei užrakto. 

Vaikinas iš nevilties sumykė. Įsisprendė rankomis į šonus, abi- 
pus savo atsikišusio pilvuko, aiškiai matomo net po kombinezo- 
nu. Bandė ką nors sugalvoti. Iš padilbų pažvelgė į Andrėją. An- 
drėja pamanė, kad stebeilijasi į jos krūtis - mergina turėjo šią 
karčią patirtį nuo pat paauglystės, - bet vėliau suprato, kad jis 
žiūri į kabančią ant jos kaklo akreditacijos kortelę. 

- Klausykite, aš jau sugalvojau. Atiduosiu vokus jums, ir viskas. 

Ant akreditacijos kortelės buvo Vatikano herbas, tad pasiun- 
tinys bus pamanęs, kad ji ten dirba. 

- Žinote, Džuzepe... 

— Kam tas Džuzepė, vadinkite mane Bepu, — tarė vaikinas, 
kuisdamasis krepšyje. 

— Bepai, aš tikrai negaliu... 

- Klausykite, jūs privalote padaryti man šią paslaugą. Nesi- 
jaudinkite dėl parašo, aš pats pasirašysiu už gavėjus. Tiesiog pa- 
keverzosiu už kiekvieną skirtingai, ir reikalas baigtas. Jūs tik 
turite man pažadėti įteikti jiems šiuos vokus, kai atidarys duris. 

- Bet... 

Tačiau Bepas jau įdėjo jai į delną dešimt minėtų vokų. 

— Ant kiekvieno yra žurnalisto vardas. Klientas tikrai žinojo, 
kad jie visi čia, tad nesijaudinkite. Gerai, tai aš jau eisiu, nes dar 
turiu nunešti laiškus į Corpo di Vigilanza ir Via Lamarmora. Iki 
ir ačiū, gražuole. 

Ir Andrėjai nespėjus nieko suregzti keistasis subjektas apsi- 
suko ir dingo. 

Andrėja šiek tiek sutrikusi pasiliko žiūrinėdama dešimt vokų. 
Jie buvo adresuoti dešimčiai svarbiausių pasaulio žiniasklaidos 

priemonių korespondentų. Andrėja žinojo apie keturių iš jų re- 
putaciją ir mažiausiai su dviem iš jų susipažino spaudos salėje. 

Vokai buvo pusės lapo dydžio, visi vienodi — skyrėsi tik adre- 
satų vardai. Vienas dalykas iškart sužadino jos žurnalistinę uos- 
lę ir kažkur viduje suskambo aliarmo skambutis — tai buvo fra- 
zė, pasikartojanti ant visų vokų. Kairiajame viršutiniame voko 
kamputyje ranka buvo parašyta: 


SKUBU — ATPLĖŠTI TUOJAU PAT 


Moralinė dilema Andrėją kamavo maždaug penkias sekun- 
des. Išsprendė ją įsimetusi į burną mėtinį ledinuką. Apsidairė į 
kairę ir į dešinę. Gatvė buvo kaip iššluota, nė vieno galimo pašto 
nusikaltimo liudininko. Išsirinko vieną voką iš dešimties ir at- 
sargiai jį atplėšė. 

„Iš paprasčiausio smalsumo“ 

Voke buvo tik du daiktai. Vienas Blusens markės DVD diske- 
lis su nenutrinamu flomasteriu užrašyta ta pačia fraze. Ir laiške- 
lis angliškai: 


Šio diskelio turinys be galo svarbus. Ko gera, tai svarbiausia 
metų, o gal ir amžiaus žinia. Kai kas mėgins jus nutildyti. 
Kuo greičiau peržiūrėkite diskelio medžiagą ir kuo anksčiau 
ją išplatinkite. Tėvas Viktoras Karoskis. 


Andrėja pradžioje pagalvojo, kad tai, ko gera, paprasčiausias 
pokštas. Buvo tik vienas būdas patikrinti. Ištraukė iš lagaminė- 
lio kompiuterį, įjungė ir įkišo diskelį. Prakeikė operacinės siste- 
mos lėtumą visomis kalbomis, kurias mokėjo — ispaniškai, an- 
gliškai ir prasta vadovėline italų, — ir kai pagaliau kompiuteris 
įsikrovė, pamatė, kad diskelyje filmas. 

Pažiūrėjo tik pirmąsias keturiasdešimt sekundžių ir pajuto 
poreikį išsivemti. 

Paola visur ieškojo Faulerio. Visai nenustebo, radusi jį apačioje, 
su ginklu rankoje; kunigo švarkas tvarkingai sulankstytas gulėjo 
ant kėdės, balta apykaklė - ant šaudymo kabinos lentynėlės, ran- 
kovės iki pečių paraitotos. Jo ausis dengė apsauginės ausinės, 
tad prieš prisiartindama Paola palaukė, kol ištuštės apkaba. Ją 
žavėjo neskubrūs judesiai ir tobula nusitaikymo poza. Jo rankos 
buvo labai stiprios, nors jų šeimininkas jau nugyvenęs pusę am- 
žiaus. Ginklo vamzdis buvo nukreiptas į taikinį ir po šūvio nė 
milimetru nepasislinkdavo į šoną, tarsi būtų įtaisytas uoloje. 

Kriminologė stebėjo, kol jis ištuštino ne vieną, o tris apkabas. 
Šaudė iš lėto, visiškai neskubėdamas, prisimerkęs, šiek tiek į 
šoną palenkęs galvą. Galiausiai pastebėjo ją. Šaudymo salėje bu- 
vo penkios kabinos, atskirtos storomis medinėmis sienomis, nuo 
kurių į tolį tįso plieniniai laidai. Ant laidų kabojo juodieji taiki- 
nių skrituliai, kuriuos skriemulių sistema leido nutolinti dau- 
giausia per keturiasdešimt metrų. 

— Labas vakaras, dottoressa. 

— Keistokas laikas treniruotis, ar ne? 

- Nenorėjau grįžti į viešbutį. Žinau, kad šiąnakt vis tiek neuž- 
migsiu. 

Paola linktelėjo. Puikiausiai jį suprato. Išstovėti ant kojų vi- 
sas laidotuves nieko neveikiant buvo siaubinga. Tikrai ši naktis 
bus bemiegė. Ji mirė iš noro nuveikti ką nors naudinga. 

— O kur mano draugas superintendentas? 

- Sulaukė kažkokio skubaus skambučio. Kaip tik svarstėme 
Kardoso skrodimo ataskaitą, kai jis tiesiog griūdamas išlėkė, pa- 
likęs mane per pusę žodžio. 

- Jam tai labai būdinga. 

- Taip... Bet nebekalbėkime apie tai. Pasižiūrėkime, ar buvo- 
te taiklus, tėve. 

Kriminologė nuspaudė mygtuką, kad priartėtų popierinis tai- 
kinys, ant kurio pavaizduotas juodas žmogaus siluetas. Jo krūti- 
nės centre buvo baltas skritulys. Taikinys ilgai negrįžo, nes Fau- 
leris buvo pasirinkęs maksimalų nuotolį. Jis visiškai nenustebo 
pamatęs, kad beveik visos skylutės buvo skritulyje. Tačiau labai 
nustebo, kad vienas šūvis praskriejo pro šalį. Nusivylė, kad ne- 
pataikė visų šūvių į centrą kaip veiksmo filmų herojai. 

„Bet jis nėra veiksmo filmų herojus. Jis žmogus iš kūno ir 
kraujo. Protingas, išsilavinęs ir labai geras šaulys. Tam tikra pras- 
me tas šūvis pro šalį jį daro žmogiškesnį“ 

Fauleris pasekė akimis jos žvilgsnį ir pats linksmai nusijuokė 
iš savo netaiklumo. 

- Trupučiuką praradau formą, bet man vis dar patinka šaudy- 
ti. Tai ypatinga sporto šaka. 

— Taip, tik tuomet, kai tai ir lieka sportas. 

— Vis dar nepasitikite manimi, tiesa, dottoressa ? 

Paola neatsakė. Jai patiko matyti Faulerį šitokį - be kunigo 
apykaklės, tik su marškiniais, paraitytomis rankovėmis ir juo- 
domis kelnėmis. Tačiau Agvakatės nuotraukos, kurias atnešė 

Dantė, kartkartėmis knibždėjo jos galvoje tarsi girtos beždžio- 
nės vonioje. 

— Ne, tėve. Nevisiškai taip. Aš noriu pasitikėti jumis. Argi 
jums to negana? 

— Turėsiu tuo pasitenkinti. 

— Iš kur paėmėte ginklą? Ginklų sandėlis šiuo metu jau užda- 
rytas. 

— Man jį paskolino direktorius Bojus. Tai jo asmeninis gin- 
klas. Sakė seniai juo nesinaudojantis. 

— Kad ir kaip būtų gaila, tai tiesa. Jums reikėjo pažinti tą žmogų 
prieš kokius trejus metus. Buvo puikus profesionalas, didis moks- 
lininkas. Jis vis dar toks pats, tačiau anksčiau jo akyse spindėjo 
smalsumas, o dabar tas spindesys jau užgeso. Jį pakeitė karjeros 
troškimas. 

— Jūsų balse girdžiu kartėlį ar ilgesį, dottoressa? 

- Ir viena, ir kita. 

- Ilgai negalėjote jo pamiršti? 

Paola suvaidino nuostabą. 

— Ką sakėte? 

— Gerai jau, neįsižeiskite. Pastebėjau, kaip jis kuria oro erd- 
ves tarp judviejų. Bojus tobulai moka laikytis distancijos. 

— Nelaimė, tai jam labai gerai sekasi. 

Kriminologė prieš tęsdama minutėlę padvejojo. Ji vėl pajuto 
po širdimi tą keistą tuštumos jausmą, kuris kartais užplūsdavo 
žiūrint į Faulerį. Amerikietiškųjų kalnelių jausmą. Ar galėjo juo 
pasitikėti? Su liūdna, bespalve ironija pagalvojo, kad galiausiai 
jis kunigas ir turėjo būti įpratęs susidurti su žemiausiomis žmo- 
nių savybėmis. Lygiai taip pat kaip ir ji, pamanė. 

- Tarp Bojaus ir manęs buvo romanas. Trumpas. Nežinau, ar 
nustojau jam patikti, ar tiesiog trukdžiau kilti tarnybos laiptais. 

- Jums labiau patiktų antroji galimybė. 

— Man patinka save apgaudinėti. Šiuo ir daugeliu kitų atvejų. 

Visuomet tvirtinu sau, kad gyvenu su motina, nes ją globoju, bet 
iš tikrųjų tai man reikia globos. Manau, dėl to įsimyliu stiprius, 
bet netinkamus žmones. Žmones, su kuriais būti negaliu. 

Fauleris neatsakė. Ji viską labai aiškiai pasakė. Abu taip ir 
liko sustingę, žvelgdami vienas į kitą iš labai arti. Praėjo kelios 
minutės tyloje. 

Paola jautėsi pakerėta žalių Faulerio akių žvilgsnio, iš arti skai- 
tydama jo mintis. Kažkur toli manė išgirdusi įkyrų garsą, bet 
nekreipė dėmesio. Kunigas turėjo jai tai priminti. 

— Bus geriau, jei atsiliepsite, dottoressa. 

Ir tuomet Paola suvokė, kad tas įkyrus garsas buvo jos mobi- 
lusis telefonas, dabar jau pradėjęs skambėti garsiai. Atsiliepė ir 
staiga įniršo. Nuspaudė mygtuką, nė neatsisveikinusi. 

- Eime, tėve. Skambino iš laboratorijos. Šiandien vakare 
kažkas per pasiuntinį atsiuntė paketą. Kaip siuntėjo parašytas 
Mauricijaus Pontjero vardas. 

- Šį paketą atnešė beveik prieš keturias valandas. Galima su- 
žinoti, kodėl anksčiau niekas nepasidomėjo, kas jo viduje? 

Bojus pažvelgė į ją kantriai, tačiau su pasibodėjimu. Buvo per- 
nelyg vėlus metas kęsti pavaldinės išsišokimus. Nepaisant to, nie- 
ko nepasakė, kol iš Faulerio rankų ėmė jam grąžinamą pistoletą. 

- Ant voko buvo jūsų vardas, Paola, ir kai jį atnešė, jūs buvo- 
te lavoninėje. Mergina iš registratūros padėjo jį prie mano ko- 
respondencijos, o aš šiek tiek sugaišau, kol jį pamačiau. Kai su- 
vokiau, kas siuntėjas, sukėliau ant kojų savo žmones, bet buvo 
jau gana vėlu, ir tai užtruko. Pirmiausia paskambinau pirotech- 
nikams. Jie nieko įtartina voke nerado. O kai pamačiau, kas tai 
yra, paskambinau jums ir Dantei, tačiau superintendentas kaip 
skradžiai žemę prasmego. Sirinas taip pat neatsako. 

— Greičiausiai miega. Dėl Dievo, juk jau beveik paryčiai. 

Jie susirinko daktiloskopijos salėje — siauroje patalpoje, pil- 
noje lempų ir lempučių. Visur tvyrojo pirštų atspaudų miltelių 
kvapas. Kai kuriems technikams jis labai patiko — vienas net 

prisiekinėjo, kad prieš susitikdamas su savo mergina specialiai 
jų pauostydavo, mat juos laikė afrodiziaku, - bet Paolą tas kva- 
pas erzino. Nuo to kvapo jai kildavo noras čiaudėti, o dėmės 
nuo miltelių likdavo ant tamsių drabužių ir išnykdavo tik po ke- 
lių skalbimų. 

- Taigi, ar esame tikri, kad laišką atsiuntė Karoskis? 

Fauleris tyrinėjo adreso raides, užrašytas siuntėjo ranka. Lai- 
kė voką šiek tiek ištiestose rankose, atitraukęs toliau nuo akių. 
Paola pamanė, kad, ko gera, iš arti matė prasčiau. Greitai jam 
reikės skaitymo akinių. Pati savęs paklausė, ar jam tiktų akiniai. 

- Tai tikrai jo raštas. Ir makabriškas pokštas pasirašyti jau- 
nesniojo inspektoriaus vardu taip pat labai būdingas Karoskiui. 

Paola paėmė voką iš Faulerio rankų. Padėjo jį ant didžiulio 
stalo, užgriozdinusio beveik visą patalpą. Jo paviršius buvo stik- 
linis ir apšviestas iš abiejų pusių. Ant stalo atskiruose plastiki- 
niuose permatomuose maišeliuose gulėjo tai, kas buvo voke. Bo- 
jus parodė pirmąjį maišelį. 

- Ant šio laiškelio yra jo pirštų atspaudų. Jis adresuotas jums, 
Dikanti. 

Inspektorė laikė prieš akis maišelį su laiškeliu, parašytu ita- 
liškai. Neišėmusi iš maišelio, balsu jį perskaitė. 


Miela Paola, 
kaip aš tavęs ilgiuosi! Aš dabar esu Mk 9,48. Čia labai malo- 
nu, oras šiltutėlis. Tikiuosi, kad kuo greičiau galėsi ateiti pa- 
sisveikinti su mumis. O kol kas siunčiu tau vaizdo medžiagą 
apie savo atostogas. 
Bučiuoju, 

MAURICIJUS 


Paola nesuvaldė drebulio - tai buvo kažkas tarp įsiūčio ir siau- 
bo. Stengėsi sulaikyti ašaras, įsakydama sau nedrįsti pravirkti. 


JUAN GOMEZ-JURADO Iš DIEVO ŠNIPAS 253 


Ji neverks Bojaus akivaizdoje. Prieš Faulerį galbūt ir galėtų, bet 
ne prieš Bojų. Bojaus akivaizdoje niekada. 

- Tėve Fauleri? 

— Morkus, devintas skyrius, keturiasdešimt aštunta eilutė: „Kur 
jų kirminas nemiršta ir ugnis negęsta.“ 

— Pragaras. 

— Būtent. 

— Prakeiktas kalės vaikas. 

- Jis nė neužsimena apie tai, kaip prieš keletą valandų jį per- 
sekiojome. Galimas dalykas, laiškas parašytas anksčiau. Remian- 
tis data, likusia vidiniame archyve, diskas įrašytas vakar iš ryto. 

- Ar galime nustatyti kameros ir kompiuterio, su kuriais bu- 
vo įrašyta, modelį? 

— Programa, kuria naudojosi, diske tokių duomenų nepalie- 
ka. Matyti tik laikas, programos pavadinimas ir operacinės sis- 
temos versija. Nei serijos numerio, nei kokio nors kodo, nieko, 
kas galėtų padėti identifikuoti aparatūrą. 

— Atspaudai? 

— Du daliniai. Abu priklauso Karoskiui. Tačiau nė jų neprirei- 
kė, kad tai sužinočiau. Užteks pamatyti disko turinį. 

— Tai ko laukiame? Įjunkite DVD grotuvą, Bojau. 

— Tėve Fauleri, minutėlę mums atleisite? 

Kunigas tuojau pat suvokė, ko prašomas. Pažvelgė Paolai į 
akis. Ji nežymiai linktelėjo, teigdama, kad viskas bus gerai. 

- Žinoma. Kavos visiems trims, dottoressa Dikanti? 

— Man prašyčiau su dviem cukraus. 

Bojus palaukė, kol Fauleris išeis iš kambario, ir paėmė Paolą 
už rankos. Paolai pasirodė nemalonus jo prisilietimas — perne- 
lyg minkštas ir drėgnas. Ji daug kartų dūsavo, norėdama vėl pa- 
justi tas rankas sau ant kūno, nors ir nekentė jų savininko už jo 
panieką ir abejingumą, tačiau dabar iš tos ugnies neliko nė ki- 
birkštėlės. Jos užgeso žaliame okeane prieš keletą minučių. 

Dabar liko tik išdidumas, o jo inspektorė turėjo daugiau, nei 
reikia. Ir ji tikrai nepasiduos emociniam šantažui. Papurtė ran- 
ką, ir direktorius atitraukė savąją. 

— Paola, noriu tave įspėti. Tai, ką pamatysi, gali pasirodyti tau 
nepakeliama. 

Kriminologė nusišypsojo šalta bejausme šypsena ir sukryžia- 
vo ant krūtinės rankas. Norėjo laikyti jas kuo toliau nuo jo. Dėl 
visa pikta. 

- Staiga vėl pradėjai mane tujinti? Aš įpratusi matyti lavonus, 
Karlai. 

- Bet ne savo draugų. 

Šypsena Paolos veide suvirpėjo kaip burė vėjyje, bet jos ryžtas 
nedingo nė sekundės. 

- Įjunkite, direktoriau Bojau. 

— Nori, kad būtų šitaip? Viskas galėtų būti visiškai kitaip. 

— Aš nesu lėlė, kad elgtumeisi su manimi, kaip tau šauna į 
galvą. Tu atstūmei mane, nes kėliau pavojų tavo karjerai. Pasi- 
rinkai patogią savo žmonos neištikimybę. O dabar aš renkuosi 
savo asmeninę neištikimybę. 

— Kodėl dabar, Paola? Kodėl dabar, po šitiek laiko? 

- Todėl, kad anksčiau man nepakako jėgų. Tačiau dabar aš jų 
turiu. 

Jis persibraukė ranka plaukus. Pradėjo suprasti. 

— Niekuomet negalėsi jo turėti, Paola. Nors jis pats to norėtų. 

— Galbūt tu teisus. Tačiau tai mano sprendimas. Tu savąjį 
priėmei seniai. Verčiau pasiduočiau nešvankiems Dantės žvilgs- 
niams. 

Bojaus veide pasirodė pasišlykštėjimo tokiu palyginimu gri- 
masa. Paolą apėmė piktdžiuga tai pamačius, nes direktoriaus ego 
net cypė iš įniršio. Ji pasielgė su juo griežtokai, bet jos viršinin- 
kas to nusipelnė už tai, kad visus tuos mėnesius elgėsi su ja kaip 
su mėšlo krūva. 

— Kaip sau norite, dottoressa Dikanti. Tuomet aš vėl būsiu 
ironiškas viršininkas, o jūs —- gražioji fantazuotoja. 

- Patikėk, Karlai, taip bus geriau. 

Bojus liūdnai ir apmaudžiai nusišypsojo. 

— Ką gi, sutarėm. Tuomet žiūrėkim vaizdo medžiagą. 

Tarsi turėtų šeštąjį jausmą (o tuomet Paola buvo įsitikinusi, 
kad jis jį turi), įėjo tėvas Fauleris, nešinas kažkuo, ką galėjo pa- 
vadinti kava tik žmogus, niekuomet jos negėręs. 

— Prašom. Nuodai su kofeinu iš automato. Manau, galime tęsti 
susirinkimą? 

- Žinoma, tėve, - atsakė Bojus. 

Fauleris slapčia juos stebėjo. Bojus atrodė liūdnesnis, bet ar 
tik jo balse neatsispindėjo palengvėjimas? O Paola jam pasirodė 
stipresnė. Mažiau nepasitikinti savimi. 

Direktorius užsimovė latekso pirštines ir ištraukė iš maišelio 
diską. Laboratorijos darbuotojai buvo parūpinę stalelį su ratu- 
kais iš poilsio kambario. Ant stalelio stovėjo televizorius su 27 
colių ekranu ir vienas iš pigiųjų DVD grotuvų. Bojus panoro 
peržiūrėti įrašą čia, nes poilsio kambario sienos buvo stiklinės ir 
bet kas, eidamas koridoriumi, galėjo susidomėti. Tuo metu gan- 
dai apie Bojaus ir Dikanti tiriamą atvejį sklandė po pastatą, bet 
niekas nežinojo visos tiesos. Nė iš tolo. 

Ekrane pasirodė vaizdai. Filmas prasidėjo iš karto - be jokių 
užrašų nei nieko panašaus. Stilius buvo chaotiškas, kamera ju- 
dėjo isteriškai, o apšvietimas apgailėtinas. Bojus padidino tele- 
vizoriaus kontrastingumą beveik iki maksimumo. 

— Labas vakaras, pasaulio sielos. 

Paola net šoktelėjo išgirdusi Karoskio balsą, — balsą, taip su- 
krėtusį ją tą dieną, kai buvo nužudytas Pontjeras, balsą, kurį tuo- 
met išgirdo atsiliepusi savo telefonu. Ekranas tebebuvo tamsus. 

— Tai įrašas veiksmų, kuriais aš nušluosiu nuo Žemės pavir- 
šiaus švenčiausius Bažnyčios žmones, vykdydamas tamsos 

karalystės valią. Aš esu Viktoras Karoskis, atsirnetėlis Romos kulto 
kunigas. Daugelį metų išnaudojau vaikus per savo ankstesniųjų 
viršininkų žioplumą ir pakantumą. Dėl šių nuopelnų paties Liu- 
ciferio buvau išrinktas atlikti šios misijos šiuo momentu, kai mū- 
sų priešas Dailidė šiame purvo kamuolyje renka savo pažymėtąjį 
asmenį. 

Visiška juoduma ekrane staiga virto prieblanda. Pasirodė kru- 
vinas vyras nusvirusia galva, pririštas prie kolonų, panašių į esan- 
čias Santa Maria in Traspontina bažnyčioje. Dikanti vos atpažino 
pirmąją auką - kardinolą Portinį. Tą, kurio lavono jiems nepa- 
vyko nė pamatyti, nes Vigilanza jį pavertė pelenais. Portinis dus- 
liai vaitojo, o viskas, kas priklausė Karoskiui, buvo peilio gelež- 
tė, pjaunanti kairiąją kardinolo ranką. 

- Tai kardinolas Portinis, jis pernelyg pavargęs, kad šauktų. 
Portinis padarė daug gera pasauliui, ir mano Šeimininkas šlykšti- 
si jo dvokiančiu kūnu. Dabar pamatysite, kaip užbaigsiu jo pasi- 
gailėtiną egzistenciją. 

Peilis palietė gerklę ir vienu pjūviu ją perrėžė. Vaizdas ekrane 
užgeso ir vėl nušvito, išplėšdamas iš tamsos naują auką, pririštą 
toje pačioje vietoje. Tai buvo labai išsigandęs Robaira. 

- Tai kardinolas Robaira, kupinas baimės. Jis turėjo didžiulę 
vidinę šviesą. Dabar atėjo metas grąžinti tą šviesą jo Kūrėjui. 

Dabar Paola jau turėjo nusukti žvilgsnį. Kamera užfiksavo, 
kaip peilis gremžė Robairos akiduobes. Vienas kraujo lašas ap- 
taškė objektyvą. Tai buvo pats siaubingiausias spektaklis, kokį 
kriminologė buvo mačiusi gyvenime; ji pajuto, kaip verčiasi 
skrandis. Vaizdas dar kartą pasikeitė, ir dabar ji išvydo tai, ko 
visą laiką bijojo. 

— Tai jaunesnysis inspektorius Pontjeras, vienas iš žvejo šali- 
ninkų. Jį įpareigojo mane sekti, bet jis bejėgis prieš Tamsos Tėvo 
galybę. Dabar jaunesnysis inspektorius lėtai nukraujuos. 

Pontijeras žvelgė tiesiai į kamerą, o jo veidas nebebuvo jo vei- 

das. Dantys sukąsti, bet žvilgsnio jėga buvo tokia pat galinga. 
Peilis labai lėtai perpjovė jam gerklę, ir Paola vėl nusuko akis. 

- Tai kardinolas Kardosas, visų žemės benamių, blusų ir utėlių 
draugas. Jo meilė vargšams mano Šeimininkui pasirodė tokia pat 
kokti kaip ir supuvusios avies žarnos. Jis irgi mirė. 

Čia jau buvo viskas kitaip. Vietoj filmuotų vaizdų jie matė 
kardinolo Kardoso, gulinčio skausmo guolyje, nuotraukas. Iš viso 
trys nuotraukos, žalsvos ir neryškios. Kraujas atrodė nenatūra- 
liai tamsios spalvos. Visos trys nuotraukos ekrane švytėjo pen- 
kiolika sekundžių - kiekviena penkias. 

- O dabar nužudysiu dar vieną šventą žmogų, patį švenčiausią 
iš jų visų. Žinau, kad kai kas stengsis man sutrukdyti, bet jo lau- 
kia toks pats galas kaip tų, kuriuos ką tik savo akimis matėte 
mirštančius. Bailė Bažnyčia nuslėpė tai nuo jūsų. Dabar jau ne- 
begalės slėpti. Labos nakties, pasaulio sielos. 


DVD grotuvas suzvimbęs nutilo, ir Bojus išjungė televizorių. 
Paola buvo išbalusi. Fauleris labai stipriai, su įniršiu sukando 
dantis. Visi trys kurį laiką tylėjo. Po tokio kruvino ir brutalaus 
reginio buvo būtina atgauti šaltą protą. Nors Paolą labiausiai iš 
visų paveikė tai, ką išvydo, ji prabilo pirmoji. 

— Nuotraukos. Kodėl nuotraukos? Kodėl ne vaizdo medžiaga? 

- Todėl, kad kitaip negalėjo, - tarė Fauleris. - Nes Šventojoje 
Mortoje neveikia nei kameros, nei „joks už elektros lemputę 
sudėtingesnis prietaisas“ Taip sakė Dantė. 

- Ir Karoskis tai žinojo. 

— O ką manote apie tą žaidimėlį su velnio apsėdimu? 

Kriminologė vėl pajuto, kad kažkas čia ne taip. Ta vaizdo me- 
džiaga vedė ją visai kitu keliu. Jai reikėjo gerai išsimiegoti, pail- 
sėti, taip pat ramios vietelės, kur galėtų pagalvoti. Karoskio Žo- 
džiai, ženklai, palikti prie lavonų — čia turėjo būti paslėptas siū- 
lo galas. Jei jį surastų, galėtų prisikasti iki viso kamuolio. Bet 
jiems stigo laiko. 

„Ir, žinoma, mano poilsio naktis eina šuniui ant uodegos“ 

- Didžiausią nerimą man kelia ne pamaiviški Karoskio svai- 
čiojimai apie šėtoną, - pabrėžė Bojus, tarsi perskaitęs Paolos 
mintis. - Kebliausia, kad jis meta mums iššūkį ir turime jį sulai- 
kyti anksčiau, nei pribaigs dar vieną kardinolą. O laikas bėga. 

— Bet ką galime padaryti? - paklausė Fauleris. - Jono Pau- 
liaus II laidotuvėse jis neparodė jokių gyvybės ženklų. Dabar 
kardinolai saugomi labiau nei bet kada - Šventoji Morta aklinai 
uždaryta, lygiai kaip ir Vatikanas. 

Dikanti sukando lūpas. Ji pavargo žaisti pagal to psichopato 
taisykles. Tačiau dabar Karoskis padarė dar vieną klaidą - pali- 
ko pėdsaką, kuriuo jie galėjo sekti. 

— Direktoriau, kas tai atnešė? 

- Aš jau pasiunčiau šiais pėdsakais porą vaikinų. Pristatė pa- 
siuntinių tarnyba. Agentūra vadinasi Zėvere Express - vietinė fir- 
ma, išnešiojanti siuntinius Vatikane. Mums nepavyko pasikalbė- 
ti su viršininku, bet viena išorinių pastato kamerų užfiksavo pa- 
siuntinio motociklo numerį. Registruotas keturiasdešimt trejų 
metų Džuzepės Bastinos vardu. Jis gyvena Castro Pretorio rajo- 
ne, Via Palestro. 

— Neturite jo telefono? 

- Jo nėra eismo tarnybos registre, o telefonų informacijoje jo 
vardu taip pat neregistruotas joks numeris. 

- Galbūt telefonas registruotas jo žmonos vardu, - tarė Fau- 
leris. 

— Galbūt. Tačiau dabar tai vienintelis mūsų pėdsakas, taigi 
mums reikia truputį pasivaikščioti. Eisit kartu, tėve? 

— Tik po jūsų, dottoressa. 


BASTINŲ ŠEIMOS BUTAS 
Via Palestro 31 


2005 m. balandžio 9 d., šeštadienis, 02:12 


— Džuzepė Bastina? 

-— Taip, tai aš, — tarė pasiuntinys. Atrodė labai neįprastai: vie- 
nomis trumpikėmis ir su kokių devynių ar dešimties mėnesių 
kūdikiu ant rankų. Nieko keista, kad durų skambutis paryčiais 
pažadino kūdikį. 

- Aš esu inspektorė Paola Dikanti, o čia tėvas Fauleris. Nesi- 
jaudinkite, jūs nieko neprisidirbot, ir jūsų artimiesiems nieko 
neatsitiko. Mes tik norim jums skubiai užduoti keletą klausimų. 
aikštelėje. Prie durų kilimėlis su besišypsančios varlės atvaizdu 
sveikino atvykusiuosius. Paola pagalvojo, kad tai skirta ne jiems, 
ir, regis, neapsiriko. Bastiną jų pasirodymas gerokai suerzino. 

— Ar negalėjote palaukti ryto? Mažyliui laikas šlamšti, juk ži- 
note, jis laikosi griežtos dienotvarkės. 

Paola ir Fauleris papurtė galvas. 

- Labai trumpai, pone. Šiandien įteikėte vieną siuntinį. Atne- 
šėte voką į Via Lamarmora. Pamenate? 

- Žinoma, pamenu. Klausykit, ką jūs sau manot? Turiu puikią 
atmintį, - pasakė vyras, dešinės rankos rodomuoju pirštu baks- 
nodamas sau į smilkinį. Kairiąja laikė kūdikį - laimė, tas nebe- 
verkė. 

- Galėtumėt pasakyti, kur gavot tą voką? Tai labai svarbu, 
susiję su tiriama žmogžudyste. 

- Kaip visada, paskambino į agentūrą. Manęs paprašė, kad 
nuvykčiau į Vatikano paštą, kur ant valytojo stalo rasiu keletą 
vokų. 

Paola nustebo. 

— Vokų buvo daugiau? 

— Taip, iš viso dvylika. Klientas pageidavo, kad pirmiausia de- 
šimt vokų įteiktume Vatikano spaudos salėje. Paskui dar vieną, 
adresuotą Corpo di Vigilanza, ir galiausiai jums. 

— Tų vokų niekas asmeniškai jums neperdavė? Tiesiog juos 
pasiėmėte? — suirzusiu balsu paklausė Fauleris. 

- Taip, tuo metu pašte nieko nebūna, bet lauko durys palieka- 
mos atidarytos iki devynių. Jei kas norėtų įmesti kokį voką į 
tarptautinio pašto dėžutes. 

- O kaip apmokėjo? 

- Ant visos krūvos paliko mažesnį voką. Jame buvo trys šim- 
tai septyniasdešimt eurų - trys šimtai šešiasdešimt už skubų pri- 
statymą ir dešimt arbatpinigių. 

Paola nusivylusi užvertė akis į viršų. Karoskis viską apgalvo- 
jo. Dar viena sumauta aklavietė. 

— Nematėte jokio žmogaus? 

— Nemačiau. 

- Ir ką darėte toliau? 

- O ką jūs manot? Bėgte iki spaudos salės ir paskui į Vigilanza. 

— Kam buvo adresuoti spaudos salės laiškai? 

- Įvairiems žurnalistams. Visi užsieniečiai. 

- Ir jūs išdalijote jiems laiškus. 

— Klausykit, kokiu tikslu uždavinėjat šitiek klausimų? Aš rim- 
tas darbuotojas. Tikiuosi, visa tai ne dėl mano šios dienos pra- 
sižengimo. Man tikrai labai reikalingas šis darbas. Mano kūdi- 
kiui juk reikia valgyti, o žmonos pyragas vėl pašautas į krosnį. 
Noriu pasakyti, ji laukiasi, - paaiškino, pamatęs klausiamus svečių 
žvilgsnius. 

— Paklausykit, tai su jumis neturi nieko bendra, bet anaiptol ir 
ne pokštas. Papasakokit mums, kas nutiko, ir tiek. O jei ne, 
pažadu, kad nebus kelių policininko, kuris atmintinai nežinotų 
jūsų transporto priemonės numerio, pone Bastina. 

Vyras labai išsigando, o kūdikis, išgirdęs Paolos toną, pravirko. 

— Gerai gerai. Nešaukit, išgąsdinsit vaiką. Nejau neturit širdies? 

Paola buvo pavargusi ir sudirgusi. Apgailestavo pakėlusi bal- 
są prieš žmogų jo paties namuose, tačiau šiame tyrime visur su- 
sidurdavo vien su kliūtimis. 

- Atsiprašau, pone Bastina. Labai prašau mums padėti. Pati- 
kėkit, tai gyvybės ar mirties klausimas. 

Pasiuntinys atsipalaidavo. Laisvąja ranka pasikasė apžėlusią 
pasmakrę ir atsargiai pasūpavo verkiantį mažylį. Kūdikis šiek 
tiek nusiramino, tėvas irgi. 

- Aš atidaviau vokus spaudos salės darbuotojai, aišku? Salės 
duris radau jau uždarytas, o norėdamas įteikti juos adresatams į 
rankas būčiau turėjęs laukti valandą. Ypatingus užsakymus rei- 
kia atlikti per valandą, kitaip niekas nesumokės. Pastaruoju me- 
tu darbe turiu sunkumų, suprantate? Jei kas sužinotų, ką pada- 
riau, iškart atsisveikinčiau su darbu. 

— Iš mūsų tikrai niekas nesužinos, pone Bastina. Patikėkit. 

Bastina pažvelgė į Paolą ir linktelėjo. 

— Tikiu jumis, ispettore. 

„ Ar žinot tos darbuotojos vardą? 

— Ne, nežinau. Ant jos kortelės buvo Vatikano herbas, o vir- 

šutinėje dalyje mėlyna juosta. Ten buvo parašyta „spauda“. 

Fauleris pasivedėjo Paolą keletą metrų koridoriumi ir vėl su- 
šnibždėjo jai į ausį tik jam būdinga maniera, kuri ją taip žavėjo. 
Ji stengėsi sukaupti dėmesį į jo žodžius, o ne pasiduoti jaus- 
mams, kuriuos žadino jo artumas. Lengva nebuvo. 

- Dottoressa, vyro nupasakota kortelė nėra Vatikano darbuo- 
tojų. Tai spaudos akreditacijos kortelė. Diskai taip ir nepasiekė 
adresatų. Žinote kodėl? 

Paola pamėgino sekundę mąstyti kaip žurnalistė, įsivaizduoti, 
kadjai įteikiamas vokas spaudos salėje tarp konkurentų žiniask- 
laidos atstovų. 

— Vokai adresatų nepasiekė, nes jei būtų pasiekę, jų turinys 
jau būtų išplatintas visų pasaulio žiniasklaidos priemonių. Jei 
visi vokai vienu metu būtų pasiekę adresatus, niekas nebūtų var- 
ginęsis tikrinti informaciją. Greičiausiai Vatikano atstovas spau- 
dai pačioje salėje būtų apibertas klausimais. 

- Būtent. Karoskis pabandė išplatinti savo pranešimą per spau- 
dą, bet viskas išėjo atvirkščiai dėl šio gerojo žmogaus skubėjimo 
ir veikiausiai asmens, paėmusio vokus, garbingumo stokos. Ar- 
ba aš klystu, arba ji atplėšė vieną voką ir tuomet nusprendė pa- 
silaikyti visus. Kam dalytis su kitais tiesiai iš dangaus nukritusia 
sėkme? 

- Šiuo metu kur nors Romoje ši moteris rengia šimtmečio 
pranešimą. 

— Labai svarbu sužinoti, kas ji. Ir kuo greičiau. 

Paola suprato, ką reiškia ta skuba kunigo žodžiuose. Abu su- 
grįžo prie Bastinos. 

— Pone Bastina, nupasakokite, kaip atrodė vokus pačėmusi 
moteris. 

- Ką gi, labai graži mergina. Šviesiais kaštoniniais plaukais iki 
pečių, maždaug dvidešimt penkerių metų... akys mėlynos, vilkė- 
jo šviesų švarką ir rusvas kelnes. 

— Vaje, jūsų atmintis puiki. 

— Gražioms merginoms? — nusišypsojo pusiau šelmiškai, pu- 
siau įsižeidęs, tarsi būtų paliestas jo orumas. —- Aš kilęs iš Mar- 
selio, ispettore. Gerai, kad žmona lovoje, nes jei išgirstų mane 
šitaip kalbant... Jai liko mažiau nei mėnuo iki gimdymo, ir gydy- 
tojas rekomendavo visišką ramybę. 

— Ar pamenat dar ką nors, kas padėtų surasti merginą? 

— Na, ji ispanė, tuo tai esu tikras. Mano svainis ispanas ir 
kalba itališkai su tokiu pat akcentu. Jūs gi suprantat. 

Žinoma, Paola suprato, kaip ir tai, kad pats laikas atsisveikinti. 

— Atleiskit už sutrukdymą. 

— Nieko baisaus. Man tik labai nepatiko į tuos pačius klausi- 
mus atsakinėti du kartus. 

Staiga sunerimusi Paola atsigręžė. Pakėlė balsą, beveik šaukė. 

- Jūsų to jau klausinėjo anksčiau? Kas? Kaip tas žmogus at- 
rodė? 

Kūdikis vėl pravirko. Tėvas sūpavo jį, norėdamas nuraminti, 
bet jam prastai sekėsi. 

- Eikit pagaliau, pažiūrėkit, vėl pravirkdėt mano ragazzo! 

— Atsakykit ir išeisime, — tarė Fauleris, stengdamasis suma- 
žinti įtampą. 

— Tai buvo jūsų kolega. Parodė Corpo di Vigilanza pažymėji- 
mą. Žemo ūgio, plačių pečių. Su odine striuke. Prieš valandą čia 
buvo. O dabar eikit ir negrįžkit. 

Paola su Fauleriu kupinais įtampos veidais susižvalgė. Abu 
bėgte nubėgo prie lifto. Kol pasiekė gatvę, sunerimę kalbėjosi. 

— Manot tą patį, ką ir aš, dottoressa? 

- Tikrai tą patį. Dantė pradingo aštuntą, išlėkė net neatsiprašęs. 

— Po to, kai jam paskambino. 

— Todėl, kad Vigilanza atplėšė paketą. Ir apstulbo, pamatę, 
kas viduje. Kaip mes anksčiau nesusiejome faktų? Po velnių, juk 
Vatikane užsirašo visų įvažiuojančių transporto priemonių nu- 
merius. Tai pagrindinė taisyklė. O jei Zėvere Express paprastai 

aptarnauja Vatikaną, tai, žinoma, visus darbuotojus surasti pa- 
prasta, taip pat ir Bastiną. 

- Ir dabar nusekė paketų pėdsakais. 

- Jei žurnalistai būtų atplėšę vokus spaudos salėje, bent vie- 
nas jų būtų pasinaudojęs savo nešiojamuoju kompiuteriu. Ir ži- 
nia būtų sprogusi. Nebūtų likę jokios galimybės tai sustabdyti. 
Dešimt garsiausių žurnalistų... 

— Tačiau dabar tik viena žurnalistė tai žino. 

- Būtent. 

- Vienas - tai skaičius, kurį galima lengvai valdyti. 

Paola prisiminė daugybę atvejų. Tokių, kuriuos policininkai ir 
kiti Romos įstatymų sergėtojai tik pašnibždomis pasakoja kole- 
goms, dažniausiai po trečios taurelės. Tamsios legendos apie din- 
gimus be žinios ir nelaimingus atsitikimus. 

— Manote, įmanoma, kad jie?.. 

— Nežinau. Galimas dalykas. Viskas priklausys nuo žurnalis- 
tės lankstumo. 

- Tėve, jūs taip pat kalbėsite eufemizmais? Tai, ką sakote, - 
beje, visiškai aiškiai, — reiškia, kad jie galėtų jai pakenkti, siek- 
dami bet kokiu būdu gauti diską. 

Fauleris nieko neatsakė. Iškalbingai tylėti jam buvo būdinga. 

- Jos pačios labui mums reikėtų kuo anksčiau ją surasti. Lip- 
kit į automobilį, tėve. Turim kuo greičiau lėkti į SNTS būstinę. 
Ieškoti viešbučiuose, per oro bendroves... 

— Ne, dottoressa. Turim vykti kitur. - Ir nurodė jai adresą. 

- Tai visai kita miesto pusė. Ką ten rasim? 

— Vieną draugą. Jis galės mums padėti. 


KAŽKUR ROMOJE 


2005 m. balandžio 9 d., šeštadienis, 02:48 


Paola važiavo adresu, kurį nurodė Fauleris, gerai nežinodama, 
kur vyksta. Tai buvo daugiabutis. Prie laukujų durų gerą laiko 
tarpą turėjo palaukti pirštu mygdami automatinio užrakto skam- 
butį. Kol laukė, Paola paklausė Faulerio: 

— Tas draugas... kaip su juo susipažinote? 

— Galima sakyti, paskutinėje savo misijoje, prieš palikdamas 
senąją tarnybą. Tada jam buvo keturiolika metų ir jis pasižymė- 
jo maištingu būdu. Nuo tada aš jo... kaip čia pasakius... dvasinis 
patarėjas. Mes niekuomet nenutraukėme kontakto. 

— O dabar jis priklauso jūsų įstaigai, tėve Fauleri? 

— Dottoressa, jei uždavinėsite man kompromituojamus klau- 
simus, pagrįstai būsiu priverstas meluoti. 

Po penkių minučių kunigo draugas teikėsi jiems atidaryti du- 
ris. Pasirodė, kad jis irgi kunigas. Labai jaunas. Nusivedė juos 
į mažą studiją, apstatytą pigiais baldais, bet labai švarią. Dvie- 
jų patalpoje esančių langų žaliuzės buvo nuleistos iki galo. Kam- 
pe stovėjo maždaug dviejų metrų pločio stalas su penkiais 

plokščiaekraniais kompiuterių monitoriais. Po stalu žybčiojo šim- 
tai švieselių — tarsi kokia chaotiška Kalėdų eglutė. Kitame kam- 
pe stovėjo nepaklota lova — buvo aišku, kad gyventojas iš jos 
pašoko vos prieš keletą minučių. 

- Albertai, leisk tau pristatyti dottoressa Paolą Dikanti. Mes 
kartu dirbam. 

- Tėve Albertai. 

— Ak, paprasčiausiai Albertai. - Jaunasis kunigas maloniai 
nusišypsojo, nors jo šypsena labiau panėšėjo į žiovulį. — Atleis- 
kit už netvarką. Po perkūnais, Antoni, kas tave čia atnešė tokią 
valandą? Dabar visai neturiu noro žaisti šachmatais. Beje, galė- 
jai bent jau pranešti, kad esi Romoje. Praėjusią savaitę sužino- 
jau, kad grįžai į tarnybą. Man būtų labiau patikę išgirsti tai iš 
tavęs paties. 

- Albertas praėjusiais metais buvo įšventintas į kunigus. Tai 
labai impulsyvus jaunuolis, taip pat kompiuterių genijus. Ir da- 
bar jis mums padarys paslaugą, dottoressa. 

- Į kokį galvosūkį dabar įsipainiojai, senas pasiutėli? 

— Prašyčiau, Albertai. Gerbk čia esančią dottoressa, — tarė 
Fauleris, apsimesdamas įsižeidęs. - Norime, kad padėtum mums 
rasti vieną sąrašą. 

- Kokį? 

— Vatikane akredituotų žurnalistų. 

Albertas staiga surimtėjo. 

- Tai, ko manęs prašai, ne taip paprasta. 

- Albertai, dėl Dievo meilės. Tu įeini į Pentagono kompiute- 
rių tinklą ir išeini iš jo kaip kiti iš savo tualeto. 

— Niekuo nepagrįsti gandai, - atsikirto Albertas, nors šypse- 
na bylojo ką kita. — Net jei tai būtų tiesa, abu dalykai visiškai 
nesusiję. Informacinė Vatikano sistema yra tarsi Mordoro že- 
mė. Ji neįveikiama. 

- Eik jau, Frodai26. Esu tikras, kad anksčiau tau teko ten 
lankytis. 

— Šššš, niekuomet netark garsiai mano informacijos pirato var- 
do, pasiutėli. 

— Atsiprašau, Albertai. 

Jaunuolis surimtėjo. Pasikasė skruostą, ant kurio retų raudo- 
nų dėmių pavidalu dar matėsi brendimo laikotarpio palikimas. 
Vėl atsisuko į Faulerį. 

— Ar tikrai tai būtina? Juk žinai, kad neturiu leidimo tai dary- 
ti, Antoni. Tai prieštarauja visoms taisyklėms. 

Paola nepanoro paklausti, kas galėtų duoti leidimą atlikti kaž- 
ką panašaus. 

— Vieno asmens gyvybei gali būti iškilęs pavojus, Albertai. Be 
to, mes niekuomet pernelyg griežtai nesilaikėme normų. - Fau- 
leris žvilgtelėjo į Paolą, vildamasis kad šioji jam pagelbės. 

— Ar galėtumėt mums padėti, Albertai? Jums tikrai anksčiau 
pavyko ten patekti? 

- Taip, dotioressa Dikanti. Jau teko ten lankytis. Vieną kartą, 
bet nelabai toli nuėjau. Ir galiu prisiekti, kad niekuomet gyveni- 
me nesijutau taip sušiktai. Atleiskite už mano kalbą. 

— Nusiraminkite. Jau esu girdėjusi šį žodį. Kas nutiko? 

— Mane susekė. Tuomet aktyvinosi programa ir paleido man 
įkandin du sarginius šunis. 

— Ką tai reiškia? Atminkite, kad kalbate su šioje srityje vi- 
siškai žaliu asmeniu. 

Albertas pagyvėjo. Jam labai patiko kalbėti apie savo darbą. 

— Kad buvo du paslėpti serveriai, kurie tik ir laukė, kol kas 
nors pateks į jų saugomą teritoriją. Tuo metu, kai man tai pavy- 
ko, aktyvinosi visi turimi resursai man lokalizuoti. Vienas serve- 
ris visu greičiu stengėsi nustatyti mano adresą, o kitas pradėjo 
man kaišioti blakutes. 

— Kas tos blakutės? 

— Įsivaizduokite, kad einate keliu ir staiga jį kerta upelis. Ke- 
lias virsta takeliu iš plokščių akmenų, iškylančių virš vandens. 

Tai, ką darė kompiuteris, būtų panašu, kaip ištraukti man iš po 
kojų akmenį, ant kurio rengiausi atsistoti, ir pakeisti jį pražūtin- 
ga informacija. Daugialypiu trojanu. 

Jaunuolis atsisėdo priešais kompiuterį, prieš tai parūpinęs dar 
vieną kėdę ir suolelį. Buvo akivaizdu, kad svečiai čia lankosi 
nedažnai. 

— Tai virusas? 

- Labai galingas. Jei būčiau žengęs dar žingsnį, jo destrukci- 
nis kodas būtų pasiekęs mano standųjį diską, ir aš būčiau atsi- 
dūręs jų rankose. Tai vienintelis atvejis gyvenime, kai panaudo- 
jau panikos jungiklį, - tarė kunigas, rodydamasi iš pažiūros ne- 
pavojingą raudoną mygtuką šalia centrinio monitoriaus. Nuo 
mygtuko ėjo laidas, dingstantis laidų raizgalynėje apačioje. 

— Kas tai? 

- Tas jungiklis nutraukia srovę visame bute. Srovė vėl atsi- 
naujina po dešimties minučių. 

Paola paklausė, kam reikia išjungti srovę visame bute, gal už- 
tektų ištraukti kompiuterio kištuką iš lizdo. Bet vaikinas jos nebe- 
siklausė, jo žvilgsnis buvo įsmeigtas į ekraną, o pirštai lakstė 
klaviatūra. Jai atsakė Fauleris. 

- Informacija perduodama per kelias milisekundes. Laikas, 
kurį Albertas sugaištų pasilenkti ir ištraukti kištuką, galėtų būti 
lemtingas, suprantate? 

Paola suprato tik iš dalies, tačiau tai ją nelabai domino. Tuo 
metu atrodė svarbiausia rasti šviesiaplaukę ispanų žurnalistę, ir 
jei ją galima aptikti tokiu būdu - kas čia blogo. Buvo akivaizdu, 
kad abu kunigai jau anksčiau buvo atsidūrę panašioje situacijoje. 

— Ką jis dabar rengiasi daryti? 

— Bandys prisijungti. Tiksliai negaliu paaiškinti, kokiu būdu 
tai atlieka, bet prisijungia savo kompiuteriu paeiliui per šimtus 
kitų, o ta eilė baigiasi Vatikano tinkle. Kuo eilė ilgesnė ir sudė- 
tingesnė, tuo ilgiau užtruks, norėdami jį aptikti, bet yra saugu- 

mo riba, kurios peržengti nevalia. Kiekvienas kompiuteris žino 
tik vieno kompiuterio adresą - to, kuris prie jo prisijungė tiesio- 
giai, ir tik jungimosi metu. Taigi, jei ryšys nutrūks anksčiau, nei 
prisikas iki jo, taip ir liks be nieko. 

Ritmiškas klaviatūros tarškėjimas užtruko maždaug ketvirtį 
valandos. Kas keletą sekundžių įsižiebdavo raudonas taškas pa- 
saulio žemėlapyje, esančiame viename ekranų. Tų taškų buvo 
šimtai, jie dengė didžiąją dalį Europos, Afrikos šiaurę, Šiaurės 
Ameriką, Japoniją... Paola pastebėjo, kad didžiausias taškų tan- 
kumas buvo ekonomiškai išsivysčiusiose šalyse, Afrikos uode- 
goje vos vienas kitas ir kokia dešimtis Pietų Amerikoje. 

— Kiekvienas šių ekrane matomų taškų atitinka kompiuterį, 
kuriuo pasinaudos Albertas, norėdamas prisikasti iki Vatikano 
sistemos, vis ilgindamas eilę. Tai gali būti kokio mokinuko, ban- 
ko ar advokatų kontoros kompiuteris. Jis gali būti Pekine, Aust- 
rijoje ar Manhatane. Kuo geografiškai toliau jie yra vienas nuo 
kito, tuo veiksmingesnis prisijungimas. 

— O kaip jis gali žinoti, kad vienas tų kompiuterių atsitiktinai 
nebus išjungtas ir visas procesas šitaip nebus nutrauktas? 

- Aš nuolat registruoju prisijungimus, — atsakė Albertas tarsi 
iš toli, o jo pirštai nesiliovė bėgioję klaviatūra. - Paprastai nau- 
dojuosi kompiuteriais, kurie nuolat įjungti. Šiais laikais, kai eg- 
zistuoja archyvų mainai, daugelis palieka kompiuterius įjungtus 
visą parą, siųsdindamiesi muziką ar pornografiją. Štai tau ir ide- 
ali sistema panaudoti juos kaip tiltą. Vienas mano mėgstamiau- 
sių yra... — Čia jis paminėjo vieną labai garsų Europos politiką, — 
kompiuteris. Bičas tiesiog pamišęs dėl jaunų mergaičių su ar- 
kliais nuotraukų. Kartkartėmis jas pakeičiu golfo žaidėjų nuo- 
traukomis. Viešpats draudžia tokius iškrypimus. 

— O tu nebijai pakeisti vieną iškrypimą kitu, Albertai? 

Vaikinas prapliupo kvatotis iš ironiškos kunigo pastabos, bet 
neatitraukė akių nuo komandų ir instrukcijų, kurias jo pirštai 
siuntė į ekraną. Galiausiai kilstelėjo ranką. 

- Jau beveik pasiekėme tikslą. Tačiau įspėju — nieko negalime 
kopijuoti. Dabar esu sistemoje, kurios vienas iš kompiuterių dirba 
man, bet ištrina į mano kompiuterį nukopijuotą informaciją, kai 
viršijamas tam tikras kilobaitų skaičius. Taigi patariu pasikliauti 
gera savo atmintim. Iki momento, kai mus aptiks, turime šešias- 
dešimt sekundžių. 

Fauleris ir Paola linktelėjo. Juk tai jis pirmasis suvokė, kad 
ieškoti reikia su Alberto pagalba. 

— Na štai. Mes jau viduje. 

- Albertai, į Spaudos departamentą. 

- Jau. 

— Ieškok akreditacijų. 


Mažiau nei už keturių kilometrų, Vatikano biurų rūsiuose, 
įsijungė vienas apsaugos kompiuterių, vardu Archangele (Arkan- 
gelas). Viena jo programų sistemoje pastebėjo svetimą objektą. 
Tuojau pat buvo įjungta paieškos sistema. Pirmasis kompiuteris 
savo ruožtu įjungė antrąjį, vadinamą Sancte Michael (šv. Myko- 
lu)* Tai buvo du superkompiuteriai Cray, sugebantys atlikti mi- 
lijardą operacijų per sekundę ir kainuojantys daugiau nei du šim- 
tus tūkstančių eurų kiekvienas. Abu kartu pradėjo vykdyti iki 
galo savo ciklus, skirtus įsibrovėliui susekti. 


Pagrindiniame ekrane įsižiebė aliarmo langelis. Albertas su- 
čiaupė lūpas. 

- Šūdas, jau ateina. Mums lieka mažiau nei minutė. Akredita- 
cijos, nieko nėra. 

Paola įsitempė, ji matė, kaip raudoni taškeliai pasaulio žemė- 
lapyje ėmė vienas po kito dingti. Pradžioje buvo keli šimtai, bet 
tas skaičius pavojingai greitai mažėjo. 


* Pasak katalikiškosios doktrinos, Mykolas Arkangelas yra Dangaus kariaunos kapito- 
nas — angelas, ištrėmęs Šėtoną iš dangaus, Bažnyčios gynėjas. 

—- Spaudos leidimai. 

— Mėšlas, vėl nieko. Keturiasdešimt sekundžių. 

- Žiniasklaidos priemonės? - pasufleravo Paola. 

- Taip. Čia turime vieną bylą. Trisdešimt sekundžių. 

Ekrane pasirodė sąrašas. Tai buvo duomenų bazė. 

- Šūdas, daugiau nei trys tūkstančiai nuorodų. 

— Sutvarkyk pagal tautybę ir ieškok Ispanijos. 

- Jau. Dvidešimt sekundžių. 

— Prakeikimas, nėra nuotraukų. Kiek iš viso vardų? 

— Daugiau nei penkiasdešimt. Penkiolika sekundžių. 

Pasaulio žemėlapyje beliko maždaug trisdešimt raudonų taš- 
kelių. Visi trys palinko į priekį. 

— Išmesk vyrus, o moteris surikiuok pagal amžių. 

- Jau. Dešimt sekundžių. 

- Pradėk nuo jauniausių. 

Paola iš visų jėgų sugniaužė kumščius. Albertas atitraukė vie- 
ną ranką nuo klaviatūros ir iškėlė rodomąjį pirštą virš aliarmo 
mygtuko. Jo kakta ritosi stambūs prakaito lašai, tačiau kita ran- 
ka vis dar bėgiojo klaviatūra. 

- Štai! Pagaliau! Antoni, penkios sekundės! 

Fauleris su Dikanti kuo greičiau perskaitė ir įsiminė vardus, 
pasirodžiusius ekrane. Jie dar nebuvo baigę, bet Albertas nuspaudė 
mygtuką, ir visas butas paskendo juodoje kaip anglis tamsoje. 

- Albertai, - tarė Fauleris visiškoje tamsoje. 

- Ką, Antoni? 

— Gal netyčia turi žvakių? 

— Turėtum žinoti, kad tokiomis sistemomis nesinaudoju, An- 
toni. 


VIEŠBUTIS RAPHAEL 
Largo Febo 2 


2005 m. balandžio 9 d., šeštadienis, 03:17 


Andrėja Otero buvo labai, labai išsigandusi. 

„Išsigandusi? Ne, pone, aš dedu į kelnes iš baimės“ 

Pirma, ką padarė įėjusi į viešbučio vestibiulį — nusipirko tris 
pakelius cigarečių. Pirmojo pakelio turinys buvo palaima. Da- 
bar, kai jau pradėjo antrąjį, tikrovės kontūrai ėmė stotis į vietas. 
Jautė lengvą galvos svaigimą, tarsi nuolatinį švelnų sūpavimą. 

Sėdėjo savo kambary ant grindų, nugara atsirėmusi į sieną, 
viena ranka apglėbusi kelius, o kita konvulsiškai kėlė prie lūpų 
cigaretę po cigaretės. Kitame kambario gale ilsėjosi išjungtas 
jos nešiojamasis kompiuteris. 

"Turint omeny tokias aplinkybes, ji pasielgė teisingai. Po pir- 
mųjų keturiasdešimties Viktoro Karoskio - štai toks buvo tikra- 
sis jo vardas — filmo sekundžių pajuto nenugalimą norą vemti. 
Andrėja nebuvo iš save slopinančių žmonių, tad kuo greičiau 
puolė ieškoti šiukšlių dėžės (lėkė kaip kulka, tai jau tikrai, užspau- 
dusi delnu burną) ir išvėmė per pietus suvalgytus koldūnus, pus- 
ryčių raguolį ir dar kažką, ko neprisiminė kada nors valgiusi, — 

ko gera, tai buvo vakarykštės vakarienės likučiai. Paklausė sa- 
vęs, ar vemti į Vatikano šiukšlių dėžę yra šventvagystė, ir nu- 
sprendė, kad ne. 

Kai pasaulis liovėsi suktis, grįžo prie spaudos salės durų, ma- 
nydama, kad sukėlė didžiausią triukšmą ir kad kas nors tikrai ją 
bus išgirdęs. Tikriausiai jau laukia pora žaliūkų šveicarų gvar- 
diečių, norėdami ją sulaikyti už pašto nusikaltimą ar kaip ten po 
velnių vadinamas laiško, adresuoto ne tau, atplėšimas, juk ant 
nė vieno iš vokų nebuvo jos pavardės. 

„Žinote, pone pareigūne, aš pamaniau, kad ten galbūt bom- 
ba, ir veikiau kiek galima drąsiau. Viskas gerai, aš palauksiu čia, 
kol nueisite atnešti man medalio...“ 

Tai neatrodė labai įtikima. Tiesą sakant, visiškai neįtikima. 
Bet ispanei neprireikė jokios versijos papasakoti savo sulaikyto- 
jams, nes niekas taip ir nepasirodė. Todėl Andrėja ramiausiai 
susirinko daiktus ir kuo skubiau išsinešdino iš Vatikano, apdo- 
vanojusi koketiška šypsena šveicarų gvardiečius, saugančius Var- 
pų arką, pro kurią paprastai įeidavo žurnalistai; paskui kirto pa- 
galiau po daugelio dienų ištuštėjusią Šv. Petro aikštę. Tik išlipu- 
si iš taksi prie viešbučio durų liovėsi jautusi įsmeigtus į nugarą 
gvardiečių žvilgsnius. O dar po pusės valandos jau galutinai pa- 
tikėjo, kad jos niekas neseka. 

Ir tikrai, nei ją kas sekė, nei kuo nors įtarinėjo. Navonos aikš- 
tėje į šiukšlių dėžę išmetė kitus devynis laiškus nė neatplėštus. 
Nenorėjo, kad ją sučiuptų su visu tuo kroviniu. Ir tiesiu taikymu 
pakilo į kambarį, nepamiršusi stabtelėti Nikotino tarpstotėje. 

Kai jau pasijuto saugi - maždaug trečią kartą patikrinusi vazą 
su sausa puokšte, ieškodama paslėptų mikrofonų, — vėl įkišo 
kompaktą į kompiuterį ir pradėjo iš naujo žiūrėti filmą. 

Pirmą kartą jai pavyko iškęsti minutę. Antrą - sugebėjo pasi- 
žiūrėti beveik visą. O trečią kartą pažiūrėjo iki galo, bet turėjo 
bėgti į vonią išvemti vandens stiklinės, kurią išgėrė tik parėjusi, 

taip pat tulžį. Ketvirtąkart sugebėjo nusiraminti tiek, kad su- 
voktų, jog visa tai yra labai realu, ne koks „Bleiro raganos“ tipo 
filmas. Bet, kaip jau minėjome, Andrėja buvo labai protinga žur- 
nalistė, ši savybė paprastai suteikdavo jai tiek pat pranašumo, 
kiek ir problemų. Puiki intuicija jau po pirmos peržiūros jai bu- 
vo pašnibždėjusi, kad tai autentiški vaizdai. Galbūt kitas žurna- 
listas greitai būtų suniekinęs tą DVD diską, pamanęs, kad jis 
suklastotas. Bet Andrėja jau kelias dienas nesėkmingai ieškojo 
kardinolo Robairos ir įtarė, kad nėra dar vieno kardinolo. Išgir- 
dus Robairos vardą įraše, visos jos abejonės buvo išsklaidytos, 
kaip girtuoklio pirstelėjimas iš Bakingamo rūmų išvaiko visus, 
penktą valandą geriančius arbatėlę. Brutaliai, nešvariai, bet veiks- 
mingai. 

Peržiūrėjo įrašą penktą kartą, stengdamasi priprasti prie vaiz- 
dų. Ir šeštą — norėdama kai ką pasižymėti, vos keletą atskirų 
pakraigaliojimų bloknote. Paskui išjungė kompiuterį, atsisėdo 
kuo toliau nuo jo — tai buvo vieta tarp rašomojo stalo ir kondi- 
cionieriaus — ir atsidavė tabako malonei. 

„Tikrai nevykęs momentas mesti rūkyti“ 

Tie vaizdai buvo tikras košmaras. Pradžioje ją apėmęs pasi- 
bjaurėjimas ir pojūtis, kad ji pati nešvari, buvo tokie stiprūs, 
kad porą valandų negalėjo nieko galvoti. Kai sustingimas pama- 
žu paliko smegenis, pradėjo analizuoti jos rankose atsidūrusią 
medžiagą. Išsitraukė sąsiuvinį ir užrašė tris pagrindinius punk- 
tus, galinčius būti reportažo išeities taškais: 


1. Šėtoniškas žudikas žudo Katalikų bažnyčios kardinolus. 

2. Katalikų bažnyčia, galimas dalykas, bendradarbiaudama su 
italų policija, tai nuo mūsų slepia. 

3. Sutapimas, kad konklava, kurioje tie kardinolai turėjo būti 
labai svarbūs asmenys, prasideda po devynių dienų. 

Išbraukė ir pakeitė „po aštuonių“ Juk jau šeštadienis. 

Dabar jai reikėjo parašyti puikų reportažą. Tikrą reportažą, 
trijų puslapių, pagrįstą, su reziumė, intarpais ir kad jo antraštė 
būtų pirmame puslapyje. Negalėjo iš anksto į laikraštį nusiųsti 
jokios nuotraukos, nes kas nors iš jos tuojau pat būtų nugvelbęs 
atradimą. Aišku, vyriausiasis redaktorius ištrauktų iš ligoninės 
lovos Palomą, norėdamas straipsniui suteikti deramą svorį. Jai 
galbūt leistų pasirašyti kokį intarpą. Bet jei nusiųs į laikraštį pa- 
rašytą ir sumaketuotą, jau parengtą spausdinti straipsnį, nė pats 
redaktorius neturės jokios galimybės nubraukti jos parašą. Ne, 
nes Andrėja šiuo atveju dar iki straipsnio publikavimo apsidraus 
nusiųsdama faksą į dienraštį La Nacion ir dar vieną į Alfabeto 
su visu tekstu ir nuotraukomis. Ir velniop didžioji pirmenybė (ir 
jos darbo vieta, tarp kita ko). 

„Kaip sako mano brolis Migelis Anchelis, arba pasikrušime 
visi, arba kekšę į upę“ 

"Toks elgesys nelabai derėjo ir nebuvo būdingas tikrai panelei 
kaip Andrėja Otero, bet kas, po velnių, sakė, kad ji tikra panelė. 
Panelėms taip pat nelabai būdinga vogti korespondenciją, kaip 
padarė ji, O jai į tai buvo nusispjaut. 

Ji jau matė save parašiusią bestselerį „Aš susekiau kardinolų 
žudiką“ Šimtai tūkstančių knygų su jos vardu viršelyje, interviu 
po visą pasaulį, konferencijos. Galų gale verta buvo įvykdyti tą 
įžūlią vagystę. 

„Nors, žinoma, kartais reikia atsižvelgti, iš ko vagi“ 

Todėl, kad tą siuntinį siuntė ne koks spaudos skyrius. Tą siun- 
tinį išsiuntė ieškomas nusikaltėlis, kuris greičiausiai mano, kad 
šiuo metu jo žinia jau platinama po pasaulį. 

Apsvarstė jo pasirinkimą. Šiandien šeštadienis. Aišku, kad dis- 
ko siuntėjas iki pat ryto neišsiaiškins, ar jo siuntiniai pasiekė 
adresatus. Jei pasiuntinių agentūra dirba šeštadieniais — o tuo ji 
abejojo - kas nors galėjo ateiti jos pėdsakais po keleto valandų, 

galbūt apie dešimtą ar vienuoliktą. Tačiau dvejojo, ar pasiunti- 
nys bus perskaitęs jos vardą akreditacijos kortelėje. Jis atrodė iš 
tų, kuriuos labiau jaudina, kas yra aplink kortelę, nei tai, kas 
parašyta joje. Geriausiu atveju, jei agentūra uždaryta iki pirma- 
dienio, ji turėjo dvi dienas. O blogiausiu - keletą valandų. 

Aišku, Andrėja žinojo, kad visuomet reikia veikti pagal patį 
blogiausią iš galimų scenarijų. Taigi, ji parašys straipsnį tuojau 
pat. O maždaug tuo metu, kai Madride straipsnis bus spausdi- 
namas skyriaus redaktoriaus ir vyriausiojo redaktoriaus spaus- 
dintuvais, ji turėtų persidažyti plaukus, pasibalnoti nosį saulės 
akiniais ir švilpdama išlėkti iš viešbučio. 

Sukaupusi visą valią, atsistojo. Įsijungė kompiuterį ir surado 
laikraščio maketavimo programą. Ji rašys iškart į maketą. Jai 
kur kas geriau sekdavosi, kai matydavo, kaip atrodys jos žodžiai 
laikraščio skiltyse. 

Sugaišo tris ketvirčius valandos trijų puslapių maketui pareng- 
ti. Kai buvo bebaigianti, suskambo jos mobilusis. 

„Koks šiknius skambina šiuo numeriu trečią valandą nakties?“ 

Tą numerį žinojo tik laikraštyje. Niekam daugiau jo nebuvo 
davusi, net saviškiams. Taigi, ko gera, skambino iš redakcijos 
skubiu reikalu. Atsikėlė nuo kėdės ir pradėjo kuistis krepšyje, 
kol pagaliau pirštai užčiuopė telefoną. Pažvelgė į ekraną, tikė- 
damasi pamatyti kilometrinę skaičių eilę, pasirodančią visuomet, 
kai skambindavo iš Ispanijos, bet šį kartą toje vietoje, kur būda- 
vo skambintojo numeris, nepamatė nieko. Net nebuvo žodžių 
„Nežinomas numeris“ 

Atsiliepė. 

- Klausau? 

Išgirdo tik trumpus pypsėjimus. 

„Tikriausiai apsiriko“ 

"Tačiau kažkas jos viduje kuždėjo, kad tas skambutis buvo 
svarbus ir geriausia būtų paskubėti. Grįžo prie kompiuterio ir 

rašė greičiau nei bet kada. Pastebėjo, kad įsipainiojo kažkokia 
spausdinimo klaida — rašybos klaidų ji nedarė nuo tada, kai 
sukako aštuoneri, - bet net nesivargino grįžti jos pataisyti. Tai 
padarys žmonės redakcijoje. O dabar ji iš visų jėgų skubėjo 
baigti reportažą. 

Iš viso reportažui sugaišo keturias valandas; kurį laiką ieško- 
jo biografijos detalių ir mirusių kardinolų nuotraukų, žinių apie 
juos, aprašė asmenybės bruožus ir galiausiai mirtį. Straipsniui 
pasiskolino daug paties Karoskio vaizdo medžiagos fragmentų. 
Kai kurie tų vaizdų buvo tokie siaubingi, kad privertė ją paraus- 
ti. Po velnių. Tegu jas cenzūruoja redakcijoje, jei tik išdrįs. 

Kai rašė paskutines eilutes, išgirdo beldimą į duris. 


VIEŠBUTIS RAPHAEL 
Largo Febo 2 


2005 m. balandžio 9 d., šeštadienis, 07:58 


Andrėja pažvelgė į duris, lyg matytų jas pirmą kartą gyvenime. 
Ištraukė iš kompiuterio diskelį, įdėjo į plastikinį dėklą ir įmetė į 
vonios kambario šiukšlių dėžę. Grįžo į kambarį su nukritusia į 
kulnus širdimi, trokšdama, kad beldęs žmogus, kas jis bebūtų, 
jau būtų nuėjęs sau. Pabeldė vėl - mandagiai, bet tvirtai. Tai 
negalėjo būti aptarnaujantis personalas. Juk dar tik aštuonios 
valandos ryto. 

— Kas ten? 

— Panelė Otero? Viešbutis jus vaišina pusryčiais. 

Andrėja nustebusi atidarė duris. 

— Aš neprašiau jokių... 

Staiga nutilo, nes žmogus už durų nė iš tolo nepanėšėjo į ele- 
gantiškus viešbučio patarnautojus. Tai buvo žemo ūgio, bet labai 
pečiuitas tipas, raumeningas, apsirengęs odine striuke ir juodo- 
mis kelnėmis. Jo neskustame veide spindėjo akinama šypsena. 

— Panelė Otero? Aš Fabijus Dantė, Vatikano Corpo di Vigilan- 
za superintendentas. Norėčiau užduoti jums keletą klausimų. 

Ištiestoje kairėje rankoje laikė pažymėjimą su nuotrauka. An- 
drėja įdėmiai jį išnagrinėjo. Neatrodė suklastotas. 

- Klausykite, superintendente, dabar aš labai pavargusi ir man 
reikia pamiegoti. Ateikite kitą kartą. 

Pasidygėjusi buvo beuždaranti duris, bet vyras vikriai įkišo 
koją į tarpą, kaip koks enciklopedijų pardavėjas iš gausios šei- 
mos. Andrėja suprato, kad prieš ją naudojama jėga, tad, žvelg- 
dama tiesiai į įsibrovėlį, pasiliko stovėti prie durų. 

— Ar dar nesupratote? Aš noriu miego. 

— Rodos, tai jūs nesupratote. Skubiai privalau pasikalbėti su 
jumis dėl tiriamos vagystės bylos. 

„Šūdas, kaip jis galėjo taip greitai mane surasti?“ 

Andrėjos veide nesujudėjo nė raumenėlis, tačiau jos nervų sis- 
tema persijungė iš būklės „aliarmas“ į „visiška krizė“ Tačiau, šiaip 
ar taip, privalėjo kaip nors pergyventi tą audrą, tad suleido nagus 
į delnus, surietė kojų pirštus ir mostelėjo superintendentui užeiti. 

— Neturiu daug laiko. Privalau laikraščiui išsiųsti straipsnį. 

— Ankstoka siųsti straipsnį, ar ne? Jo nepradės spausdinti dar 
keletą valandų. 

— Ką gi, man patinka atlikti viską iš anksto. 

- Gal tai kokia ypatinga naujiena? - paklausė Dantė, žengda- 
mas link Andrėjos kompiuterio. 

Ši atsistojo priešais, užstodama jam kelią. 

— Ak, ne. Nieko ypatinga. Įprasti spėliojimai, kas bus išrink- 
tas naujuoju popiežiumi. 

— Žinoma. Juk dabar tai pats aktualiausias klausimas, tiesa? 

- Žinoma, labai aktualus. Bet kol kas nelabai yra ką rašyti. 
Na, žinote, įprastas reportažas žmonių smalsumui nuraminti. 
Pastaruoju metu nelabai daug naujienų, tiesa? 

— Mums patiktų, jei taip ir liktų, panele Otero. 

- Žinoma, ką ir kalbėti apie vagystę, kurią ką tik minėjote. O 
ką pavogė? 

— Nieko ypatinga. Keletą vokų. 

— O kas buvo viduje? Aišku, kas nors labai vertinga. Gal kar- 
dinolų sąrašas? 

— O kas verčia jus manyti, kad vokų turinys buvo vertingas? 

— Turėtų taip būti, antraip nebūtų siuntę savo geriausio pėd- 
sekio. Gal kokia Vatikano pašto ženklų kolekcija? Girdėjau, ko- 
lekcininkai dėl jų net žudo. 

— Tiesą sakant, ne pašto ženklai. Nieko prieš, jei užsirūkysiu? 

— Jums vertėtų pereiti prie mėtinių ledinukų. 

Superintendentas pauostė orą. 

- Ką gi, sprendžiant iš kvapo kambaryje, jūs pati nesivado- 
vaujate savo patarimais. 

— Tiesiog praleidau labai sunkią naktį. Rūkykite, jei tik kur 
nors rasite tuščią peleninę... 

Dantė prisidegė cigaretę ir išpūtė dūmus. 

— Kaip minėjau, panele Otero, vokuose buvo ne pašto žen- 
klai. Ten buvo ypač konfidenciali informacija, jokiu būdu netu- 
rinti patekti į svetimas rankas. 

- Pavyzdžiui? 

— Nesupratau. Kas, pavyzdžiui? 

— Kokias rankas jūs vadinate svetimomis, superintendente? 

— Tokias, kurių savininkė nežino, kas geriau jai pačiai. 

Dantė apsidairė ir, žinoma, nepamatė nė vienos peleninės. Iš- 
sprendė klausimą paprasčiausiai nukratydamas pelenus ant grin- 
dų. Andrėja pasinaudojo proga nuryti seiles. Jei tai nebuvo gra- 
sinimas, tuomet ji.- vienuolė atsiskyrėlė. 

— Kokio tipo jūsų minėta informacija? 

— Visiškai slapta. 

- Vertinga? 

— Gali būti. Tikiuosi, kad kai pagausiu asmenį, paėmusį laiš- 
kus, jis pasirodys mokąs derėtis. 

- Jūs pasirengęs pasiūlyti daug pinigų? 

— Ne. Esu pasirengęs pasiūlyti jam išsaugoti sveikus dantis. 

Andrėją ne tiek išgąsdino Dantės pasiūlymas, kiek jo tonas. 
Ištarė tai su tokia šypsena ir tokiu tonu, tarsi užsakinėtų kavos 
be kofeino. O tai jau buvo tikrai pavojinga. Staiga pasigailėjo 
atidariusi jam duris. Pabandė mesti paskutinę jai likusią kortą. 

— Ką gi, superintendente, buvo labai malonu minutėlę su ju- 
mis paplepėti, bet dabar paprašysiu jus išeiti. Greitai grįš mano 
draugas fotografas, o jis šiek tiek pavydus... 

Dantė prapliupo juoktis. Andrėjai visiškai nebuvo juokinga. 
Tas tipas išsitraukė pistoletą ir nusitaikė jai į krūtis. 

— Gana kvailioti, gražuole. Jokio draugo nėra. Duokite man 
diskus arba pamatysime, kokios spalvos jūsų plaučiai. 

Andrėja susiraukusi pašnairavo į ginklą. 

- Jūs nešausite. Mes viešbutyje. Policija čia pasirodytų mažiau 
nei po pusės minutės, ir jūs niekuomet nerastumėte to, ko ieškote, 
kad ir kas tai būtų. 

Superintendentas minutėlę padvejojo. 

— Žinote ką? O jūs teisi. Aš jūsų nenušausiu. 

Ir iš visų jėgų trenkė jai kairiuoju kumščiu. Andrėjai iš skaus- 
mo akyse sutavaravo spalvoti žaibai ir priešais ją staiga iškilo 
stora siena; tik vėliau suprato, kad smūgis ją patiesė ant žemės, 
ir ta siena yra ne kas kita, o kambario grindys. 

— Aš ilgai neužtruksiu, panele. Lygiai tiek, kiek reikės gauti 
tai, ko noriu. 

Dantė prisiartino prie kompiuterio. Perbėgo pirštais per kla- 
viatūrą, kol išnyko ekrano užsklanda ir pasirodė reportažas, ku- 
rį rašė Andrėja. 

— Prizas! 

Žurnalistė čiupinėdamasi kairįjį smilkinį kilstelėjo nuo grin- 
dų. Tas šunsnukis jį prakirto. Sunkėsi kraujas ir ta akimi ji nieko 
nematė. 

— Nesuprantu. Kaip jūs mane radote? 

- Panele, jūs pati suteikėte mums leidimą, davusi savo mobi- 
liojo numerį ir pasirašiusi sutikimą siųsti jums trumpąsias žinu- 
tes. - Kalbėdamas superintendentas išsitraukė iš striukės kiše- 
nės du daiktus: atsuktuvą ir nelabai didelį metalinį žvilgantį ci- 
lindrą. Išjungė kompiuterį, apvertė jį ir pradėjo atsukinėti dang- 
telį, norėdamas prisikasti prie standžiojo disko. Keletą kartų pa- 
vedžiojo po jį metaliniu cilindru, ir Andrėja suprato, kad tai ga- 
lingas magnetas, kuris sunaikins reportažą ir visą standžiojo dis- 
ko informaciją. - Jei būtumėt atidžiau perskaičiusi, kas parašyta 
mažomis raidelėmis jūsų pasirašytame dokumente, dabar žino- 
tumėt, kad ten yra skiltis, leidžianti mums per palydovą nustaty- 
ti jūsų mobiliojo buvimo vietą, „jei jūsų saugumui grėstų pavo- 
jus“. Sutarties sąlyga, iškilusi bijant teroristų infiltravimo į spau- 
dos atstovų būrį, o dabar, jūsų atveju, kaip matote, mums labai 
pravertusi. Dar džiaukitės, kad jus radau aš, o ne Karoskis. 

— Ak, tiesiog šokinėju iš džiaugsmo. 

Andrėjai pagaliau pavyko atsiklaupti. Dešiniąja ranka pagra- 
baliojo aplink save, kol apčiuopė Murano krištolo peleninę, ku- 
rią buvo ketinusi nugvelbti kaip suvenyrą. Peleninė tebebuvo ant 
grindų, prie sienos, ten, kur ji prieš keletą valandų kaip apsėsta 
rūkė. Dantė prisiartino ir atsisėdo ant lovos. 

— Turiu pripažinti, kad mes jums skolingi padėką. Jei ne jūsų 
niekinga vagystė, šiuo metu to psichopato smurto vaizdai jau 
būtų visų pasaulio laikraščių pirmuosiuose puslapiuose. Iš šios 
situacijos jūs gviešėtės išpešti asmeninės naudos ir jums nepasi- 
sekė. Tai faktas. O dabar būkite protinga ir pabandykime viską 
palikti taip, kaip yra. Negausite pirmenybės paskelbti straipsnį, 
bet išgelbėsite savo veidelį. Ką pasakysite? 

- Diskai... — ir sumurmėjo kažką visiškai nesuprantama. 

Dantė pasilenkė prie žurnalistės, kol jo nosis palietė josios. 

— Ką sakai, katyte? 

— Kad tave iškruštų per šikną, niekše, — išpyškino Andrėja. 

Ir tvojo jam į ausį pelenine. Kai sunki peleninė susidūrė su 
superintendento galva, pelenai tarsi po sprogimo pasklido po 
kambarį, o Dantė sustaugė ir stvėrėsi ranka už galvos. Andrėja 
svyruodama atsistojo ir pamėgino jam užtvoti antrą sykį, bet 
Dantė pasirodė greitesnis. Griebė jai už rankos, kai peleninė 
buvo per keletą centimetrų jam nuo veido. 

— Nagi, nagi, pasirodo, kekšytė turi nagučius. 

Dantė suspaudė jos riešą ir suko ranką tol, kol peleninė iškri- 
to. Paskui trenkė į paširdžius. Andrėja vėl susmuko ant grindų, 
gaudydama orą, jusdama, kaip plieninis kamuolys spaudžia krū- 
tinę. Superintendentas čiupinėjo ausį, iš kurios tekėjo plona krau- 
jo srovelė. Pažvelgė į veidrodį. Jo kairė akis buvo primerkta, 
pribirusi pelenų, o plaukuose pilna nuorūkų. Grįžo prie mergi- 
nos ir užsimojo koja, rengdamasis spirti jai į krūtinę. Jei jam 
būtų pavykę, smūgis būtų sulaužęs keletą šonkaulių. Bet An- 
drėja pasirodė gudresnė. Kai jis laikė vieną koją atmetęs atgal, ji 
spyrė į koją, kuria jis buvo atsirėmęs. Dantė susvyravęs krito 
ant kilimo, šitaip suteikdamas žurnalistei galimybę nubėgti iki 
vonios kambario ir užtrenkti duris. 

Dantė klupdamas atsistojo. 

— Atidaryk, kekše. 

— Užsikrušk, kalės vaike, - atšovė Andrėja labiau sau nei sa- 
vo skriaudėjui. 

Staiga ji susivokė, kad verkia. Norėjo pasimelsti, bet prisimi- 
nė, kam dirba Dantė, ir nusprendė, kad tai nevykusi mintis. Pa- 
mėgino užgulti duris iš vidaus, tačiau tai nelabai pagelbėjo. Du- 
rys su trenksmu atsidarė ir trenkė Andrėją į sieną. Superinten- 
dentas įsiveržė kaip įniršęs žvėris, ištinusiu ir raudonu iš pykčio 
veidu. Ji pamėgino gintis, bet jis stvėrė jai už plaukų ir stipriai 
trūktelėjo — tai žurnalistei kainavo gerą sruogą garbanų. Jis lai- 
kė merginą su nežmoniška jėga, ir ji menkai tegalėjo priešintis — 
tik akėjo nagais jam rankas ir veidą, bandydama išsivaduoti iš 

tos žiaurios prievartos. Jai pavyko padaryti du kruvinus rėžius 
jo veide, tai superintendentą dar labiau įsiutino. 

— Kur jie? 

- Kad tu?!. 

- KUR... 

užsikruštum. 

- JIE?! 

Jis stipriai laikė ją už plaukų priešais vonios veidrodį ir staiga 
trenkė į jį jos veidą. Per visą veidrodžio paviršių išplito voratin- 
klinis įtrūkis, o jo centre ryškėjo kruvinas skritulys, iš lėto 
šliaužiantis žemyn link praustuvės. 

Dantė privertė ją pažiūrėti į savo atvaizdą suknežintame veid- 
rodyje. 

— Nori, kad tęsčiau? 

Staiga Andrėja pajuto, kad jai jau gana. 

— Vonios kambario šiukšlių dėžėje, - sumurmėjo. 

- Puiku. Pasilenk ir kairiąja ranka ištrauk. Ir gana pokštų, nes 
nupjausiu tau spenelius ir priversiu juos praryti. 

Andrėja padarė kaip liepta ir padavė diską Dantei. Tas apžiū- 
rėjo jį. Atrodė identiškas tam, kurį gavo Vigilanza. 

— Labai gerai. O kur kiti devyni? 

Žurnalistė nurijo seiles. 

— Išmečiau. 

— Tai šūdas. 

Andrėja pajuto, kad skriste skrenda į kambarį, ir tikrai be- 
veik metrą skrido oru, pastumta Dantės. Nusileido ant kilimo 
veidu ir rankomis. 

— Neturiu jų, po velnių! Sakau, kad neturiu! Apieškok sušik- 
tas Navonos aikštės šiukšlių dėžes, tegu tave velniai! 

Superintendentas šypsodamasis prisiartino. Ji tebegulėjo ant 
grindų, įsiutusi, sunkiai kvėpuodama. 

- Vis dar nesupranti, ar ne, kekše? Viskas, ko iš tavęs norė- 
jau, tai tie suknisti diskai, ir būtum grįžus namo tik su mėlynė 

veide. Bet ne, tu manaisi esanti gudresnė nei ponios Dantės sū- 
nus, 0 tai neįmanoma. Taigi, teks pereiti prie rimtesnių žodžių. 
Tavo galimybės išeiti iš čia kvėpuojant išseko. 

Apžergė kojomis žurnalistės kūną. Išsitraukė pistoletą ir nu- 
sitaikė jai į galvą. Andrėja vėl pažvelgė jam į akis, kad ir kaip 
buvo išsigandusi. Tas šiknius galėjo padaryti bet ką. 

— Nešausi. Bus daug triukšmo, - tarė kur kas mažiau įsitiki- 
nusi nei anksčiau. 

- Žinai ką, kekšyte? O tu ir šį kartą teisi. 

Ir, išsitraukęs iš kišenės duslintuvą, ėmė sukti jį prie vamz- 
džio. Andrėja vėl akis į akį susidūrė su mirtimi, šį kartą sukel- 
siančia mažiau triukšmo. 

— Mesk ginklą, Fabijau. 

Dantė atsisuko, jo veide atsispindėjo nuostaba. Kambario du- 
ryse stovėjo Dikanti su Fauleriu. Inspektorė laikė pistoletą, o 
kunigas - elektroninį raktą, kuriuo jie atsirakino duris. Dikanti 
policininkės ženklelis ir Faulerio kunigo apykaklė buvo lemtingi 
daiktai, padėję jiems jį gauti. Jie užtruko, nes, prieš atvykdami į 
šį viešbutį, patikrino dar vieną vardą iš keturių, kuriuos sužino- 
jo Alberto namuose. Vardai buvo suskirstyti pagal amžių, ir jie 
pradėjo nuo pačios jauniausios ispanų žurnalistės — paaiškėjo, 
kad ji vienos televizijos komandos pagalbinė darbuotoja, kurios 
plaukai irgi buvo kaštoniniai, kaip jiems paaiškino plepus jos 
viešbučio administratorius. Lygiai toks pats plepus pasirodė ir 
Andrėjos viešbučio administratorius. 

Dantė buku žvilgsniu spoksojo į Dikanti ginklą, atsigręžęs į 
juos, tačiau ranka su pistoletu tebebuvo nukreipta į Andrėją. 

— Na jau, ispettore, jūs to nepadarysite. 

— Jūs užpuolėte svetimos šalies pilietę Italijos teritorijoje, Dan- 
te. O aš atstovauju įstatymams. Jūs man negalite pasakyti, ką 
galiu, o ko ne. Nuleiskite ginklą arba būsiu priversta šauti. 

- Jūs nesuprantate, Dikanti. Ši moteris nusikaltėlė. Ji pavogė 

Vatikanui priklausančią slaptą informaciją. Ji nesutinka su sąly- 
gomis ir galėjo padaryti labai daug žalos. Tai nieko asmeniška. 

- Jau anksčiau girdėjau tą sakinį iš jūsų lūpų. Ir supratau, kad 
pats asmeniškai imatės daugybės su jumis visiškai nesusijusių 
reikalų. 

Dantė regimai įsiuto, tačiau nusprendė pakeisti taktiką. 

— Sutinku. Leiskite man palydėti ją į Vatikaną, paprasčiausiai 
įsitikinti, ką ji padarė su pavogtais vokais. Asmeniškai atsakau 
už jos saugumą. 

Išgirdus pastaruosius žodžius, Andrėjos širdis apsivertė. Ji 
nenorėjo daugiau nė minutės praleisti to niekšo draugijoje. Lė- 
tai pradėjo judinti kojas, norėdama užimti tam tikrą poziciją. 

— Ne, - tarė Paola. 

Superintendento balsas tapo atšiauresnis. Kreipėsi į Faulerį. 

- Antoni. Negali jai to leisti. Negalime leisti, kad viskas išvys- 
tų dienos šviesą. Vardan kryžiaus ir špagos. 

Kunigas labai rimtai pažvelgė į jį. 

- Tai jau nėra mano simboliai, Dante. Ir jau tikrai neverti 
nekalto kraujo. 

- Bet ji nėra nekalta. Ji pavogė vokus! 

Dantė dar nebuvo baigęs sakinio, kai Andrėja pagaliau sura- 
do poziciją, kurios prieš valandėlę ieškojo. Apskaičiavo momentą 
ir mostelėjo pėdą į viršų. Nepadarė to iš visų jėgų — ir ne dėl 
noro stokos, — bet sutelkė visą dėmesį į taiklumą. Norėjo spirti 
tam bjaurybei tiesiai į kiaušius. Ir smūgis buvo kuo taikliausias. 

Tada nutiko iškart trys dalykai. 

Dantė išmetė diską, kurį tebelaikė, ir kairiąja ranka griebėsi 
už papilvės, tuo tarpu dešiniąja spaudė ginklą ir jau rengėsi nu- 
spausti gaiduką. Superintendentas burna gaudė orą kaip upėta- 
kis ant kranto, nes kentė didelį skausmą. 

Dikanti trimis žingsniais įveikė nuotolį, skyrusį ją nuo Dan- 
tės, ir tvojo galva jam į paširdžius. 

Fauleris sureagavo puse sekundės vėliau nei Dikanti, - neaiš- 
ku, ar todėl, kad dėl amžiaus ėmė prarasti budrumą, ar bandė 
įvertinti situaciją — jis šoko ant pistoleto, kuris, nepaisant spy- 
rio, vis dar buvo nukreiptas į Andrėją. Griebė Dantei už dešinio 
riešo beveik tuo pat metu, kai Dikanti petys pataikė Dantei į 
krūtinę. Pistoletas iššovė į lubas. 

Visi trys pargriuvo, susipynę į kamuolį, po gipso gabalų lietu- 
mi. Fauleris, vis dar nepaleisdamas superintendento riešo, abiem 
nykščiais stipriai paspaudė vietą, jungiančią plaštaką su ranka. 
Dantė išmetė pistoletą, bet jam pavyko smogti keliu inspektorei 
į veidą, ir ji be sąmonės nusirito į šalį. 

Fauleris su Dante susikibo. Fauleris kairiąja ranka laikė gin- 
klą užvamzdžio. Dešiniąja paspaudė apkabą atpalaiduojantį me- 
chanizmą, ir tas sunkiai žnektelėjo ant grindų. Kita ranka tą patį 
padarė su kulka lizde. Dar du staigūs judesiai ir jo delne atsidū- 
rė lizdas. Metė jį į kitą kambario galą, o patį pistoletą šveitė ant 
grindų Dantei po kojomis. 

— Dabar iš jo nedaug naudos. 

Dantė įtraukė galvą į pečius ir išsišiepė. 

— Iš tavęs irgi nedaug naudos, seni. 

- Įrodyk. 

Dantė puolė ant kunigo. Fauleris šastelėjo į šalį, išmesdamas į 
priekį ranką. Šiek tiek nepataikė Dantei į veidą, smūgis kliuvo į 
petį. Dantė atsivėdėjo kairiąja, ir Fauleris išsisuko nuo smūgio, 
bet užšoko ant Dantės kumščio ir šis pataikė jam tiesiai tarp šon- 
kaulių. Pargriuvo ant grindų, sukandęs dantis, gaudydamas orą. 

— Tu jau sukriošęs, seneliuk. 

Dantė griebė pistoletą ir kulką. Nebuvo laiko ieškoti lizdo ir 
jį pritvirtinti, bet ginklas jam buvo reikalingas. Skubėdamas pa- 
miršo, kad Dikanti taip pat turi ginklą, kuriuo jis galėtų pasi- 
naudoti, tačiau, laimė, jis liko prispaustas po inspektorės kūnu, 
kai šioji griuvo be sąmonės. 

Superintendentas apsidairė, kyštelėjo galvą į vonią, paskui į 
spintą. Andrėjos Otero niekur nebuvo, nesimatė ir disko, ku- 
riam jis leido iškristi iš rankų kilus peštynėms. Lašelis kraujo 
ant lango privertė jį iškišti galvą ir vienu metu jis pamanė, kad 
žurnalistė turi Dievo dovaną vaikščioti oru, kaip Kristus van- 
dens paviršiumi. Arba, kitaip sakant, ropoti keturiomis. 

Staiga suprato, kad viešbučio kambarys yra gretimo pastato, 
dengiančio Švč. Mergelės Marijos Taikos Karalienės vienuolyno 
nuostabiąją Bramantės suprojektuotą galeriją, stogo aukštyje. 

Andrėja neturėjo nė mažiausio supratimo, kas tą galeriją su- 
projektavo nei kad (kokia likimo ironija) Bramantė buvo pir- 
masis Šv. Petro bazilikos Vatikane architektas. Tačiau ropojo 
sau keturiomis tuo rudos spalvos stogu, žvilgančiu ryto saulėje, 
stengdamasi neatkreipti galeriją apžiūrinėjančių ankstyvų turis- 
tų dėmesio. Buvo sumaniusi nuropoti iki kito stogo krašto, kur 
atviras langas žadėjo jai išsigelbėjimą. Jau pasiekė pusiaukelę. 
Galerijos aukštis buvo dviejų lygių, tad stogas pavojingai sviro 
virš akmeninio kiemo beveik devynių metrų aukštyje. 

Nepaisydamas vis dar jaučiamo skausmo genitalijose, Dantė 
užsikabarojo ant palangės ir pasileido žurnalistės pėdomis. Toji 
pasuko galvą ir pamatė jį statant kojas ant čerpių stogo. Pamėgi- 
no ropoti greičiau, bet Dantės balsas privertė ją sustingti. 

— Ramiai. 

Andrėja atsisuko. Dantė taikėsi į ją nekenksmingu ginklu, bet 
to ji negalėjo žinoti. Paklausė savęs: negi tas tipas toks pamišęs, 
kad iššautų į ją vidury dienos, matant daugybei liudininkų. O 
turistai juos jau pastebėjo ir išsižioję sekė sceną sau virš galvų. 
Pamažu žiūrovų vis daugėjo. Gaila, kad Dikanti liko gulėti kam- 
baryje be sąmonės ir taip prarado galimybę stebėti gyvą pavyzdį 
iš teismo psichiatrijos vadovėlio, žinomą kaip bystander effect* — 


* Praeivio efektas. 

daugelį kartų patvirtinta teorija, teigianti, kad kuo daugiau Žiū- 
rovų renkasi, tuo galimybė, kad kas nors padės aukai, mažėja 
(tačiau galimybė, kad pamos pirštu, kviesdamiesi pažįstamus pa- 
sižiūrėti reginio, atvirkščiai — didėja). 

Nekreipdamas dėmesio į smalsius žvilgsnius, Dantė pasilen- 
kęs lėtai artėjo prie žurnalistės. Ne be pasitenkinimo pastebėjo, 
kad rankose ji laiko diską. Ko gera, sakė tiesą — ji tikrai tokia 
pusprotė ir visus kitus išmetė į šiukšlių dėžę. Todėl tas likęs dis- 
kas įgijo didžiulę svarbą. 

— Atiduok diską ir aš einu sau. Prisiekiu. Nenoriu tavęs nu- 
skriausti, - pamelavo Dantė. 

Andrėja buvo leisgyvė iš baimės, tačiau pademonstravo stip- 
rybę ir narsą, kuri nebūtų padariusi gėdos nė Legiono seržantui. 

- Eik šikt! Nešdinkis arba jį numesiu. 

Dantė sustingo pusiaukelėje. Andrėja laikė ištiestą ranką šiek 
tiek palenkusi riešą. Vienas paprastas judesys ir diskas kristų 
kaip akmenukas. Nukritęs ant žemės, ko gera, sudužtų. O gal 
atvirkščiai — pučiant lengvam ryto vėjeliui, planiruotų iš lėto, 
besklendžiantį jį sučiuptų vienas tų žioplių ir dingtų anksčiau, 
nei jis spėtų nusileisti į vienuolyno galeriją. Ir tuomet - sudie. 

Per daug rizikos. 

Privalėjo greitai galvoti. Ką daryti? Reikia užkalbėti prieši- 
ninkui dantis, kol svarstyklės pakryps į reikiamą pusę. 

— Panele, - tarė kuo garsiau, - nešokite. Nežinau, kas jus pa- 
stūmėjo taip pasielgti, bet juk gyvenimas toks gražus. Jei gerai 
pagalvosite, suprasite, kad turite daug priežasčių gyventi. 

"Taip, tai gali paveikti. Prisiartinti kuo arčiau, tarsi norint pa- 
dėti tai pamišėlei kruvinu veidu, sumaniusiai nusižudyti ir tuo 
tikslu išlėkusiai ant stogo, griebti ją, tarsi norint sulaikyti, nie- 
kam nematant išplėšti iš rankų diską ir tuomet, jai prieštarau- 
jant, nesugebėti jos išgelbėti. Kokia tragedija. O Dikanti ir Fau- 
leriu pasirūpins kas nors iš aukščiau. Ten jie moka spustelėti. 

— Nešokite! Pagalvokite apie savo šeimą! 

- Ką čia kliedi, pusproti? — apstulbo Andrėja. — Aš nė neketi- 
nu šokti! 

Apačioje žiopliai naudojosi savo pirštais vien tik rodydami 
sceną, užuot paskambinę ir iškvietę policiją. Kažkas jau pradėjo 
šaukti: Non saltare, non saltare. Niekam nepasirodė keista, kad 
gelbėtojo rankose pistoletas (o gal paprasčiausiai iš toli nematė, 
ką narsuolis laiko dešinėje rankoje). Širdyje Dantė džiūgavo. Jis 
nenumaldomai artėjo prie jaunosios reporterės. 

— Nebijokite! Aš policininkas! 

Andrėja per vėlai perprato jo užmačias. Jis buvo vos už poros 
metrų. 

— Nesiartink, niekše! Aš jį numesiu! 

Apačioje visi suprato, kad mestis rengiasi ji pati, nes disko jos 
rankose nė neįžiūrėjo. Pasigirdo dar daugiau šūksnių „ne, ne“, o 
kažkas iš turistų net prisiekė Andrėjai amžiną meilę, jei tik ji 
liks gyva ir sveika. 

Tuo tarpu ištiesti superintendento pirštai jau beveik lietė ba- 
sas atsisukusios į jį žurnalistės kojas. Ji žingtelėjo atgal ir porą 
centimetrų slystelėjo. Minia (o galerijoje buvo maždaug pen- 
kiasdešimt žmonių, ir keli viešbučio klientai taip pat stebėjo re- 
ginį persisvėrę pro langus) sulaikė kvėpavimą. Tačiau staiga kaž- 
kas suriko: 

- Žiūrėkite, kunigas! 

Dantė atsisuko. Fauleris stovėjo ant stogo, o jo abiejose ran- 
kose buvo po čerpę. 

— Antoni, ne! —- sušuko superintendentas. 

Atrodė, tarsi Fauleris jo negirdėtų. Velniškai taikliai metė į jį 
vieną čerpę. Laimė, Dantė suspėjo užsidengti veidą ranka. Jei 
nebūtų spėjęs, ko gera, traškėjimas, kurį išgirdo čerpei visa jėga 
atsitrenkus jam į dilbį, būtų jo lūžtančios kaukolės. Jis krito ant 
stogo ir nusirito iki pat krašto. Per stebuklą jam pavyko įsitverti 

atbrailos, ir taip jis liko kyboti, kojomis daužydamas į vieną nuo- 
stabiųjų kolonų, prieš penkis šimtmečius nušlifuotų puikaus 
skulptoriaus, vadovaujamo paties Bramantės. Likimo ironija, kad 
žiūrovai, nepadėję aukai, padėjo Dantei, jie trise nukabino tą 
sulūžusią marionetę ir nukėlė ant žemės. Užuot padėkojęs, jis 
prarado sąmonę. 

Ant stogo Fauleris kreipėsi į Andrėją: 

- Panele Otero, kol nesusižeidėte, malonėkite grįžti į kambarį. 


VIEŠBUTIS RAPHAEL 
Largo Febo 2 


2005 m. balandžio 9 d., šeštadienis, 09:14 


Paola į gyvųjų pasaulį sugrįžo jausdamasi nuostabiai: dėmesin- 
gos tėvo Faulerio rankos glaudė jai prie kaktos drėgną rankš- 
luostį. Tačiau greitai nustojo taip puikiai jaustis ir pradėjo gailė- 
tis, kad jos kūnas nesibaigia ties pečiais, nes jai siaubingai skau- 
dėjo galvą. Ji atsigavo kaip tik tada, kai į kambarį pagaliau pri- 
sistatė du policininkai, ir pasakė jiems, kad gali sau nešdintis su 
vėjeliu, nes ji pati kontroliuoja padėtį. Dikanti jiems keletą kar- 
tų prisiekė, kad čia niekas neketino nusižudyti, esą viskas nuti- 
ko tik per apsirikimą. Policininkai apsidairė aplink šiek tiek su- 
irzę dėl netvarkos, bet pakluso. 

"Tuo tarpu vonioje Fauleris bandė sutvarkyti Andrėjai kaktą, 
sužalotą per susidūrimą su veidrodžiu. Kai Dikanti, atsikračiusi 
policininkų, įkišo galvą į vonios kambarį, Fauleris kaip tik sakė 
žurnalistei, kad jos žaizdą reikės siūti. 

— Mažiausiai keturios siūlės kaktoje ir pora ant skruosto. Ta- 
čiau dabar negalime gaišti laiko ligoninės paieškoms. Aš pasa- 
kysiu, ką turime daryti: jūs tuojau pat išsikviesite taksi ir vyksite 

į Boloniją. Kelyje užtruksite maždaug keturias valandas. Bolo- 
nijoje jūsų lauks vienas mano draugas, gydytojas, jis ir susiūs 
jūsų žaizdas. Jis nuveš jus į oro uostą, kur sėsite į Madrido lėk- 
tuvą, skrendantį per Milaną. Ten būsite saugi. Ir pasistenkite 
ateityje bent porą metų negrįžti į Italiją. 

— Ar ne geriau būtų sėsti į lėktuvą Neapolyje? - įsiterpė Di- 
kanti. 

Fauleris pasižiūrėjo į ją labai rimtai. 

— Dottoressa, jei kada nors jums prireiks sprukti nuo... nuo 
šių asmenų, labai prašau nebėgti į Neapolį. Ten jie turi pernelyg 
daug ryšių. 

— Drįsčiau teigti, kad jie turi ryšių visur. 

- Gaila, bet jūs teisi. Bijau, kad pasekmės, kilsiančios stojus 
skersai kelio Vigilanza, nebus labai malonios nei jums, nei man. 

- Kreipsimės į Bojų. Jis stos į mūsų pusę. 

Fauleris kurį laiką patylėjo. 

— Galbūt. Šiaip ar taip, dabar svarbiausia kuo greičiau padėti 
panelei Otero išvykti iš Romos. 

Andrėjai, kuriai nuo veido nenyko skausmo grimasa (žaizda 
kaktoje labai perštėjo, nors Fauleriui suteikus pagalbą kraujavo 
kur kas mažiau), visiškai nepatiko tas pokalbis, nors jo metu ji 
tylėjo. Prieš dešimt minučių, kai pamatė Dantę dingstant už sto- 
go briaunos, pajuto palengvėjimą. Pribėgo prie Faulerio ir už- 
metė rankas jam ant kaklo, labai rizikuodama, kad abu nusiris 
stogu žemyn. Fauleris sausai jai paaiškino, kad Vatikano organi- 
zacijoje vienas labai konkretus sektorius nenori, jog visas tas 
reikalas iškiltų į viešumą, ir todėl jos gyvybei gresia pavojus. 
Kunigas nė žodeliu neužsiminė apie jos gėdingą vokų vagystę, 
tarsi tai būtų smulkmena. Tačiau dabar jis bando nurodinėti jai, 
ką turinti daryti, o tai žurnalistei nė trupučio nepatiko. Ji jautėsi 
dėkinga kunigui ir kriminologei už išgelbėjimą, bet nesirengė 
leistis spaudžiama. 

— Neketinu niekur važiuoti, ponai. Aš akredituota žurnalistė, 
mano laikraštis pasitiki manimi ir laukia žinių apie konklavą. Ir 
dar aš noriu, kad visi sužinotų mano atskleistą aukščiausio lygio 
konspiraciją, norint nuslėpti kelių kardinolų ir vieno Italijos po- 
licijos pareigūno žūtį nuo psichopato rankos. E] Globo išspaus- 
dins įspūdingus straipsnius su nuotraukomis ir šia informacija, 
ir po visu tuo puikuosis mano vardas. 

Kunigas kantriai išklausė ir tvirtai atsakė. 

— Panele Otero, žaviuosi jūsų drąsa. Jūs narsesnė nei daugelis 
karių, kuriuos teko pažinoti. Tačiau šiame žaidime reikia kur 
kas daugiau nei drąsa. 

Žurnalistė viena ranka prilaikė tvarstį, dengiantį kaktą, ir su- 
kando dantis. 

— Kai reportažas bus išspausdintas, jie nedrįs man nieko pa- 
daryti. 

— Gal taip, o gal ir ne. Bet aš irgi nenoriu, kad reportažas būtų 
išspausdintas. Tai labai nenaudinga. 

Andrėja pažvelgė į jį nieko nesuprantančiu žvilgsniu. 

— Ką sakote? 

- Jei norite paprasčiau - atiduokite man diską, - tarė Fauleris. 

Andrėja svyruodama atsistojo. Ji buvo pasipiktinusi, diską lai- 
kė stipriai prispaudusi prie krūtinės. 

— Nemaniau, kad jūs vienas tų fanatikų, pasirengusių žudyti, 
kad tik paslaptys neiškiltų į viešumą. Aš išeinu dabar pat. 

Fauleris stumtelėjo ją, ir ji atsisėdo ant unitazo. 

- Asmeniškai aš manau, kad šviesiausia Evangelijos frazė yra 
„Tiesa padarys jus laisvus“*, ir jei tai priklausytų nuo manęs, 
galėtumėte visiems pasakoti, kad vienas kunigas, kuris praeityje 
seksualiai išnaudojo vaikus, išprotėjo ir slampinėja čia pjauda- 
mas kardinolus. Galbūt tuomet Bažnyčia pagaliau visam laikui 


* Jn 8,32. 

įsisąmonintų, kad kunigai visų pirma yra žmonės. Tačiau tai pri- 
klauso ne nuo jūsų ir ne nuo manęs. Nenoriu, kad tai iškiltų į 
viešumą, nes Karoskis būtent to ir siekia. Kai praeis kiek laiko 
ir jis pamatys, kad jo metodas nedavė naudos, būtinai ko nors 
imsis. Tuomet galbūt mes jį pagausime ir išgelbėsime gyvybes. 

Andrėja tuo momentu pasijuto sugniužusi. Tai buvo nuovar- 
gio, skausmo, išsekimo ir dar kažkokio neapibūdinamo jausmo 
mišinys. Tas jausmas tarsi pusiaukelė tarp trapumo ir savigailos, 
atsirandantis suvokiant savo menkumą, palyginti su visata. Ji 
ištiesė Fauleriui diską, paslėpė veidą delnuose ir pravirko. 

— Aš prarasiu darbą. 

Kunigui jos pagailo. 

— Ne, to nebus. Aš asmeniškai tuo pasirūpinsiu. 


Po trijų valandų Jungtinių Valstijų ambasadorius Italijoje pa- 
skambino El Globo vyriausiajam redaktoriui. Atsiprašė dėl ne- 
laimingo atsitikimo, per kurį jo tarnybinis automobilis partren- 
kė specialiąją dienraščio korespondentę Romoje. Pasak jo iš- 
dėstytos versijos, įvykis nutiko vakar, kai automobilis visu grei- 
čiu lėkė iš oro uosto. Laimė, vairuotojas spėjo laikų sustabdyti 
ir išvengti tragedijos, tad, išskyrus nesunkią galvos traumą, di- 
desnių sužalojimų pavyko išvengti. Žurnalistė nuolatos tikino 
turinti tęsti darbą, bet jai pagalbą teikę ambasados gydytojai re- 
komendavo porą savaičių poilsio, todėl buvo nuspręsta ambasa- 
dos sąskaita išsiųsti ją į Madridą. Žinoma, jie turi omeny, kad 
buvo pakenkta jos darbui, ir yra pasirengę tai kompensuoti. Vie- 
nas aukštų asmenų, taip pat važiavusių tuo automobiliu, susido- 
mėjo žurnaliste ir yra pasirengęs duoti jai interviu. Po poros sa- 
vaičių bus paskambinta ir aptartos būsimo interviu detalės. 

Baigęs pokalbį E/ Globo vyriausiasis redaktorius taip ir liko 
išsižiojęs iš nuostabos. Niekaip negalėjo suprasti, kaip ta maiš- 
tinga ir problemiška mergiotė sugebėjo išsiderėti interviu, kurį 

gauti, ko gera, sunkiausia šioje planetoje. Priskyrė tai nepa- 
prastai ir nelauktai sėkmei. Pajuto pavydo dilgtelėjimą ir pano- 
ro atsidurti jos vietoje. 

Jau seniai svajojo apsilankyti Ovaliajame kabinete. 


SNTS CENTRINĖ BŪSTINĖ 
Via Lamarmora 3 


2005 m. balandžio 9 d., šeštadienis, 13:25 


Paola nepasibeldusi įėjo į Bojaus kabinetą, ir jai visiškai nepati- 
ko, ką ten rado. Tiksliau sakant, jai nepatiko asmuo, kuris ten 
buvo. Sėdėjęs priešais direktorių Sirinas kaip tik pasirinko mo- 
mentą atsikelti nuo kėdės ir išeiti, nesiteikdamas nė žvilgtelėti į 
kriminologę. Šioji pamėgino jį sustabdyti. 

- Paklausykite, Sirinai... 

Vyriausiasis inspektorius nekreipė į ją jokio dėmesio ir dingo. 

— Sėskitės, Dikanti, - tarė Bojus iš užstalės. 

- Direktoriau, noriu pranešti apie vieno šio žmogaus pavaldi- 
nių nusikalstamą elgesį... 

- Užteks, ispettore. Vyriausiasis inspektorius pakankamai iš- 
samiai mane informavo apie įvykius viešbutyje Raphael. 

Paola buvo apstulbusi. Vos tik įsodinę ispanų žurnalistę į tak- 
si, vykstantį į Boloniją, jie nedelsdami patraukė į SNTS centrinę 
būstinę išdėstyti reikalo Bojui. Padėtis, be abejo, buvo kompli- 
kuota, bet Paola pasitikėjo savo viršininku ir vylėsi, kad jis pa- 
rems žurnalistės išgelbėjimo idėją. Nusprendė pasikalbėti su juo 

akis į akį ir visiškai nesitikėjo, kad viršininkas nė nesiteiks išklau- 
syti jos versijos. 

- Tikriausiai jums pasakojo, kad Dantė užpuolė beginklę žur- 
nalistę. 

— Man pasakojo apie įvykusį nesusipratimą, kuris buvo išspręs- 
tas, ir visi liko patenkinti. Atrodo, inspektorius Dantė stengėsi 
nuraminti galimą liudininkę, kuri buvo šiek tiek susinervinusi, o 
judu jį užpuolėte. Šiuo metu Dantė ligoninėje. 

— Bet juk tai visiška nesąmonė! Iš tikrųjų buvo taip... 

— Taip pat man pranešta, kad mes netekome pasitikėjimo ti- 
riant šią bylą, — tarė Bojus pakeltu balsu. - Jis labai nusivylęs 
jūsų veiksmais, kupinais agresijos ir neprisitaikymo tiek Dan- 
tės, tiek mūsų šalies kaimynės suvereniteto atžvilgiu - beje, aš ir 
pats tai pastebėjau. Taigi jūs grįžtate prie savo kasdienių darbų, 
o Fauleris skrenda į Vašingtoną. Nuo šio momento Corpo di 
Vigilanza lieka vienintelė organizacija, sauganti kardinolus. Mes 
nedelsiant atiduosime jiems DVD, kurį mums atsiuntė Karos- 
kis, ir tą, kuris buvo atimtas iš ispanų žurnalistės, ir pamiršime, 
kad jie iš viso egzistuoja. 

— O kaip Pontjeras? Aš vis dar pamenu tavo veidą, kai stebė- 
jai skrodimą. Negi ir tai buvo suvaidinta? Kas įvykdys teisingu- 
mą dėl jo mirties? 

- Tai nebe mūsų kompetencija. 

Kriminologė buvo taip nusivylusi, taip pasibjaurėjusi, kad ją 
net pykino. Ji negalėjo atpažinti priešais esančio žmogaus, ne- 
sugebėjo aptikti nė kruopelytės potraukio, kurį jam anksčiau 
jautė. Liūdnai paklausė savęs, galbūt iš dalies visas tas pasikeiti- 
mas įvyko dėl to, kad vakar taip ryžtingai atmetė jo paramą. Gal 
tai buvo karti praėjusios nakties susikirtimo pasekmė. 

— Tai dėl manęs, Karlai? 

— Atsiprašau? 

— Tai dėl vakar vakaro? Nemaniau, kad galėtum taip pasielgti. 

- Ispettore, nemanykite, kad esate tokia svarbi. Dabar vienin- 
telis mane dominantis dalykas — tai bendradarbiavimas su Vati- 
kanu ir siekis patenkinti jų reikalavimus, kaip matote, jūs to ne- 
sugebėjote. 

Per savo trisdešimt ketverius metus Paola dar niekuomet ne- 
buvo mačiusi tokio prieštaravimo tarp žmogaus žodžių ir to, 
apie ką bylojo jo veidas. Nesusitvardė. 

- Esi netikusi kiaulė, Karlai. Rimtai. Manęs nestebina, kad 
visi patyliukais juokiasi tau už nugaros. Kaip galėjai toks tapti? 

Direktorius Bojus paraudo iki pat plaukų šaknų, tačiau suge- 
bėjo suvaldyti įniršį, virpinantį lūpas. Užuot leidęsis nešamas įsiū- 
čio, atsilygino už netaktą šaltu ir pamatuotu žodžių antausiu. 

— Aš bent jau šį tą pasiekiau gyvenime, ispettore. Prašyčiau 
padėti savo ženklelį ir ginklą ant mano stalo. Jūs laikinai nušali- 
nama nuo tarnybos ir mėnesį negausite atlyginimo, kol aš turė- 
siu laiko atidžiai išnagrinėti šį atvejį. Galite keliauti namo. 

Paola pravėrė burną, tačiau nesumojo, ką atsakyti. Filmuose 
gerasis personažas visuomet atrasdavo kokią nors priešininką į 
miltus sumalančią frazę, pranašaujančią triumfuojantį sugrįži- 
mą, kai despotiškas viršininkas atimdavo jo išskirtinumą pabrė- 
žiančius simbolius. Paola gi realiame gyvenime pasijuto neturin- 
ti kaip atsikirsti. Numetė ženklelį, pistoletą ir neatsisukusi išėjo 
iš kabineto. 

Koridoriuje, stebimas dviejų policininkų, jos laukė Fauleris. 
Paola nujautė, kad jis jau sulaukė neišvengiamo skambučio. 

- Taigi tai pabaiga, - pasakė kriminologė. 

Kunigas nusišypsojo. 

— Man buvo labai malonu susipažinti su jumis, dottoressa. Deja, 
dabar šie ponai palydės mane į viešbutį pasiimti daiktų, o vėliau — 
į oro uostą. 

Kriminologė suspaudė jo dilbį, o jos mėšlungiškai įsitempę 
pirštai gniaužė rankovę. 

— Tėve, jūs negalite kam nors paskambinti? Kokiu nors būdu 
atidėti visa tai? 

— Deja, ne, - pasakė purtydamas galvą. - Tikiuosi, kada nors 
galėsiu pakviesti jus geros kavos puodelio. 

Ir kaip niekur nieko išlaisvino savo ranką ir, lydimas dviejų 
policininkų, nutolo koridoriumi. 

Paola pravirko tik namuose. 


ŠV. MATO INSTITUTAS 


Silver Springas, Merilandas 


1999 m. gruodis 


PACIENTO NR. 3643 IR DAKTARO KENIO 
KONROJAUS POKALBIO NR. 15 ĮRAŠAS 


L. 


DR. KoNROJUS: 


Nr. 3643; 


Da. KoNRoOJUS: 


Nr. 3643: 


DR. KoNRoOJUS: 


Nr. 3643; 


Da. KoNRoOJUS: 


Nr. 3643: 


DR. KoNRoJUS: 


Matau, kažką skaitai... „Galvosūkiai ir įvaire- 
nybės“ Ar yra kas nors gero? 

Kad visi labai jau paprasti. 

Nagi, pasiūlyk man kokį. 

Tikrai, labai lengvai išsprendžiami. Nemanau, 
kad jums patiks. 

Aš mėgstu mįsles. 

Gerai. Jei vienas žmogus skylę išgręžia per va- 
landą, o du žmonės - dvi skyles per dvi valan- 
das, kiek laiko sugaiš Žmogus, norėdamas iš- 
gręžti pusę skylės? 

Tai lengva... pusvalandį. 

(Juokiasi. ) 

Kas jums taip juokinga? Pusę valandos. Skylė 
per valandą. Pusė skylės per pusvalandį. 

Nr. 3643: 


DR. KoNROJUS: 


Nr. 3643; 


Da. KoNROJUS: 


Nr. 3643; 


DR. KoNROJUS: 


Nr. 3643: 


Da. KoNROJUS: 


Nr. 3643: 


DR. KoNRoOJUS: 


Nr. 3643; 


Daktare, pusė skylės neegzistuoja... Skylė vi- 
suomet yra skylė. (Juokiasi. ) 

Bandai man tuo kažką pasakyti, Viktorai? 
Žinoma, daktare, žinoma. 

Tu nesi skylė, Viktorai. Nesi nepataisomai pa- 
smerktas būti toks, koks esi. 

Taip, esu, daktare Konrojau. Ir būtent jums tu- 
riu padėkoti, kad parodėte man teisingą kelią. 
Kelią? 

Aš ilgai kovojau, norėdamas iškreipti savo pri- 
gimtį, būti kažkuo, kas iš tikrųjų nesu. Tačiau 
jūsų dėka įsisąmoninau, kas esu. Argi ne to jūs 
siekėte? 

To negali būti. Neįmanoma, kad būčiau šitaip 
dėl tavęs apsirikęs. 

Daktare, jūs nesuklydote, jūs leidote man pa- 
matyti šviesą. Išmokėte, kad norint atidaryti tam 
tikras duris reikalingos atitinkamos rankos. 
Ar tu ir esi tos rankos? 

(Juokiasi.) Ne, daktare. Aš esu raktas. 


DIKANT! ŠEIMOS BUTAS 
Via della Croce 12 


2005 m. balandžio 9 d., šeštadienis, 23:46 


Paola ilgokai praverkė — uždaromis durimis ir atviromis sielos 
žaizdomis. Laimė, motinos nebuvo namie, ji išvyko savaitgaliui į 
Ostiją pas drauges. Kriminologei tai buvo tikras palengvėjimas, 
nes ji išgyveno bjaurų momentą ir nebūtų galėjusi nuslėpti to 
nuo ponios Dikanti. Tam tikra prasme būtų daug sunkiau matyti 
motinos susirūpinimą ir kaip ji neriasi iš kailio, norėdama pra- 
linksminti dukterį. Jai reikėjo pabūti vienai ir netrukdomai pa- 
nirti į savo nesėkmę ir neviltį. 

Net nenusirengusi griuvo ant lovos. Pro atvirą langą į kamba- 
rį plūdo gretimų gatvių šurmulys ir nedrąsūs balandžio popietės 
spinduliai. Jų užliūliuota, tūkstantį kartų apmąsčiusi pokalbį su 
Bojumi ir pastarųjų dienų įvykius, pagaliau užmigo. Beveik po 
devynių valandų miego nuostabus ką tik išvirtos kavos kvapas 
įsiveržė į jos sapną, priversdamas įsijungti sąmonę. 

— Mama, labai anksti grįžai... 

— Tikrai grįžau anksti, bet jūs apsirinkate dėl asmens, - pasakė 

šiurkštus, mandagus balsas trūkčiojančia ir netvirta italų kalba — 
tėvo Faulerio balsas. 

Paola plačiai atmerkė akis ir pati nesuvokdama, ką daro, apsi- 
vijo abiem rankomis jo kaklą. 

- Atsargiau, atsargiau, išliesite kavą... 

Paola nenoromis pašoko. Fauleris sėdėjo ant lovos krašto ir 
linksmai ją stebėjo. Rankoje laikė iš virtuvės paimtą puodelį. 

— Kaip jūs čia patekote? Ir kaip jums pavyko pasprukti nuo 
lydinčių policininkų? Juk rengėtės tiesiai į Vašingtoną... 

— Ramiai, užduokite po vieną klausimą, - tarė juokdamasis Fau- 
leris. - Dėl mano pasprukimo nuo storų ir netreniruotų funkcio- 
nierių, labai prašau tinkamai įvertinti mano miklumą ir sumanu- 
mą. O kaip čia patekau, atsakymas paprastas — su visrakčiu. 

- Jau suprantu. Bazinės CŽV treniruotės, tiesa? 

— Maždaug. Apgailestauju taip įsiveržęs, bet keletą kartų pa- 
skambinau, ir niekas neatidarė, tad pamaniau, gal jums kas nuti- 
ko. Kai pamačiau jus palaimingai miegančią, nusprendžiau įvyk- 
dyti savo pažadą pakviesti jus išgerti kavos. 

Paola atsistojo ir paėmė iš kunigo rankų puodelį. Nugėrė di- 
delį, raminamą gurkšnį. Kambarys buvo apšviestas tik gatvės 
žibintų, ir toje šviesoje ant aukštų lubų žaidė ilgi šešėliai. Faule- 
ris nužvelgė tą blausios šviesos užlietą kambarį. Ant vienos sie- 
nos kabojo mokyklos baigimo atestatas, universiteto ir FTB di- 
plomai. Taip pat medaliai iš plaukimo varžybų, netgi keletas pie- 
šinių aliejiniais dažais, iš pažiūros maždaug trylikos metų senu- 
mo. Vėl pajuto šios protingos ir stiprios moters pažeidžiamumą 
ir ją tebeslegiančią praeitį. Viena jos dalis taip ir neatsisveikino 
su ankstyvąja jaunyste. Pamėgino išsiaiškinti, kuri sienos vieta 
geriausiai matoma iš lovos, ir suprato. Mintyse nubrėžta linija 
nuo pagalvės iki sienos baigėsi tašku, kuriame buvo Paolos, sė- 
dinčios palatoje prie tėvo lovos, nuotrauka. 

- Ši kava puiki. Mano motina visiškai nemoka virti kavos. 

— Reikia virti ant vidutinio stiprumo ugnies, dottoressa. 

— Kodėl grįžote, tėve? 

— Dėl daugelio priežasčių. Todėl, kad nenorėjau palikti jūsų 
nelaimėje. Dėl to, kad neleisiu tam pamišėliui paimti viršų. Ir 
todėl, kad įtariu čia esant kažko daugiau, nei matoma plika aki- 
mi. Jaučiu, kad mumis paprasčiausiai pasinaudojo - jumis ir ma- 
nimi. Be to, manau, kad jus taip pat į priekį stumia asmeninis 
motyvas. 

Paola suraukė kaktą. 

- Jūs teisus. Pontjeras buvo draugas ir kolega. Dabar labiau- 
siai trokštu, kad jo žudikas gautų ko nusipelnęs. Bet abejoju, ar 
mudu šiuo metu galime ką nors padaryti. Be mano ženklelio, be 
pagalbos esame tik du debesėliai. Mažiausias vėjo gūsis, ir mes 
išsisklaidysime. Be to, jūsų tikriausiai jau ieško. 

— Gali būti, tai tiesa. Nuo tų dviejų policininkų pasprukau 
Fiumičine. Tačiau abejoju, ar Bojus bus linkęs į tokį kraštutinu- 
mą kaip mano paieška ir įsakymas suimti. Esant tokiai padėčiai 
mieste, vargu ar tai duotų vaisių... ir ar būtų pateisinama. Tikė- 
tiniausia, kad į mano pabėgimą pažiūrės pro pirštus. 

— O jūsų vyresnybė, tėve? 

— Oficialiai aš esu Lenglyje. O neoficialiai - man dar niekas 
nepareiškė priekaištų dėl to, kad šiek tiek čia užtruksiu. 

— Pagaliau nors viena gera žinia. 

— Sunkiausia mums bus patekti į Vatikaną, nes Sirinas, žino- 
ma, jau įspėtas. 

- Tuomet nematau galimybės saugoti kardinolus, juk jie vidu- 
je, o mes išorėje. 

— Manau, turėtume pradėti nuo pradžių, dottoressa. Dar kar- 
tą nuodugniai išnagrinėti visą tą painiavą, nes aišku, kad kažką 
pražiopsojome. 

— Bet kaip? Juk aš neturiu reikalingos medžiagos, Karoskio 
byla liko SNTS būstinėje. 

Fauleris šelmiškai šyptelėjo. 

- Ką gi, kartais Dievas apdovanoja mus mažyčiais stebuklais. 

Mostelėjo link Paolos rašomojo stalo, stovinčio kambario kam- 
pe. Paola įjungė stalinę lempą, jos šviesa išplėšė iš tamsos storą 
segtuvą rudais viršeliais - Karoskio dosjė. 

- Siūlau sandėrį, dottoressa. Jūs dabar užsiimsite tuo, ką ge- 
riausiai mokate daryti - sukursite ir užrašysite žudiko psicholo- 
ginį portretą. Dabar jau galutinį, su visais duomenimis, kuriais 
disponuojame. O aš tuo tarpu pasižadu parūpinti jums kavos. 

Paola paskubomis iš puodelio gurkštelėjo paskutinį gurkšnį 
kavos. Pamėgino atidžiai įsižiūrėti į kunigo veidą, bet jis liko už 
lempos šviesos rato, apšviečiančio Karoskio bylą. Ir Paolą stai- 
ga vėl užvaldė nuojauta, apėmusi ją Šv. Mortos namų korido- 
riuose, kurios ji tuomet neatskleidė, palikdama geresnei progai. 
Dabar, kai po Kardoso mirties įvykių pagausėjo, ji labiau nei bet 
kada buvo tikra, kad nuojauta tuomet jos neapgavo. Įsijungė 
kompiuterį ant savo stalo. Sukūrė naują dokumentą psichologi- 
niam portretui ir pradėjo skubiai jį pildyti, kartais pasiieškoda- 
ma dosjė kai kurių duomenų. 

-— Išvirkite dar kavos, tėve. Turiu patikrinti vieną teoriją. 


ŽUDIKO MANIAKO PSICHOLOGINIS PORTRETAS 


Pacientas: KAROSKIS, Viktoras. 
Portretą sudarė daktarė Paola Dikanti. 

Paciento padėtis: in absentia. 

Data: 2005 m. balandžio 10 d. 

Amžius: 44 metai. 

Ūgis: 178 cm. 

Svoris: 85 kg. 

Išvaizda: plaukai kaštoniniai, akys pilkos, tvirto kūno sudėjimo, 
protingas (IO 125). 


Šeimos aprašymas: Viktoras Karoskis gimė žemesnės vidurinės 
klasės emigrantų šeimoje. Motina valdinga, dėl savo gilaus reli- 
gingumo turinti didelių problemų suvokiant ir priimant tikrovę. 
Šeima atvyko iš Lenkijos, visi jos nariai nelabai aiškiai jautė savo 
šaknis. Tėvas — tipiškas pavyzdys netinkamumo darbui, alkoholiz- 
mo ir blogo elgesio, prie kurio vėliau galima priskirti ir periodiškai 
besikartojantį seksualinį išnaudojimą (pateikiamą kaip bausmę), 
kai pacientas pasiekia paauglystės amžių. Motina visą laiką numa- 
nė apie sutuoktinio vykdomą seksualinį išnaudojimą ir kraujomai- 
šą, tačiau, atrodo, apsimesdavo nieko nežinanti. Vyresnysis brolis 
palieka šeimos židinį dėl seksualinio išnaudojimo. Jaunesnysis bro- 
lis miršta visų apleistas, ilgai išgulėjęs lovoje, komplikavusis me- 
ningitui. Pacientas ilgam laikui užrakinamas spintoje, jam neleidžia- 
ma su niekuo bendrauti po motinos „praregėjimo“ dėl tėvo seksu- 

alinio išnaudojimo. Kai subjektą išleidžia iš spintos, tėvas palieka 
šeimą, ir tuomet jau motina turi įtakos jo asmenybės formavimui- 
si, kaldama sūnui į galvą katalikišką paklusnumą ir pragaro, link 
kurio, jos nuomone, veda seksualinis nesivaldymas (visuomet, pa- 
sak motinos), baimę. Todėl ji rengia jį savo drabužiais ir net grasi- 
na kastracija. Pacientas kenčia nuo stipraus iškreipto tikrovės su- 
vokimo ir jaučia nerimą dėl neintegruoto seksualumo. Pradeda 
ryškėti nevaldomo įniršio užuomazgos ir asocialios asmenybės, tu- 
rinčios labai stiprią nervinę reakciją į dirgiklius, bruožai. Užpuola 
klasės draugą, vėliau dėl to išsiunčiamas į pataisos namus. Kai iš 
ten išeina, jo byla jau švari, ir devyniolikos metų pasirenka kunigų 
seminariją. Prieš tai niekas neatlieka psichiatrinio patikrinimo, tad 
jam pavyksta pasiekti savo tikslą. 


Suaugusiojo gyvenimas: nerimas dėl neintegruoto į asmenybę sek- 
sualumo, pacientui sulaukus devyniolikos, pasitvirtina; neilgai trukus 
po motinos mirties jis nederamu būdu liečia vieną nepilnametį, ir 
tai pradeda kartotis vis dažniau ir vis sunkesniu būdu. Iš Bažnyčios 
viršenybės nesulaukęs jokių nuobaudų dėl seksualinės agresijos, 
tapęs atsakingas už parapiją, daro tai šiek tiek atsargiau. Remian- 
tis jo byla, matome, kad yra užregistruota mažiausiai 89 agresijos 
nepilnamečių atžvilgiu atvejai, iš kurių 37 buvo užbaigti sodomijos 
aktai, o likusieji — lietimas arba aukos būdavo priverstos jį mastur- 
buoti ar atlikti felaciją. Iš pokalbių su juo įrašų galima spręsti, kad 
ir kaip būtų keista, jog jis buvo labai atsidavęs savo, kaip kunigo, 
pareigoms. Kitais pederastijos atvejais galima įžvelgti norą vykdyti 
savo seksualines fantazijas kunigystės dėka, kitaip tariant, lapė viš- 
tidėje. Tačiau Karoskio atveju motyvai ištarti priesaiką buvo visiš- 
kai kiti. Jį ta kryptimi pastūmėjo motina, griebdamasi netgi smur- 
giau nebegalėjo būti slepiami, tad subjektas patenka į Šv. Mato 
institutą - įstaigą katalikų kunigams, turintiems problemų. Čia mato- 

me Karoskį susitapatinusį su Biblija, tiksliau tariant, su Senuoju 
Testamentu. Po kelių dienų institute, apimtas staigaus įniršio prie- 
puolio, jis užpuola vieną darbuotoją. Čia jau pastebimas aiškus 
jo seksualinių impulsų ir religinių įsitikinimų neatitikimas. Kai 
susiduria abu minėti reiškiniai, atsiranda prievartos, įniršio krizė, 
kaip minėtas epizodas, kai buvo sužalotas instituto techninis dar- 
buotojas. 


Paskutinių įvykių aprašymas: subjektas yra tipiškas nevaldomo 
įniršio pavyzdys, jo įsiūtis pasireiškia agresija. Padarė keletą nusi- 
kaltimų, pasižyminčių ypatingu seksualiniu sadizmu, įtraukiant sim- 
bolinius ritualus ir nekrofiliją. 


Išskirtinių būdo bruožų, pasireiškiančių per jo veiksmus, sąrašas: 
+ Maloni asmenybė, intelektas aukštesnis nei vidutinis. 

+ Dažnai meluoja. 

Visiškai nejaučia sąžinės priekaištų dėl savo veiksmų nei užuo- 
jautos aukoms. 


+ Absoliutus egocentriškumas. 

+ Asmeninis ir emocinis susvetimėjimas. 

+ Beasmenis ir impulsyvus seksualumas, orientuotas tik į pasiten- 
kinimą. 

+ Antisociali asmenybė. 

+ Aukštas paklusnumo lygis. 


NEATITIKIMAI! 

+ Iracionalus mąstymas, pasireiškiantis veiksmais. 

+ Besikartojančios neurozės. 

+ Nusikalstamas elgesys suvokiamas kaip priemonė, o ne kaip tikslas. 


Polinkis į savižudybę. 
+ Mission oriented. 


DIKANTI ŠEIMOS BUTAS 
Via della Croce 12 


2005 m. balandžio 10 d., sekmadienis, 01:45 


Fauleris baigė skaityti Dikanti parašytą ataskaitą. Atrodė labai 
nustebęs. 

- Dottoressa, manau neįsižeisite, bet šis psichologinis portre- 
tas nebaigtas. Jūs teparašėte visko, ką jau ir taip žinojome, re- 
ziumė. Atvirai sakau, tai nelabai mums padės. 

Kriminologė atsistojo. 

- Visiškai priešingai, tėve. Karoskis yra labai sudėtingas klini- 
kinis atvejis ir remdamiesi tuo nusprendėme, kad jo agresyvu- 
mo padidėjimas po cheminės kastracijos pavertė prislėgtą sub- 
jektą žudiku maniaku. 

- Tiesą sakant, tai ir yra mūsų teorijos pagrindas. 

— Tai Žinokite, kad jis nieko vertas. Dar kartą žvilgtelėkite į 
charakteristikas ataskaitos pabaigoje. Pirmosios aštuonios api- 
būdina tipišką žudiką maniaką. 

Fauleris dar kartą perskaitė ir linktelėjo. 

— Yra du žudikų maniakų tipai: neorganizuoti ir organizuoti. 
Tai nėra tobula klasifikacija, bet pakankamai atitinkanti tikro- 

vę. Pirmasis tipas — tai nusikaltėliai, žudantys spontaniškai, im- 
pulsyviai, visuomet rizikuojantys palikti aiškius savo nusikalti- 
mo įrodymus. Dažniausiai aukomis tampa jų pažįstami, kurie 
paprastai būna netoliese. Kaip ginklai panaudojami pirmi pasi- 
taikę daiktai: kėdė, diržas... bet kas, kas tik pasipainioja po ran- 
ka. Seksualinis sadizmas pasireiškia post mortemn. 

Kunigas pasitrynė akis. Jis jautėsi labai pavargęs, nes miegojo 
vos kelias valandas. 

- Atleiskite, dottoressa. Prašom tęsti. 

— Antrasis tipas — tai organizuoti žudikai, labai puikiai viską 
iš anksto apmąstantys, paprastai sučiumpantys ir įkalinantys sa- 
vo auką. Auka dažniausiai būna nepažįstamas asmuo, atitinkan- 
tis konkrečius kriterijus. Ginklai ir virvės turi atitikti iš anksto 
sugalvotą planą ir niekuomet nepasirenkami atsitiktinai. Lavo- 
nas paliekamas neutralioje, visuomet iš anksto paruoštoje vieto- 
je. Nagi, prie katros grupės priskirtumėt Karoskį? 

- Žinoma, prie antrosios. 

— Būtent tai pasakytų bet kuris stebėtojas. Bet mes galime eiti 
dar toliau. Turime jo bylą. Žinome, kas jis, kokios jo šaknys, 
kaip mąsto. Užmirškite viską, ką žinote apie pastaruosius įvy- 
kius. Galvokite apie Karoskį tokį, koks jis pateko į institutą. 
Koks jis tada buvo? 

— Impulsyvus, tam tikrose situacijose sprogstantis kaip dina- 
mito užtaisas. 

— O po penkerių terapijos metų? 

— Visiškai kitoks. 

— Kaip manote, tas pasikeitimas vyko iš lėto ar staiga? 

— Gana staiga. Aš teigčiau, kad tai nutiko po to, kai daktaras 
Konrojus per regresijos terapijos seansus privertė jį klausytis 
įrašų. 

Prieš tęsdama Paola giliai įkvėpė. 

— Neįsižeiskite, tėve Fauleri, bet, perskaičiusi tuzinus Karos- 
kio, Konrojaus ir jūsų pokalbių, manau, kad klystate. Ir ta klai- 
da privertė mus žvelgti neteisinga kryptimi. 

Fauleris patraukė pečiais. 

- Dottoressa, negaliu dėl to įsižeisti. Kaip žinote, nors ir turiu 
psichologo diplomą, mokiausi institute tik priešokiais, nes tik- 
roji mano profesija visiškai kitokia. Jūs esate kriminologė eks- 
pertė, ir aš laimingas, galėdamas išklausyti jūsų nuomonę. Bet 
kol kas nesuprantu, kur sukate. 

- Pasižiūrėkite dar kartą į ataskaitą, - pasakė Paola. - Po pa- 
vadinimu „Neatitikimai“ aš išdėsčiau penkis požymius, neleidžian- 
čius mūsų subjekto priskirti prie organizuotų žudikų maniakų. 
Turėdamas kriminologijos vadovėlį, bet kuris ekspertas pasaky- 
tų, kad Karoskis yra netipiškas organizuotas žudikas, evoliucio- 
navęs dėl galimos traumos, šiuo atveju po susidūrimo su savo 
praeitimi. Ar jūs susipažinęs su terminu „reliatyvus disonansas“? 

— Tai psichologinė būsena, kai subjekto veiksmai ir giliausi 
įsitikinimai visiškai tarpusavyje prieštarauja. Karoskis kentėjo 
būtent nuo labai stipraus neatitikimo: jis save laikė pavyzdingu 
kunigu, o aštuoniasdešimt devynios jo aukos tikino jį esant pe- 
derastu. 

- Puiku. Tuomet, anot jūsų, įsitikinęs katalikas, neurotiškas, 
nepakenčiantis bet kokio išorinio įsiveržimo į jo sąmonę, po ke- 
lių mėnesių tampa žudiku maniaku be neurozės pėdsakų, šaltu 
ir apskaičiuojančiu, vien tik pasiklausęs keleto įrašų, iš kurių 
suvokia, kaip blogai su juo buvo elgiamasi vaikystėje? 

- Žiūrint iš šio taško... atrodo šiek tiek neįtikima, — ištarė 
sutrikęs Fauleris. 

— Tai neįmanoma, tėve. Tas neatsakingas daktaro Konrojaus 
poelgis, be abejonės, jam pakenkė, bet niekaip negalėjo sukelti 
tokio didžiulio virsmo. Fanatiškas kunigas, užsidengiantis ausis, 
kai garsiai skaitote jo aukų sąrašą, negali vos po kelių mėnesių 

virsti organizuotu žudiku. Ir nepamirškime, kad pirmieji du nu- 
sikaltimai įvykdyti pačiame institute: vieno kunigo sužalojimas 
ir kito nužudymas. 

— Bet, dottoressa... kardinolų nužudymas tikrai Karoskio dar- 
bas. Jis pats prisipažino, jo pėdsakai rasti trijose nusikaltimo 
vietose. 

- Žinoma, tėve Fauleri. Aš neginčiju, kad būtent Karoskis 
įvykdė visas minėtas žmogžudystes. Tai savaime suprantama. Tik 
bandau pasakyti, kad motyvas, kurio vedamas jas įvykdė, nėra 
tas, kaip manėme anksčiau. Svarbiausia jo psichologinio portre- 
to charakteristika - faktas, atvedęs jį į kunigystę, nepaisant iš- 
kankintos sielos, - būtent tai pagrindinė sąlyga, paskatinusi jį 
įvykdyti tuos baisius aktus. 

Fauleris suprato. Sukrėstas turėjo atsisėsti ant Paolos lovos, 
kad nepargriūtų ant grindų. 

— Paklusnumas. 

— Būtent, tėve. Karoskis nėra žudikas maniakas. Jis — budelis. 


ŠV. MATO INSTITUTAS 
Silver Springas, Merilandas 


1999 m. rugpjūtis 


Vienutėje nebuvo girdėti nė krebžtelėjimo. Todėl tas šnabždantis 
balsas, šaukiantis jį - skubinantis, reikalaujantis - užplūdo Ka- 
roskio ausis tarsi potvynis. 

- Viktorai. 

Karoskis tarsi paklusnus vaikas skubiai atsikėlė iš lovos. Jis 
vėl atėjo. Jau lankė jį anksčiau, norėdamas padėti, parodyti tik- 
rąjį kelią, apšviesti. Duoti prasmę ir tikslą jo ryžtui, jo reikalui. Jis 
jau galėjo pakelti žiaurų daktaro Konrojaus įsikišimą, tą jo as- 
menybės nagrinėjimą, tarsi jis būtų drugelis, prismeigtas smeigtu- 
ku po mikroskopo okuliaru. Jis stovėjo už uždarų metalinių du- 
rų, bet beveik galėjo jausti jo buvimą čia, kambaryje, visiškai ša- 
lia. Jį galėjo gerbti, galėjo juo sekti. Jis mokėjo jį suprasti, nu- 
kreipti. Jie jau kalbėjosi valandų valandas apie tai, ką jis privalo 
padaryti. Kokiu būdu turi tai padaryti. Kaip reikia elgtis, kaip 
reaguoti į besikartojantį ir erzinantį Konrojaus domėjimąsi. Nak- 
timis jis repetavo savo vaidmenį ir laukė jo apsireiškimo. Ateida- 
vo tik vieną kartą per savaitę, bet jis laukdavo to vizito nekan- 

triai, skaičiuodamas valandas, minutes atbuline tvarka. Kol min- 
tyse repetavo, galando peilį - labai lėtai ir atsargiai, stengdamasis 
nesukelti nė mažiausio triukšmo. Taip įsakė jis. Juk galėjo duoti 
jam jau išaštrintą peilį, netgi pistoletą. Bet norėjo užgrūdinti jo 
valią ir jėgas. Ir jis pakluso. Išlaikė pamaldumo ir ištikimybės 
išbandymus. Pirmiausia sužalojo tą sodomija susiteršusį kunigą. 
Po kelių savaičių nužudė kunigą pederastą. Jis privalėjo rauti pikt- 
žoles, kaip buvo lieptas, ir galiausiai už tai gaus premiją. Premi- 
ją, kurios troško labiau už viską pasaulyje. Jis jam ją įteiks, nes 
daugiau niekas negalėjo to padaryti. Niekas nesugebės jam to duoti. 

- Viktorai. 

Jis kvietė prieiti arčiau. Skubiu žingsniu perėjo kambarį ir su- 
klupo ant kelių šalia durų, klausydamasis balso, kalbančio jam 
apie ateitį. Apie misiją, kuri jo laukė toli nuo čia. Krikščionybės 
širdyje. 


DIKANTI ŠEIMOS BUTAS 
Via della Croce 12 


2005 m. balandžio 10 d., sekmadienis, 02:14 


Po paskutinių Dikanti žodžių tarsi tamsus šešėlis pakibo tyla. Fau- 
leris pusiau nustebęs, pusiau nusivylęs palietė rankomis veidą. 

— Kaip galėjau būti toks aklas? Žudo, nes taip jam įsakyta, 
Dieve mano... Bet ką reiškia tos žinutės ir ritualas? 

- Gerai pamąsčius, neturi jokios prasmės, tėve. Ego te absolvo 
ant grindų ir ant aukų krūtinių. Nuplautos rankos, nupjautas lie- 
žuvis... Visa tai panašu į siciliečių monetą, įdedamą aukai į burną. 

— Tai mafijos ritualas, norint pademonstruoti, kad auka per- 
nelyg daug plepėjo, ar ne? 

— Būtent. Iš pradžių maniau, kad Karoskis teisė kardinolus 
už kokį nors nusikaltimą — galbūt padarytą jam pačiam ar su- 
terštą kunigystės orumą. Bet rastos ant suglamžyto popieriaus 
žinutės neturi jokios prasmės. Dabar manau, kad tai buvo tarsi 
jo paties asmeniniai štrichai nusikaltimo schemoje, padiktuoto- 
je ko nors kito. 

— Bet kokia prasmė nužudyti juos štai šitokiu būdu, dottores- 
sa? Kodėl jų paprasčiausiai nepašalinus? 

— Sužalojimai yra ne daugiau nei absurdiška vienintelio pa- 
grindinio fakto maskuotė: kažkas norėjo matyti juos mirusius. 
Pažvelkite į stalinę lempą, tėve. 

Paola mostelėjo į lempą, apšviečiančią ant stalo gulinčią Ka- 
roskio dosjė. Kadangi kambaryje buvo tamsu, visa tai, kas nepa- 
teko į šviesos ratą, pasiliko nematoma. 

— Dabar suprantu. Bando priversti mus matyti tik tai, ką nori, 
kad matytume. Bet kas galėtų trokšti ko nors panašaus? 

— Pagrindinis klausimas norint išsiaiškinti, kas suplanavo nu- 
sikaltimą, yra: kam tai naudinga? Žudikas maniakas vienu mos- 
tu nubraukia šį klausimą, nes tai naudinga jam pačiam. Jo moty- 
vas — kūnas. Bet šiuo atveju jo motyvas yra atlikti misiją. Jei 
norėjo išlieti savo neapykantą ir nusivylimą kardinolais, - jei 
manysime, kad jis tai jautė, - galėjo nužudyti kitu metu, kai jie 
būtų mažiau matomi. Mažiau saugomi. Kodėl dabar? Ką ypatin- 
ga turi šis momentas? 

— Kažkas nori paveikti konklavos eigą. 

— O dabar, tėve, paklauskite savęs, kas būtent gali norėti pa- 
veikti konklavą. Tačiau tam būtina žinoti, kas buvo nužudytieji. 

— Tie kardinolai buvo iškiliausios Bažnyčios asmenybės. La- 
bai aukštai vertinami. 

— Tačiau egzistuoja kažkoks ryšys tarp jų. Ir mūsų darbas - jį 
išsiaiškinti. 

Kunigas atsistojo ir keletą kartų perėjo per kambarį sudėjęs 
rankas už nugaros. 

— Dottoressa, mane kamuoja mintis, kad yra kas norėtų paša- 
linti kardinolus ir būtent šiuo būdu. Yra pėdsakas, kuriuo dera- 
mai nesekėme. Kaip galėjome įsitikinti su Andželo Bifio pagal- 
ba, Karoskiui buvo atlikta visiška veido rekonstrukcija. Ši ope- 
racija labai brangiai kainuoja ir jai reikia ilgo reabilitacijos lai- 
kotarpio. Gerai atlikta, taip pat suteikiant anonimiškumo ir 
slaptumo garantijas, galėtų kainuoti maždaug šimtą tūkstančių 

dolerių, apie aštuoniasdešimt tūkstančių jūsiškių eurų. Tai nėra 
suma, kuria vargšas kunigas, toks kaip Karoskis, lengvai dispo- 
nuotų. Taip pat jam neturėjo būti paprasta patekti į Italiją ir 
įsilieti į kunigų gretas nuo pat savo atvykimo. Visą šį laiką aš sau 
kėliau papildomus klausimus, bet dabar staiga jie tapo lemiami. 

- Ir jie tik sustiprina teoriją, kad už kardinolų nužudymo sle- 
piasi kažkokia juoda ranka. 

— Iš tiesų. 

— Tėve, aš neturiu tiek žinių apie Katalikų bažnyčią ir kurijos 
funkcionavimą kaip jūs. Kaip manote, kokį bendrą vardiklį gali- 
ma pritaikyti visiems trims mirusiems kardinolams? 

Kunigas kurį laiką pamąstė. 

- Galėtume rasti vieną juos vienijančią sąsają. Tai, kas būtų 
buvę akivaizdu, jei jie paprasčiausiai būtų dingę ar buvę pašalin- 
ti. Visi jie buvo liberalių pažiūrų. Jie buvo... kaip čia pasakius? 
Kairysis Šventosios Dvasios sparnas. Jei manęs paprašytumėte 
išvardyti penkis didžiausius Vatikano II susirinkimo maištinin- 
kus, tie trys, be abejonės, būtų tarp jų. 

— Prašom paaiškinti smulkiau, tėve. 

-— Taigi, kai 1958 metais į popiežiaus sostą atsisėdo Jonas XXIII, 
paaiškėjo, kad Bažnyčiai atėjo metas keistis. Jonas XXIII su- 
šaukė Vatikano II susirinkimą, kviesdamas visus pasaulio vys- 
kupus į Romą kartu su popiežiumi aptarti Bažnyčios padėties 
pasaulyje. Į kvietimą atsišaukė du tūkstančiai vyskupų. Jonas 
XXIII mirė anksčiau, nei turėjo prasidėti Susirinkimas, bet įpė- 
dinis Paulius VI užbaigė jo pradėtą darbą. Deja, Susirinkimo 
patvirtintos Bažnyčios atvirumo pasauliui reformos nebuvo to- 
kios kardinalios, kaip buvo numatęs Jonas XXIII. 

— Ką turite omeny? 

— Bažnyčios viduje buvo atlikti dideli pakeitimai. Ko gera, tai 
buvo didžiausios dvidešimtojo amžiaus gairės. Jūs to neprisime- 
nate, nes esate labai jauna, bet iki septintojo dešimtmečio pa- 

baigos moteris neturėjo teisės nei rūkyti, nei dėvėti kelnių - tai 
buvo laikoma nuodėme. Ir tai tik keletas pavyzdžių. Užtenka 
pasakyti, kad pokyčiai buvo didžiuliai, nors nepakankami. Jo- 
nas XXIII troško, kad Bažnyčia plačiai atlapotų duris Švento- 
sios Dvasios gaiviam orui. Bet jos buvo vos vos pravertos. Pau- 
lius VI pagarsėjo kaip gana konservatyvus popiežius. Jo įpėdi- 
nis Jonas Paulius I ėjo savo pareigas vos mėnesį. O Jonas Pau- 
lius II buvo apaštališkas popiežius, tvirto būdo ir bendraujantis 
su žiniasklaida, padaręs daug gera žmonijai, tai tiesa, bet jo Baž- 
nyčios aktualizavimo politika buvo kraštutinai konservatyvi. 

- Taigi didžioji Bažnyčios reforma dar ateity? 

— Dar reikia daug nuveikti. Kai Vatikano II susirinkimo re- 
zultatai buvo paviešinti, konservatyviausiai nusiteikę Katalikų 
bažnyčios veikėjai beveik griebėsi ginklų. Iki šiol Susirinkimas 
turi daug priešų: tai žmonės, manantys, kad visi nekatalikai pa- 
klius į pragarą, kad moterys neturi balso teisės, ir dar blogesnės 
idėjos. Dvasininkija iš konklavos laukia stipraus popiežiaus — 
idealisto, sugebėsiančio priartinti Bažnyčią prie pasaulio. Be abe- 
jonės, toks žmogus galėjo būti Portinis, įsitikinęs liberalas. Ta- 
čiau jis niekuomet nebūtų gavęs ultrakonservatyviųjų sparno bal- 
sų. Kitas reikalas Robaira - žmogus iš liaudies, bet labai įžval- 
gaus proto. Kardoso padėtis irgi buvo panaši. Abu jie buvo vargšų 
užtarėjai. 

— O dabar jie abu mirę. 

Faulerio veidas apniuko. 

- Dottoressa, tai, ką dabar jums papasakosiu, yra didžiulė pa- 
slaptis. Aš rizikuoju savo gyvybe, taip pat ir jūsų, ir patikėkite, 
esu labai išsigandęs. Šie svarstymai kreipia viena linkme, kuria 
visiškai nenorėčiau žiūrėti, o juo labiau eiti. - Nutilo norėdamas 
įkvėpti. - Ar esate ką girdėjusi apie Šventąją sąjungą? 

Ir vėl, kaip Bastinos namuose, į kriminologės galvą suplūdo 
tos keistos istorijos apie šnipus ir nužudymus. Jai visuomet tai 

atrodė girtų paistalai, bet tą valandą ir su tuo neįprastu palydo- 
vu galimybė, kad tai tikrovė, staiga tapo visiškai reali. 

— Sakoma, kad tai slaptoji Vatikano tarnyba. Šnipų ir slaptų- 
jų agentų tinklas, kurio nariai nė kiek nedvejodami žudo, kai 
reikia. Tai senučių pasakos naujokams gąsdinti. Beveik niekas 
tuo netiki. 

— Dottoressa Dikanti, jūs galite tikėti istorijomis apie Šventąją 
sąjungą, nes ji egzistuoja. Egzistuoja jau keturis šimtus metų ir 
yra tarsi baudžianti ranka tiems reikalams, apie kuriuos nė pats 
popiežius neprivalo žinoti. 

- Labai sunku tuo patikėti. 

- Dottoressa, Šventosios sąjungos šūkis yra „Kryžius ir špaga“ 

Paolai prieš akis staiga iškilo Dantė, viešbutyje Raphael nu- 
kreipęs pistoletą į žurnalistę. Būtent tais žodžiais kreipėsi į Fau- 
lerį, kai prašė jo pagalbos, ir tuomet staiga ji suprato, ką norėjo 
pasakyti kunigas. 

— Dieve mano. Tuomet jūs... 

- Taip, priklausiau prieš daugelį metų. Tarnavau dviem vėlia- 
voms - savo šalies ir religijos. Vėliau turėjau atsisakyti vienos iš 
šių dviejų tarnybų. 

- Kas nutiko? 

— Negaliu jums to pasakoti, dottoressa. Nė neprašykit. 

Paola nenorėjo įkyrėti. Tai buvo tamsioji kunigo pusė, šaltas 
skausmas, lediniais pirštais gniaužiantis jam širdį. Įtarė, kad ten 
slepiasi daug daugiau, nei jis jai pasakojo. 

- Dabar suprantu Dantės antipatiją jums. Viskas susiję su ta 
praeitimi, ar ne, tėve? 

Fauleris tebetylėjo. Paola privalėjo staigiai priimti sprendimą, 
nes delsti ir dvejoti nebebuvo laiko. Ji leido kalbėti širdžiai, Ži- 
nojo, kad pamilo kunigą; visas jo dalis: sausą jo rankų karštį ir jo 
sielos skausmus. Troško sugerti juos, išvaduoti jį iš jų, iš visų, 
grąžinti jam nuoširdų vaikišką juoką. Suprato, koks neįmano- 


JUAN GOMEZ-JURADO E DIEVO ŠNIPAS 321 


mas jos noras - tame žmoguje buvo marios kartėlio, užliejusio jį 
labai seniai. Tai buvo ne vien nepajudinama kunigystės siena. 
Kas nori pasiekti jo sielą, turi perbristi tas marias ir, labai gali- 
mas dalykas, nuskęsti jose. Tuo metu ji suprato, kad niekuomet 
negalės būti su juo, bet kartu suvokė, kad tas vyras greičiau ati- 
duos gyvybę, nei leis, kad kentėtų ji. 

- Gerai, tėve, aš pasitikiu jumis. Prašom tęsti, - tarė atsidususi. 

Fauleris vėl atsisėdo ir pradėjo sukrečiamą istoriją. 

- Įkurta 1566 metais. Tais tamsiais laikais Pijus V buvo labai 
sunerimęs dėl stiprėjančios anglikonų ir eretikų įtakos. Kaip 
Inkvizicijos galva, jis buvo kietas, nepalenkiamas ir pragmatiškas 
žmogus. Toje epochoje Vatikano Miesto Valstybės reikšmė buvo 
labiau teritorinė nei dabar, nors dabar jos galia yra kur kas dides- 
nė. Į Šventąją sąjungą buvo suburti jauni kunigai ir uomos di 
fiducia - tikėjimu patikrinti pasauliečiai. Jų misija buvo ginti Va- 
tikaną kaip valstybę ir Bažnyčią dvasinėje plotmėje, o narių skai- 
čius bėgant metams augo. Devynioliktajame amžiuje jų jau buvo 
tūkstančiai. Kai kurie jų buvo tik paprasčiausi informatoriai, vai- 
duokliai, snaudžiantys... Kiti, vos pusšimtis, priklausė elitui — 
vadinamajai Šventojo Mykolo.Rankai. Tai buvo ypatingų agentų 
grupė, pasklidusi po pasaulį ir galėjusi greitai vykdyti įsakymus. 
Esant reikalui, aprūpinti pinigais revoliucionierių grupuotes, spe- 
kuliuoti įtaka, surinkti lemtingus duomenis ir šitaip keisti karų 
eigą. Nutildyti, apgaudinėti ir kraštutiniu atveju — žudyti. Visi 
Šv. Mykolo Rankos nariai buvo specialiai mokomi taktikos ir 
elgtis su ginklais. O senovėje taip pat valdyti liaudį, slaptųjų ko- 
dų, persirenginėjimo ir kovos menų. Vadinamoji Ranka galėjo 
peiliu perkirsti pusiau vynuogę penkiolikos žingsnių atstumu ir 
puikiai kalbėti keturiomis kalbomis. Galėjo nukirsti karvei gal- 
vą, įmesti irstantį kūną į geriamo vandens šulinį ir kuo ramiau- 
siai suversti kaltę priešiškai grupuotei. Jie metų metus būdavo 
treniruojami viename vienuolyne Viduržemio jūros saloje, kurios 

pavadinimo nesakysiu. Atėjus dvidešimtajam amžiui, agentų ren- 
gimas dar patobulėjo, tačiau Šventojo Mykolo Ranka buvo nu- 
kirsta beveik iki pašaknių Antrojo pasaulinio karo metais. Tai 
buvo kruvinas laikotarpis, tuomet krito daugelis. Vieni gindami 
labai kilnius tikslus, kiti, deja, ne tokius kilnius. 

Fauleris nutilo ir gurkštelėjo kavos. Šešėliai kambaryje tapo 
dar tamsesni ir grėsmingesni, ir Paola pajuto beveik fizinę bai- 
mę. Ji atsisėdo apsižergusi kėdę ir apsikabino atkaltę, o kuni- 
gas tęsė: 

- 1958 metais Jonas XXIII, tas pats popiežius, inicijavęs 
Vatikano II susirinkimą, nusprendė, kad Šventosios sąjungos 
laikai jau praėjo. Kad nebereikia jos paslaugų. Ir pačiame šal- 
tojo karo įkarštyje išformavo informatorių tinklus bei griežtai 
uždraudė Šventosios sąjungos nariams priimti bet kokį spren- 
dimą be jo išankstinio patvirtinimo. Ketverius metus būtent 
taip ir buvo. Buvo belikę dvylika Rankų iš penkiasdešimt dvie- 
jų, egzistavusių 1939 metais; kai kurie jų jau buvo garbaus am- 
žiaus. Jiems buvo įsakyta grįžti į Romą. Slaptoji vieta, kur jie 
buvo mokomi, paslaptingomis aplinkybėmis sudegė 1960 me- 
tais. O Šventojo Mykolo Rankos galva, Šventosios sąjungos 
lyderis, žuvo automobilio avarijoje. 

— Kas jis buvo? 

— Negaliu jums to pasakyti, bet ne todėl, kad nenorėčiau, o 
todėl, kad nežinau. Vadovo tapatybė visuomet buvo paslaptis. 
Juo galėjo būti bet kas: vyskupas, kardinolas, uomo di fiducia ar 
paprasčiausias kunigas. Būtinai vyras, vyresnis nei keturiasde- 
šimt penkerių metų. Tai viskas. Nuo 1566 metų iki šios dienos 
yra žinomas tik vieno vyriausiojo vardas — kunigas Sogredas, 
ispanų kilmės Italijos pilietis, narsiai kovojęs prieš Napoleoną. 
Ir tai jo vardas buvo žinomas nedidelei grupei. 

— Nieko keista, kad Vatikanas nepripažįsta šnipinėjimo tarny- 
bos egzistavimo, jei taikomi tokie metodai. 

— Tai buvo viena iš priežasčių, paskatinusių Joną XXIII baig- 
ti su Šventąja sąjunga. Jis sakė, kad niekas neturi teisės žudyti, 
net Dievo vardu, ir aš jam pritariu. Žinau, kad kai kurie Švento- 
jo Mykolo Rankos veiksmai labai smarkiai pakenkė naciams. 
Saujelė jų išgelbėjo šimtus tūkstančių gyvybių. Bet buvo ir kita 
nedidelė grupelė, atskilusi nuo Vatikano ir padariusi keletą ne- 
dovanotinų klaidų. Nekalbėsiu čia apie tai, juo labiau tokią tam- 
sią valandą. 

Fauleris mostelėjo ranka, tarsi norėdamas nubaidyti vaiduok- 
lius. Tokiam žmogui kaip jis, kurio judesių taupymas atrodė tie- 
siog nežemiškas, šis gestas galėjo reikšti tik viena - kad jis nepa- 
prastai nervinasi. Paola suprato, kad jis nori kuo greičiau baigti 
pasakoti tą istoriją. 

— Nereikia nieko aiškinti, tėve. Tik tai, ką manote būtina ži- 
noti. 

Jis padėkojo jai šypsena ir tęsė: 

- Bet tai, kaip, manau, supratote, nebuvo Šventosios sąjun- 
gos pabaiga. 1963 metai, kai į Šventojo Petro sostą atsisėdo Pau- 
lius VI, pasižymėjo per visus laikus labiausiai įtempta tarptauti- 
ne padėtimi. Vos prieš metus pasaulis buvo atsidūręs per plauką 
nuo atominio karo*. O po keleto mėnesių Kenedis, pirmasis Jung- 
tinių Valstijų prezidentas katalikas, krito pakirstas kulkų. Tai 
sužinojęs Paulius VI paskelbė, kad Šventoji sąjunga atkuriama. 
Vėl buvo suburti šnipų tinklai, nors po tiek laiko ir ne tokie 
gausūs. Sunkiausia buvo vėl prikelti gyvenimui Šventojo Myko- 
lo Ranką. Iš dvylikos Rankų, pakviestų į Romą 1956 metais, 


* Be abejo, tėvas Fauleris turi omeny Karibų krizę. 1962 m. sovietų valstybės galva 
Nikita Chruščiovas pasiuntė į Kubą keletą laivų, pilnų raketų su branduolinėmis galvu- 
tėmis, kad įsitaisę prie šios Karibų šalies krantų jie galėtų lengvai pasiekti taikinius 
Jungtinėse Valstijose. Kenedis atsakė eskadriniais minininkais ir grasinimu paskandinti 
laivus, jei šie negrįš į Sovietų Sąjungą. Likus pusei mylios iki amerikiečių naikintuvų, 
Chruščiovas atšaukė savo laivus. Penkias dienas pasaulis laukė sulaikęs kvėpavimą. 

1963-iaisiais tik septyni galėjo grįžti į tarnybą. Vienam jų buvo 
pavesta atkurti agentų mokymų bazę. Darbas užtruko beveik 
penkiolika metų, tačiau buvo suformuota trisdešimties agentų 
grupė. Keletas jų buvo pradėti mokyti nuo nulio, o kiti pakviesti 
iš kitų slaptųjų tarnybų. 

- Kaip jūs: dvigubas agentas. 

- Tiesą sakant, mano atvejis įvardijamas kaip potencialus agen- 
tas. Tai žmogus, dirbantis dviem tarpusavyje susijusioms organi- 
zacijoms, bet pagrindinė nežino, kad antroji per kiekvieną misiją 
suteikia savo direktyvas arba ką nors papildo. Aš sutikau pagilinti 
savo žinias, kad galėčiau gelbėti gyvybes, o ne jas nutraukti. Be- 
veik visos man pavestos misijos buvo gelbėjimo: kaip nors išva- 
duoti susikompromitavusius kunigus iš komplikuotos padėties. 

— Beveik visos. 

Fauleris palenkė galvą. 

— Viena buvo labai sudėtinga ir reikalai ten pakrypo kita lin- 
kme. Tą dieną aš nustojau būti Ranka. Man nebuvo lengva, bet 
dabar aš čia. Tikėjausi iki savo dienų galo likti psichologu, bet 
tik pažiūrėkite, kur mane atvedė vienas pacientų. 

— Dantė taip pat yra vienas iš Rankų, ar ne, tėve? 

— Praėjus keletui metų, kai palikau sąjungą, ją ištiko krizė. 
Dabar, mano žiniomis, jų vėl nėra daug. Visi išsiųsti gana toli į 
misijas, iš kurių nėra labai paprasta juos atšaukti. Vienintelis, 
esantis arti, buvo jis, o jis nėra labai skrupulingas žmogus. Tiesą 
sakant, labai tinkamas tam darbui, jei tik mano įtarimai teisingi. 

— Vadinasi, vyriausiasis - Sirinas? 

Fauleris ramiai pažvelgė jai į akis. Po minutės Paola suprato, 
kad atsakymo nebus, tad pamėgino užduoti kitą klausimą. 

- Tėve, pasakykite, kodėl Šventoji sąjunga sugalvojo visą šį 
spektaklį. 

— Pasaulis keičiasi, dottoressa. Demokratinės idėjos randa vietą 
daugelyje širdžių, net labiausiai surambėjusiose kurijos narių šir- 

dyse. Šventajai sąjungai reikia popiežiaus, tvirtai ją remiančio, 
priešingu atveju verčiau tegu jis dingsta. Bet Šventoji sąjunga 
tėra vienas spėjimų. Visi trys kardinolai turėjo bendrą bruožą — 
jie buvo įsitikinę liberalai, kiek tik tokie gali būti kardinolai. Kiek- 
vienas jų galėjo ramiausiai vėl paleisti slaptąją tarnybą, šį kartą, 
ko gera, jau visam laikui. 

- Juos pašalinus, dingsta ir šis pavojus. 

- Ir kartu įteigiama sustiprinto saugumo idėja. Jei kardinolai 
paprasčiausiai dingtų, kiltų begalė klausimų. Taip pat galėjo būti 
parengti nelaimingi atsitikimai — tuo atžvilgiu kurija tiesiog pa- 
ranojiška. Bet jei jūs teisingame kelyje... 

— Suplanuotas nužudymas. Dieve, kaip šlykštu. Džiaugiuosi, 
kad nutolau nuo Bažnyčios. 

Fauleris priėjo ir pritūpė priešais kėdę, paimdamas Paolą už 
abiejų rankų. 

- Dottoressa, nedarykite klaidos. Už tos Bažnyčios iš kraujo 
ir purvo, kurią pamatėte, yra kita Bažnyčia - begalinė ir nema- 
toma, kurios vėliavos tvirtai stiebiasi iki pat dangaus. Ši Bažny- 
čia gyvena milijonų tikinčiųjų, mylinčių Kristų ir jo gerąją nau- 
Jieną, širdyse. Ji prisikels iš pelenų, užpildys pasaulį ir pragaro 
vartai neatsilaikys prieš ją. 

Paola pažvelgė jam tiesiai į akis. 

— Tikrai tuo tikite, tėve? 

— Tikiu, Paola. 

Abu atsistojo. Jis pabučiavo ją švelniai, bet tvirtai, ir ji pri- 
ėmė jį tokį, koks yra — su visais randais. Jos nerimas ištirpo jo 
skausme ir keletą valandų jie abu kartu pažino laimę. 

Šį kartą jau Fauleris nubudo pažadintas ką tik išvirtos kavos 
kvapo. 

— Prašom, tėve. 

Jis pažvelgė į ją nustebęs, kad vėl kreipiasi į jį „jūs“. Ji atsakė 
jam tvirtu žvilgsniu, ir jis suprato. Viltis ištirpo kartu su ryto 
šviesa, auksinančia kambarį. Nieko nepasakė, o ji nieko ir ne- 
laukė, juk jis negalėjo pasiūlyti nieko daugiau, išskyrus skaus- 
mą. Nepaisant to, pasijuto stiprus dėl to tikrumo, kurį abu ką 
tik patyrė, nes įgavo jėgų vienas iš kito silpnybių. Būtų labai 
paprasta manyti, kad tą rytą Faulerio apsisprendimas dėl savo 
pašaukimo susvyravo. Būtų paprasta, tačiau tai būtų klaida. At- 
virkščiai — jis buvo dėkingas jai, kad nuramino jo demonus, bent 
jau kuriam laikui. 

Ji nudžiugo, kad jis ją suprato. Atsisėdo ant lovos krašto ir 
nusišypsojo. Ir tai nebuvo liūdna šypsena, nes tą naktį ji sugrio- 
vė nevilties sieną. Tas vaiskus rytas nesuteikė tikrumo, bet bent 
jau išsklaidė neapibrėžtumą. Būtų labai paprasta manyti, kad ji 

stengėsi atitolinti jį, norėdama išvengti skausmo. Būtų paprasta, 
tačiau tai būtų klaida. Atvirkščiai — ji jį suprato ir žinojo, kad 
tas vyras įsipareigojęs savo priesaikai ir savo kryžiaus žygiui. 

— Dottoressa, turiu kai ką jums pasakyti, ir nebus labai pa- 
prasta tai priimti. 

— Kaip pasakysite, tėve, — tarė ji. 

- Jei kada nors mesite psichiatrės kriminologės darbą, labai 
prašau jūsų, neįsigykite kavinės, — pasakė jis, grimasa rodyda- 
mas į jos išvirtą kavą. 

Abu nusikvatojo, ir kol kas viskas atrodė nuostabu. 


Po pusvalandžio, abu nusimaudę ir gaivūs, aptarinėjo bylos 
detales. Kunigas atsistojęs prie Paolos kambario lango. Krimi- 
nologė atsisėdusi prie rašomojo stalo. 

- Žinote, tėve? Dienos šviesoje teorija, kad Karoskis galėtų 
būti samdomas Šventosios sąjungos žudikas, vėl atrodo nereali. 

— Gali būti. Tačiau net ir dienos šviesoje jo padaryti sužaloji- 
mai atrodo labai realūs. Ir jei mudu teisūs, tuomet esame vie- 
ninteliai, galintys jį sustabdyti. 

Vien ištarus tuos žodžius, rytas prarado žavesį. Paola paju- 
to, kad jos siela įsitempė tarsi styga. Dabar ji labiau nei bet 
kada suvokė, kad pagauti pabaisą yra jos pareiga. Dėl Pontje- 
ro, dėl Faulerio, dėl jos pačios. Ir kai jau turės jį savo rankose, 
būtinai paklaus, ar kas nors tampo jį už virvutės. Jei taip, ji 
tikrai nesustos. 

- Vigilanza susikompromitavusi, aš tai suprantu. O kaip dėl 
šveicarų gvardijos? 

— Labai gražios uniformos, tačiau beveik jokios naudos. Grei- 
čiausiai nė nenumano, kad jau trys kardinolai negyvi. Aš nepasi- 
kliaučiau jais, juk tai paprasčiausi žandarai. 

Paola susirūpinusi pasikasė sprandą. 

— Ką dabar darysime, tėve? 

— Nežinau. Neturime nė mažiausio pėdsako, kur vėl smogs 
Karoskis, o nuo vakar jam žudyti tapo dar paprasčiau. 

— Ką turite omeny? 

- Kardinolai pradėjo laikyti devynių dienų mišias. Tai mišios 
už velionio popiežiaus sielą. 

— Ar tik nebandote pasakyti... 

— Būtent. Mišios bus laikomos visoje Romoje. Šv. Jono Late- 
rane, Didžiojoje Švč. Mergelės Marijos, Šv. Petro, Šv. Pauliaus 
bažnyčiose... Kardinolai po du laikys mišias penkiasdešimtyje 
svarbiausių Romos bažnyčių. Tokia tradicija, ir, manau, niekas 
niekuomet jos nepakeistų. Jei čia įsipainiojusi Šventoji sąjunga, 
būtų tiesiog idealios sąlygos žmogžudystei. Žinios apie įvykius 
dar nepasklido, tad jei Sirinas pamėgintų uždrausti laikyti devy- 
nių dienų mišias, kardinolai tikrai nesutiktų. Ne, mišios vyks, 
kad ir kas nutiktų. Prakeikimas, galbūt jau negyvas dar vienas 
kardinolas, o mes nė nežinome. 

— Po perkūnais, man reikia užsirūkyti. 

Paola paieškojo ant stalo Pontjero cigarečių pakelio, panaršė 
švarko kišenėse. Įkišusi ranką į vidinę kišenę apčiuopė kažko- 
kią mažą ir kietą kortelę. 

„Kas čia?“ 

Tai buvo Karmelio kalno Švenčiausiosios Mergelės Marijos 
paveikslėlis. Tas pats, kurį jai davė vienuolis Frančeskas Toma, 
atsisveikindamas su ja Santa Maria in Traspontina bažnyčioje. 
Apsimetėlis karmelitas, žudikas Karoskis. Ji apsivilko tą patį 
švarką, kurį dėvėjo aną antradienio rytą, ir paveikslėlis tebebu- 
vo kišenėje. 

— Kaip galėjau jį pamiršti? Juk tai įrodymas. 

Fauleris susidomėjęs prisiartino. 

- Karmelio kalno Švenčiausiosios Mergelės Marijos paveiks- 
lėlis. Kitoje pusėje kažkas parašyta. 

Kunigas garsiai perskaitė anglišką tekstą: 

If your very own brother, Or your son or daughter, or the wife 
you love, or your closest friend secretly entices you, do not 
yield to hkim or listen to him. Show him no pity. Do not spare 
him or shield him. You must certainly put him to death. Then 
all Israel will hear and be afraid, and no one among you will 
do such an evil thing again. 


Išbalusi iš įsiūčio ir įniršio, Paola išvertė: 

— „Jei tavo paties brolis, ar tavo sūnus ar duktė, ar tavo žmona, 
kurią myli, ar artimiausias draugas slaptai stengiasi tave sugundy- 
ti, nenusileisk jam ir jo neklausyk. Neparodyk jam nei gailesčio, 
nei užuojautos. Nedangstyk jo. Užmušk jį. Tada visas Izraelis iš- 
girs ir bijos, daugiau tokia nedorybė nebus daroma tarp jūsų.“ 

— Manau, kad tai iš Pakartoto Įstatymo knygos, tryliktas sky- 
rius, eilutės nuo septintos iki dvyliktos. 

- Šūdas! - pratrūko kriminologė. - Visą laiką jis buvo mano 
kišenėje! Po velnių, juk turėjau pastebėti, kad parašyta ang- 
liškai! 

— Nesikankinkite, dottoressa. Vienuolis jums davė paveikslėlį. 
Žinant, kad jūsų tikėjimas nėra tvirtas, nieko keista, kad net 
nežvilgtelėjote. 

— Galbūt, bet juk vėliau sužinojome, kas toks tas vienuolis. 
Privalėjau prisiminti, kad jis man kai ką davė. O aš labiau sten- 
giausi prisiminti jo veidą, matytą toje prieblandoje. Jei netgi... 

„Jis pamėgino tau net pamokslauti, pameni?“ 

Paola sulaikė kvėpavimą. Kunigas atsisuko, rankose laikyda- 
mas paveikslėlį. 

— Žiūrėkite, dottoressa, tai paprasčiausias paveikslėlis. Kitoje 
jo pusėje priklijavo lipnų popierėlį su išspausdintu tekstu... 

„Karmelio kalno Švenčiausioji Mergelė Marija“ 

labai kruopščiai, nebuvo taip paprasta tai padaryti. Pa- 
kartoto Įstatymo knyga yra... 


330 JUAN GOMEZ-JURADO m DIEVO ŠNIPAS 


„Visuomet nešiokitės su savimi“ 

... labai jau nesuderinama su šventu paveikslėliu. Žinote ką? 
Manau, kad... 

„Ji parodys jums kelią šiais tamsiais laikais“ 

... jei šiek tiek truktelėsiu už kampučio, galėsiu atklijuoti... 

Paola stvėrė jam už rankos, o jos balsas virto šaižiu klyksmu: 

— NELIESKITE JO! 

Fauleris apstulbęs sumirksėjo. Nepajudino nė raumenėlio. Kri- 
minologė išplėšė paveikslėlį jam iš rankų. 

- Atleiskite, kad jus apšaukiau, tėve, - tarė Dikanti, stengda- 
masi nusiraminti. - Ką tik prisiminiau, kad Karoskis sakė, jog 
paveikslėlis parodys man kelią šiais tamsiais laikais. Ir manau, 
kad čia yra žinia, skirta pasityčioti iš mūsų. 

- Galbūt. Bet tai paprasčiausiai gali būti dar vienas manevras 
mums suklaidinti. 

— Vienas dalykas aiškus - esame labai toli nuo visų dėlionės 
detalių. Tikiuosi, bent čia ką nors rasime. 

Apvertė paveikslėlį, pažiūrėjo į jį prieš šviesą, pauostė. 

Nieko. 

- Citata iš Biblijos galėtų būti žinia. Bet ką norėta pasakyti? 

— Nežinau, bet manau, kad čia kažkas slypi. Kažkas nemato- 
ma paprasta akimi. Regis, turiu instrumentą tokiam atvejui. 

Kriminologė pasirausė artimiausioje spintoje. Pagaliau ištraukė 
apdulkėjusią dėžę. Atsargiai padėjo ją ant rašomojo stalo. 

— Nesinaudojau juo nuo mokyklos laikų. Tai mano tėvo dovana. 

Pagarbiai, iš lėto atidarė dėžę. Jos atmintyje vis dar buvo gy- 
vas įspėjimas dėl šio prietaiso, visų pirma, koks jis brangus ir 
kaip jį dera saugoti. Ištraukė ir padėjo ant stalo. Tai buvo pa- 
prasčiausias mikroskopas. Paola universitete dirbo su tūkstantį 
kartų brangesniais, bet nė su vienu nesielgė taip pagarbiai kaip 
su šiuo. Ji džiaugėsi išsaugojusi tą jausmą — tai buvo gražus ry- 
šys su tėvu, jos keistenybė nuolatos apgailestauti dėl dienos, kai 

ji prarado. Probėgšmais savęs paklausė, ar neturėtų pasidėti tų 
nuostabių prisiminimų į širdies kertelę, užuot kankinusis dėl to, 
kad tėvas iš jos buvo išplėštas pernelyg anksti. 

— Duokite man paveikslėlį, tėve, — tarė sėsdamasi prie mikro- 
skopo. 

Drobės skiautė ir plastikas apsaugojo instrumentą nuo dul- 
kių. Padėjo paveikslėlį po okuliaru ir sureguliavo tikslumą. Kai- 
re ranka perbraukė spalvotą kartoną, lėtai tyrinėdama Mergelės 
atvaizdą. Nieko nerado. Apvertė paveikslėlį, norėdama išstudi- 
juoti kitą pusę. 

- Palaukite... Čia kažkas yra. 

Paola užleido prietaisą kunigui. Penkiolika kartų padidintos 
raidės atrodė kaip storos juodos linijos. Bet virš vienos jų buvo 
matyti mažučiukas baltas skrituliukas. 

- Atrodo, tarsi būtų pradurta. 

Inspektorė pati vėl prigludo prie mikroskopo. 

— Galėčiau prisiekti, kad pradurta smeigtuku. Ir, žinoma, spe- 
cialiai. Pernelyg jau tobula skylutė. 

— Kokia raidė pažymėta pirmoji? 

- F žodyje If. 

— Dottoressa, patikrinkite, ar nėra daugiau skylučių. 

Paola perėjo pirmąja teksto eilute. 

- Štai čia dar viena. 

— Tęskite, tęskite. 

Po aštuonių minučių kriminologė jau buvo radusi vienuolika 
pradurtų raidžių. 


IF youR very own brother, or your son or dAughter, or the wife 
you love, or your closest frieNd secretly entiCes you, do not 
yield to hlm or listen to him. Show him no pity. Do not spare 
him or shield him. You muSt certainly put Him to death. Then 
All Israel Will hear and be afraid, and no one among you will 
do such an evil thing again. 

Kai įsitikino, kad daugiau skylučių nėra, kriminologė eilės tvar- 
ka surašė visas raides, virš kurių jos buvo. Perskaitę žodžius, 
abu sudrebėjo, ir Paola prisiminė. 

Jei tavo brolis slaptai stengiasi tave sugundyti. 

Prisiminė psichiatrų ataskaitas. 

Nenusileisk jam nei dangstyk. 

Karoskio seksualinio išnaudojimo aukų šeimos narių laiškus. 

Bet užmušk jį. 

Prisiminė vardą, minimą tuose laiškuose. 

Francis Shaw. 


(REUTERS AGENTUROS TELETAIPAS, 2005 M. 
BALANDŽIO 10 D., SEKMADIENIS, 08:12 GMT) 


KARDINOLAS ŠO ŠIANDIEN ŠV. PETRO BAZILIKOJE 
AUKOJA DEVYNIŲ DIENŲ MIŠIAS 


Roma (Associated Press). Kardinolas Fransis Šo šiandien dvyliktą va- 
landą dienos aukos šventąsias Mišias Šv. Petro bazilikoje. Šiaurės 
Amerikos kardinolui šiandien suteikta garbė vadovauti antrosios die- 
nos devynių dienų mišių už Jono Pauliaus II sielą ceremonijai. 

"Tam tikros grupės Jungtinėse Valstijose nelabai teigiamai žiūri į 
Šo dalyvavimą ceremonijoje. Konkrečiai asociacija SNAP (Survi- 
ving Network of Abuse by Priests) išsiuntė į Romą du savo narius 
formaliam protestui prieš Šo mišių aukojimą pagrindinėje Krikš- 
čionybės bažnyčioje pareikšti. „Mes tik dviese, tačiau pareikšime 
oficialų protestą — taikų, tvarkingą ir priešais kameras“, — pranešė 
Barbara Pein, SNAP prezidentė. 

Minėta organizacija yra pagrindinė katalikų kunigų seksualinio 
išnaudojimo aukų asociacija, jai priklauso daugiau nei keturi tūks- 
tančiai penki šimtai narių. Jos pagrindinė veikla - aukų mokymas 
ir pagalba joms, pavyzdžiui, grupės terapijos realizacija, stengian- 
tis pašalinti praeities padarinius. Daugelis jos narių ateina į SNAP 
jau būdami suaugę, po daugelio metų gėdingos tylos. 

Kardinolas Šo, dabar einantis Dvasininkijos kongregacijos pre- 
fekto pareigas, buvo įpainiotas į katalikų kunigų seksualinio iš- 
naudojimo skandalą, sprogusį Jungtinėse Valstijose dešimtojo de- 
šimtmečio pabaigoje. Šo, Bostono arkivyskupijos kardinolas, tuo 
metu buvo svarbiausia Jungtinių Valstijų katalikų bažnyčios figūra 
ir, pasak daugelio, pats tikėtiniausias Karolio Voitylos įpėdinis. 

Jo karjera smarkiai nukentėjo paaiškėjus, kad metų metais nuo 
visuomenės buvo slepiama daugiau nei trys šimtai seksualinio iš- 
naudojimo atvejų, tuomet buvusių jo jurisdikcijoje. Dažniausiai 
jis siuntinėdavo šios rūšies nusikaltimais apkaltintus kunigus iš vie- 
nos parapijos į kitą, tikėdamasis šitaip išvengti skandalo. Beveik 
visais atvejais apsiribojo rekomenduodamas „aplinkos pakeitimą“ 
apkaltintiesiems. Ir jei tik atvejai buvo labai sunkūs, išsiųsdavo ku- 
nigus į kokį specializuotą centrą, kur jie gaudavo gydymą. 

Kai pradėjo plūsti pirmieji rimti skundai, Šo sudarė su aukų 
šeimomis materialines sutartis, norėdamas šitaip laimėti jų tylėji- 
mą. Galiausiai skandalai pradėjo kilti į šviesą visoje šalyje, ir 
„aukštos Vatikano instancijos“ privertė Šo atsistatydinti. Jis persi- 
kėlė į Romą, ten buvo paskirtas Dvasininkijos kongregacijos pre- 
fektu — tai svarbus postas, tarsi jo karjeros gulbės giesmė. 

Tačiau vis dar yra žmonių, laikančių Šo šventuoju, visomis išga- 
lėmis ginančiu Bažnyčios garbę. „Jis iškentė persekiojimus ir šmeiž- 
tus gindamas tikėjimą“, — tikina jo asmeninis sekretorius tėvas Mi- 
leris. Tačiau amžinuose žiniasklaidos statymuose, kas taps kitu po- 
piežiumi, Šo galimybės vertinamos labai menkai. Romos kurija 
yra gana atsargi organizacija, nelabai mėgstanti ekstravaganciją. 
Nors Šo turi daug šalininkų, galima atmesti galimybę, kad jis gaus 
daug balsų, nebent įvyktų stebuklas. 


04/10/2005/08:12 (AP) 


VATIKANO ZAKRISTIJA 


2005 m. balandžio 10 d., sekmadienis, 11:08 


Kunigai, turintys koncelebruoti mišias kartu su kardinolu Šo, 
rengėsi bažnytiniais drabužiais pagalbinėje zakristijoje, esančioje 
šalia įėjimo į Šv. Petro baziliką, kur vėliau kartu su patarnaujan- 
čiais berniukais penkias minutes palauks ceremonijos pradžios. 

Kol kas muziejuje nebuvo nieko daugiau, išskyrus dvi vienuo- 
les, padedančias Šo ir antrajam koncelebrantui, kardinolui Paul- 
jikui, ir šveicarų gvardietį, saugantį zakristijos duris. 

Karoskis jautė raminamą peilio ir pistoleto, paslėpto tarp dra- 
bužių, svorį. Dar sykį apmąstė savo galimybes. 

Pagaliau jis gaus atpildą. 

Jau beveik metas. 


ŠV. PETRO AIKŠTĖ 


2005 m. balandžio 10 d., sekmadienis, 11:16 


- Tėve, pro Šventosios Onos vartus patekti neįmanoma. Jie 
taip pat labai atidžiai saugomi, neleidžia įeiti niekam, išskyrus 
turinčiuosius Vatikano leidimą. 

Abu jau buvo apžiūrėję visus įėjimus į Vatikaną ir atidžiai juos 
išstudijavę. Nenorėdami sukelti įtarimo, darė tai atskirai. Liko 
mažiau nei penkiasdešimt minučių iki devynių dienų mišių Šv. 
Petro bazilikoje pradžios. 

Vos prieš pusvalandį Karmelio kalno Švenčiausiosios Merge- 
lės Marijos paveikslėlyje aptikę Fransio Šo vardą, jie kaip pašėlę 
puolė naršyti internete. Žinių agentūros skelbė vietą ir laiką, 
kur pasirodys Šo, ir tai buvo prieinama kiekvienam, tuo besido- 
minčiam. 

Ir štai jie buvo čia, Šv. Petro aikštėje. 

— Turėsime įeiti pro pagrindines bazilikos duris. 

— Ne. Saugumas sustiprintas visuose taškuose, išskyrus šį, nes 
jis atviras publikai, bet būtent čia mūsų lauks. Net jei sugebėtu- 
me įeiti, negalėtume prisiartinti prie altoriaus. Šo ir kartu su juo 

koncelebruojantis kardinolas pasirodys iš Šv. Petro zakristijos. 
Nuo ten iki bazilikos tiesus kelias. Mišios nebus laikomos prie 
Šv. Petro altoriaus, nes jis skirtas tik popiežiui. Mišios bus lai- 
komos prie vieno iš šalutinių altorių, ir jose dalyvaus apie aštuo- 
nis šimtus tikinčiųjų. 

— Ar Karoskis išdrįs ką nors daryti stebint tiekai žmonių? 

— Dottoressa, mūsų bėda ta, kad nežinome, kas šioje dramoje 
vaidina pagrindinį vaidmenį. Jei Šventoji sąjunga nori matyti Šo 
negyvą, mums niekas neleis sutrukdyti jam laikyti mišias. O jei 
jie nori sumedžioti Karoskį, irgi neleis mums įspėti kardinolą, 
nes jis yra puikus jaukas. Esu įsitikinęs, kad ir kas nutiktų, tai 
yra paskutinis komedijos veiksmas. 

— Na, bet veikiant šitokiu greičiu mums vaidmuo jame nebus 
skirtas. Jau penkiolika po vienuolikos. 

— Ne. Įeisime į Vatikaną, aplenksime Sirino agentus ir pasiek- 
sime zakristiją. Reikia sutrukdyti Šo laikyti mišias. 

— Kokiu būdu, tėvę? 

— Pasinaudosime keliu, kurio Sirinas nepajėgtų nė įsivaizduoti. 


Po keturių minučių jie paskambino prie rūstaus penkių aukš- 
tų pastato durų. Paola suprato, ką turėjo omeny Fauleris. Siri- 
nas nė po milijono metų negalėtų įsivaizduoti, kad Fauleris lais- 
va valia būtų beldęsis į Šventosios inkvizicijos duris. 

Vienas iš įėjimų į Vatikaną yra tarp rūmų ir Berninio kolona- 
dos. Jį sudaro juoda tvora ir sargybinio būdelė. Paprastai čia 
budi du šveicarų gvardiečiai. Tą sekmadienį jų buvo penki ir dar 
vienas italų policininkas. Pastarasis rankoje laikė aplanką, ku- 
riame (to nežinojo nei Fauleris, nei Paola) buvo jųdviejų nuo- 
traukos. Tas vyras, Corpo di Vigilanza narys, pamatė šaligatviu 
žingsniuojančią porelę, kuri maždaug atitiko aprašymą. Jis ste- 
bėjo juos labai trumpai, paskui abu dingo iš akiračio, ir jis nebuvo 
įsitikinęs, kad tai buvo būtent jie. Policininkas neturėjo leidimo 

palikti savo vietą, tad nė nemėgino sekti įkandin ir įsitikinti, ar 
tai tikrai ieškomi žmonės. Jis buvo gavęs įsakymą iškart infor- 
muoti, jei minėtoji porelė bandytų patekti į Vatikaną, ir kuriam 
laikui juos sulaikyti - esant reikalui, panaudoti jėgą. Atrodė, 
kad tie asmenys iš tiesų labai svarbūs. Paspaudė racijos mygtuką 
ir pranešė apie matytą porą. 

Beveik ant Porta Cavalleggeri kampo, mažiau nei už dvide- 
šimties metrų nuo įėjimo, kur policininkas per raciją klausėsi 
instrukcijų, buvo rūmų durys. Uždarytos, bet su skambučiu. Fau- 
leris mygo jį pirštu tol, kol anapus išgirdo atšaunamo skląsčio 
garsą. Plyšyje pasirodė senyvo kunigo veidas. 

— Ko norėjote? - nemandagiai paklausė. 

— Atėjome pas vyskupą Hanerį. 

- Kaip pranešti? 

- Tėvas Fauleris. 

— Man tai nieko nesako. 

— Aš jo senas pažįstamas. 

— Vyskupas Haneris dabar ilsisi. Šiandien sekmadienis, ir rū- 
mai uždaryti. Geros dienos, — abejingai mostelėjo ranka, tarsi 
baidydamas įkyrias muses. 

- Prašom pasakyti, kurioje ligoninėje ar kapinėse dabar yra 
vyskupas, tėve. 

Kunigas nustebęs išpūtė akis. 

— Ką sakėte? 

Vyskupas Haneris yra pareiškęs, kad nesiilsės, kol nepri- 
vers manęs sumokėti už daugybę nuodėmių, taigi jis arba serga, 
arba yra miręs. Negaliu surasti kito paaiškinimo. 

Kunigo žvilgsnis pasikeitė ir iš priešiškai abejingo tapo leng- 
vai susierzinęs. 

— Rodos, tikrai pažįstate vyskupą Hanerį. Palaukite ten, lau- 
ke, - tarė, vėl jiems prieš nosį užtrenkdamas duris. 

— Iš kur žinojote, kad tas Haneris bus čia? - paklausė Paola. 

- Vyskupas Haneris per visą savo gyvenimą nesiilsėjo nė vie- 
no sekmadienio, dottoressa. Būtų liūdnas atsitiktinumas, jei šian- 
dien būtų tai padaręs. 

- Jis jūsų draugas? 

Fauleris krenkštelėjo. 

— Na, tiesą sakant, tai žmogus, kuris labiausiai pasaulyje ma- 
nęs neapkenčia. Gontas Haneris yra deleguotas kurijos funk- 
cionierius. Tai senas vokiečių jėzuitas, užsispyręs nutraukti Šven- 
tosios sąjungos netvarkingą užsienio politiką. Savotiškas Baž- 
nyčios vidaus reikalų įsikūnijimas. Tas žmogus ir iškėlė man by- 
lą. Jis negali manęs pakęsti, nes nepasakiau nė žodžio apie man 
pavestas misijas. 

- Ir kaip jis reagavo į jūsų išteisinimą? 

- Nekaip. Pasakė, kad mano vardu jau turėjo parengęs anate- 
mą ir kad anksčiau ar vėliau popiežius ją pasirašys. 

— Kas yra anatema? 

- Iškilmingas ekskomunikavimo dekretas. Haneris žino, kad 
aš labiausiai pasaulyje bijau, jog Bažnyčia, dėl kurios šitiek ko- 
vojau, uždraus man kelią į dangų, kai numirsiu. 

Kriminologė pasižiūrėjo į jį susirūpinusi. 

- Tėve, galiu sužinoti, ką mes čia veikiame? 

— Atėjau išpažinti visų savo nuodėmių. 


VATIKANO ZAKRISTIJA 


2005 m. balandžio 10 d., sekmadienis, 11:31 


Šveicarų gvardietis nė nespėjęs riktelėti susmuko kaip skuduras — 
vienintelis garsas buvo jo alebardos tarkštelėjimas į marmuro 
grindis. Pjūvis gerklėje perkirto jo trachėją pusiau. 

Iš zakristijos pasirodė viena vienuolių, sudominta pasigirdu- 
sio triukšmo. Taip pat nespėjo nė riktelėti. Karoskis brutaliai 
trenkė jai per veidą. Apsvaiginta vienuolė kaip rąstas žnektelėjo 
ant grindų. Žudikas kurį laiką dešine pėda pagrabaliojo po juo- 
du vienuolės gobtuvu. Ieškojo sprando. Išsirinko reikiamą taš- 
ką ir perkėlė visą savo svorį į pėdą. Kaklas sausai trakštelėjo. 

Kita vienuolė patiklia mina iškišo galvą pro zakristijos duris. 
Jai reikėjo draugės pagalbos. 

Karoskis suvarė peilį jai į dešinę akį. Kai timptelėjo ją, kad 
paguldytų siaurame koridoriuje, vedančiame į zakristiją, jo ran- 
kose jau buvo lavonas. 

Pažvelgė į visus tris kūnus. Žvilgtelėjo į zakristijos duris. Pa- 
sižiūrėjo į laikrodį. 

Jis dar turėjo penkias minutes uždėti autografą ant savo kūrinių. 


ŠVENTOSIOS INKVIZICIJOS RŪMŲ PRIEIGOS 

Paola po Faulerio žodžių pravėrė burną, bet nespėjo nieko pasa- 
kyti, nes durys staiga atsilapojo. Vietoj anksčiau juos sutikusio 
senyvo kunigo pasirodė prakaulus vyskupas kruopščiai pakirp- 
tais šviesiais plaukais ir tokia pat barzda. Galėjai jam duoti apie 
penkiasdešimt metų. Kreipėsi į Faulerį vokišku akcentu, kupinu 
paniekos ir ryškių 7 raidžių. 

— Ką gi, po tiekos metų jūs atsirandate čia, prie mano durų. Ir 
kam turėčiau būti dėkingas už tokią nelauktą garbę? 

— Vyskupe Haneri, atėjau prašyti jus vienos paslaugos. 

— Tėve Fauleri, bijau, kad jūs neturite teisės nieko manęs pra- 
šyti. Prieš dvylika metų aš jūsų kai ko paprašiau, o jūs tylėjote 
keletą dienų. Dienų! Komisija nusprendė, kad esate nekaltas, 
bet aš - ne. Taigi, eikite sau. 

Jo rodomasis pirštas buvo nukreiptas į Porta Cavalleggeri. Pa- 
ola staiga pamanė, kad ant tokio tvirto ir tiesaus piršto Haneris 
sugebėtų pakarti Faulerį. 

Kunigas jam padėjo, pats užsinerdamas kilpą. 

- Jūs dar neišgirdote, ką pasiūlysiu mainais. 

— Kalbėkite, Fauleri. 

— Gali būti, kad, nepraėjus nė pusvalandžiui, Šv. Petro bazili- 
koje bus įvykdyta žmogžudystė. Mudu su šalia esančia ispettore 
Dikanti atėjome čia, vildamiesi užkirsti tam kelią. Nelaimė, ne- 
galime patekti į Vatikaną. Kamilas Sirinas uždraudė mums ten 
patekti. Prašau jūsų leidimo pereiti per rūmus iki automobilių 
aikštelės ir šitaip nepastebėtiems patekti į Cittd. 

— O ką siūlote mainais? 

- Atsakysiu į visus jūsų klausimus apie Agvakatę. Rytoj pat. 

Haneris atsisuko į Paolą. 

— Parodykite man savo pažymėjimą. 

Paola neturėjo su savimi policininko pažymėjimo. Bojus buvo 
jį paėmęs. Laimė, turėjo magnetinę įėjimo į SNTS būstinę kor- 
telę. Tvirta ranka laikė ją priešais vyskupą, vildamasi, kad to 
užteks, ir jis jais patikės. 

Vyskupas paėmė kortelę iš kriminologės rankų. Atidžiai iš- 
studijavo jos veidą ir nuotrauką kortelėje, SNTS ženklą ir net 
magnetinę identifikacijos juostelę. 

— Na, tai tikrai tiesa. Fauleri, jau maniau, kad prie begalės 
jūsų nuodėmių dar prisidėjo gašlumas. 

Paola nusisuko, stengdamasi išvengti Hanerio žvilgsnio ir nu- 
slėpti jos lūpose žaidžiančią šypseną. Tikras palengvėjimas, kad 
Fauleris vyskupo akivaizdoje laikėsi labai rimtai. Šis gi su nepa- 
sitenkinimu pliaukštelėjo liežuviu. 

- Fauleri, kur tik pasirodote, jus supa kraujas ir mirtis. Mano 
nuomonė apie jus lieka tvirta. Nenoriu leisti jums įeiti. 

Kunigas buvo beatsakąs Haneriui, bet pastarasis nutildė jį ran- 
kos mostu. 

— Tačiau žinau, kad esate garbingas žmogus, tėve. Priimu jūsų 
pasiūlytą sandėrį. Šiandien jūs pateksite į Vatikaną, bet rytoj at- 
eisite pas mane ir papasakosite tiesą. 

Tai taręs pasitraukė į šalį. Fauleris ir Paola įėjo. Vestibiulis 
buvo elegantiškas, išdažytas kremine spalva, be lipdinių ir gau- 
sių papuošimų. Visame pastate, kaip ir pridera sekmadienį, tvy- 
rojo tyla. Paola įtarė, kad vienintelis asmuo rūmuose ir buvo tas 
išdžiūvęs ir įsitempęs kaip špaga vyskupas. Tas žmogus pats sau 
atrodė esąs įsikūnijęs Dievo teisingumas. Ją užplūdo baimė, pa- 
galvojus, ką būtų galėjęs iškrėsti toks fanatikas prieš kokius ke- 
turis šimtus metų. 

— Pasimatysime rytoj, tėve Fauleri. Kartu turėsiu malonumą 
parodyti specialiai jums saugomą dokumentą. 

Kunigas vedė Paolą apatinio aukšto koridoriumi, nė karto ne- 
atsisuko galbūt bijodamas įsitikinti, kad Haneris tebestovi ten, 
prie durų, laukdamas jo sugrįžtant rytoj. 

- Keista, tėve. Paprastai žmonės palieka bažnyčią per Šventą- 
ją inkviziciją, o ne įeina, - tarė Paola. 

Faulerio veidą iškreipė ironiška ir liūdna grimasa. 

- Tikiuosi, pašalindamas Karoskį, nepadėsiu išsaugoti gyvy- 
bės dar vienai galimai aukai, kuri atsilygindama tikriausiai pasi- 
rašys mano ekskomunikavimo raštą. 

Priėjo avarinį išėjimą. Šalia buvo langas į automobilių aikšte- 
lę. Fauleris nuspaudė centrinį durų skersinį ir atsargiai iškišo 
galvą. Už kokių trisdešimties metrų trys šveicarų gvardiečiai ati- 
džiai stebėjo gatvę. Vėl uždarė duris. 

- Paskubėkime. Turime pasikalbėti su Šo ir paaiškinti jam si- 
tuaciją, kol Karoskis jo nepribaigė. 

— Rodykite kelią. 

- Išeisime į automobilių aikštelę ir sėlinsime kiek galima ar- 
čiau pastato sienos, vienas paskui kitą. Prieisime audiencijų sa- 
lę. Toliau eisime palei sieną, kol pasieksime pastato kampą. Tu- 
rėsime kuo greičiau įstrižai kirsti aikštelę, nenuleisdami akių nuo 
dešinės pusės, todėl, kad nežinome, ar kas nors stebi mus iš ten. 
Aš einu pirmas, sutinkate? 

Paola linktelėjo ir abu pasileido skubiu žingsniu. Be trukdžių 
pasiekė Šv. Petro zakristiją. Tai buvo didingas pastatas, prijung- 
tas prie Šv. Petro bazilikos. Visus metus būdavo atviras turis- 
tams ir piligrimams, nes jo viešojoje dalyje buvo muziejus su 
nuostabiausiais ten saugomais krikščionybės lobiais. 

Kunigas uždėjo ranką ant durų rankenos. 

Durys buvo praviros. 


VATIKANO ZAKRISTIJA 


2005 m. balandžio 10 d., sekmadienis, 11:42 


— Blogas ženklas, dottoressa, - sušnibždėjo Fauleris. 

Inspektorė pakėlė ranką prie juosmens ir išsitraukė 38-ojo 
kalibro revolverį. 

- Eime. 

— Maniau, kad Bojus atėmė iš jūsų ginklą. 

— Atėmė automatinį, tarnybinį ginklą. O šis žaisliukas tik dėl 
visa pikta. 

Abu peržengė slenkstį. Muziejaus zona buvo tuščia, vitrinos 
tamsios. Grindis ir sienas dengiantis marmuras atspindėjo men- 
ką šviesą, plūstančią pro keletą langų. Nors buvo pats vidudie- 
nis, salėse tvyrojo prieblanda. Fauleris vedė Paolą tyloje, minty- 
se keikdamas savo girgždančius batus. Perėjo keturias muzie- 
jaus sales. Šeštojoje Fauleris staiga sustojo. Mažiau nei už pus- 
metrio, užstotas koridoriaus sienos kampo, už kurio jie turėjo 
pasukti, gulėjo kažkas siaubingai nederančio prie aplinkos: plaš- 
taka, įvyniota į kažką balta, ir visa ranka, uždengta ryškių gelto- 
nos, mėlynos ir raudonos spalvų audiniu. 

Pasukę už kampo, pamatė, kad ranka priklausė šveicarų gvar- 
diečiui. Kairiąja jis tebespaudė alebardą, o jo akys buvo virtu- 
sios skylėmis, iš kurių sunkėsi kraujas. Šiek tiek tolėliau Paola 
pamatė tysančias dvi vienuoles juodais abitais, susijungusias pas- 
kutiniu apsikabinimu. 

Jos irgi neturėjo akių. 

Paola pakėlė ginklą. Susitiko Faulerio žvilgsnį. 

- Jis čia. 

Jie stovėjo siaurame koridoriuje, vedančiame į Vatikano zak- 
ristiją, paprastai atskirtą ištiesta juosta, bet visada atviromis dvi- 
vėrėmis durimis, kad smalsuoliai nuo įėjimo galėtų matyti besi- 
rengiantį mišioms Šventąjį Tėvą. 

Dabar durys buvo uždarytos. 

— Dėl Dievo, kad tik nebūtų per vėlu, - tarė Paola, įsmeigusi 
žvilgsnį į lavonus. 

Su pastarosiomis Karoskio aukų jau buvo mažiausiai aštuo- 
nios. Prisiekė pati sau, kad šios - tikrai paskutinės. Daugiau 
negalvojo. Bėgte įveikė koridoriumi porą metrų iki durų, steng- 
damasi neužkliudyti lavonų. Kairiąja ranka truktelėjo duris, o 
pakelta dešiniąja spaudė revolverį ir peržengė slenkstį. 

Atsidūrė maždaug dvylikos metrų ilgio aštuonkampėje salėje 
labai aukštomis lubomis, užlietoje auksinės šviesos. Priešais ją 
buvo kolonų apsuptas altorius, jame puikavosi paveikslas, vaiz- 
duojantis nuėmimą nuo kryžiaus. Prigludusios prie nuostabių ir 
išdailintų marmuro sienų, stovėjo dešimt spintų iš citrinmedžio, 
saugančių šventuosius rūbus. Jei Paola būtų pakėlusi akis į lubas, 
būtų pamačiusi nuostabiomis freskomis išdabintą kupolą, pro ku- 
rio langus ir smelkėsi salę užliejusi šviesa. Bet kriminologės žvilgs- 
nis buvo prikaustytas prie dviejų patalpoje esančių žmonių. 

Vienas jų buvo kardinolas Šo. Antrasis - taip pat kardinolas. 
Paolai jis pasirodė kažkur matytas, kol galiausiai atpažino. Tai 
buvo kardinolas Pauljikas. 

Abu stovėjo priešais altorių. Pauljikas, stovėdamas Šo už nu- 
garos, kaip tik baigė šiam vilkti arnotą, bet įsiveržė kriminologė, 
nutaikiusi ginklą tiesiai į juos. 

- Kur jis? - suriko Paola, ir jos balsas aidu atsimušė į kupolą. 
Ar jį matėte? 

Amerikietis, nenuleisdamas akių nuo revolverio, labai lėtai 
prabilo. 

— Apie ką jūs klausiate, panele? 

— Karoskis. Tas, kuris nužudė šveicarų gvardietį ir vienuoles. 

Jai dar nebaigus frazės, į salę įėjo Fauleris. Atsistojo Paolai 
už nugaros. Pažvelgė į Šo ir pirmąsyk jo akys susitiko su Paulįi- 
ko akimis. 

Tame žvilgsnyje žybtelėjo ugnis ir atpažinimas. 

— Sveikas, Viktorai, - tarė kunigas tyliu kimiu balsu. 

Kardinolas Pauljikas, labiau žinomas kaip Viktoras Karoskis, 
kairiąja ranka griebė kardinolui Šo už kaklo, kol dešiniąja trau- 
kė Pontjero pistoletą ir išsitraukęs prispaudė jį kardinolui prie 
smilkinio. 

— Ramiai! - suriko Dikanti, o aidas vėl atkartojo jos šūksnį. 

— Nedrįskite nė sujudėti, ispetiore Dikanti, jei nenorite pama- 
tyti, kokios spalvos šio kardinolo smegenys. - Žudiko balsas 
trenkė Paolai įniršio ir baimės jėga, smilkiniuose pulsuojančiu 
adrenalinu. Prisiminė, kokia neapykanta ją užvaldė, kai atradus 
Pontjero lavoną tas išsigimėlis paskambino jai telefonu. 

Atidžiai nusitaikė. 

Karoskis stovėjo arčiau nei už dešimties metrų, buvo matyti 
tik jo viršugalvis ir rankos už žmogaus pavidalo skydo - kardi- 
nolo Šo. 

Su jos taiklumu ir su tuo revolveriu pataikyti buvo neįmanoma. 

— Meskite ginklą ant grindų, ispettore, arba nušausiu jį tuo- 
jau pat. 

Paola įsikando sau į lūpą, kad nepradėtų rėkti iš įsiūčio. Žudi- 
kas stovėjo čia pat, priešais ją, o ji nieko negalėjo padaryti. 2 

— Neklausykite jo, dottoressa. Jis niekuomet negalėtų nu- 
skriausti kardinolo, tiesa, Viktorai? 

Karoskis dar stipriau suspaudė Šo kaklą. 

- Žinoma, kad galiu. Meskite ginklą ant grindų, Dikanti. Mes- 
kite! 

- Prašom daryti, kaip jis liepia, - sudejavo silpstančiu balsu Šo. 

- Tobula vaidyba, Viktorai. - Faulerio balsas drebėjo iš įnir- 
šio. - Prisiminkite, mes niekaip nesupratome, kaip žudikas ga- 
lėjo išeiti iš Kardoso kambario, jei tas buvo užrakintas? Prakei- 
kimas, juk tai buvo taip paprasta. Jis iš ten ir neišėjo. 

— Kaip? — nustebo Paola. 

— Mes išlaužėme duris. Nieko nepamatėme. Ir tuomet, kaip 
tyčia, pasigirdęs pagalbos šauksmas pasiuntė mus į tas gaudynės 
laiptais. Viktorai, jūs, žinoma, slėpėtės po lova? Spintoje? 

- Jūs labai sumanus, tėve. O dabar meskite ginklą, ispettore. 

- Na, bet tas pagalbos šauksmas ir užpuoliko išvaizdos apibū- 
dinimas skambėjo iš religingo žmogaus lūpų — žmogaus, verto 
visiško pasitikėjimo. Kardinolo. Žudiko bendrininko. 

— Nutilkite! 

— Ką tau pažadėjo už tai, kad pašalinsi jo varžovus, norėda- 
mas pelnyti garbę, kurios jau seniai nėra vertas? 

— Gana! — Karoskis atrodė it pamišėlis šlapiu nuo prakaito 
veidu. Vienas iš priklijuotų antakių atsiklijavo ir dabar kadaravo 
virš akies. 

- Jis ateidavo pas tave į Šv. Mato institutą, Viktorai? Juk tai 
jis tau rekomendavo ten vykti? 

— Baikite tas absurdiškas užuominas, Fauleri. Pasakykite mo- 
teriai, kad mestų ginklą, nes šis pamišėlis mane užmuš, - bevil- 
tišku balsu bandė įsakyti Šo. 

— Koks buvo Jo Eminencijos planas, Viktorai? - paklausė ne- 
kreipdamas dėmesio Fauleris. - Turėjai užpulti jį pilnoje žmo- 
nių Šv. Petro bazilikoje? Ir jis visos Dievo tautos ir televizijos 
kamerų akivaizdoje būtų tave įtikinęs persigalvoti? 

— Nustokite arba aš jį nužudysiu! Nužudysiu jį! 

— Tai tu būtum negyvas. O jis taptų didvyriu. 

— Ką jis tau pažadėjo mainais už Karalystės raktus, Viktorai? 

— Dangų, prakeiktas niekše! Amžinąjį gyvenimą! 

Karoskis atitraukė pistoleto vamzdį nuo Šo smilkinio. Nusi- 
taikė į Dikanti ir šovė. 

Fauleris stumtelėjo Dikanti į priekį, jos ginklas iškrito ant grin- 
dų. Karoskio kulka, šiek tiek palietusi inspektorės plaukus, su- 
trupino kairįjį kunigo petį. 

Karoskis atstūmė nuo savęs Šo, ir šis tuoj pat nubėgo pasi- 
slėpti tarp spintų. Paola, neturėdama laiko ieškoti revolverio, 
panarinta galva ir suspaustais kumščiais metėsi link Karoskio. 
Trenkė dešiniuoju petimi į skrandį ir priplojo jį prie sienos, jai 
nepasisekė palikti žudiką be oro: papildomi drabužiai, kuriuos 
buvo pasivilkęs, kad atrodytų stambesnis, jį apsaugojo. Bet 
Pontjero ginklas nukrito ant grindų su metaliniu atsikartojan- 
čiu skambesiu. 

Žudikas trenkė Dikanti į nugarą ir ši sustaugė iš skausmo, bet 
sugebėjo atsitiesti ir trenkti Karoskiui į veidą. Šis susvyravo ir 
beveik prarado pusiausvyrą. 

"Tuomet Paola padarė vienintelę klaidą. 

Apsidairė aplinkui, ieškodama pistoleto. Ir tuomet Karoskis 
trenkė jai į veidą, pilvą, inkstus. Galiausiai sugriebė ją lygiai taip 
kaip prieš minutę Šo. Tik dabar jo rankoje blizgėjo kažkoks daik- 
tas, kuriuo jis paglostė Paolai veidą. Tai buvo tobulai išgaląstas 
peilis žuvims darinėti. 

— Ak, Paola, neįsivaizduoji, kokį malonumą tuoj patirsiu, — 
sušnabždėjo jai į ausį. 

- Viktorai! 

Karoskis grįžtelėjo. Fauleris klūpojo kairiuoju keliu ant mar- 
muro grindų, sutrupintu petimi, o jo bejėgiškai kabančia iki grin- 
dų ranka varvėjo kraujas. 

Dešiniąja ranka spaudė Paolos revolverį, nusitaikęs tiesiai Ka- 
roskiui į kaktą. 

- Jūs neiššausite, tėve Fauleri, - pasakė šnopuodamas žudi- 
kas. - Nesame labai skirtingi. Mes abu patyrėme tą patį praga- 
rą. Ir jūs prisiekėte savo kunigyste, kad daugiau niekuomet ne- 
žudysite. 

Baisiomis pastangomis, raudonas iš skausmo, Fauleris sugebė- 
jo pakelti kairiąją ranką iki savo kunigiškos apykaklės. Nusiplėšė 
ją ir žaibišku mostu metė tarp savęs ir žudiko. Apykaklė sukosi 
ore, iškrakmolyta ir skaisčiai balta, išskyrus rausvą dėmę ten, kur 
Fauleris buvo palietęs nykščiu. Karoskis tarsi užhipnotizuotas nu- 
sekė ją žvilgsniu, bet kur ji nukrito, pamatyti nebespėjo. 

Fauleris iššovė tik kartą, bet taikliai - šūvis pataikė Karoskiui 
į tarpuakį. 

Žudikas parkrito. Kažkur toli išgirdo kviečiančius jį tėvų bal- 
sus ir išėjo prisidėti prie jų. 


Paola pribėgo prie Faulerio, kuris dabar buvo mirtinai išba- 
lęs, klaidžiojančiu žvilgsniu. Bėgdama nusivilko švarką kunigo 
žaizdai petyje užspausti. 

— Atsigulkit, tėve. 

— Ačiū Dievui, kad jūs pasirodėt, mano bičiuliai, - pasakė 
kardinolas Šo, staiga sukaupęs drąsą ir atsistojęs. - Tas pabaisa 
laikė mane nelaisvėje. 

- Kardinole, malonėkite eiti ką nors pakviesti... - pradėjo 
sakyti Paola, padėdama Fauleriui išsitiesti ant grindų. Staiga su- 
prato, kur eina kardinolas - link Pontjero pistoleto, gulinčio ša- 
lia Karoskio kūno. Ir suvokė, kad jie abu dabar tapo labai pavo- 
jingais liudininkais. Ištiesė ranką link revolverio. 

— Laba diena, - tarė inspektorius Sirinas, jeidamas į patalpą 
lydimas trijų Vigilanza agentų ir išgąsdindamas jau besilenkiantį 
paimti nuo grindų pistoletą kardinolą. Šis staiga vėl atsitiesė kaip 
styga. 

- Vyriausiasis inspektoriau, jau maniau, niekuomet nepasiro- 
dysite. Privalote tuojau pat sulaikyti šiuodu žmones, - tarė, ro- 
dydamas į Faulerį su Paola. 

- Atsiprašau, Eminencija. Minutėlę, tuojau pat jus išklausysiu. 

Kamilas Sirinas apsidairė aplinkui. Prisiartino prie Karoskio, 
pakeliui pakeldamas Pontjero pistoletą. Bato galu palietė žudi- 
ko veidą. 

— Tai jis? 

- Taip, - pasakė nejudėdamas Fauleris. 

— Po perkūnais, Sirinai, - tarė Paola. - Kardinolas apsimetė- 
lis. Kaip tai galėjo nutikti? 

— Pateikė puikias rekomendacijas. 

Sirinas staiga viską suprato. Už to akmeninio veido slėpėsi 
smegenys, veikiančios kaip mašina. Tuojau pat prisiminė, kad 
Pauljikas buvo paskutinis Voitylos paskirtas kardinolas. Prieš 
šešis mėnesius, kai Voityla jau beveik negalėjo atsikelti iš lovos. 
Taip pat prisiminė, kad Samalui ir Racingeriui buvo pranešta, 
jog paskirtas kardinolas in pectore, kurio vardas atskleistas tik 
Šo, kad šis jį paviešintų po popiežiaus mirties. Sirinui nebuvo 
sunku suvokti, kieno lūpos merdėjančiam pontifikui įkvėpė Paul- 
jiko vardą nei kas pirmą kartą pristatė naująjį „kardinolą“ Šven- 
tosios Mortos namuose susirinkusiems smalsiems kolegoms. 

— Kardinole Šo, jums reikės daug ką paaiškinti. 

— Nesuprantu, apie ką jūs... 

— Prašyčiau, kardinole. 

Šo pamėgino dar kartą atsitiesti. Jis vėl jautėsi atgaunąs pasi- 
pūtimą, savo amžiną išdidumą, kurį trumpam buvo praradęs. 

- Jonas Paulius II mane ilgus metus rengė tęsti jo darbą, vy- 
riausiasis inspektoriau. Jūs geriau nei kas kitas žinote, kas gali 
nutikti, jei Bažnyčiai vadovaus ištižėliai. Tikiu, kad dabar elgsitės 
taip, kaip naudingiau jūsų Bažnyčiai, mano drauge. 

Sirinui užteko pusės sekundės sprendimui priimti. 

- Žinoma, kad aš taip pasielgsiu, Eminencija. Domenikai? 

- Inspektoriau, - atsiliepė vienas kartu atėjusių agentų, apsi- 
vilkęs juodu kostiumu ir pasirišęs tokį pat kaklaraištį. 

— Kardinolas Šo dabar eis į baziliką laikyti devynių dienų mišių. 

Kardinolas nusišypsojo. 

— Paskui jūs su kitu agentu palydėsite jį į naująją gyvenimo 
vietą - Albergraco vienuolyną Alpėse, kur kardinolas vienatvė- 
je galės apmąstyti savo veiksmus. Taip pat turės galimybę užsi- 
imti alpinizmu. 

- Kiek teko girdėti, tai pavojingas sportas, - tarė Fauleris. 

— Tai jau tikrai. Nuolat nutinka nelaimingi atsitikimai, — pri- 
dūrė Paola. 

Šo tebetylėjo, ir toje tyloje beveik buvo galima matyti, kaip jis 
pasiduoda. Nuleidęs galvą, pagurklį prispaudęs prie krūtinės. Su 
niekuo neatsisveikinęs išėjo iš zakristijos, lydimas Domeniko. 

Vyriausiasis inspektorius atsiklaupė prie Faulerio. Paola laikė 
jo galvą, bandydama švarku užspausti žaizdą. 

— Leiskite man. 

Nuėmė kriminologės ranką. Jos improvizuotas tvarstis jau buvo 
permirkęs krauju, ir jis pakeitė jį savo paties suglamžytu švarku. 

- Nusiraminkite, greitoji jau važiuoja. Ar pasakysite man, kaip 
jums pavyko patekti į visą šį cirką? 

— Nepirkome bilietų jūsų kasose, inspektoriau Sirinai. Mums 
labiau tiko Šventosios inkvizicijos paslaugos. 

Tas nesujaudinamas žmogus lengvai kilstelėjo antakį. Paola 
suprato, kad taip jis išreiškė savo nuostabą. 

- Na taip, žinoma. Senasis Gontas Haneris, nepailstantis darbš- 
tuolis. Matau, kad jų leidimų į Vatikaną kriterijai yra laisvesni. 

— Bet kainos - didesnės, - tarė Fauleris, galvodamas apie jo 
laukiantį baisųjį rytdienos susitikimą. 

Sirinas supratingai linktelėjo ir dar stipriau prispaudė savo 
švarką prie kunigo žaizdos. 

— Manau, kad tai galima sutvarkyti. 

Tuo metu nešini sulankstomais neštuvais įėjo du sanitarai. 

Kol vienas jų teikė pagalbą sužeistajam, bazilikos prieigose, 
prie vedančių į zakristiją durų, išsirikiavę dviem eilėmis stovėjo 
aštuoni patarnaujantys berniukai ir du kunigai su smilkyklėmis, 
laukdami pasirodant kardinolų Šo ir Pauljiko. Laikrodis rodė 
keturias minutes po dvylikos. Mišios jau turėjo būti prasidėju- 
sios. Vyresnysis iš kunigų vos susilaikė nepasiuntęs vieno ber- 
niukų sužinoti, kas nutiko. Galbūt vienuolės, įpareigotos patar- 
nauti zakristijoje, nerado reikiamų drabužių. Bet protokolas rei- 
kalavo likti vietoje ir ramiai laukti koncelebrantų. 

Galiausiai duryse pasirodė tik kardinolas Šo. Patarnautojai 
palydėjo jį iki Šv. Juozapo altoriaus, kur turėjo būti aukojamos 
mišios. Tikintieji, buvę arčiau kardinolo, tarpusavyje šnibždėjo- 
si, kad kardinolas, ko gera, labai mylėjo popiežių Voitylą: Šo 
visas mišias verkė. 


- Nusiraminkite, jam nebegresia pavojus, — tarė vienas sani- 
tarų. — Tuojau pat vyksime į ligoninę, jam bus suteikta reikalin- 
ga pagalba, na, o kraujavimas jau sustabdytas. 

Nešikai pakėlė Faulerį, staiga Paola suprato viską: atitolimą 
nuo tėvų, paveldėjimo teisės atsisakymą, siaubingą apmaudą. 
Mostu paprašė nešikų sustoti. 

— Dabar jus suprantu. Tas pats pragaras, kurį teko pereiti. Jūs 
išvykote į Vietnamą užmušti savo tėvo, ar ne? 

Fauleris nustebęs pažvelgė į ją. Per tą nuostabą pamiršo, kad 
turi kalbėti itališkai, ir atsakė angliškai. 

— Atleiskite? 

— "Tai pyktis ir pagieža nuvedė jus ten, - Paola jam atsakė taip 
pat angliškai, pašnibždomis, kad nešikai nesuprastų, apie ką jic 
kalbasi. - Stipri neapykanta tėvui, šaltas abejingumas motinai. Pa- 
veldėjimo teisės atsisakymas. Norėjote nukirsti visus šeimos saitus. 

Ir jūsų pokalbis su Viktoru apie pragarą. Jis yra jūsų paliktoje 
byloje. Visą laiką turėjau tai prieš nosį... 

— Ką norite tuo pasakyti? 

— Dabar jus suprantu, - tarė Paola, pasilenkdama virš neštu- 
vų ir draugiškai padėdama dešiniąją ranką kunigui ant peties, 
nors ir skaudėjo, jis sulaikė aimaną. - Suprantu, kodėl priėmėte 
pasiūlymą dirbti Šv. Mato institute ir kodėl dabar esate toks, 
koks'esate. Jūsų tėvas vaikystėje jus išnaudojo, tiesa? Ir jūsų 
motina visą laiką tai žinojo, lygiai kaip ir Karoskio motina. Dėl 
to Karoskis jus gerbė. Todėl, kad abu buvote tos pačios linijos 
priešinguose galuose. Jūs pasirinkote galimybę tapti žmogumi, 
o jis - pabaisa. 

Fauleris neatsakė, bet to ir nereikėjo. Nešikai vėl pradėjo žings- 
niuoti, bet Fauleris rado savyje jėgų pažvelgti į ją ir nusišypsoti. 

— Sėkmės, dottoressa. 


Greitosios pagalbos automobilyje Fauleris iš paskutiniųjų sten- 
gėsi neprarasti sąmonės. Jau buvo beužmerkiąs akis, bet pažįs- 
tamas balsas grąžino jį į realybę. 

— Sveikas, Antoni. 

Fauleris nusišypsojo. 

— Labas, Fabijau. Kaip tavo ranka? 

— Gana sušiktai. 

— Tau dar labai pasisekė ant to stogo. 

Dantė neatsakė. Juodu su Sirinu sėdėjo ant suolelio, prišlieto 
prie greitosios kabinos. Superintendento veide žaidė ciniška šyp- 
sena, nepaisant sugipsuotos kairiosios rankos ir įbrėžimais nusė- 
to veido, o antrojo mina kaip paprastai buvo tarsi pokerio lošėjo. 

— Na tai ką? Kokiu būdu nužudysite mane? Kalio cianidas 
lašinėje, leisite man nukraujuoti ar klasikinis šūvis į sprandą? 
Man labiausiai patiktų pastarasis variantas. 

Dantė nelinksmai nusijuokė. 

— Negundyk manęs. Galbūt kada nors, bet dar ne dabar, An- 
toni. Šiai kelionei turi bilietus į abi puses. Pasitaikys patogesnė 
proga. 

Sirinas neperprantamu veidu pasižiūrėjo kunigui tiesiai į akis. 

— Noriu tau padėkoti. Tu labai mums padėjai. 

— Tai padariau ne dėl tavęs. Nei dėl tavo vėliavos. 

- Žinau. 

- Tiesą sakant, maniau, kad už viso to slepiesi tu. 

— Irgi žinau ir nekaltinu tavęs. 

Keletą minučių visi tylėjo. Galiausiai Sirinas prakalbo pirmasis. 

— Ar lieka tikimybė, kad sugrįši pas mus? 

- Jokios, Kamilai. Vieną sykį mane apgavai. Tai daugiau ne- 
bepasikartos. 

— Paskutinį kartą. Vardan senų gerų laikų. 

Fauleris keletą sekundžių pamąstė. 

— Su viena sąlyga. Tu žinai kokia. 

Sirinas linktelėjo. 

— Duodu tau žodį. Nė plaukelis nenukris jai nuo galvos. 

- Taip pat ir kitai. Tai ispanei. 

- Šito tau garantuoti negaliu. Mes dar nesame tikri, ar ji ne- 
pasiliko diskelio kopijos. 

— Aš kalbėjausi su ja. Ji neturi kopijos ir neprabils apie tai. 

— Gerai. Be diskelio nieko įrodyti negalės. 

Vėl stojo tyla, dar ilgesnė, pertraukiama tik kardiogramos, 
kurią registruojančio aparato laideliai buvo prijungti kunigui prie 
krūtinės, pypsėjimo. Fauleris lėtai grimzdo į miegą. Kaip pro 
rūką jį pasiekė paskutiniai Sirino žodžiai: 

- Žinai, Antoni? Vienu metu jau maniau, kad papasakosi jai 
tiesą. Visą tiesą. 

Fauleris neišgirdo savo atsakymo, bet to ir nereikėjo. Ne vi- 
sos tiesos išlaisvina. Žinojo, kad net jis pats negalėtų gyventi su 
savo tiesa. Ir jau tikrai neužkrautų jos kitam asmeniui. 


RACINGERIS BEVEIK VIENBALSIAI 
IŠRINKTAS POPIEŽIUMI 


ANDRĖJA OTERO 
specialioji korespondentė 


ROMA. Vakar baigėsi konklava, turėjusi išrinkti Jono Pau- 
liaus II įpėdinį. Juo tapo ankstesnysis Tikėjimo doktrinos 
kongregacijos prefektas Jozefas Racingeris. Nepaisant prie- 
saikos saugoti paslaptį apie rinkimų rezultatus, duotos pa- 
dėjus ranką ant Biblijos, netgi gresiant ekskomunikavimo 
bausmei, pirmoji informacija jau pasiekė žiniasklaidą. At- 
rodo, kad vokiečių kardinolas išrinktas 105 balsais iš 115 — 
o tai daug daugiau nei būtini 77 balsai. Vatikano žinovai 
teigia, kad didžiulis balsų, kuriuos gavo Racingeris, skai- 
čius yra labai neįprastas dalykas, juo labiau kad konklava 
truko tik dvi dienas. 


El Globo, 2005 m. balandžio 20 d., trečiadienis, 8 puslapis 


Ekspertai rinkimų netikėtos ir skubios baigties priežastimi 
įvardijo aplinkybę, kad žmogui, pradžioje beveik neminėtam ga- 
limų kandidatų sąraše, nebuvo opozicijos. Artimi Vatikanui šal- 
tiniai teigė, kad galimi Racingerio varžovai (Portinis, Robaira ir 
Kardosas) nė karto nesurinko reikiamo balsų skaičiaus. Tie pa- 
tys šaltiniai komentavo, kad renkant Benediktą XVI minėtieji 
kardinolai „beveik nedalyvavo“... 


Epilogas 


POPIEŽIAUS BENEDIKTO XVI KABINETAS 
Palazzo del Governatorato 


2005 m. balandžio 20 d., trečiadienis, 11:23 


Ji buvo šeštoji, kurią priėmė žmogus baltais drabužiais. Prieš 
dvi savaites aukštu žemiau, labai panašiame koridoriuje, Paola 
laukė įsitempusi tarsi nervų kamuolys, nenujausdama, kad tuo 
metu merdėja jos draugas. Po dviejų savaičių jos baimė, kad ne- 
mokės elgtis, buvo pamiršta, o už jos draugą atkeršyta. Per tas 
penkiolika dienų nutiko begalė įvykių ir kai kurie, patys svar- 
biausieji, užėmė Paolos širdyje tam tikrą vietą. 

Paola pastebėjo, kad virš durų dar kabo raudonos juostos su 
lako antspaudais, saugojusios kabinetą tarp Jono Pauliaus II mir- 
ties ir jo įpėdinio išrinkimo. Popiežius pasekė jos žvilgsnį akimis. 

— Paprašiau, kad kurį laiką viskas liktų kaip buvę. Padės man 
nepamiršti, kad ši vieta laikina, - tarė pavargusiu balsu, Paolai 
lenkiantis pabučiuoti jo žiedo. 

- Jūsų Šventenybe. 

— Sveika atvykusi, ispettore Dikanti. Pakviečiau jus, norėda- 
mas asmeniškai padėkoti už drąsų elgesį. 

— Ačiū, Jūsų Šventenybe. Aš tik vykdžiau savo pareigą. 

— Ne, ispettore, jūs padarėte kur kas daugiau, nei iš jūsų reika- 
lavo pareiga. Prašom sėstis, - tarė, rodydamas į vieną iš krėslų 
kabineto kampe, po nuostabiu Tintoreto paveikslu. 

- Atvirai sakant, tikėjausi susitikti čia tėvą Faulerį, Jūsų Šven- 
tenybe, — tarė Paola, negalėdama paslėpti nerimo balse. - Ne- 
mačiau jo jau dešimt dienų. 

Popiežius paėmė ją už rankos ir raminamai nusišypsojo. 

- Tėvas Fauleris dabar ilsisi ramioje ir saugioje vietoje. Šiąnakt 
turėjau galimybę jį aplankyti. Paprašė manęs atsisveikinti su ju- 
mis už jį ir perduoti šiuos žodžius: „Tai metas, kai mes abu - jūs ir 
aš — galime atsisveikinti su skausmu dėl tų, kurie pasiliko toli“ 

Išgirdusi tą frazę, Paola pajuto virpesį sieloje ir ašaros upeliu 
plūstelėjo skruostais. Ji praleido dar pusvalandį tame kabinete, 
o žodžiai, kuriais per tą laiką apsikeitė su Šventuoju Tėvu, lieka 
tarp jųdviejų. 


Šiek tiek vėliau Paola išėjo į šviesos užlietą Šv. Petro aikštę. 
Buvo pusiaudienis, ir saulė plieskė visu smarkumu. Išsitraukė 
Pontjero cigarečių pakelį ir prisidegė paskutinę cigaretę. Išpūs- 
dama dūmus, pakėlė akis į dangų. 

- Pagavome jį, Mauricijau. Tu buvai teisus. O dabar keliauk 
sau į savo šviesą ir palik mane ramybėje. Ak, ir nepamiršk per- 
duoti linkėjimų tėčiui. 


Madridas, 2003 m. sausis 
/ Santjago de Kompostela, 2005 m. rugpjūtis 


Dėkoju 


Antonijai Kerrigan už jos fenomenalų darbą ir už tai, kad nu- 
kreipė mane teisingu keliu. Blancai Rosai Rocai ir Carlosui Ra- 
mosui už jų entuziazmą ir triumfo nuojautą. Raguel Rivas už 
puikų patarimą ir nuoširdumą. 


Ir, žinoma, Katu ir Andrėjai. Už jūsų paramą ir besąlygišką 
meilę. 


Gomez-Jurado, Juan 
Go-247 Dievo šnipas : romanas / Juan Gėmez-Jurado ; iš ispanų kalbos 
vertė Ona Žemaitienė. - Vilnius : Tyto alba, 2006. - 358, [2] p. 


ISBN 9986-16-510-5 


„Dievo šnipas“ — pirmoji ispanų rašytojo ir žurnalisto Juano Gėmezo- 
Jurado (g. 1977 m.) knyga, išleista daugiau nei 28-iose šalyse. Trilerio 
veiksmas plėtojasi Vatikane iškart po popiežiaus Jono Pauliaus II 
mirties. Iš viso pasaulio susirinkę 115 kardinolų dalyvauja konklavoje 
ir renka naują popiežių; tačiau kasdienę įvykių tėkmę paralyžiuoja ne 
tik kankinamas išrinktojo laukimas ir gedulas dėl Jono Pauliaus II. 
Vienas po kito nepaprastai žiauriai nužudomi keturi kardinolai; greitai 
paaiškėja, jog tai - ne psichikos ligonio, o serijinio žudiko darbas. 
Inspektorė Paola Dikanti ir buvęs karinių oro pajėgų žvalgybos karinin- 
kas, kunigas Antonis Fauleris imasi tirti kruvinas žmogžudystes, siek- 
dami atskleisti žudiką valdančios jėgos paslaptį. 

as Gomezas-Jurado (g. 1977 m.), 
ispanų rašytojas ir žurnalistas, 
pirmuoju savo romanu „Dievo 
šnipas“ iš karto patraukė skaitytojų 
dėmesį. Anot jo paties, „didžiausią 
nerimą šiame romane kelia ne 
pasakojami įvykiai, o mintis, kad jie 
galėtų būti tiesa“. | 
Daugiau nei 28-iose šalyse išleisto 
aštraus siužeto trilerio veiksmas 
plėtojasi Vatikane tuoj po popiežiaus 
Jono Pauliaus II mirties. Iš viso 
pasaulio susirinkę 115 kardinolų 
dalyvauja konklavoje ir renka naują 
popiežių; tačiau ne tik kankinamas 


naujo išrinktojo laukimas ir gedulas dėl 


Pauliaus II paralyžiuoja kasdienę 


įvykių tėkmę. Vienas po kito 


nepaprastai žiauriai nužudomi keturi 
kardinolai, ir greitai paaiškėja, jog tai — 
ne psichikos ligonio, o serijinio žudiko 
darbas. Ar kas nors siekia paveikti 
konklavą? Italų policijos smurtinių 
nusikaltimų skyriaus inspektorė Paola 
Dikanti ir buvęs karinių oro pajėgų 
žvalgybos karininkas, kunigas Antonis 
Fauleris imasi tirti kruvinas 
žmogžudystes, siekdami atskleisti 
žudiką valdančios jėgos paslaptį. 
Paslaptingas, įtampos kupinas 
trileris, verčiantis ne tik sekti siužeto 
vingius, bet ir svarstyti pašaukimo, 
nusikaltimo ir atpirkimo problemas. 


